
“M-m-a-a-r-i-a  …  D-ô-ô-l-lôres,”  lees  Boy  hardop,  pynlik  stadig  soos  die groter boot verder en verder suid van Kaappunt af verdwyn op pad terug na Patagonië. 

Boy is een van daai ouens wat alles hardop lees, winkelname, padtekens, skuite se name inkluis en dit maak Raymond altyd bedônerd. 

Dit  nog  op  ’n  klipnugter  maag  ook,  dink  Raymond,  kyk  oos  en  verbeel hom  hy  sien  die  eerste  spatsels  daglig  anderkant  Hangklip,  agter  ’n  paar wolke, waar is dit daardie, Walkerbaai? Ja, Walkerbaai se kant toe. 

Weswaarts begin bou ’n kouefront. 

“Ons sal moet wikkel, Boy.” 

“Moerse skuit.” 

“Dié  kan  jy  weer  sê,  Boy.”  Raymond  delf  in  sy  baadjie  vir  sy  Luckies, bied  een  vir  sy  assistent  aan,  teug  diep  en  tuur  skreefoog  na  die  Maria Dolores  soos  sy  in  die  laaste  donker  in  die  algemene  rigting  van  Antarktika verdwyn. “Moerse skuit, maar dié manne het moerse geld.” 

“Trek  hulle  darem  partymaal  rêrige  vis  ook?  Vis  …  Kreef  …  Enige  so iets? Enigiets lekkers uit die water? Wonder ek.” 

“Tuna,  Boy,  kos  sowat  eenduisend  vyfhonderd  dollar  per  ton. 

Colombiaanse  marsjeerpoeier?  Sowat  vyf-en-veertigduisend  dollar  per kilogram. So, dalk vang daai manne ’n paar visse op pad terug Suid-Amerika toe, maar ek sou nie gebodder het as ek hulle was nie.” 

“En  tuna  raak  al  hoe  minder  en  cocaine  raak  al  hoe  meer.”  Boy  skud  sy kop. 

“Einste dié dat tuna al hoe duurder raak en cocaine al hoe goedkoper, Boy. 

Oor ’n jaar of vyftien, twintig smokkel daai manne op die Maria Dolores heel moontlik  tuna  hiernatoe.  En  teen  daai  tyd  het  ek  en  jy  hopelik  al  lankal

genoeg geld dat ons nie tuna verby Kalkbaai-hawe se cocaine bars van daai tyd sal hoef te smokkel nie.” 

“Ek wonder maar net, dis al.” 

“En jy sal natuurlik ook nooit die tuna kan afwater met ’n ou Grandpa’tjie of ’n maagpoeiertjie vir babas nie, Boy.” 

“Wonder maar net, dis al.” 

Die twee staan en suig aan hul sigarette, besef eindelik die klip begin wit raak  teen  die  berge  rondom  die  Baai.  Daar’s  g’n  spoor  meer  van  die  Maria Dolores nie en die see is lekker plat, nie ’n briesie nie. 

“Boy, dis nie vandag ons werk om te wonder nie. Vandag laai ons op en dan  laai  ons  weer  af.  Einde  van  die  storie.  Ek  sal  jou  sê  as  dit  die  dag  ons werk is om te wonder, dan wonder ons dat die kak spat. Vat die stuur, ons is haastig.” 

“Maak so.” 

“Waar’s Lewies?” 

“Weet nie. Laas gesien toe ons net klaar gelaai het.” 

“Lewies! Waar’s jy?” 

“Hierso, Baas,” kom ’n diep stem uit die kajuit; dan ’n kop wat stamp, ’n harde  vloek  en  die  res  van  Lewies  se  gestalte  wat  op  die  dek  uitwurm.  Hy nies  in  sy  hand,  kyk  ’n  oomblik  ingedagte  na  die  produk  en  vee  dit  dan halfhartig aan die agterkant van sy jeans af. 

“Watse wit korrels sit daar onder jou neus?” skel Raymond. “Jy het mos

…” 

“Twee  van  daai  sakkies  was  al  klaar  gesny,  Baas  …  jy’t  dit  dan  self geproe om seker te maak …” 

“Ai,  bliksems,”  sug  Raymond.  “Gaan  tog  net  iewers  en  kry  iets  om  jou mee besig te hou. Ek radio gou dat hulle die lorrie kan stuur.” 

“OK,” sê Lewies en snuif so ’n skoot ingedagte, “ek gaan hou vir ou Boy geselskap.” 

Die  nie  meer  ver  na  hul  bestemming  nie,  ’n  private  jetty  tussen  Miller’s Point  en  Smitswinkelbaai.  ’n  Heerlike  plek  om  te  gaan  vasmeer  as  jy  die regte mense ken. Raymond ken die regte mense. 

Hy jaag die manne aan, kyk ’n bietjie rond oor die blinkblou baai en sien

niks wat hom onnodig onrustig stem nie. Raymond verbeel hom hulle kan dit net-net voor dagbreek wal toe maak. 

Hy  druk  sy  kop  onder  die  boeg  in,  staan  ’n  rukkie  en  kyk  na  die  stapels verseëlde toksakke doer onder en skud sy kop. Raymond glimlag so breed as wat hy kan. 

Nog twee súlke vragte en hy kan ’n provinsiewye pizza franchise en drie of vier klein hotelle begin. Nog drie of vier sulke vragte en hy hoef nie eens nie. 

Dalk maar die ekstra rukkie vasbyt. 

“Raymond! Raymond!” skree Boy van bo af, duidelik beangs. 

’n Polisieboot? 

Dié tyd van die oggend? 

“Baas! Kom! Baas, hier’s kak!” eggo Lewies. 

Raymond swaai om. 

Daar’s  ’n  skip  op  pad,  ’n  seilskip,  ’n  outydse  fokken  seilskip,  ’n  moerse fokken outydse seilskip, al sy seile span styf en die ding skiet teen ’n moerse vaart in hul algemene rigting in. 

Die ding is omtrent so lank soos ’n rugbyveld en die ding het vier blêrrie maste en die ding se seile is vol, die ding fokof of hy haastig is badkamer toe, dink Raymond. 

Maar daar’s dan g’n wind nie. 

Die wind … daar is dan nie vanoggend wind nie, g’n niks nie, g’n wind nie,  die  bietjie  wat  daar  is,  is  noordwes,  kouefront  op  pad,  maar  die  seile  is vol … Die dônerse seile bol vol en die dônerse skip kom uit die suidooste …

Wat  de  fok,  dink  Raymond,  waar  de  hel,  daar  is  dan  nie  ’n  windjie  oor Valsbaai nie, wat de fok …

“Boy!” skree hy, maar hy sien sy tweede-in-bevel lê bibberend op die dek na die aankomende seilskip en staar. 

Stomme ou Lewies het die stuur beet, maak vervaard dat hulle uit die pad uit kan kom. 

“Maak  gat  skoon,  Lewies!  Lewies!  Jissis!  Maak  gat  skoon!”  skreeu Raymond en Lewies behaag so goed hy kan, trek die enjin voluit oop en draai stuurboord, mik skoon verby Simonstad in Glencairn se rigting. 

Raymond vis onder die boeg vir sy AK, wat kan hy nou anders, en toe hy bo uitkom, geweer gespan, sien hy. 

Niks. 

Daar’s niks. 

Die skip skoonveld, die see so plat soos vaneffe. 

Raymond knip sy oë, kyk weer, niks. 

Net ’n donkerpienk gloed soos die son agter Sir Lowry’s Pass oorkant die Baai opkom, slegs die plat silwer water wat jy net hierdie tyd van die oggend of hierdie tyd van die aand kry. 

En  Lewies  is  teen  ’n  snotspoed  op  pad  na  ’n  klompie  rotse  net  voor Vishoek.  “Wat  de  fok  doen  jy,  jou  fokken  skaapkop?”  skreeu  Raymond  op hom, en dis sy fatale fout. 

Lewies, doodbang vir sy baas, swaai om om te verduidelik. 

Maar  hy  los  nie  die  stuur  nie  en  die  boot  swaai  dronk  bakboord,  tol  so hittete  en  tref  iets  sy-aan  met  die  allerverskriklikste  slag,  ’n  skrale  sekonde nadat hulle al drie onder die boeg in gekoes kry. 

Die  boot  begin  sluk  soos  ’n  alkoholis,  maak  so  ’n  liederlike  skurende skreeugeluid en kom dan langsamerhand op die bodemsand tot ruste. 

Dis ’n hele paar oomblikke langer voordat Raymond tot verhaal kom. 

“Uuuuuuuuuh,” hoor hy Boy iewers vandaan sê, sien dan hoe die bloed uit

’n sny op dié se voorkop kom. “Uuh.” 

“Eina fok fok fokkitie fok fok fok fokkitie fok fok fokkitie eina,” prewel Lewies. 

“Boy,”  sê  Raymond,  “Boy!  Ruk  jou  reg,  allamagtig!  Bind  daai  blêrrie ding toe en skrik wakker. Lewies, jy kan later seer voel. Ons het perde! Groot fokken perde …” 

Die dag breek. 

’n  Paar  hengelaars  staan  so  ’n  honderd  treë  daarvandaan  langs  die treinspoor na hulle en afkyk, vislyn vir eers minder interessant. 

Een van hulle skree iets, beduie vervaard na sy selfoon. Raymond trek sy skouers  vir  die  visserman  op,  beduie  hy  kan  nie  hoor  nie  en  die  man  skree weer, dié keer harder. 

Daar’t  ewe  skielik  ’n  wind  iewers  vandaan  opgesteek,  van  voor  oor  die

berge, noordwes. 

Hy  maak  uit  “Seeredding  …  gebel  …”  en  besef  hulle  sal  hul  litte  moet roer as hulle nie die volgende paar jaar in die tronk wil kaboemielies eet nie, om van al die selfs onplesieriger moontlikhede nie eens te praat nie. 

En  al  kom  hulle  vandag  hier  weg,  begin  hul  probleme  waarskynlik  dan eers. 

“Boy, begin gooi die toksakke in die see,” beveel Raymond, “dalk kan ons later iets daarvan red. Lewies …” 

“Hulle sal nou-nou hier wees!” kom die hengelaar met die selfoon se stem skielik hard en duidelik in ’n windstil oomblik oor die water aangedrywe. 

“Fok!”  sê  Raymond.  Die  dag  begin  sleg  vir  jou  as  jy  op  die  Nasionale Seereddingsinstituut vloek, dink hy. Hy verbeel hom hy sien die wit boot al in  die  verte.  “OK,  Boy,”  sê  hy  weer,  “begin  gooi  die  toksakke  af.  Ek  kom help. Lewies …” 

“Ja, Baas?” 

“Voor  jy  my  en  Boy  help  afgooi,  kap  jy  gou  eers  vir  ons  die  drie  vetste lyne wat jy al in jou lewe van gedroom het.” 

“Alte seker, Baas,” sê Lewies stralend, sy bui genoegsaam verander deur die vooruitsig van ’n lyn kokaïen so lank en dik soos ’n baba se arm dat hy vir eers vergeet in watter penarie hulle hul bevind. 

Boy gee die toksakke uit die kajuit aan, Raymond gooi oorboord. Darem seker  waterdig  genoeg,  praat  hy  homself  moed  in,  darem  seker  genoeg  te redde  dat  ons  nie  voor  die  einde  van  die  naweek  met  ons  gatte  sal  hoef  te betaal nie. 

Hy hoor ’n yslike gesnork van binne af. 

Lewies skree triomfantelik: “Yee-ha!” 

Raymond weet hy sal die volgende uur of vier waarskynlik kan baat by die selfvertroue en wakkerheid wat ’n dik lyn kokaïen hom nou sal bied, en gaan neem sy beurt. 

Lewies het Raymond letterlik opgeneem: daar lê twee lyne halfpad so dik soos die kalk langs ’n rugbyveld en wag op hom en Boy. Hy wil-wil iets sê, dink  dan  dit  sou  tydmors  wees  en  druk  die  styfgerolde  vyftigrandnoot  in  sy neusgat. Hy moet soos ’n werfhoender skrop om alles opgesnuif te kry. 

Terug op die dek sien hy weer die wit boot, naby genoeg dat hy dié keer die NSRI-vlaggie sien, en gooi met hernieude ywer sakke van die boot af. 

Daar’s nog sowat agt toksakke in die boeg wanneer die NSRI teenaan kom en toue begin oorgooi. 

Boy het ook nog nie sy lyn gesnuif nie, dink Raymond. 

’n Paar honderd  onplesierige gedagtes skiet  soos ’n pynlike  knal deur sy sinusse sodat hy wens hy’t sy Voltarens onthou. 

Gelukkig het hy sy selfoon. Hy begin vervaard skakel. 

2

Klim  op  die  regte  tyd  op  die  regte  vloer  op  die  regte  pawiljoen  uit  een  van Nuweland se onverkoelde hysbakke en jy sal maklik jou pad vind na Eugène Rademeyer se losie. 

Ou aand is dit die een waar die musiek nog pomp. 

Drie  seisoene  gelede  het  Eugène  die  WP  Rugby-unie  probeer  omkoop nadat  naburige  losies  gekla  het  wanneer  hy  laat  saans  ná  die  wedstryd  so onbeskaamd gas gee. 

Maar  Gas  en  Gee  is  Eugène  se  middelname  en  voordat  die  unie  hom hieroor kon uitskop, het die magnaat liewer vinnig al die naburige losies met

’n  jaarlikse  bedrag  stilgemaak,  ’n  paar  yslike  studiebeurse  vir  belowende bruin  spelers  gehoes  en  heelparty  strandpartytjies  by  sy  verruklike naweekhuis net suid van Simonstad gereël. 

Deesdae  beduie  die  beste  verkoopsmanne  van  die  reisagent-skap  se  losie langsaan en die pakhuisbestuurder van die drukkery s’n aan die ander kant al met amperse trots:

“Daai  klipharde  Afrikaanse  gedoemsdoems  van  langsaan  –  dis  Eugène Rááádemeyer se losie.” 

Dan  voel  die  gaste  so  hittete  geëerd  dat  hulle  ook  al  persoonlik  deur  die skatryk en omstrede sakeman ontwrig is, doop ’n hoendervlerkie in ’n piering braaisous en probeer mooi broodjies te bak vir sover hulle hoorbaar is. 

Maar  dis  nog  relatief  stil  in  die  vroegmiddag,  ’n  goeie  driekwartier voordat die Stormers afskop teen die Bulls, en Eugène se desibels is draaglik. 

Flip  Geldenhuys,  skootrekenaar  oor  die  skouer,  mik  middel  toe,  na  die swierigste deur. 

Hy’t die sonnige vroegoggend geniet, maar die weer het opgesteek terwyl hy  in  die  verkeer  vasgesit  het  en  op  pad  van  sy  parkeerplek  af  het  ’n

onplesierige Nuwelandse wolkbreuk oor hom uitgesak. 

Flip het ’n gratis dubbel-branna nodig. 

Van  binne  wroeg  ’n  onbekende  stem  oor  vermeend  stemmige sintetiseerder weens die girl wat hom gelos het. Dis nog ballade-tyd hierso. 

Daar’s altyd ’n  moeilike kêrel in  ’n wit kortmouhemp,  strikdas en yslike harige  voorarms  buite  Eugène  se  deur,  maar  Flip  trek  maar  altyd  net  sy skouers op en verneem na die grootbaas. 

Effe vernederend, maar wie stry met gratis drank? 

Flip bedink homself hittete dié keer: Die eerste twee kleurbaadjies wat hy oor die uitsmyter se linkerskouer na ’n silwerskinkbord met kerrie-eiers sien staar,  behoort  aan  Oom  Knuckles  Waterboer,  president  van  die  Wynland Rugby-unie,  en  Alex  Ndlovu,  beroepsvuurvreter  en  ondervoorsitter  van  die ANC-jeugliga. 

Oom Knuckles sê nooit iets nie en Alex bly nooit stil nie, dink Flip. 

Dan  sien  hy  doer  agter,  jolige  rooi  gloed  op  die  wange,  vir  Boychie  van Heerden, die Springbokafrigter. 

As Boychie só blink, dié weet Flip, praat hy gereeld gans te veel. 

Kan  dalk  nét  ’n  storie  afgee.  Flip  grinnik  vir  die  deurwag,  wat  hom  dié keer herken en met ’n glimlag binnetoe wuif. 

Flip groet in die ronde, skud met ’n paar mense blad voor hy ’n samoesa oppik en ’n dubbel brandewyn en Coke bestel. 

Hy  skuur  ongemerk  behendig  tussen  Alex  en  die  yslike  muurbehangsel van  Joel  Stransky  se  skepskop  verby,  voor  hy  hom  in  nog  ’n  debat  oor  die wenslikheid van Springbokkleure vir die nasionale rugbyspan bevind. 

Alex  vind  die  Springbokembleem  aanstootlik  en  haal  gereeld koerantopskrifte deur dit te sê ook. 

Flip dink self springbokke is maar kakkerige ou diertjies en verkies buffels of renosters, maar hy dink Alex is maar ’n kakkerige ou politikussie ook en hy sou Nelson Mandela se geselskap verkies het. 

Nelson Mandela is egter nie beskikbaar nie, buffels en renosters ook nie in die  nasionale  kleuredebat  nie,  dink  Flip,  kyk  die  sitkamer  vinnig  deur  en reken  Boychie  en  Eugène,  driftig  in  gesprek  in  die  hoek,  is  verreweg  die interessantste opsie. 

“Eugène … Boychie … Hoe gaan dit, menere?” 

“Hey … Flip. Welkom! Jy OK?” 

“Hoe gaan dit met die pers? Die press … Jy weet mos wat noem ek julle koerantmanne  voor  my  gesin.  Die  press.  De-press,  vang  jy  dit?  Depressie,” 

sê-vra Boychie. 

“Ja-a-a wat, alles wel. Buiten vir die armoede, die dors en die jagsgeit,” sê Flip en grinnik skouerophalend vir die Springbok-afrigter. “En natuurlik die depressie. Wat dink julle gaan hier gebeur?” 

“Bulls, beslis as dit reën en waarskynlik ook as dit nié reën nie.” 

“Ek stem saam met Boychie.” 

“Nou vir wat stry julle dan so?” vra Flip. 

Boychie  glimlag  rooi:  “Eugène  wil  nie  hê  ek  moet  die  Drie  Musketiers teen die All Blacks kies later vanjaar nie.” 

“Huh? Hoesê?” lag Flip by voorbaat beleef vir die grappie. 

Maar Eugène maak g’n grap nie. 

Flip  sien  die  sakeman  byt  ’n  oomblik  op  sy  tande  sodat  sy  wangbene amper deur sy vel steek. Eugène is skoon de moer in vir Boychie, besef Flip en hou liefs sy rekenaar oor die skouer ingeval hy homself nou-nou gou-gou uit die voete moet maak. 

“Ek dink maar net nie hulle is reg nie, ou partner,” sê Eugène. 

“Ek verskil heeltemal van jou.” 

“Gene,  ek  is  nogal  met  Boychie  hierso.  Die  beste  jong  vaskopstut  in  die wêreld. Die beste jong binnesenter. En die beste jong losvoorspe- …” begin Flip, maar Eugène maak hom stil met ’n wysvinger teen die bors. 

“Hulle.  Is.  Nie.  Reg.  Nie,”  stamp  Eugène  dit  vyf  maal  liggies  in  Flip  in, sodat dié ’n paar spatsels brandewyn-en-Coke op sy das mors, reg langs die blerts  tamatiesous  van  die  boereworsrol  wat  hy  op  pad  verorber  het  met  sy voorkennis van die verpoepte versnaperinge in Nuweland se medialosie. 

Hy  beduie  skuus  vir  Flip,  kyk  dan  fronsend  na  ’n  boodskap  wat  op  sy selfoon ingekom het. 

“Euge-hene,”  kom  loer  sy  jong  vrou,  Maya-Marie,  van  buite  af  by  die losie in. “Die skeidsregter is al op die veld.” 

“Ek beter by die medialosie kom,” sê Flip. 

“Aaag,  jy  skryf  mos  nie  meer  as  driehonderd  woorde  ’n  gooi  van  jy  na Vanoggend toe is nie, Flip … jy’s mos nou geelpers!” lag Boychie uitgelate. 

“Euge-hene!”  roep  Maya-Marie  weer,  dan  bulder  Nuweland  só  dat  sy uitgedoof  word.  Boychie  skree  iets  op  Flip,  maar  hy  kan  nie  hoor  nie.  Die Bulls is op die veld. Dan ’n harder, langer dreun. Die Stormers duidelik ook. 

Flip beduie hy wil wegkom, maar Eugène vang hom aan die arm. “Luister vir  my,  ou  partner.  Kom  ek  gee  vir  jou  ’n  lekker  storie:  Boychie  gaan  ’n móérse  gat  van  homself  maak  as  hy  daai  Drie  Musketiers,  soos  julle  almal skryf …” 

“Ag,  Eugène,  die  mense  geniet  dit.  En  hulle  is  wel  mekaar  se  beste vriende sedert …” 

“Ja, jirre, sedert hulle beginne skuim pis het. Ken ek nie die hele ou storie nie. Maar kom ek sê nou vir jou …” 

“Los vir Flip,” sê Boychie. “Hy weet darem drie goed van rugby. Hy weet Van  Metzinger,  September  en  Mkhaliphi  …  Boeta-a-a!  Flip  weet  hulle  is dôners goed.” 

Flip  begin  groet,  maar  Eugène  hou  hom  vas  aan  sy  skouer:  “September, neuroties. Daai ou fokken pa van hom …” 

“Ek dag dan julle is sulke gelukkige mede-ondervoorsitters van Wynland, Gene?”  probeer  Flip  keer  en  beduie  oor  sy  skouer  met  sy  kop  na  Oom Knuckles. 

Eugène  sien  dit  nie  of  gee  nie  om  nie:  “Póéppphol  van  ’n  pa.  En  Van Metzinger,  hy’s  ’n  lopende  geelkaart.  Mkhaliphi?  Hy  was  dan  vanoggend net-net  orraait  teen  watsenaam,  Lewis?  Natuilagilagi  sal  maalvleis  van  hom maak. Skryf, skryf! Skryf dít nou ’n slag!” 

Van  buite  kom  die  klank  van  meer  as  veertigduisend  opgewonde  mense. 

En dit hou aan kom. 

Flip skiet vinnig deur toe om verby die losiesitplekke te sien wat die brul veroorsaak  het,  maar  hy’s  net  betyds  om  Allan  September,  die  Stormers  se binnesenter en kaptein, die bal onder die pale te sien neersit. 

“Wat  het  gebeur?”  vra  hy  vir  Boychie  van  Heerden,  wat  ook  nog  in  die deur staan. 

“Onderskep-drie!  Ek  sê  jou  mos!”  skree  Boychie  vir  hom  bokant  die

jubelende skare. 

Flip  sê  haastig  totsiens,  fluister:  “September  het  gedruk  …”  vir  Eugène waar hy op sy selfoon gesels. Eugène waai met ’n strak gesig vir hom. Wat die Stormers aanvang, kan hom vir eers minder skeel. 

Eugène het erger ergernisse. 

Iemand het ’n boot gestrand. 

Iemand  anders  het  ’n  moerse  klomp  geld  verloor  en  dié  man  gaan  de bliksem  in  wees.  Eugène  bang  min  of  meer  twee  of  drie  mense  op  hierdie aarde en die de-bliksem-in-man is een van hulle se seun. 

Iewers is ’n klomp ou koeie besig om hul pad uit die sloot uit te skop, as niemand hulle dan daar gaan kom uitgrawe nie. 

Eugène weet hy’s nie lus vir wat kom nie. 

Hy  hou  van  gas  gee,  Eugène,  maar  hy’s  minder  gretig  om  gas  gegee  te word. En groot gas is sy kant toe op pad. 

Hy  skud  sy  kop,  stoot  sy  hare  deur  sy  kuif,  vind  sy  pad  terug  na  die sitplekke buite. 

Oom Knuckles het in sy stoel aan die slaap geraak. 

“Gee gas, Oom Knuckles,” sê Eugène. Ek kan nou nie juis nie, dink hy. 

Weet jy as die voorspelers grond toe gaan in ’n eersterangse rugbywedstryd en jy hulle nie meer van die kant af behoorlik van mekaar kan onderskei nie, bliksem  hulle  amper  altyd  daar  iéwers  onder  vir  mekaar,  of  probeer  ten minste bliksem? 

Waarskynlik nie. 

Jy dink waarskynlik dis iets soos jou weeklikse gholfwedstryd met kontak en ’n moerse hoop geld, mededingendheid, lekker yskoue bier agterna …

Jy’t nie die vaagste benul nie. 

Hulle  moer  mekaar  daar  onder  in  die  duisternis,  móér  mekaar;  verdien natúúrlik  meer,  op  ’n  slegter  manier,  as  jou  basies  gemiddelde  kinderdokter hiervoor ook, maar dan weer: Hulle verdien dit darem veel eerbaarder as jou basies  gemiddelde  aandelemakelaar  of  bankier,  en  hulle  verdien  nou  weer veel minder as dié ook. 

Kakker  en  ryker  mense  as  kinderartse,  beter  en  armer  mense  as aandelemakelaars of bankiers, dis beroepsrugbyspelers gemiddeld vir jou. 

Ewenwel, hulle moer mekaar aanmekaar. Moet maar. 

Hoe  harder  en  fyner  hulle  mekaar  moer,  hoe  sagter  en  groter  die teddiebere wat hulle vir hul kinders kan bekostig. 

As jy egter daai manne vra wát daar is van hul gemiddelde werk-Saterdag wat  niemand  anderkant  die  kantlyn  ooit  rêrig  sal  verstaan  nie,  grinnik  die meeste van hulle en gee dieselfde antwoord. 

Die moegheid. 

Dis die eerste ding wat jy langs die kantlyn nie sommer kop of ooit sal kán kop nie. 

Dôner, jy raak móég daar binne. 

Verskriklik moeg. 

Jy  kan  bulte  uitdraf  en  jy  kan  roeimasjiene  breek,  maar  jy’s  nóóit  rêrig heeltemal  fiks  genoeg  vir  tagtig  minute  se  rugby  saam  met  die  groothonde nie, selfs al ís jy self ’n superfikse rugby-groothond. 

Allan September is einste een van dié – ’n superfikse rugby-groothond –

en  hy  staan,  ná  ’n  uur  teen  die  Bulls,  op  Nuweland  se  suidpawiljoen-kwartlyn, hande op sy knieë. 

Allan probeer sy asem herwin. 

Dis  min  of  meer  maak  of  breek  hierso  vandag,  dis  die  gatkant  van  die Super14 en die Stormers loop op een of ander manier voor teen die Bulls op Nuweland. Maar daar is nog twintig minute speeltyd oor en die reën het weer opgehou. 

Een of ander manier voor? 

Dis  grotendeels  danksy  Allan  se  skopskoen  en  een  van  sy  kenmerkende onderskep-drieë,  maar  ’n  belowende  twaalfpunt-voorsprong  met  rustyd  het intussen tot vier gekrimp en die Pretorianers het hul vertroue herwin, met ’n noordwester nou boonop ook nog in hul blaaie. 

Aan die moegheid is Allan al op ’n manier gewoond, maar hy verwonder hom  steeds  dikwels  aan  hoe  eensaam  hy  kan  raak  saam  met  veertien  ouens wat sy vriende is en boonop min of meer luister na wat hy sê. Hoe eensaam hy kan raak tussen iets oor die veertigduisend mense wat almal duim vashou sy span …

Of dan, ook nie heeltemal veertigduisend nie, want jare lange gesukkel op die veld en middelmatige bemarking in die Kaap het reeds vir ’n stywe kwota manteldraaiers gesorg. Daar is deesdae ’n klomp Kapenaars wat vir die Bulls skree. 

Staatsdienspakkette  het  boonop  ’n  hele  tros  Pretorianers  hier  laat  beland waar hulle die plaaslike rugbyspan kan kom sit en uitjou en daar is, derhalwe, 

’n  goeie  stuk  of  tienduisend  hier  wat  ’n  ander  antwoord  het  op  die  grootste vraag in Suid-Afrikaanse provinsiale rugby: kies jy Allan-hulle of kies jy die Bulls? 

Die kwessie kook weer ’n skoot op die pawiljoene oor wanneer die nuwe Stormers-losskakel  die  bal  aanslaan  weens  een  of  twee  blakend  onkant losvoorspelers van die Pretorianers. 

Die skeidsregter gee ’n skrum vir die besoekers. 

Nuweland boe. 

Ekskuus. 

Nuweland

BOOOOOOOOOOOOOOOOOOOOOOOOOOOOOOOOOOOOOOO!!! 

Nuweland

BOOOOOOOOOOOOOOOOOOOOOOOOOOOOOOOOOOOOOOO!!! 

BOOOOOOOOOOOOOOOOOOOOOOOOOO-

OOOOOOOOOOOOOOOOOOOO-OOOOOO!!! 

Jasper  van  Ellewee,  die  grasgroen  jong  Matie-losskakel,  se  skouers  sak sigbaar. 

Hy  moes  eintlik  net  vandag  die  atmosfeer  op  die  reserwebank  inasem, maar is gisteraand sewe-uur in die span opgeneem nadat Noel Barends tydens die gewone kapteinsoefening Vrydag sy dyspier gerek het met ’n flambojante skepskoppoging pale toe voordat hy behoorlik opgewarm het. 

“Dis nie vir jou nie, Jasper,” loop Allan al paaiende nader, “dis die ref op wie hulle skree …” 

“Nee, nee, ek weet,” antwoord Jasper, maar Allan besef die seun is koud tot op vriespunt en begin homself vet smeer vir die ergste. 

Die arme entoesiastiese drommel wat daar iewers in die sement agter die stadion  se  klanktoerusting  skuil,  smeer  hom  ook  vet  vir  die  ergste,  want  hy begin een van die gevreesde CD’s met opgeneemde applous speel – synde die Super14 op die oomblik, is dit 1999-applous wat moet help. 

Die stadion se klankstelsel kraak aamborstig en die louerige, blikkerige S-s-t-t-o-or-r-m-m-e-e-r-r-s-s begin maak die teenwoordige toeskouers se feitlik volslae stilte soveel meer van ’n vernedering. 

Dieselfde  arme  drommel  speel  tydens  die  Curriebekerreeks  ewe skaamteloos opgeneemde dreunsang uit die tagtigs. Sweerlik instruksies, dink Allan, is daar g’n skaamte in hierdie unie …

Allan  hardloop  na  die  pak  voorspelers  en  begin  die  gepaste  rararara-geluide  maak,  wel,  die  handjievol  geluide  wat  ’n  binne-senter  dan  nou  ook vir ’n vaskopstut kan maak. 

Komaan, manne, dis net óns, vergeet van ons unie … dis nét ons, dis onse

Kaapstad … kry net vir ons daai bal, kry net vir ons daai bal en hou hom so

’n rukkie, vat hom twee, drie maal vorentoe … Ons sal verder sôre …

Ná  die  volgende  skrum  slinger  Jasper  die  bal  egter  só  belaglik  ver  voor hom  neer  dat  Allan  g’n  ander  keuse  het  as  om  krieketstyl  te  duik  en  vir  sy kop te keer terwyl hy rol om die bal, so stadig as wat hy moontlik wettiglik kan, fetusstyl vir sy spanmaats aan te bied nie. 

Daar is natuurlik geen manier om aan jou te verduidelik hoe dit is wanneer die Bulls jou probeer kéér om juis dit te doen nie. Allan September speel al teen ’n hele paar van dié kêrels vandat hy sewentien jaar oud is, teen een of twee van hulle selfs vyf jaar langer. 

Dis sewe – en, in een of twee gevalle, twaalf – jaar later en die spul Bulle tref hom oudergewoonte soos ’n orkaan. 

Hy het geweet wat kom, maar ’n oomblik lank het Allan g’n kans op asem nie, net hande oor die kop en tyd vir die sweem van ’n skietgebedjie. 

Allan  raak  daarvan  bewus  dat  sy  slot  Carlo  de  Wet,  ’n  tradisionele Stormers-slungel  waaroor  hulle  die  tradisionele  grappies  maak  in  Pretoria, moedig dog ondoeltreffend bo-oor hom probeer om die Bulls terug te dwing en die bal los te hark met sy stewel. 

Mense het Carlo heeltemal verkeerd, flits dit deur Allan se kop, dis nie dat hy nie wíl nie; Carlo wíl, maar hy kán nie …

… en ’n drietal Bulle ploeg bo-oor Allan met genoeg wrewel dat hy weet sy  skrumskakel,  Eddie  Windvogel,  was  nogmaals  heeltemal  te  vinnig  vir hulle. 

Allan sien hoe ’n Bulls-skoen reg maak om hom in die gesig te skop, hou sy kop vinnig vas en hoor dan een van die stemme wat hy op aarde die beste ken, wat brom: “Skop hom en ek fokken moer jou later dóód, Tyres.” 

“Sal  nie,  Chippa,  fokkit,  man,”  hoor  Allan  en  sien  die  drie  pare  Bulls-sokkies dwars beweeg. Toe hy terug op sy plek gaan staan, het Jasper die bal uitgeskop.  ’n  Flouerige  skoppie  boonop,  en  Allan  begin  by  voorbaat  sy skouers te rol en homself te staal vir wat kom. 

Hy  ken  sy  rugby,  ken  Allan  September;  een  van  die  Bulls-lynstaanspringers vee vir Carlo met minagting eenkant toe op pad boontoe en gooi die bal behendig agtertoe voor hy weer begin val. 

Chippa  van  Metzinger  skil  van  voor  af  en  gryp  die  bal  met  gemaak kinderlike  vreugde  –  Allan  sién  eintlik  hoe  sy  ou  vriend  vir  hom  grinnik voordat hy deur Jasper van Ellewee se arms hardloop. 

Allan sit hom agterna. 

Hy was nog altyd aansienlik vinniger as Chippa, maar ná hy hom oor die afgelope  twaalf  jaar  in  totaal  al  ongeveer  tweehonderd-en-vyftig  keer  moes duik,  weet  Allan  September  ook  maar  alte  goed  daar  is  g’n  manier  om  dit lekker te maak nie. 

Die plus-minus tweehonderd-een-en-vyftigste keer is ook niks beter nie. 

Chippa  lag  sommer  kliphard  vir  hom  soos  hy  sy  knieë  aspris  ’n  bietjie hoër pomp, druk ’n elmboog in Allan se gesig sodat niemand anders dit eens sou agterkom nie en slaag daarin om, ná hy val, ’n ekstra tree of drie vorentoe te rol met die Stormers-senter om sy middellyf. 

“Wel, hallo, matrosie,” lag hy vir Allan en skuif die bal agtertoe asof dit g’n moeite hoegenaamd is nie, “julle fokken Kapenaars raak ook niks harder nie … doen jy deesdae alles hierso?” 

“Jissis, Chippa,” sê Allan en spring op, stamp sy boesemvriend uit die pad om  eerste  by  die  aksie  uit  te  kom  en  vervloek,  vir  die  soveelste  maal  in  sy relatief  kort  professionele  loopbaan,  die  Westelike  Provinsie  se werwingsbeleid  toe  die  yslike  Bulls-vleuel  Ronnie  Tshivhase  vir  die  arme Luandré  van  den  Heever  teen  die  kantlyn  afstamp  dat  jy  die  pawiljoene behoorlik kan hoor stik. 

Chippa sou kon help. Om die waarheid te sê, as Chippa maar net vir ons in die Kaap aanhou speel het, was ons nie nou vandag hoegenaamd hier in die moeilikheid nie, dink Allan September. 

En  as  Thando  ook  nog  steeds  hier  kon  wees,  was  die  semi’s  ’n  volslae formaliteit  –  wat,  semi’s,  sommer  die  eindstryd  …  jaarliks,  ai  tog  …  maar Chippa speel vandag hier vir húlle. 

Hulle, die Bulls. 

Thando  speel  vir  die  Sharks.  Daai  amperse  rastafarianisme  van  hom  het mos nie eintlik destyds gewerk vir die siele in Nuweland se hogere gestoeltes nie. 

Sestien,  graad  tien  al  het  Thando  destyds  die  eerste  maal  ’n  hele

Cravenweek bang geskrum. Daarna twee jaar vir SA Skole. 

En na matriek, nét toe die hele rugbywêreld gans té entoesiasties aan hom begin neul het, het Thando Mkhaliphi die berge ingevaar en van die aarde af geleer  leef,  om  nie  te  praat  van  van  die  aarde  af  geleer  rook  nie,  aangesien Broeder  Edward  en  Broeder  Morrie  darem  toe  lank  reeds  ’n  paar  netjiese Swazi-hibriede buite die grot teen die Steenberg aan die gang gekry het. 

Vir die WP was dit alles gans te grillerig. 

In Durban het die Sharks egter vir mekaar geknipoog en skouerophalend gewag vir Thando om homself in die berge buite Kaapstad te vind. En toe hy die dag vir eers oorgenoeg dagga gerook en oorgenoeg skorsies en pampoene vir  die  rasta-gemeenskap  van  Philippi  gekweek  het,  het  hulle  hom  ’n  yslike klomp geld aangebied om onmiddellik na die Ooskus te trek. 

Die  verwoesting  wat  Thando  die  afgelope  maand  in  Australasië  saai,  het die  Sharks  tot  dusver  drie  van  hul  vier  wedstryde  op  ’n  taai  toer  daar  help wen. Vanoggend se wen teen die Reds was nogmaals die produk van sy sterk regterskouer. 

En Chippa? Té Afrikaans, té uitgesproke, té dikwels raakgesien naby een of ander dronk bakleiery, en gans en al, sommer op die oog af, té traak-my-nie-agtig vir die ringkoppe van Nuweland. 

“Chippa van Metzinger? Ja-a-a, hy’s glad nie sleg nie, hoor, maar Chippa is  nie  …  nie  …  nie  ’n  markiésspeler  nie,”  het  die  WP  se  CEO  aan  ’n ontstelde  Allan  verduidelik  dieselfde  dag  toe  die  WP-unie  besluit  het Mkhaliphi en Van Metzinger was oorskatte en oorbodig. 

Nét mooi die dag ná hy wat Allan is ’n driejaar-kontrak geteken het. 

Mense kom immers na die binnesenter met die goeie hande kyk, of hoe? 

Die einste binnesenter byt weer ’n skoot op sy tande, vat die kortste pad na die spoorwegpawiljoen se kantlyn. 

Daar’s ’n bevredigende brul om die veld. 

Allan  September  soek  daai  ekstra  tien  persent,  en  Allan  September  vind dit,  soos  amper  altyd  –  hardloop  hy  nog  of  spring  hy  teen  dié  tyd  al  sulke ente?  Die  verligting:  Arme  ou  Luandré  het  darem  so  ’n  biétjie  van  Ronnie Tshivhase se stoom afgeblaas. 

Allan  skraap  die  Bulls-vleuel  net  neffens  die  22,  maar  soos  hy  onder

Tshivhase  se  ribbekas  inseil,  hoor  hy  Chippa  se  stem  oor  sy  skouer  skreeu:

“Hierso, Ronnie, hierso! Binne!” 

En dan dieselfde stem: “Whoo-blêrrie-hoo!” 

Daar is deesdae baie mense in Kaapstad wat vir die Bulls skree, tot Allan se  konsternasie,  en  wanneer  hy  dié  mense  hoor  juig,  en  ’n  klomp  WP-oudstryders  hoor  jou,  weet  hy  Chippa  het  weer  dáái  haas  kotsenswaardige drie-dansie van hom uitgevoer, daai ene wat hy al doen sedert hulle graadagts was. 

Daai einste besonder on-Bullerige flambojansie het waarskynlik daarvoor gesorg  dat  Chippa  sy  Springbokkleure  ’n  jaar  later  verwerf  het  as  Allan  en Thando, sy twee beste tjommies al sedert destyds. 

“Én  julle  was  natuurlik  die  regte  kleur,”  het  Chippa  laas  November geskerts toe hy eindelik ook sy kans gekry het, net voor die drie van hulle ’n skrikbewind  in  Londen  en  Parys  gelooi  het,  soos  hulle  ook  al  in  graad  agt begin dink het hulle dalk eendag sou. “Ons wit mense …” 

“Nee,  Chippa,  jy’t  net  ’n  bietjie  stadiger  as  ons  twee  ontwikkel.  Daai  ’n wit ding?” het Thando nog geglimlag. 

Die einste Chippa draf nader na Allan toe, gooi die bal oënskynlik ongeërg vir  die  doelskop  na  sy  stelskopper,  hou  sy  handpalm  boontoe  oop  in  ’n verspotte basketbalstyl en sê in die verbyhardloop vir Allan: “Praat agterna! 

Ons twee moet darem nou wragtig weer ’n skoot saam kuier, my broer!” 

Allan kan net “Ja-ja-ja, sal” brom en by sy gebomskokte spanmaats gaan staan. “Toe nou,” sê hy. “Ruk julle reg! Daar’s net een punt in dit …” 

’n Brul oordonder hom. 

“Drie punte,” sug Luandré van den Heever. 

Die dreigende reën bars skielik weer met geweld los. 

“Drie blêrrie punte, allamagtig, man! Luister nou hier …” 

’n Laaste vlammetjie vuur maak dat die Stormers hul afskop terugwen. 

Die flank Mervyn Rees skéúr in die middelveld op voordat hy, in lyn met die pale, op die kwartlyn gestop word. 

Nog ’n Stormer of drie vat beurte om die bal op te tel en vorentoe te beur en ná die derde ene dit doen, skuif Eddie Windvogel die bal verby Jasper na Allan reg aan sy losskakel se buitekant toe. 

Allan  knyp  sy  oë  skrefies  teen  die  reën,  maak-maak  net  of  hy  effens buitentoe beweeg en sien hoe hul senters hom volg. 

Dertig sekondes voor die eindfluitjie verbyster Allan weer eens die Bulls-driekwarte, trek die aanval reguit, trap nog ’n skoot buitentoe en wip ’n haas perfekte aangee binnetoe vir Mervyn Rees, met ’n yslike gaping voor hom en tien skoon treë doellyn toe. 

Nuweland brom by voorbaat behaaglik. 

Hy’s  al  twee  jaar  gelede  vort  uit  die  Kaap,  effens  teësinnig,  bygesê,  en Chippa van Metzinger se binneste bons behoorlik soos Allan die draai vat bo-om  die  hartoorplantingshospitaal,  onder  Duiwelspiek  verby,  en  De  Waal Drive op die onderhange daarvan kies. 

“Aaag  nou  ja,”  sê  Chippa  van  Metzinger,  “jy  speel  maar  vir  ’n  ou  kak span, maar jy woon darem nog altyd hierso …” 

In ’n poging om sy vriend op te beur, beduie hy met gemaakte drama na die  ingedrukte  middestad  in  die  kom  en  na  die  hawe  se  honderde  liggies  in die reën. 

“Is seker so,” beaam Allan September stillerig van agter die stuur. 

“Hoewel, Pretoria is ook nogal mooi. Al daai lang strate. In Oktober. As die jakarandas blom en ons die Curriebeker nogmaals gewen het.” 

Die  Stormers-kaptein  trek  sy  skouers  op,  krul  sy  mondhoeke  af.  Swyg. 

Sien uit die hoek van sy oog ’n gebou met sy eie bakkies en dié van Chippa en  Thando  wat  hul  gunsteling-wegneemhoender  adverteer.  Chippa  maak  ’n paar vrolike geluide by die aansig, wat Allan net dieper laat frons. 

“Ai tog, Allan, ek trek net jou been. Moet nou nie dat ons ’n kak ou aand hê omdat julle verloor het nie. Was nie jou skuld nie. Weer fokken eens.” 

“Chippa, óns gaan nie ’n kak aand hê nie, ék gaan. En dit wás ook nie mý skuld nie, dit was óns skuld.” 

“Wharra-wharra-wharra. Die hartseerste ding is dat jy daai stront glo wat jy  praat.  Kom  speel  vir  ons,  man.  Loftus  makeer  ’n  nuwe  Liefling,”  lag  die groot flank. 

“Ons kom by deesdae, hierso, dankie. Een aanslaan, vandag, dis al.” 

“Ja,  maar  daai  aanslaan  gaan  altyd  van  julle  Stormers  af  kom  as  julle ouens soos arme ou Carlo de Wet op slot aanhou kies. Maar, fokken, áltyd.” 

“Carlo is orraait, man.” 

“Ai, Allan, as mens, já,” trek Chippa sy skouers op. “Carlo is ’n prins. As

’n  mens  …  As  ’n  slot,  egter  …  soos  my  oorle  pa  altyd  gesê  het:  Jy  kan versiersuiker en ’n kersie op ’n hondedrol druk en uit volle bors ‘Veels geluk liewe  maatjie’  langs  dit  loop  sing,  maar  daai  kak  gaan  nie  sommer  maklik sjokoladekoek word in die proses nie.” 

“Hy’s ten minste ’n ordentlike mens. Daai kollega Mauritz van jou …” 

“Ja,”  sug  Chippa,  “toegegee.  Ek  gaan  eerder  visvang  met  Carlo  as  met Mauritz,  maar  dan  –  ek  sal  waarskynlik  nooit  met  enige  van  die  twee  gaan visvang nie. Om saam mee rugby te speel? Mauritz. Met myle. Hy is nou nie van die slimste nie, maar ek het Mauritz se pa al ontmoet en dié is ook nie te waffers  nie.  Mauritz  se  vrou  is  nog  blêrrie  dommer  as  wat  Mauritz  is;  ek verbeel my daai kind van hulle het nie ’n kans nie.” 

Soos  altyd,  grinnik  Allan  uiteindelik  teen  sy  eie  beterwete  vir  Chippa  se brutale humor. “Sjoe,” moedig hy hom aan, “wat is die teenoorgestelde van ewolusie?” 

“Ontwolusie? Jinne, ja, nog so sewe geslagte en die Mauritz-familie begin terug in die bome te klim. Dit tersyde …” 

“Noel was ook nie vandag daar nie,” begin Allan so effens ontdooi en sy verskonings poleer. “Anders het ons julle hierdie keer gehad.” 

“Noel Barends? Ja-a-a, hy’s nie te sleg nie,” erken Chippa na ’n seldsame paar  sekondes  stilte.  Dan:  “Maar  jy  poep  dan  net  op  hom,  dan  trek  hy  ’n dyspier.  Elk  geval,  genoeg  geblêrrie  rugby.  Waar  kuier  ons?  Waar  klub  jy deesdae?” 

“Ag, ek gaan loop maar in Langstraat rond. So dan en wan. Ás ek die dag stad  toe  gaan.  Selde.  Langstraat  is  nie  rugbywêreld  nie.  Amper  niemand  in Langstraat  weet  wie  ek  is  nie,”  sê  Allan  en  begin  fokus  op  een  van  sy geboorteregte  as  kind  van  die  Kaap,  daai  rits  regs-links  regs-links  S-draaie, net voor jy die middestad van De Waal Drive af tref. 

Die  aand  is  goor  genoeg  en  die  stad  leeg  genoeg  dat  hy  maklik  in Breestraat  geparkeer  kry  en  ’n  stemmige  duim  in  die  lug  druk  vir  die karoppasser  in  sy  geel  reënjas.  Chippa,  wat  drie  jaar  gelede  tydens  ’n voorseisoen  ’n  maand  of  twee  vir  ’n  Franse  tweedeligaklub  gaan  vuisslaan

het, probeer ’n geradbraakte weergawe van dié taal en die Sentraal-Afrikaan glimlag breed. 

Almal hou van Chippa en Chippa hou van almal; hy wat Allan is, wil net

’n slag met blêrrie rus gelaat word. Asseblief en amen. 

Sy moed sak verder in sy skoene toe sy vriend uit Pretoria uitbundig roep:

“Kyk,  daar  sit  Wayne!”  Hy  beduie  ’n  kort  halfblok  straataf,  na  ’n  enkeling wat  onder  ’n  sambreel  onder  ’n  balkon  probeer  om  ongeag  die  weer  sy drankie te geniet. 

“Wayne?” 

“Wayne, man! Wayne Duraan. Wayne die karate-attie.” 

“Die  Bokke  se  fiksheid-ou?”  sê-vra  Allan  en  sien  dan,  tot  sy  verbasing, dat  een  van  Langstraat  se  uitgedunde  clientele  op  hierdie  goor  en  reënerige aand inderdaad die Springbokke se fiksheidsafrigter is. 

Voor  hy  Chippa  kan  vermaan,  draf  dié  koes-koes  tussen  die  stadig bewegende karre in Langstraat deur, sit ’n vinger op sy mond vir die kelnerin en  maak  dan  dat  Wayne  die  helfte  van  sy  bier  op  die  sypaadjietafel  mors wanneer hy sy hande oor die man se oë hou en hom vra om te raai wie dit is. 

Wayne spring orent, swaai in die rondte en punt skoon sy vingers, Bruce Lee-styl, voor hy deur die woede ’n bos van die bekendste rooi hare in Suid-Afrika uit die hoek van sy oog optel. 

Hy ontspan onmiddellik, gee Chippa ’n hipermanlike druk, en teen die tyd dat Allan tussen Langstraat se ewige laataandverkeer deur gekoes het, sit die kelnerin  al  klaar  ’n  Windhoek  Light  vir  hom  en  ’n  brandewyn-en-Coke  vir Chippa neer. 

“  …  en  ek  vertel  nou  juis  vir  Allan  van  die  Vagina  Monoloë,”  tel  hy Chippa se diep, immer vrolike stem op terwyl hy vir Wayne Duraan hallo sê. 

“Hallo, Allan,” sê Wayne. “Hoe gaan dit? Die Vagina Monoloë, Chippa?” 

“Dis Chippa se bynaam vir Boychie, Wayne, en dit gaan goed,” sê Allan, so half skuldig, voel dan verlig as Wayne uit sy maag lag oor dié belediging vir sy baas, die Springbokbreier. En wonder, twee sekondes later, hoe lank dit Wayne gaan vat om die grappie met Boychie te deel. 

“Wel,” gaan Chippa onverstoord voort, “ek hoor daar word geskinder die Vagina Monoloë dink ek is te jonk vir die All Blacks. Maar ek het dan iewers

oor  die  laaste  twee  seisoene  ’n  litteken  iewers  op  my  kop  van  elke  liewe enkele een van die All Blacks se hele fokken pak voorspelers én twee van die reserwes gekry. En ene vir sewe uit die tien van die bliksems teruggegee …

en teen Engeland en Frankryk in November …” 

“Ai, Chippa,” sê Allan, “Wayne probeer ook maar net ontspan, nou gee jy hom hierdie oorvol strooi …” 

“Jong,” trek Wayne egter sy skouers op. “Manne. Aag wat, manne. Jonk. 

Jonk. Toe ek so ’n klein bietjie jonger as julle was, toe kon jy eers op een-en-twintig begin suip. Suip en stem, een-en-twintig. Toe kom hulle so ’n rukkie later  agter  hulle  is  nou  so  diep  in  die  kak,  hulle  het  nodig  dat  jy  op  agttien moet kan begin doodmaak. 

“Toe protesteer mense jy kan darem nie op agttien doodmaak en op een-en-twintig eers suip en stem nie. Toe werk die Broederbond uit dat dit meer prakties sal wees om die manne op agttien te laat suip en stem as om te wag dat hulle een-en-twintig is voor jy hulle laat doodmaak …” 

“Sjoe, Wayne,” onderbreek Chippa, “daai prekie verdien ’n Jägermeister,” 

en roep vir drie, met Allan wat vergeefs probeer nee sê. 

Hulle  bêre  die  ronde,  klap  hul  lippe  op  die  korrekte  teatrale  manier  en stamp man-man hul dopglasies twee maal op die tafel in die gedempte manier wat  lank  gelede  fatsoenlik  genoeg  geword  het  dat  geeneen  van  hulle  eens wonder hoekom nie. 

“Maar moenie worry nie, manne,” grinnik Wayne en vee ’n druppel drank uit sy mondhoek, “ons het ’n lekker ou spanbou-verrassing vir julle.” 

“Spanbou-verrassing?” vra Allan senuweeagtig. 

“Ja-a-a,  so  ’n  half  militêre  enetjie,  maar  moenie  worry  nie  …”  Op  daai einste oomblik skree iemand straataf iets oor ’n handsak en Wayne skiet daar weg soos ’n koeël uit ’n geweer, trek die sakkeroller twee straatblokke later op die sypaadjie plat. 

Allan en Chippa stem saam dat hulle nie hiervoor kans sien op ’n aand uit nie, betaal die rekening en vat Wayne se beursie vir hom. “Ons gaan maar so

’n bietjie rondloop, Wayne.” 

“Ja,  gaaf.  Gou-gou  hierdie  help  uitsorteer,”  beduie  hy  na  ’n  polisieman wat nader staan, sy kollega reeds op die radio in die vangwa. “Daarna seker

maar huis toe.” 

“Waar woon jy? Jy OK om te bestuur?” 

“Seepunt,  Seepunt  …  natuurlik  …  ek  het  nog  maar  min  gedrink,”  kry Wayne uit terwyl die sakkeroller op die grond ’n laaste bietjie stoei-stoei in die vergeefse hoop op ontsnapping. 

Die twee rugbyspelers maak hulself uit die voete wanneer die polisieman byderhand  is  om  oor  te  neem.  “Sjoe,  ek  het  nou  net  bekommerd  begin  raak dat ons aand …” begin Allan. 

“Oorgelewer  gaan  word  aan  karate-attie  Wayne?  Jy  nou  mal?  Ons  twee gaan vanaand geniet. Al wil jy nou nie herken word nie.” 

“Chippa, ek geniet dit net nie juis wanneer ek herken word nie,” skerm die Stormers-kaptein. 

Oënskynlik  g’n  kans  daarop  as  hulle  ’n  stegie  na  links  binnedwaal  en  ’n stampvol kroeg sonder ’n uithangbord vind nie. Die grootste held hier dra ’n cowboy-hoed  en  speel  bekfluitjie  terwyl  hy  twee  dosyn  sampler-pedale  met sy  voete  kielie,  sing  sulke  rockerige  country  wat  die  klante  gereeld  laat whoep-geluide maak en fluit. 

En Allan raak vir die eerste maal op die eerste manier verlief, op daai sien-manier. 

Sy sit tussen vriende, praat net nou en dan, en dan lag hulle met haar, ’n paar  sulke  hippierige  tipes,  ’n  swart  ou  met  dreads,  ’n  ouballie  wat  almal groet en die pad vat. Gladde koffievel, rooi mond, ronderaambrilletjie en die belofte van ongelooflike borste onder ’n onvleiende trui. 

Hy wag nie eens vir aanmoediging van sy kameraad nie; hy gaan sit op die vertrekte ouballie se sitplek. Sy kyk hom so half verbaas aan. “Hallo?” 

“Hallo, gee jy om as ek hierso sit?” 

“Vry land hierdie, deesdae. Jy kan sit net waar jy blêrrie wil.” 

Allan is onmiddellik geïntimideerd. “Skuus, ek is Allan September …” sê hy en hou sy hand uit. 

“Ava  Reskot  Dampies,”  sê  sy  en  skud  dit,  draai  dan  om  en  deel  in  haar vriende se grappie. Sy beduie so oor haar skouer na hom en sê: “Almal, die ou se naam is Allan September.” 

’n  Langerige  kêrel  skuins  oorkant  die  tafel  raak  skielik  lewendig.  “Allan

September! Fokkit, man …” en twee of drie ander deel sy entoesiasme. 

“Jy ’n musikant?” vra sy oënskynlik ongeërg. 

“Ava!  Fokkit,  Ava,”  sê  die  langeraat,  “Allan  September.  Dié  man  is  die mán! Weet jy nie eens wie Allan September is nie?” 

“Wie  is  Allan  September?”  vra  sy  dan  vir  Allan.  “Wat  maak  hy  dat  my vriende so tekere gaan?” Sy glimlag aanmoedigend, wag vir sy antwoord. 

“Ek is ’n rugbyspeler …” sê hy en raak drie grade dieper verlief. 

“Rugbyspeler,” sê sy, onverhoeds betrap, “O. Ummm …” 

“En-ne … wat doen jy?” 

“Ek is sekretaresse by ’n NGO. Die Liga Teen Doodstraf, noem ons dit.” 

“Liga Teen Doodstraf? Daar is dan nie meer doodstraf nie?” 

“Ek  werk  ook  nie  vreeslik  hard  nie,”  erken  sy  en  draai  dan  terug  na  die gesprek van die vroue langs haar op die bank. Die lang ou begin tussen die drinkers deur stoei en Allan vrees die gesprek oor vandag se Bulls-wedstryd, verskoon homself en begin soek na Chippa. Paartie is oor. 

Die bekfluitjiespeler sit sy gereedskap neer en beduie hy vat ’n blaaskans. 

Voor  dié  sy  eerste  sluk  bier  kan  vat,  staan  daar  al  ’n  sestal  rugbykoppe rondom Allan. Chippa het homself op die een of ander manier klein gemaak en langs Ava ingeskuif. 

Sy lag uit haar maag vir die groot Pretorianer, sien Allan tot sy irritasie en wens vir die soveelste maal hy kon ook boe of ba sê as dit die dag moet. Hy antwoord  geduldig  die  ondersteuners  se  vrae,  berispe  een  of  twee  ouens liggies as hulle iets leliks oor ’n ander speler probeer sê om sy guns te wen en staan en kyk oor hul skouer hoe lekker Chippa met die mooi meisie met die ronde brilletjie gesels. 

Maar op pad kar toe omhels hy amper vir Chippa toe dié hom vertel. “Ek het  haar  foonnommer  vir  jou  gekry,  broer.  En  sy’t  my  vertel  waar  sy môremiddag kuier. Dônerweer, liewe ou Allan, as ek my darem ook nie oor jou ontferm het nie …” 

Ja, party mense meen die stad is oerwoud. 

Al  of  visarende  wasabisous  in  hul  neste  aanhou  of  luiperds  disko-dans, maar dis oor ouens soos Dawid dat hulle so sê. 

Oor  ouens  soos  Dawid  en,  natuurlik,  omdat  party  mense  nie  vreeslik oorspronklik is nie. 

Dawid  verkies  sy  prooi  om  die  watergate  van  Langstraat  en  omgewing, die  hartjie  van  Kaapstad,  daai  deel  van  daai  geteerde  bos  waar  die  geboue ouderwets  en  mooi  geverf  en  die  prooi  derhalwe  dikwels  vreemd, verrinneweerd en vet van beursie is. 

Maar  al  is  dit  Saterdagnag,  is  dit  die  middel  van  Mei  en  is  dit  vannag omtrent vir jou goor hier buite. 

Winter is vanjaar vroeg en die rand is sterk en hier drentel Dawid lank na middernag,  hel,  twee-,  drie-uur  nog  onder  die  druppende  balkonne  van Langstraat  tussen  die  stalletjies  en  legerige  kuierplekke  rond  op  soek  na toeriste, mes in sy baadjiesak en heelaand nog net daarso ook. 

Dit  het  ’n  rukkie  terug  genadiglik  ophou  sous,  maar  die  wolke  bly  swart en vet hang en dit drup steeds deur die balkonne op die sypaadjie. 

Hy  koes-koes  tussen  ’n  koeloog-Kongolees  met  selfoonapparate  en  ’n middeljarige hippievrou wat beweer sy verkoop tougeknoopte droomvangers, glo iets van Amerikaanse Indiane. 

En kyk waar’t droomvangers Amerikaanse Indiane gebring, meen Dawid; g’n wonder dis ’n straatstalletjie en nie ’n winkelketting in duur sentrums nie. 

Hier en daar doef-doef-doef dit hoopvol uit ’n poeperige klubberigheid. 

Een of twee kroegies probeer, maar dis losieshuispartytjies vir ’n handvol rugsakreisigers, geeneen van hulle kom weer vanaand uit op straat nie. 

Die Kapenaars bly in hul derduisende tuis soos Kapenaars maar maak as

drie druppels water iewers naby die Skiereiland val, die slapgat moere. 

Hoe  moet  hy  wat  Dawid  is  dan  nou  sy  kinders  kos  gee?  wonder  hy kopskuddend en grinnik vir sy skedelgrappie. 

Die karoppassers beginne berus een-een by ’n vroeë, goedkoop afklok en koek natgereënd in hul geel reflektorbaadjies buite Tapa Me La Boca saam. 

Daar binne weier die mees ervare oorblywende kelner vir die tweede maal sy geesdriftigste tafelklante ’n laaste porsie gorgonzola-en-aspersietertjies en vra of hulle nie dalk eerder ’n koffie met skop vir die pad huis toe wil hê nie. 

Anderkant  die  straat  groet  die  gekopdoekte  modjie  die  twee  dronkerige Skandinawiërs wat oor hul skouers vir haar koebaai waai met hul bekke vol boereworsrol  terwyl  hulle  al  etende  wegstap  in  die  motreën  wat  weer  begin uitsak  het.  Sy  sit  haar  geld  in  ’n  plastiek-banksakkie  en  kyk  Dawid  so kopskuddend op en af deur. 

Die modjie weet alte goed Dawid sal dit g’n waag nie. 

Sukkel hy met haar, sukkel hy met ’n moerse deel van Moslem-Kaapstad en dis ’n bakleiery wat die meeste manne los as hulle ’n keuse het. 

Die  Skandinawiërs  is  ook  veilig  solank  sy  hulle  kan  sien,  beduie  sy  vir hom deur twee vingers voor haar oë te waai. 

Hulle is in elk geval yslik groot en al hul geld is waarskynlik teen dié tyd al iewers anders uitgesuip, doen Dawid die aftreksomme en maak hom eerder

’n ruk uit die oë. 

Hy’s goed met hierdie storie. 

Sedert hy hier rond werskaf, het die lem nog net een maal vleis geproe en selfs toe hoef dit nie eens te diep te gesteek het nie. 

Dawid verkies om niemand seer te maak nie. 

Eerlikwaar? Hy hou eintlik glad nie daarvan nie. 

Maar daar’s nie werk nie en daar’s nie kos nie, of daar’s kak werk vir kak kos, drie kinders om te voer …

Komaan,  stry  –  daai  welgeskape  kinders  uit  daai  ordentlike  sosiaal-demokratiese state uit Noord-Europa begin op die verkeerde manier aanloklik te klink, veral met ’n paar doppe in hulle. 

Nou ja, dalk nie vanaand nie. 

Dan  sien  hy  twee  uit  die  gangetjie  langs  Pedrós  kom.  Op  hul  eis  en  vol

grappies, maar hulle kyk nogal fyntjies rond vir ouens soos hy wat Dawid is. 

Kapenaars, duidelik, maar ewe duidelik prooi. 

Sy’t ’n laptop oor een skouer en ’n kitaar oor die ander; hy strompel daar onder ’n amp iewers rond. 

Dawid voel amper sleg hieroor. 

Hy geniet self ’n stukkie musiek en die twee van hulle lyk nie juis ryk nie, maar  soos  hulle  verdwyn  in  Buitenstraat  op,  is  hy  agterna  en  toe  hy  sien  al om  die  ander  straatlig  is  geblaas,  karoppasser  van  diens  en  al,  glimlag  hy amper. 

Die  laaitie  sit  die  amp  buite  ’n  paneelwaentjie  neer  en  drawwe  terug ondertoe,  seker  maar  agter  nog  toerusting  aan,  en  Dawid  besluit  om  nie langer te wag nie. Die laptop is goed genoeg, sy’t sekerlik ’n lekker foon en dalk die stuk of honderd-en-vyftig, tweehonderd vir die aand se jôl. 

En nou’s die tjerrie alleen, gelukkig vir hom. 

Sy begin sukkel skielik in haar jeans in, soek iets en Dawid hoor haar foon hard  genoeg  lui  dat  hy  sommer  van  die  oorkantste  sypaadjie  af  weet  dis  ’n rokkel werd. 

Sy knyp die foon tussen haar skouer en haar oor in, vroetel agter ’n sleutel aan. 

Dawid beweeg uit die duisternis uit. 

Mes  vorentoe,  pols  teen  sy  bors  voor  hy  dit  lekker  wild  in  haar  rigting swaai om haar te help om die ding in 3D te doen … 3D, D-eeglik, D-adelik, D-uiiidelik. 

Nou ja, nog ’n ding wat die stad en die oerwoud gemeen het, is dat jy nie sommer noodwendig weet waar jou kak volgende vandaan kom nie. 

Die tjerrie kyk Dawid so ’n oomblik aan en hy sê nie eens iets nie, beduie so flits-flits met die mes na haar, maak sy linkerhand oop en beduie sit daai goeters  neer,  daai  laptop,  daai  kitaar,  daai  handsak,  daai  foon  ook  sommer terwyl ons dan nou besig is …

Hy swéér hy wou haar nie seermaak nie. 

Sy sê: “Hang gou-gou aan” in die foon en kyk Dawid stip in sy oë. Hy sou dit lank onthou. 

“Ja?” vra sy hom en dis toe dat Dawid beginne skrikkerig raak. 

Maar hy was al hier en hy is al deur hierdie ding en hy beduie met die mes na die teer op die sypaadjie net hier vlak voor hom: “Alles, alles, girltjie, sit alles net hierso neer, jy hoef nie seer te kry nie … Daai handsak sommer ook, wat’s in jou sakke-e-e …

“… e-e-e-u-u-u-U-U-U-U-rgh,” maak Dawid soos die tjerrie se tekkie sy keel tref. 

Met die tjerrie daar agter aan. 

Sy maak sulke ie-aierige karaterige geluide ook nog, hoor Dawid soos hy agtertoe  val,  ’n  oomblik  voor  hy  sy  val  met  sy  regterelmboog  stuit  en  iets iewers  hoor  kraak,  dit  nou  weer  ’n  oomblik  voordat  sy  dwarsdeur driehonderd-en-sestig grade in die rondte swaai sonder om te trap en Dawid in die gesig skop dat sy kop ’n keer hop voor dit op die sypaadjie bly lê. 

Sy vis haar foon uit haar broeksak uit, druk ’n knoppie en sê amper vrolik:

“Ja?” 

Dawid  rol  om,  reken  dis  ’n  goeie  plek  om  te  makeer  en  begin  sypaadjie toe te kruip. 

“Jy weet mos ek voel nie ’n fok wat jy met hulle maak nie!” blaf sy in die foon.  “Kap  sy  kop  af,  slaan  ’n  fokken  duik  daarin,  klink  ek  of  ek  omgee? 

Verwurg hom, shit … Vergeet nou vir eers my fokken taalgebruik … Ja … ja

… ja, later,” sê sy en maal ’n hak in Dawid se linkerhand in nes hy homself teen ’n winkelvenster probeer orent rem. 

Dan staan sy terug. 

Hy loer oor sy skouer vir haar, oorweeg sy opsies en sien en voel tegelyk hulle is daarmee heen met sy mes in haar hand. “Toe, toe …” beduie sy vir hom, “maak leeg daai fokken sakke …” 

Sy vat Dawid se laaste tweehonderd rand en al sy sigarette; dan slaan sy hom  ewe  ka-plaks!  met  die  kop  tussen  die  wenkbroue  nes  hulle  albei  die laaitie onder op die hoek hoor aankom. 

“Is jy OK?” hoor Dawid die laaitie ’n rukkie later vra. “Is daai ou daarso

… is hy OK?” 

“Ja, ja,” antwoord die tjerrie hier reg bokant Dawid, “ek het net gou kom seker  maak.  Ja-nee,  hy’t  genoeg  gehad  vanaand,  hierdie  ou!  Hy’s  fokken gelukkig!” 

Onderdeur  haar  bene  sien  Dawid  hoe  pak  die  laaitie  die  goed  in  die paneelwa.  Dan  voel  hy  hoe  druk  sy  daai  lem  teen  sy  onderste  linker-ooglid vas, net mooi sodat hy verstaan net ’n kleiiin ekstra drukseltjie en hy bloei, ’n behoorlike skeppie en hy beter hoop sy regteroog hou die res van sy lewe. 

“Glo  my,”  sis  sy  dan  saggies  vir  hom,  “glo  my,  jou  vuile  stuk  stront,  jy weet net nie hóé gelukkig jy is nie!” 

Daar’s  ’n  lang  sny  aan  haar  arm,  die  bloed  vloei  stadig  daaruit  deur  die skeur in haar hemp. Sy kyk dit so, lek dit dan asof dit lekker is en lek weer. 

Dan staan sy op en draai om. 

Hy bly plat op die sypaadjie lê, verlig dat sy nagmerrie vir eers verby is en hoor  hoe  vra  die  laaitie  haar  heel  ontsteld  toe  sy  in  die  paneelwa  inklim:

“Jissis! Kyk hoe bloei jy! Kyk hierdie sny … sny-é! Jy sê my dan jy’s OK?!” 

“Glo  my,”  sê  die  tjerrie  en  klik  haar  tong  vererg,  “ek  makeer  niks  nie. 

Hierdie is sommer niks nie. Ek is OK.” 

“Hey,  man,  moet  daai  nie  steke  kry  nie?  Kom  ons  gaan  …  Dit  lyk  dan soos messnye!” 

“Dis niks nie, fok!” sê sy ongeduldig. 

“Jy bloei dan, man?” 

“Dis niks nie, sê ek jou mos. Ek sal dit by die huis skoonmaak.” 

Dawid  wil-wil  nog  so  amper  uit  ’n  bebloede  mond  protesteer  dat  hy  nie aan die tjerrie geraak het nie, maar dan raak dinge donker en hy’t ook lankal so seer dat hy eintlik maar alte bly is daaroor. 

Wat  de  dôner  het  gebeur,  wonder  Abraham  wanneer  hy  amper  terselfdertyd so drie of vier kilometer daarvandaan dikkop wakker word. 

Hy  lê  op  ’n  donker  hoekie  van  ’n  donker  Seepuntse  sypaadjie  en  dis  so tjoepstil om hom, jy sal nie glo jy’s drie skrale blokke van ’n groot gekuier af nie. Dis laat, dis nat, die verkeer is so dood jy kan skoon die branders hoor. 

’n Stem klink op uit ’n skaduwee: “Wel, jy is immers my vennoot … Ai, man, móét jy so vloek? OK, OK … Okaaay, tot later.” 

Op  ’n  trappie  daar  anderkant  sit  die  vroumens  wat  hom  vroeër  vanaand daar  bo  in  Azulgranás  in  Regent  Road  sit  en  tart  het,  tog  te  lekker  windgat tussen al haar vriendinne, alte vol grappies met hom wat Abraham is …

Daar’s nou skielik  ’n baadjie bo-oor  haar, sien Abraham.  Dis sý baadjie, sien hy dan, wat de hel …

Hoe  de  dôner  het  hy  dan  nou  skielik  hier  beland  en  sy  dan  nou  skielik daar, ewe bliksems kontant onder sy baadjie, wonder hy. Moet natuurlik iets met die baas van daai stem in die skaduwees …

Iemand staan skielik van nêrens af nader aan die vroumens, mompel iets vir haar. 

“Sharon,” sê sy. “Dis Sharon. En joune?” 

Die ou mompel weer iets. “O!” sê sy en klink effens teleurgesteld. “Nee, ek  ken  hom  nie.  Hy  was  nou-nou  daar  …  daar  bo  in  die  klub  gewees.  Hy’t my en my vriendinne lastig geval. As dit nie vir jou was nie …” 

“Toemaar,  wat.  Dit  wás  nou  vir  my,”  sê  die  ou.  “Hy  gaan  niks  aan  jou doen nie.” 

Abraham wil lag kry. 

Hierdie  ou  weet  nie  waarin  hy  nou  getrap  het  nie!  Jy  kry  hom  wat Abraham is net op een manier plat en dis van agter en dan moet jy maar bitter

seker maak hy wat Abraham is blý plat. 

Of jy’t perde. 

“Ai,” sê die ou vir die vroumens, “jy gaan ongelukkig ’n blou oog …” 

“Pas-só-ó-ó-óp!” skree sy. “Hy …” 

Abraham is nog net drie, vier treë van die ou af, reg om te spring, dan tref iets  hom  in  die  krop  van  sy  maag  en  slaan  hom  skoon  van  sy  voete  af,  iets wat hy glad nie sien nie, maar net voel, en wat voel soos agt kilogram staal seker  sou  voel  as  iemand  jou  van  nêrens  met  agt  kilogram  staal  in  die  krop van jou maag sou moker. 

Abraham gryp na sy wind, steier nog agteroor voordat die man behoorlik omswaai  en  hom  teen  die  bors  skop  dat  hy  lê.  Sy  asem  is  heeltemal skoonveld en hy dink daar’s ribbes gekraak, dalk selfs sy borsbeen …

’n Paar seemeeue vlieg skreeuend op, hoor hy iewers vandaan. 

Uuu-hn … Iets swaai in sy onderkaak vas. Abraham voel hoe die meeste van sy tande met die slag breek. Hy voel hoe sny sy kieste flenters. 

Die  ou  leun  oor  hom,  swaai  ’n  ronde  ding  aan  ’n  lang  opgerolde  ketting rond. Dit lyk soos agt kilogram staal seker sou lyk as jy dit in ’n bal aan ’n lang, opgerolde ketting sou rondswaai. Hy’t ’n pikkerige, bylerige besigheid in sy ander hand. 

“Verskoon  my  broek  sy  onbekaktheid!”  grinnik  die  ou  vir  Abraham, grawe  in  sy  sak  rond  en  kom  met  ’n  sigaret  te  voorskyn.  Hy  makeer  twee, drie  probeerslae  om  dit  aan  te  steek.  Sug  ’n  skoot,  vra:  “Nou  ja,  wat  is  jou naam?” asof hy ’n amptenaar iewers is. 

Abraham kan amper niks van sy gesig uitmaak nie, daarvoor sorg ’n yslike sonbril, ’n breërandhoed, ’n jas en ’n serp om sy nek en ken. 

“H-huh?”  wonder  Abraham  hardop,  sukkel  om  die  bloed  en  gebreekte tande uit sy mond gespoeg te kry, want sy tong is te dik. “N-naam?” 

“Ja, p-pêl, jou n-naam,” koggel die ou. “Het jy so iets? Of het P-pappa en Mamma daarvan ook vergeet saam met jou o-opvoeding?” 

“A-a-abraham  …”  prewel  hy,  spoeg  dan  eers  ’n  paar  tandsplinters  en  ’n bietjie bloed uit en probeer weer. “A-abraham.” 

“Nou toe, A-a-abraham A-abraham, ons sake hierso gaan sommer gou-gou afgehandel  wees.  Ek  hoor  net  gou  een  of  twee  dinge  by  Sharon,  dan’s  ek

weer by jou. Afgespreek?” 

“A-as-seblief,” vra Abraham, “ek …” 

“Netnou, A-a-abraham A-abraham, netnou.” 

Die ou roep: “Sharon? Wil jy die polisie laat kom?” 

“Asseblief,” sê sy. 

“Regtig?” 

“Ja. Asseblief.” 

“Die polisie is al klaar oorwerk en dan moet ons drie nou hier sit en wag tot  hulle  eendag  vir  ons  kans  het,  hopelik  voor  dagbreek  …  Het  hy  jou,  jy weet …?” 

“Wat?” 

“Jy weet?” 

“Verkrag? Nee, maar,” die vroumens begin huil, “maar hy wóú … ek kan nie …” Dan kry sy beheer oor haarself. “Ek kan nie dat hy ander vroue so …

hy’t my geslaan, hy’t my rok geskeur …” 

“Ontspan,  Sharon,  ontspan,”  sê  die  ou  en  lag  so  oopbek  vir  haar. 

“Wegkom  hiermee  gaan  hy  nie  wegkom  nie!  Ons  het  net  opsies  oor  hóé presies hy nie hiermee gaan wegkom nie.” 

“Opsies oor hóé presies hy nie hiermee gaan wegkom nie?” 

“Jip. Jy kan kies, dis immers vir jou dat A-a-abraham A-abraham …” die ou draai om en kyk kopskuddend na hom, “dis vir jou wat hy aangerand en moontlik probeer verkrag het …” 

“Moontlik! Hy het my rok …!” 

“Dis nie eens sy prokureur wat so sal sê nie, Sharon, dis sy aanklaer. Hy hét jou net probéér verkrag. Jy’t ’n blou oog en ’n geskeurde rok, dis al …” 

“Wat  probeer  jy  vir  my  sê?”  vra  sy,  nou  al  amper  kwater  as  wat  sy ontsteld is. 

“Ontspan,  ontspan,”  sê  die  ou.  “Ons  is  nog  net  halfpad  klaar  met  Opsie Een. In dié opsie gaan sy prokureur jou ook natuurlik as ’n los vrou uitmaak en vir hom as ’n slagoffer en Sharon, omdat ek ongelukkig g’n plan op aarde het om as getuie op te tree nie, gaan hy waarskynlik daarmee wegkom ook. 

“En  ás  jou  getuienis  aanvaar  en  syne  verwerp  word,  is  hy  oor  ses,  sewe maande  weer  uit  op  straat.  En  aan  wie  probeer  doen  hy  dit  nou  weer

volgende? 

“Ek is, soos jy seker kan aflei, nou nie alte lief vir die eerste opsie nie,” sê die ou en trek sy skouers met gemaakte weemoed op. “Dis te maklik vir hom en te moeilik vir jou, dis wat ek reken. 

“Nou,  in  Opsie  Twee  …”  praat  die  man  so  glad  hy  laat  dit  klink  na  iets wat hy reeds jare lank verkoop. 

Dalk  ís  dit  iets  wat  hy  reeds  jare  lank  verkoop,  besef  Abraham  deur  die pyn en skrik skielik baie groot. 

Het  hy  nie  hoeka  al  iewers  gehoor  van  so  ’n  ou  …  Was  daar  nie  in  die koerant …

“Asseblief  …  a-asseblief,”  probeer  hy  hulle  aandag  trek.  Die  ou  en  die vroumens kyk ’n oomblik amper ongeërg na hom, dan ook nie eens meer nie. 

“Watse goed is dit daardie?” vra sy. Sy beduie na die voorwerpe wat hy in albei  sy  hande  vashou.  Die  staalbal  aan  die  ketting.  Die  pikkerige,  bylerige ding. 

“Dié?”  vra  hy.  “Dié  is  nie  goed  nie,  dis  net  een  ding.  Dis  my koesarigama.” 

Hy hou die steel en die ketting uitmekaar sodat sy kan sien dis aan mekaar vas. “Dit kom uit Japan …” 

Sy stel nie in die koesarigama se geskiedenis belang nie. 

Sy  sien  dis  ’n  piksteel  en  ’n  skerpgeslypte  sekellem  en  ’n  ketting  en  ’n staalbal, in daai volgorde. Een ding. 

“Koesa-wat?” 

“Koesarigama.  Mý  koesarigama,”  sê  die  ou  so  half  trots,  “is  gemaak  op bestelling. Die ketting is ’n bietjie langer en die staal-, mmm, -bal ’n bietjie swaarder as die gewone, maar hy werk lekker so vir my …” 

Die  vrou  snap  langsamerhand  op  hoeveel  maniere  jy  iemand  met  ’n koesarigama kan seermaak en sy ril sowel gewalg as tevrede. 

“Is dit Opsie Twee? Hierdie ding … is dit die ander keuse?” vra sy dan. 

“Jip,  Sharon,  dit  lyk  my  jy’t  nogal  ’n  slim  kop  op  daai  skouers  van  jou. 

Dis ons tweede opsie … my koesarigama. Ek maak gou-gou seker hy maak nie sommer gou weer ’n vrou seer nie. Opsie nommer twee, einste. Nie dood nie, net lekker eina.” 

“Ek weet nie of ek van jou hou en of jy my bang maak nie.” 

“Baie mense sê my daai ding, Sharon.” 

“Albei, dink ek. Ek hou van jou én jy maak my bang.” 

“Dit maak my bly én dit maak my seer, Sharon. Nou hoe nou?” 

“Opsie Twee.” 

“Wat van Opsie Twee?” 

“Ek stem,” sê sy, “vir Opsie Twee.” 

“Nou  ja,  Sharon,  ek  stel  voor  jy  maak  solank  spore,  anders  is  jy medepligtig aan ou A-a-abraham A-abraham se vonnis, jy weet, in hierdie tye

… pffftt.” Die ou skud sy kop meewarig, blaas dan lank uit van iewers diep af. 

Sy kyk Abraham ’n slag, trek haar mond op so ’n suur tuit, maar kry dan

’n sweem simpatie in haar oë. 

“Ek sal ’n entjie wegstaan,” sê sy. 

“Goeie idee, Sharon, knyp sommer jou oë ook toe.” 

“Ek sal my oë toeknyp,” roep sy oor haar skouer vir hom. 

“Meneer  …  meneer-meneer  meneer-meneer  …  meneer-meneer-menéér,” 

prewel Abraham, half biddend. 

“Hou jou ore ook maar toe,” roep die ou agter die vrou aan. 

“OK, alles toe,” sê sy. 

Abraham besef dis tyd om op sy knieë te gaan en ’n guns te versoek. 

“Asseblief, meneer, dit was nie … Dit was nie so …” 

“Alles toe?” roep die ou regs oor sy skouer. “Oë, ore?” 

Daar’s ’n rukkie stilte. 

“Asseblief-meneer-seblief-meneer-seblief-meneer,”  vra  Abraham,  hande voor  sy  gesig  gevou,  maar  nes  hy  tot  op  sy  knieë  vorder,  skop  die  ou  hom met ’n hakskeen teen die kaak dat hy plat agteroor val. 

“A-a-abraham A-abraham, ek is ’n kaptein in Kaapstad se Karma-polisie. 

Nie reg nie, maar geregtigheid!” lag die ou. 

Abraham  hoor  iets  soos  ’n  bries  fluit,  kyk  op  en  sien  die  ketting  aan  die piksteel  deur  die  lig  flits,  gans  te  vinnig  vir  hom  om  uit  die  pad  te  beweeg voordat die staalbal netjies tussen sy dye ontplof en bloed en botter maak van wat flussies nog die oorgrote meerderheid van sy geslagsdele was. 

Hy kruip vorentoe, mal van pyn, blind van die bloed en kreupel gekneus. 

Sy bene kan nie … kán nie … hy sleep sy onderstel noodgedwonge deur die plas vetterige gemors op die sypaadjie wat vaneffe ’n gewaardeerde deel van sy liggaam was. 

“Anderkant  toe,  A-a-abraham  A-abraham,  die  hoofweg  is  anderkant  toe. 

Ek is seker daar’s taxi’s hospitaal toe,” spot die man in sy oor. 

Toe Sharon terselfdertyd haar ore oopmaak en omdraai, hoor sy ’n dierlike gebulk wat die dooies sou kon wek; sien sy iets wat netnou iemand was deur stukke  van  ditself  beur.  Sy  knyp  onmiddellik  weer  haar  oë  toe,  druk  haar wysvingers in haar ore. 

“God!” skree sy. “God, jy’s dan net so erg soos hy!” 

“God?” brom hy ergerlik vir haar. “Wat het God hiermee uit te waai? Is ek so erg soos God? Is God so erg soos daai ou? Of soos ek? Wie? Wat?” 

Sy  timmer  met  haar  vuiste  teen  sy  skouers,  gil  ’n  oomblik  en  is  dan verbyster  hoe  saggies  hy  die  houe  kan  stop  en  ’n  hand  oor  haar  mond  hou, wil-wil daarna hap, maar bedink haar dan. 

“Toemaar  wat,”  sê  die  ou.  “To-o-oemaar  wat.  Jy  is  reg.  Ek  ís  net  so gemeen soos hierdie arme vent, ek korrel net baie beter.” 

Hy stop haar verskonings en bedankings, jaag haar dan aan terug Regent Road  toe  en  kyk  hoe  sy  drafstap  na  die  klub,  verby  die  kruipende  Abraham sonder om vir dié te kyk. 

Soos hy wegstap, hoor hy ’n geskreeu uit die restaurant. 

Seker  die  mense  wat  sien  watter  pak  slae  die  arme  vrou  …  Hy  loop  ’n bietjie vinniger, nooit lus om te help verduidelik nie, want as hy die dag sou moes  beginne  help  verduidelik,  sal  hy  moet  help  verduidelik  tot  die Oordeelsdag toe. 

Die  atmosfeer  in  die  huurkar  raak  des  te  meer  somber  toe  Mike  Bonavita weier  om  stil  te  hou  sodat  Joey  Bonavita  gou-gou  ’n  dronk  tiener  in  Cavill Avenue kan gaan pakgee. Die kind se sonde was om ’n oomblik effentjies in die pad te kom voor sy maters hom kon help terugsteier op die sypaadjie. 

Mike is kalm, maar erg de vieste in vir sy tweelingbroer wat ’n uur tevore hul week in Surfers Paradise aan die Gold Coast van Queensland met drie dae kortgeknip  het  toe  Joey  ’n  lekker  sjampanje-kokaïen-skemer  gekroon  het deur ’n man by ’n vyfdeverdieping-balkon af te smyt. 

Gelukkig  was  die  swembad  reg  onder  die  balkon,  maar  dis  deel  van  die rede hoekom Joey nou so omgekrap is. 

Mike weet dat die moeilike klein rooikop langs hom, wat ’n hele twee uur ná  hom  uit  hul  oorlede  moeder  gebore  is,  dié  bui  heelpad  langs  die  M1

Pacific  na  die  lughawe  buite  Brizza  sal  volhou;  te  oordeel  na  ervaring  …

watwo Brisbane-lughawe, Joey kan de moer in bly al die pad tot in Pappa se Melbourne-kantoor …

Om die waarheid te sê, dink Mike, Joey is amper altyd de moer in, buiten daai tye soos pas nadat hy iemand iewers lelik gedôner het. 

’n Oomblik lank oorweeg Mike om om te draai sodat Joey tog maar wel die dronk tiener kan loop uitsorteer, kraak dan hul ou familiegrappie as hulle by  die  Queenslandse  strandoord  uitry  grootpad  toe  verby  die velkankerkliniek: “Jy seker jy was nie te lank in die son nie?” 

Joey vloek binnensmonds, bly stil terwyl Mike met die verkeer terug stad toe  worstel  deur  die  voorstede  wat  als  oerwoud  was  toe  hulle  as  kinders hierheen begin kom het toe hul pa ’n paar eiendomme langs al hierdie myle en myle leë goue strand kom koop het. 

Hy  praat  eers  weer  ’n  halfuur  later,  toe  hy  die  Hungry  Jackteken  van  ’n

vulstasie in die verte sien skyn. “Stop hier,” sê Joey. 

“Luister, Boetie,” sê Mike en vat die afdraai. Dalk makeer Joey iets in sy maag.  “Jy’t  g’n  rede  om  so  suur  te  wees  nie.  As  daar  môre  weer  in  een  of ander koerant oor al jou ewige kak geskrywe word, praat hulle weer van die

‘berugte Bonavita-broers’. Nie oor Joey Bonavita, immerse aartskont, nie.” 

“Fuh juh,” brom Joey. 

Mike gaan saam met sy broer die padwinkel binne voordat dié weer amok maak as iemand hom dalk per ongeluk skielik skeef aankyk, of as Joey dalk die idéé kry dat iemand hom dalk per ongeluk skeef aangekyk het. 

Terug in die kar hou die hamburger Joey so ’n stuk of vyf minute besig, maar as hy die sportblaaie van die  Sunday Courier-Mail oopmaak, spoeg hy só dat Mike ’n klam stukkie kropslaai uit sy oor en krummels vleis en tamatie van  die  voorruit  se  binnekant  moet  vee  voor  hy  weer  behoorlik  op  die  M1

Pacific kan konsentreer. 

“Die  f  …  die  f  …  die  f-f  …”  Joey  is  so  kwaad  dat  sy  seldsame geleentheidshakkel behoorlik deurslaan. 

“Haal ’n slag asem, Boetie.” 

Joey  skud  die  koerant  en  beduie  na  ’n  foto.  Mike  hou  sy  oë  op  die  pad, kyk  dan  naderhand  skalks  links  en  sien  ’n  foto  van  ’n  groot  swart  ou  met dreadlocks in ’n swart-en-grys sporttrui. 

“Daai fokken S … s … s … daai fokken Saffa!” 

“Waai fokken Saffa? Daar’s vyftig miljoen van die fokken fokkers, Joey.” 

Soms moet jy ook maar net skouers optrek en lag vir Joey. 

“N-n-neee-e … Eu-uuu … g-g-g-gène … R-r-rr …!” 

“Wat het arme ou Eugène Rademeyer nou weer aangevang?” 

Joey  skud  sy  kop,  vat  nog  ’n  hap  uit  sy  dubbel  spek-en-kaas  en  beduie, kouend en slukkend voordat hy eindelik tot verhaal kom. “O-onthou jy d-daai vyftien miljoen dollar wat e-ek jou gesê het e-ek s-sou was?” 

“Daai  geld  van  laas  Desember?  Die  opale  vir  die  Chinese?  My  en  jou vyftien miljoen dollar?” 

Mike  begin  nou  self  ’n  bietjie  warm  te  word.  Wat  het  hierdie  mal bliksemse broer van hom nou weer …

Joey sit en staar by die voorste passasiersruit uit, skielik stom. 

“Waar’s ons fokken vyftien miljoen?” raak Mike skielik driftig genoeg dat Joey hom ernstig opneem, iets wat so al om die ander jaar gebeur. 

Joey  stotter  eensklaps  erger  as  ooit.  “Die  ô  …  d-die  ô-ô,  d-d-d-die-ô-ô-ô

…”  en  Mike  besluit  om  dit  maar  vir  later  te  los,  wanneer  hulle  by  ’n  hotel ingeboek en Joey weer kalm is. Die verkeer Brisbane toe is erg genoeg vir sy senuwees aan die einde van die naweek, reken hy. 

Nes  Mike  Brisbane  se  buitewyke  binnery,  sê  Joey  skielik:  “Die  All Blacks.” 

“Die wat?” 

“Die All Blacks.” 

“Die all blacks? Swart mense? Waaroor prewel jy al weer, Boetie?” 

Joey word nogmaals met stomheid geslaan, fok-fok-fok in sy gedagtes en Mike wag. 

Die verkeerslig by die groot kruising van George en Queens vang hulle en hy  staar  na  die  rooi,  wag  vir  die  groen,  sentreer  homself  en  wens  vir  die soveelste keer dat Joey rustiger was. 

Dan  dink  hy  aan  die  ma  wat  hulle  nooit  geken  het  nie,  kruis  homself  en maak vir die soveelste keer ’n belofte boontoe. 

Daar’s  ’n  paar  dosyn  mense  wat  heen  en  weer  stap  in  die  tropiese  nag, kelners  wat  al  van  die  Queen  Street  Mall  se  rye  restauranttafeltjies  begin opslaan  en  binnetoe  dra,  tieners  wat  in  winkelingange  bo-op  mekaar  lê  en slaap en iets of iemand, iewers, wat Joey se immer wakker ogies getref het. 

“Joo-ee-y?”  probeer  hy  weer.  “Wat  was  daai  van  ons  vyftien  miljoen dollar?” 

Maar sy broer luister nie. 

“My  goeie,  goeie  fok,”  sê  Joey.  “Kan  jy  nou  meer.”  Hy  klik  die paneelkissie oop en haal die pistool uit. “Hier’s een van hulle dan nou j-juis!” 

“Een van wie?” 

Woede inhibeer nogmaals Joey se spraak: “D-die d-drie f-f-f … Mmm …

Usketiers, f-f-ff … h-hou net gou stil …” 

“Die lig is rooi, Joey, ons gaan nêrens nie. Wat wil jy nou met daai …” 

Die eerste knal oordonder die laaste stukkie van Mike se vraag. Joey kry nog  twee  skote  afgevuur  voordat  sy  korrel  skeefgetrek  word  deur  sy

tweelingbroer, wat die voorste passasiersruit opwen so gou as wat hy kan. 

Voor die lig nog groen raak, skiet Mike blitsvinnig vorentoe. 

Teen die tyd dat hy ’n sirene hoor, is dit in die verte, want hulle is al in die verte. Ver genoeg dat hy langs die rivier kan stilhou dat Joey eers die pistool daarin kan smyt. 

Joey stry nog so ewe halfhartig voor hy dit doen. Dan lyk hy heel rustig in die passasiersitplek die res van die pad lughawe toe, sy lus vir chaos tydelik gestil. 

Dalk is Pappa ook al gatvol van al sy streke, dink Mike hoopvol, dalk sal Pappa tog nou ’n skoot met Joey praat …

“OK, maar as jy nié nog ’n dop wil hê nie, bliksem – jissie, man, ons verdien om fees te vier! Dôner, man, daai girl dáár, sy’t my dan na jou gevra …” 

“Ek is seker dis omdat sy al my mistieke eienskappe gewaar het,” glimlag Thando Mkhaliphi. “Julle raas almal soos al hierdie ander poepholle, ek bly stil en nou lyk ek interessant … Boonop, hierdie dreads van my …” 

Die  voorryman  trek  sy  skouers  met  gemaakte  windgatgeit  op,  betrap homself  dat  hy  wel  so  effens  meerderwaardig  voel  in  hierdie  luidrugtige kroeg in die middel van Brisbane. 

Donker  gepoleerde  houtafskortings  en  tafels,  spesiale  aanbiedinge  op  ’n swartbord,  groen  waslappe  met  flou  Ierse  gesegdes  in  die  panele gedrukspyker,  en  om  jou  darem  te  herinner  jy  is  in  Australië:  ’n  rockerige weergawe  van  ’n  Abba-liedjie  deur  die  vier  geesdriftige  amateurs  agter  die mikrofone in die hoek. 

Red  Bull-en-vodka  is  die  plek  se  Sunday  Special  en  dit  raak  ’n  bietjie benoud  rondom  hom.  In  ’n  gangetjie  begin  iemand  ’n  kotsplas  skoonmaak, by die deur sleep twee groot Suidseeeilandmanne die braker sypaadjie toe. 

“Ja, broer, OK,” sê Harry Kowalski, “jissie, moet tog nie so … Kyk hoe kyk  daai  poephol  vir  ons  –  hierdie  Australiese  kroegmanne  is  selfs  groter etters as hul skeidsregters. Met die kroegmanne kan jy ook nie eens appelleer nie. So lýk ten minste of jy jouself geniet. Glimlag! Dis Brisbane en ons het die  Reds  gister  gefokken  verneder!  En  ons  speel  dan  eers  weer  Sondag  in Perth!” 

“Ontspan,  Harry!  Hel.  Ons  het  gister  ons  derde  uit  vier  …  jy  weet  …

maak dit rêrig saak dat ek nou ’n glas water wil drink?” 

“My broer, snaakse ding vir my. Ek het ’n vraag vir jou. Rugbyvraag. Ja, ja, ja, rugbyvraag. Wag, wag, wa-a-ag, gee kans! Lááste rugbyvraag. Ek het

dan  altyd  vóór  vandag  gedink  hierdie  Tom  Lewis  van  die  Reds  is  die  heel kákste Aussie-loskopstut … ?” 

“Tom Lewis van die Reds is inderdaad die heel kakste Aussie-loskopstut.” 

“Nou hoekom het jy dan so ge- … ge- …?” 

“Ge- … gewat?” 

“Nie-e-e gesúkkel-sukkel nie, jy weet, maar jy was nie jouself nie … Die skrums was OK, jy’t ’n hele paar tackles gemaak …” 

“Ja?” 

“Maar nooit, broer … ek weet nie …” 

“Wat nie?” 

“Ma-a-an. Jy we-e-et. Ek sou gedag het Tom Lewis sou na ’n halfuur van die veld moes …” 

Thando glimlag vir sy spanmaat: “Hey, kan jy jou bek hou, Harry?” 

“Kak vraag, broer, kak vraag! Spoeg!” 

“Ons sou mos in elk geval vandag wen, ons almal weet mos nou al min of meer heelweek ons sou áltyd daai vyf punte kry …?” 

“Shit, natuurlik. Al van ons die Blues so getrap het in Auckland, ja, al van Johnson en Ducasso Dinsdag onttrek het … So?” 

“So?  So  daar  was  toe  nou  vandag  vir  my  die  opsie  beskikbaar  om  Tom Lewis reguit binne-in die Wallaby-toetsspan te speel. Ek het hom orent gehou toe ek ná vyftien minute besef hy vou. En as jy dit ooit herhaal …” 

“Dan wat?” 

“Dan vertel ek vir Anne van daai …” 

“OK,  OK,  OK.  Jy  weet,  Thando,  jy  moes  eintlik  by  die  blêrrie  ou  Bulls gewees het. Hulle is nét so ’n ou klomp koeke soos jy. Té ordentlik. Jou tjom Chippa, nou ja … hoe de moer hou hy dit daar by hulle uit? Hý, klink dit dan nou weer vir my, hoort hier by ons.” 

“Ag, Harry. Chippa makeer ewe min veertien ouens om saam met hom te gaan  jôl  as  wat  ek  veertien  ouens  makeer  om  my  nou  hotel  toe  te  vergesel. 

Chippa sôre vir homself. Chippa is cool.” 

“Ek vermoed al lankal so. Dis jóú waaroor ek my bekommer, Regverdige Rastaman. Jy hét die haarstyl, origens kon jy my ouma gewees het. Kom nou, man,  kom  ons  gaan  ’n  bietjie  Valley  toe  met  hierdie  mense  …  die  blondie

kom saam as die rooikop saamkom en die rooikop kom saam as jy …” 

“Here,  Harry.  Van  het  my  nou  net  weer  vertel  ek  moet  saam  met  hom South Bank toe. Ek wil huis toe bel, bietjie met daai TV-meisie praat. Ek is moeg en ek het vyf drankies meer in as gewoonlik.” 

“Hey, Thando, jy hét net vyf drankies in, broer.” 

“Jy sien.” 

“Kom nou, man, die Valley is meer jou scene, man, dis waar Brisbane se cool mense …” 

“Brisbane se cool mense?” 

“Jy weet wat ek bedoel …” 

Thando  Mkhaliphi  lag  ’n  skoot  uit  sy  maag  uit,  plant  ’n  lug-soen  iewers bo die kroon van sy hardegat skrumskakel en blaas half oordrewe kussies na die vroue teen die kroeg met wie hy vroeër gekuier het. 

“Harry, ek belowe jou, by die huis …” 

“Nee,  jou  moer.  Jy’s  ’n  kakhuis,”  sê  Harry  voor  hy  lag,  ’n  vuis  met Thando  stamp  en  homself  by  die  kroeg  se  agterste  uitgang  by  die  Haaie  se ander  jôl-honger  jongelinge  gaan  voeg.  Edward  le  Roux  en  Chunky  Dlazo staan daar en maak sulke ooparm vraende gebare. 

“Thando!  Ek  het  sulke  yslike  stories  van  jou  gehoor!  En  dit  was  alles stront!” lag Chunky so half aspris vir hom. 

“Jip, my ou. Ek gaan slaap vroeg. Dis nou-nou Maandagoggend,” beduie Thando met albei duime totsiens terug oor sy skouer. 

Die  vars  lug  van  die  rivier  se  kant  af  lawe  hom  as  hy  buite  kom.  Iewers vandaan ruik Thando ’n wenkie dagga, lag saggies daaroor en dink sjoe, dis ver na November; vat dan so ’n ekstra draai voor die Tuine verby voor hy in Georgestraat regs mik by Queens oor, weg van die rivier af, na die peperduur, generies gemarmerde hotel waar die Sharks die week in Brisbane gebly het. 

Dis daardie tyd van die aand dat die Georgestraat-kroeë se vrotste klante hulself skielik op die sypaadjies beginne bevind. 

Dit ís Queensland en Thando is nie totaal uit die veld geslaan wanneer ’n op die oog af papdronk oukêrel op ’n munisipale bank iets onvleiends oor sy velkleur sê toe hy verbyloop nie. 

Hy gaan maar altyd eerder vir waardigheid wanneer hy die w-woord hier

hoor, die k-bom by die huis, welwetend hoeveel beter hy opgevoed is as wie sy terggees ook al is en welwetend hóé maklik hy wat Thando Mkhaliphi is die paslike snotklap sou kon toedien. 

Dis immers waarom hy dit nie doen nie. 

Die meeste mense hier in Brisbane is in elk geval vriendelik genoeg, plat op die aarde … miskien moet ’n man tóg so ’n ou ’n snotklap gee sodat hy dit nie wéér doen nie? Daai vorige keer in Umhlanga toe ’n ou hom gekaffer het, was dit tog baie lekkerder om uit te deel as wat dit sleg was? 

Aaag, nee wat. 

Iets vlieg verby sy gesig voor hy die knal hoor; iets maak ’n ronde gaatjie in die staalplaat wat die busroetes verduidelik. 

Thando  swaai  om  en  ’n  oomblik  lank  kan  hy  sweer  hy  sien  uit  die  hoek van  sy  oog  so  ’n  klein  blas  mannetjie,  rooierige  hare,  regmaak  …  kan  hy sweer iets blink in die nag … dan voel hy ’n steekpyn in sy skouer, dan brand dit iets allerverskrikliks en hy hoor nog ’n knal. 

Hy  voel  aan  sy  skouer,  voel  die  nattigheid,  kyk  boontoe  en  sien  nie  ’n wolkie nie. 

Thando  lek  aan  sy  vingers,  proe  die  water  is  sout  en  het  so  ’n  metaal-ondertoon. Thando sien die water is donkerrooi. 

Dis nie water nie. 

Hy duik net betyds, val plat om te hoor hoe iets oor hom fluit. 

Iewers agter hom skreeu iemand, ’n kar se bande raas en dan jaag dit weg. 

Die oomblik nadat hy klaar geskrik het, begin klop die wond in die vleis bo sy sleutelbeen, raak dit dôners seer. Hy kyk daarna, ril, sien selfone flits, stap so half hinkepink nader. 

“Bliksem, jy bloei!” sê iemand. “Sit net daar!” 

Thando Mkhaliphi is slim genoeg om te besef dat, watter laster hy ook al voorheen  oor  Queenslanders  moes  aanhoor,  daar  na  alle  waarskynlikheid bitter  min  tot  g’n  torre  in  Brisbane  skuil  wat  hom  werklik  sou  wou  probeer dóódmaak oor sy velkleur en sy haarstyl nie. 

Oor  sy  rugby?  Nottenwiel  –  dié  mense  verloor  deesdae  belangstelling  in die  Reds.  Só  geesdriftig  ondersteun  hulle  nie  meer  in  Queensland  die vyftienmanspel nie. Hy  wat Thando is,  was maar net  ongelukkig om iewers

in die pad te wees. 

“Watse  kroeg  is  dit  hierdie?”  vra  Thando  en  syg  pootuit  in  ’n  ysterstoel met genadiglik sagte kussings neer. “Wat de dôner gaan hier aan? Wie skiet op wie hierso?” 

“Maat, sit jy nou net daar doodstil dat ons jou kan help,” sê ’n ou met ’n voorskoot. “Maar ek wil nou nie skinder nie – ek kon sweer dis op jóú wat hulle geskiet het.” 

Héýýý! 

Heyyy! 

Ja, man! Jy kén mos daai gevoel! 

Kom ons herhaal daai laaste drie letters, fokkit! 

YYY! 

Encore! 

YYY! 

Nog ’n piep! 

YYY! 

Bier (Y), wyn (YY) en spiritualieë (YYY) – ouskool hotel-skool! 

En 

’n 

blêrrie 

goeie 

standaardbegin 

van 

die 

gemiddelde

Sondagmiddagpaartie chez die Rademeyers van daai vierverdiepinghuis doer anderkant  Simonstad.  Eugène,  paterfamilias,  stap  op  die  terras  uit  in  sy snoesige wit kamerjas en wonder ’n oomblik lank hoe nou en wat volgende; breek wind op voordat hy onthou hy’t ’n gehoor. 

Dan  onthou  hy  wat  kom  volgende,  maar  reken  ’n  harde  ronde  jovialiteit gaan sy taak in elk geval veel makliker maak. 

En  ’n  harde  ronde  drank,  wel,  dit  maak  dinge  dalk  net  selfs  vir  Boychie van Heerden ’n bietjie sagter, ’n bietjie makliker … Want hy wat Eugène is, het  onplesierige  sake  met  hom  wat  Boychie  is,  wat  net  da-a-alk  gladder  sal verloop met so ’n effens dronker Boychie. 

Boychie …

Ai, die árme Boychie van Heerden, dink Eugène, hy dag nog ánderdag dis verbasend 

kak, 

indien 

weliswaar 

uiters 

winsgewend, 

om 

die

Springbokrugbyspan af te rig …

Al  die  provinsialisme  en  professionalisme  en  politici  en  prima  donna-

spelers, wel, dis potensieel inderdaad selfs nóg kakker as al daai, en Boychie staan, helaas, aan die vooraand daarvan om dit uit te vind. 

Eugène wil-wil amper vir hom jammer voel, maar weet dis vanmiddag tyd vir ’n harde hart. 

Niemand  sê  ’n  woord  oor  sy  effens  bruuske  binnekoms  nie.  Mense  gee lankal nie meer vir Eugène moeilikheid nie. 

Sedert  sy  amalgamering  van  drie  groot  invoer-  en  uitvoermaatskappye, sedert  sy  goudmyn,  sy  helfte  van  ’n  opaalmyn  in  die  gopse  van  Nieu-Suid-Wallis,  sy  derde  van  Suid-Afrika  se  vierde  selfoonmaatskappy,  sy onwaarskynlike  bondgenootskap  met  ’n  paar  grootkoppe  in  die  ANC-jeugliga, sy borgskap van drie kleiner provinsiale rugby-unies en sy instelling van die Daisy Rademeyer-kunsprys lank gelede, om presies te wees. 

Gelukkig  het  hy  dit  na  sy  ma  genoem,  anders  was  dit  oor  die  afgelope sewe  jaar  al  die  Beverley,  die  Christine  en  die  MayaMarie  Rademeyer-prys soos  sukses  en  romanse  nie  altyd  heeltemal  vir  hom  gevlot  het  nie,  of  dalk juis te maklik gevlot het. 

Maar dis so al vir Eugène of iets uit sy partytjies begin verdwyn het sedert sy tjomme een na die ander agter hom aan begin aha-aha het soos sy fortuin van daai ou hawebesigheidjie gegroei het. Óf hul ry gekry het en waarskynlik nou iewers, half bitter, oor hom sit en skinder. 

“Dis hierdie fokken  band,” diagnoseer hy egter. “Dis hierdie fokken  band wat hierdie fokken paartie so flou …” 

Die  groep  –  senuagtige,  gemiddelde  musiekvakmanne  met  jare  se ervaring,  gretig  vir  ’n  geldjie  met  die  dreigende  resessie  en  als  –  blaas  en slaan en kielie hul instrumente al swetende daai klein bietjie harder. 

“Neeeee,  God,  man!”  spu  Eugène  Rademeyer  soontoe,  terwyl  hy  in  die skel soek-soek waar Boychie van Heerden op sy partytjie wegkruip. 

“G’n wonder dié paartie sukkel so om aan die gang te kom nie! Wie soek nou  daai  ou  oe-la-la-fokken-la-la  fokken  jazz?  Nee,  fokkit,  julle  móór  my paartie,  ouens  …  Iets  anders,  doos,  moer,  Creedence,  die  Beach  Boys,  blou fokken bliksem … probéér net ten minste …” 

Die  ou  op  kitaar  trap  ’n  pedaal,  slaan  drie  harde  akkoorde  en  buig erkentlik in Eugène se rigting; dank sy sterre dat hy die gepaste frets kan druk

en bars los met: “Left a good job in the city! Working for the man every night and day …” 

Eugène strompel tussen sy gaste deur. 

’n  Paar  paartjies  en  een  of  twee  geselskringetjies  begin  halfhartig  dans. 

“Dáár’s hy,” sê Eugène, “daar’s hy mos nóú!” 

Die kitaarspeler knik skamerig vir Eugène wanneer dié sy arms gulhartig in die orkes se algemene rigting oopgooi. So asof hy vir hulle sê: Sien – wát het ek julle gesê? Creedence werk áltyd. 

Wáár  is  Boychie  van  Heerden?  Waar  is  die  dônerse  Springbok-afrigter? 

By wie se rok probeer hy inkyk terwyl hy daai alewige kleinseuntjiegrappies van hom kraak? 

Eugène dans so ’n paar passies, vat ’n ekstra lang teug uit sy dubbel gin & tonic en begin soek na sy spesiale gaste, veral een van hulle. 

Hulle het besigheid te geselse. 

Sy  gunstelinge  probeer  hom  almal  vermy,  in  elk  geval  al  dié  wat  al voorheen  by  een  van  sy  Sondae  was.  Hy  gryp-gryp  mis  na  die  opkomende gholfspeler  Johnny  du  Plessis.  Die  redelik  sexy  Rebecca  Khumalo,  wat  pas die Daisy Rademeyer-kunsprys gewen het, vermy hom ewe behendig. 

Alex Ndlovu, wat Eugène sterk vermoed die volgende baas van die ANC-jeugliga gaan wees, drink te intens … moet ek hom dalk sê, wonder Eugène en besluit nee. 

Die  volgende  man  staan  breed  en  vas  in  sy  pad.  Nie  net  breed  nie,  lank ook. Nie net breed en lank nie, onverwags ook. 

Sy  ewe  breë,  effens  korter  trawante  staan  weerskant  van  hom, oudergewoonte  met  ’n  mus  op  een  se  kop  en  ’n  verspotte  Michael  Jackson-styl handskoen net aan die ander een se regterhand. 

Oleg Smolin glimlag vir Eugène, wat skielik daai gevoel kry dat ’n jakkals iewers op sy graf pis. “Skuus om by jou partytjie in te val,” sê die yslike Rus en  kyk  half  meewarig  om  hom  rond.  “Regte  Eugène-partytjie.  Baie  drank, baie valse entoesiasme. Baie vals tiete ook. Baie egte poepholle.” 

Eugène  wil-wil  hom  vererg,  maar  bedink  hom  betyds.  “Wat  de  dôner maak  julle  hier?  Hoekom  het  jy  dié  twee  …  ”  beduie  hy  na  Oleg  se metgeselle en laat sy vinger vinnig sak toe hy sien hoe hulle hom van agter

hul baas staan en aangluur. 

Oleg  en  sy  manne  ruim,  kom  ons  sê,  mense  se  gemors  op  en  Eugène bevind hom hoeka in ’n yslike gemors. 

“Ek makeer jou boot se sleutels.” 

“My boot se sleutels? Die Bonavita s’n?” 

“Ja,  ek  wil  nie  nog  môre  sukkel  om  jou  in  die  hande  te  kry  nie.  Die prokureur  behoort  hulle  na  middagete  vry  te  hê.  Dan  makeer  ek  die  boot. 

Skoner so. Minder spore …” 

Eugène wil-wil teëstribbel. 

Die  Bonavita,  die  vyftig  voet  en  sestienhonderd  perde  wat  daar  oorkant die  Kaappuntpad  aan  ’n  weggesteekte  kaaitjie,  onderdeur  ’n  dik  bos melkhoutbome, vasgemeer is. Sy is die appel van Eugène se oog. 

So  jaloers  is  hy  op  die  Bonavita,  ’n  geskenk  van  ’n  oer-sakekennis  met dieselfde naam, dat hy dit net Simonstadhawe invat as daar storms op pad is Valsbaai toe. Soms, as hy onrustig slaap, sluip hy in die nag oor die pad en laat die golwe hom van onder sus. 

Soms  kry  hy  vir  die  dag  koers  Gordonsbaai  toe,  slaap  sommer  oor, niemand soek hom ooit by Royal Cape of Houtbaai nie, en hiervan maak hy ook gereeld oornag gebruik, soms selfs so ’n week of twee, drie, ’n maand op

’n slag as sy huwelike uitbom; met Maya-Marie was hy nog nie langer as ’n week  vort  nie,  dink  Eugène,  en  glo  vir  die  soveelste  maal  dié  statistiek  is veelseggend. 

“Jy kan nie sommer net die Bonavita …” 

“Tjoeftjaf.  G’n  spoor  iewers  nie.  Jy  het  mos  al  tuna  gevang  op  hom? 

Marlyn?  Ons  gaan  baie  skoner  wees  as  dít.  Die  haaie  is  glo  op  die  oomblik lekker aggressief daar buite, iemand skinder hulle het onlangs ’n klomp koka-

…” 

“OK. Goed-goed-goed-goed,” val hy Oleg in die rede. 

Dis hoeka einste die Bonavita-familie wat hy so gou en so lank moontlik van  sy  nek  af  wil  hê.  “Kom  saam,  dan  gaan  kry  ek  die  sleutels.  En  bring hierdie … bring hulle saam dat hulle nie my gaste verskrik nie.” 

“Rolling  down  the  r-r-r-iver  …”  herhaal  die  kitaarspeler  vir  oulaas  en  ’n paar van die dronkste gaste sing saam. 

“En  Eugène,”  grinnik  Oleg  met  die  koebaaislag  by  die  voordeur,  “jou klokke hang uit.” 

Eugène  kyk  af,  skaam  hom  so  hittete  en  besluit  dan  daarteen,  lag  uit  sy maag  uit  en  druk  die  tersaaklike  orgaan  onder  die  tartan  boxer  in,  maak  sy kamerjas  stywer  vas  en  skreeu  op  ’n  kelner:  “Fokkit,  my  ou!  Tequila  vir almal! Fokkit, hulle het mý reusevoël gesien, maak dit sommer twee elk vir die skok!” 

Drie  van  die  modelle  wat  eergister  nog  aan  dié  uitnodiging  as  ’n loopbaangeleentheid gedink het, hardloop reguit deur die voordeur en soos ’n rits  pragtige  domino’s  vas  in  die  Springbok-  en  Bulls-flank  Chippa  van Metzinger, wat gister ’n skitterwedstryd teen die Stormers gespeel het. 

“En waarnatoe is julle op pad?” vra Chippa. 

“Enige ander plek as hierso!” ril die ene. 

“Aggenee, ek het dan nou einste hierheen gekom om julle te ontmoet …” 

“Jy ken ons dan nie eens nie.” 

“Einste hoekom ek hierheen gekom het om julle te ontmoet! So … ’n ou cocktailtjie langs die see iewers? Hoekom nie?” 

Hulle  giggel  van  pure  verligting.  “Hoekom  inderdaad  nie?”  lag  een  van die blondines. Die brunet wil-wil begin teëstribbel, maar Chippa kan sien dié ene is in die sakkie. 

“Kom,  ek  vlieg  môreoggend  mossiepoep  Jozi  toe  om  vars  en  betyds  te wees  vir  die  oefening  môremiddag,”  sê  hy.  “Ons  moet  lekker  baie  paartie inpak voor dan!” 

Soos  hulle  die  deur  agter  hulle  toeslaan,  hoor  hulle  hoe  die  gasheer  daar binne iewers oor die musiek bulder: “Waar is Johannes Jacobus van Heerden, in die handel en wandel beter bekend as Boychie?” 

In een van die saaier strate, op een van die groter erwe van Upper Bergvliet verloop die vroegmiddag van Allan September, Stormers- en Springboksenter en dekade lange boesemvriend van Chippa van Metzinger, aansienlik minder skouspelagtig. 

Dáárvoor  sorg  onder  andere  sy  pa,  die  min  of  meer  universeel legendariese Nasty September. 

Nasty kom met die foon ingestap woonkamer toe. 

“Allan?” sê-vra hy. 

Nasty het ’n manier om jou te beveel asof hy jou versoek, maar jy’s beslis nie veronderstel om daardeur gebluf te word nie. 

“Allan, Allan … die adjunkminister wil gou-gou … Allan … Aggenee, ou seun, sit nou eers neer daai speletjie … kom praat gou met hom …?” 

“Ai,  Pa,”  skerm  Allan,  maar  hy  druk  Pause,  sit  die  Playstation-konsole neer en vryf deur sy kleinboetie se hare. 

“Ai,  Allan,  jy  wéét  julle  drie  het  ’n  verantwoordelikheid  teenoor  …

teenoor al die mense in die land. Jy. Chippa. Thando … die Drie Musketiers

… die hele land kyk … mense sien op na julle …” 

“Ja, Pa. Dis darem nou ook nie asof ons ooit kans kry om te vergeet …” 

“Allan!” blaf Nasty September saggies. “Weet jy hoeveel opofferings het ons mense … Beséf jy …” 

“Ai, Pa, dis maar net … ongemaklik om ons gesigte langs elke snelweg of op elke tydskrif te moet …” 

Nasty is sigbaar ontstig, skud sy kop stadig in gemaakte ongeloof. 

“Is dit mý Allan wat so praat? Allan Septémber? My oudste seun, die seun wat op Oliver Tambo se skoot gesit … Dit kan nie wees nie,” bejammer hy hom  amper,  dan  meer  beslis:  “Praat  net  gou-gou  met  adjunkminister  Hoza, 

Allan. Asseblief.” 

“Ja, Pa, skuus, Pa,” sê Allan. “Hallo, Minister, hoe lyk dit?” sê hy dan in die foon. 

“Ja-nee, ons hou ook nog uit; ja-nee, dis jammer van gister … Ja, die Bulls was nie sleg nie … Nee, nee, Chippa is nie op die oomblik hier nie … Nee, Thando  ook  nie.  Nee,  nee,  Minister,  Thando  is  nie  in  die  land  nie  –  die Sharks  is  oorsee,  dankie  Minister…  Ja  …  Dankie  …  Totsiens,  Minister. 

Voorspoed.” 

In  sy  kop  dink  Allan  September  fok!  terwyl  hy  die  foon  aan  sy  pa teruggee, maar Allan is só beleefd dat hy selfs sy eie innerlike om verskoning vra dat hy die f-woord in sy skedel gebruik het. 

Hy  sien  deur  die  venster  hoe  sy  aangenome  sussie  in  die  agterplaas  die groot  rooi  slaansak  skop  en  moker  dat  die  ding  dubbel  vou  en  wens  ’n oomblik lank hy was ook eerder ’n karateka en mense het hom met rus gelaat. 

Sy was glo self gisteraand in Langstraat, maar die endorfiene het duidelik klaar  oorgeneem  by  die  alkohol  en  hy  hoor  haar  “Hai!”  en  “Jaa!”  en  die slaansak UFfw! UFfw! maak agterna. 

“Ja-nee, ja-nee, ja-nee, Makalu,” grinnik Nasty. Wanneer hy aflui, kyk hy Allan teleurgesteld aan. “Was dit nou só erg?” 

“Nee,  Pa,”  sê  Allan,  druk  Play  en  ploeg  sy  karretjie  met  voorspelbare chaos in ’n petroltenk in; sy boetie lag só vir die ontploffing dat hy so hittete beheer  oor  sy  eie  wiele  verloor,  maar  herstel  goed  genoeg  om  die  resies maklik te wen. 

Nasty stop so ’n oomblik voor die twee stokou foto’s teen die muur. 

Op ene is Nasty die tweede bruin man om op Nuweland ’n drie te druk; hy lyk amper somber terwyl ’n uitbundige Rob Louw nader gehardloop kom om geluk te sê en een of twee ander wit mense in een of ander uitnodigingspan nie heeltemal mooi weet wat om te maak nie. 

Op  die  ander  foto  vier  ’n  uitgelate  Nasty  ’n  drie  teen  Tygerberg  op  die Track  –  dis  die  ou  apartheidsdae,  maar  dis  geneem  ’n  hele  ruk  nadat  hy  vir Boland  gejôl  het.  Nasty  was  lankal  by  City  &  Suburban  en  Cities  was derhalwe net die katte. 

Nasty was nog altyd ’n man wat van ’n bietjie pret en flambojansie saam

met sy aktivisme gehou het. 

In Nasty se dae het Tygerberg se manne en dié van die Bo-Kaap se ewige stryery  tweede  viool  gespeel.  Cities  was  waar  hy  was  en  Nasty  was  altyd waar die aksie was. Óf die aksie was altyd waar Nasty was, niemand sou jou kon sê hoe om dit in die eerste plek geblêrrie werk het nie. 

Te alle tye. 

Nasty  was  áltyd  waar  die  aksie  was  en  in  daai  deel  van  die  middel tagtigerjare was die aksie maar alte dikwels by brandende stapels tyres in die middel van die pad. 

Allan onthou sy pa en sy ma se gebaklei van toe hy net meer as ’n babytjie was. 

Niks  té  vreeslik  leliks  nie,  g’n  geweld  nie,  g’n  verskriklike  geskreeuery, gevloekery of beledigings nie; niks van daai goed nie, maar sy ma was so de móér in vir sy pa elke slag dat sy haarself moet inhou, die kinders kamers toe gestuur  en  haar  hartklop  en  asemhaling  in  toom  gehou  het  wanneer  die polisie alte gereeld kom soek het na sy pa …

Sy ma was verkeerd, in beginsel, só dink Allan nou, maar sy was prakties reg ook – eendag het hulle sy pa, voorspelbaar genoeg, vasgetrek, nes sy ma altyd volgehou het hulle eendag sou. 

Hy was ’n klein kannetjie toe hy een nag deur sy kamervenster sit en kyk het  hoe  ’n  stuk  of  twaalf  gewapende  mans  toesien  dat  sy  pa  agter  in  die vangwa klim en hulle die deur agter hom toeslaan. 

Op watter belaglike aanklag, dit onthou Allan nie eens meer nie. Dalk het hy betoog, dalk het hy ’n vakbond by die skool help organiseer, dalk het hulle net nie van sy gevreet gehou nie. Dalk was daar nie eens ’n aanklag nie, dit was tog in elk geval nie destyds nodig nie. 

Nasty was ook maar net ’n mens; ’n feilbare, warmbloedige mens, maar sy erg menslike foute het karig gelyk in ’n wêreld van monsters. 

Toe die vangwa destyds met hom wegry, was alles stil, maar ’n maand of twee  later  tóé’t  sy  gesig  op  plakkate  begin  verskyn.  Dis  toe  dat  die  hele wêreld  vir  die  eerste  maal  bewus  begin  raak  het  van  die  legende  van  Nasty September. 

Nasty,  die  Saru  national,  die  buitesenter  wat  vantevore  deur  die  blankes

gesóébat is om vir hulle te kom speel. 

Nasty September, wat ná ’n proesel van dáái wêreld geweet het dis nie hý hierdie  nie,  dit  het  vir  hom  geruik-ruik  na  verloëning  en  hy’s  onmiddellik weer vort na oos van die treinspoor om met sy brasse te gaan speel. 

Nasty September, nie ses maande hierna nie, gearresteer. 

Nasty  September,  wat  blou  gebliksem  van  agter  die  polisiebakkie  spring toe hulle nog dag hy’s uit soos ’n kers, wat genoeg krag oor gehad het dat hy gans  te  rats  en  te  vinnig  was  vir  die  brandewynpense,  wat  genoeg  krag  oor gehad het dat hy die Krokodilrivier swemmend en duikend kon oor terwyl die koeëls om hom fluit. 

Nasty  September,  wat  ’n  baie  gemaklike  lewe  opgegee  het  vir  die  stryd. 

Nasty, wat baie geld kon kry deur sy rug op sy eie mense te draai, maar dit nie rêrig ’n oomblik lank oorweeg het nie. 

Allan ken ál die stories. 

O Here, kén ek al die stories, sug Allan in sy gemoed en stap na die vuur toe om sy pa by die Weber te gaan help met die wors en die tjops. 

As  Chippa  dan  uit  die  bloute  bel  om  daarop  aan  te  dring  hy  moet onmiddellik Kalkbaai toe kom, wil hy amper spring van die verligting. 

“Kalkbaai? Snoekbraai? Musiek? Daai oulike girl met die brilletjie? Van gisteraand in Langstraat?” 

Sy pa begin-begin iets van “dag vir die gesin” te protesteer, maar dan bel dié se ou vriend Oleg Smolin om te kom inloer. 

“Net nie te laat uitbly nie, Allan,” vermaan hy dus oudergewoonte, maar vir die eerste maal is sy oudste seun bly om die groot, grillerige Rus se groot, lieflike motor in hul stil doodloopstraat te sien opry. 

“Wil jou manne nie inkom nie?” vra Nasty. 

“Dié  twee  …?”  beduie  Oleg  en  brom  ’n  Russiese  woord  wat  Nasty  aflei losweg  as  “gomgatte”  vertaal  sou  kon  word.  “Nee  wat.  Hulle  kan  maar  die kar oppas. Ek was gou vir werk doer anderkant in die suide, Simonstad, dag ek kom sommer gou hallo sê.” 

Nasty skink vir hul albei twee vingers enkelmout en loop voor Oleg uit na die agterplaas. 

Sy aangenome dogter, Anastasia, oefen karate en haar Japannese krete en

die  UFfw!  van  haar  slaansak  klink  so  al  om  die  dertigste  sekonde  oor  die twee ou kamerade se kortstondige koeitjies en kalfies. 

“Ja-nee,  Anastasia  doen  uitstekend,”  sluit  Nasty  die  gebruiklike familiegesprek af. “Maar sy raas ’n bietjie. Wil jy binne gaan sit? Ek moet ’n oog oor die tjoppies hou … ek kan haar vra om ’n bietjie uit te skei.” 

“Nee,  nee,”  glimlag  Oleg.  “Klink  amper  soos  die  gimnasium  in  my  jong dae …” 

Oleg was in die destydse Sowjetunie se Spesiale Magte. 

En Nasty weet maar te goed dis daai einste Sambo-kunste in die Spesnatz-gimnasium wat die groot witkop in die tuinstoel langs hom al daai jare terug in staat gestel het om daardie apartheidsman se keel af te sny doerie keer op die laatnagtrein na Bratislava. 

Oomblikke  voordat  dié  ’n  koeël  kon  dril  deur  die  slapende  Nasty September se regterslaap. 

’n Paar maande later, in Smolensk, het Nasty die kans gekry om die guns terug te betaal. 

Hy  en  Oleg  het  nog  so  oor  ’n  knertsie  pruimbrandewyn  en  bier  sit  en grappies  maak  oor  die  Elvis-nabootser  op  die  verhoog,  met  die  blouswart gekleurde  wolwange  en  die  borscht-vlekke  op  sy  blink  wit  pak,  toe  ’n berserkte  weermagdroster  skielik  met  ’n  AK47  op  die  mense  in  die  kroeg losbrand. 

Dit  was  toe  die  Kapenaar  wat  sy  Moskouse  vriend  onder  die  tafel ingestamp het en sy pistool betyds uitgekry het om die maniak te stuit. 

En toe Nasty ’n paar jaar later, terug in sý vaderland, permanente verblyf vir sy Russiese vriend reël om Olimpiese stoeiers in die nuwe Suid-Afrika te kom brei, is die band tussen hulle herenig en verewig. 

Oleg sit duidelik oor dieselfde dinge en dink. “Enigiets wat jy vra, my ou vriend,” sê hy en sit sy hand op sy gasheer se skouer. “Enigiets wat jy gedoen wil hê, vra net.” 

“Wil  jy  met  my  honde  gaan  loop?  Die  skottelgoed  was?”  vra  Nasty  en albei lag lekker. Die twee ou kamerade sit en staar grotendeels in stilte na die vuur. 

Want Nasty hoef nie te vra nie en Oleg hoef nie te verduidelik nie. Oleg se

besigheid is vrees. Vrees, en die uitwis van ongemaklike spore. 

Die  meeste  mense  maak  die  fout  om  te  dink  Alex  Ndlovu,  die  immer vuurspuwende ondervoorsitter van die ANC-jeugliga, is nogal ’n dommerd. 

Dis  meestal  omrede  hy  nie  verby  graad  tien  geleer  het  nie  en,  natuurlik, omrede sy mond soms vinnig en ver onder sy verstand uit hardloop. Maar die kans  was  wérklik  nie  daar  vir  Alex  om  vreeslik  ver  te  leer  nie  en  hy  sou waarskynlik  die  eerste  wees  om  te  erken  dat  sy  mond  besónder  vinnig hardloop. 

Bloedweinig breins sóú kon byhou by daai bek van Alex. 

Hy  het  egter  oorgenoeg  verstand  om  die  algemene  misvatting  van  sy onnoselheid uitstekend tot sy eie voordeel aan te wend. 

En hy het ook oorgenoeg verstand om te begryp dat wanneer sy gasheer, die  skat-skatryk  Eugène  Rademeyer,  en  die  Springbokafrigter,  Boychie  van Heerden,  skielik  met  sulke  strak  gesigte  die  algemene  gemengel  verlaat  nes die partytjie eers beginne vlam vat, minstens een van die twee iets in die mou voer. 

Hy kyk hulle uit, kyk hoe albei beurtelings oor hul skouers terugloer om te sien  of  iemand  nie  dalk  agterna  kom  nie,  wat  natuurlik  net  Alex  se voornemens versterk om einste dáái iemand te wees. 

Toe die drie van hulle in die gang af om ’n hoek verdwyn, is hy bedrieglik vinnig  agterna,  net  betyds  by  die  hoekie  om  te  kan  loer  en  te  kan  hoor wanneer  iemand  die  tweede  deur  aan  die  linkerkant  voor  hom  toemaak  en sluit. 

Alex  vervloek  die  gepoleerde  plankvloer  terwyl  hy  stadigaan,  dog krakend, nader beweeg om iets te probeer hoor. 

Wat hy hoor is egter allermins wat hy verwag. 

Alex Ndlovu hoor sulke vae seksgeluide, seksgeluide …

SEKSGEFOKKENLUIDE?!? 

Ja? 

Hy luister weer en jippetie-doedaa, dáái is nie die klank van ’n Kenny G-saksofoon  of  die  sagte  klingel  van  ’n  Stigtersdag-toespraak  nie,  iemand spyker  inderdaad  iemand  anders  daar  binne.  Hy  spits  sy  ore  fyner,  fyner  …

daar’s hy, beslis: seksgeluide: Alex luister en daar’s hy weer …

“Uuuh  …  !  Uuuh  …  !  Uuuuhmy  Uuuuhmy  Uuuuhmy  Ghuuuu!!!”  ’n Kreunende stel basnote te onderskeie bo ’n skrilfyn sopranerige “ieh-ieh-ieh-ieh … ieh-ieh-iiieeeh!” 

Wat de dôner – Eugène en Boychie van Heerden? Klink nie soos hulle nie

…  tensy  …  wie  weet,  een  van  hulle  twee  kerm  dalk  só  as  hy  die  dag  besig raak, kerm dalk so fyntjies soos ’n vrou, kry Alex dan lag. 

Dit raak stil. 

Alex  maak  hom  vinnig  uit  die  voete,  hang  dan  ’n  entjie  van  die  deur  af rond met sy whisky-Coke, terwyl hy met groot gebaar ’n yslike skildery staan en beloer. Hy hang so op die hoek, Alex, lyk of hy nie ’n saak het op aarde nie. 

Hy kon hom die moeite spaar. 

Eugène en Boychie is nog ’n hele ent ver van klaar af. 

Eugène súg skoon teatraal daaroor, maak die volume sagter. 

Die twee van hulle sit nog so ’n rukkie in stilte en in donkerte na die TV

en  kyk;  Boychie  se  asvaal  gesig  kry  in  die  gloed  van  die  LCD-skerm  so  ’n beurtelingse  pienker,  witter,  pienker,  witter,  pienker,  witter,  pienker,  witter aanskyn. 

“Ek is rêrig jammer hieroor, ou Boychie, jy weet … ek dink jy’s nogal ’n moerse  ou,  maar  daar’s  ongelukkig  baie,  baie  magtige  mense  wat  áándring hierop  en  daar’s  g’n  manier  wat  ek  hulle  kan  teleurstel  nie.  G’n  manier  op aarde nie. Nie as ek my lewe liefhet nie.” 

Die wit, besef die Springbokafrigter, Boychie van Heerden, met ’n 50/50-mengsel  van  paniek  en  berusting,  is  daai  sagte  linnelakens  in  Eugène Rademeyer se vakansiehuis in die Suid-Kaap wat so oor die ongerepte strand hang. 

Die pienk is die boude en lieste van hom wat Boychie is en … Mandy …

Was dit Mandy? Hy dink dit was Mandy, ja. 

“Dit  bewys  net  mooi  niks  nie,  buiten  dat  jy  …  jy  …”  stamel  Boychie woedend. 

“Hoe bedoel jy níks nie, Boychie? Hoe bedoel jy dit bewys níks nie? Dit bewys ten minste dat jy ’n fortuin sal moet opdok as jou vrou jou gat van jou af skei … dit bewys …” 

“Niks  nie,”  grom  Boychie  woedend  vir  sy  gasheer  en  afdreiger.  “Jy  kan nie eens sien of dit ek is nie, jou fokken … dié ou is harig, hierdie ou is harig

– moet ek my hemp uittrek dat jy mý rug sien?” 

“O,  ja,”  trek  Eugène  sy  skouers  op  en  druk  menu  op  die  DVD-speler  se afstandbeheer. “Dáái ene was vóór daai girltjie van Sandton – wat was háár naam nou weer? Janet? Janet, ja – voordat Janet jou oorreed het om jou back, sack ’n’ crack te laat waks, ja. Jou rug, sak en kloof … Janet … Janet … aah, hier’s sy ook,” en hy druk die afstandbeheer met oënskynlike behae. 

Dié  keer  is  daar  g’n  salf  aan  te  smeer  nie.  Boychie  is  gebôl.  Janet, uiteraard  ook,  onargumenteerbare  bewys  van  laasgenoemde  flits  in hoëdefinisie op die TV in Eugène se studeerkamer. 

“Jou  fokken  …  jou  fokken  …”  is  al  wat  die  Springbokke  se  afrigter  kan uitkry. 

“Ek  fokken  ék  fokken?  Aikôna,  dié  is  vir  seker  jý  fokken  jý  fokken. 

Fokken  vir  Mandy  en  fokken  vir  Janet  en,  indien  jy  wil  weet,  fokken  vir Arina  en  fokken  vir  Milly  en  fokken  vir  Julia  …  Ja-nee,  ek  dag  julle  ouens was by wie? Canterbury? Wie borg julle dan? Jy,” lag Eugène tevrede vir die oeroue  grappie,  “lyk  my  jý,  Boychie,  lyk  my  jy  word  geborg  deur  Le  Coq Sportif.” 

Alex  hoor  voetstappe,  toets  die  kamer  langsaan  se  deur  en  glip  vinnig binne. 

Dis ’n badkamer en dis gelukkig leeg. 

Hy hoor hulle in die gang af verbykom. 

“Dis  my  drie  beste  spelers!”  kerm  Boychie  van  Heerden,  “hoe  op godsaarde kan ek hulle pos? Wat sê ek? Hoe verduidelik ek vir mense dat …” 

“Iets gaan jy eenvoudig iewers aan iemand móét verduidelik, Boychie. Óf jy  verduidelik  vir  die  volk  hoekom  jy  die  Drie  Musketiers  moet  pos,  óf  jy

verduidelik vir Mammie hoekom jy vir Janet en Mandy en Milly en …” hoor Alex die stemme gangaf verdwyn, terug partytjie toe. 

Hy maak die badkamerdeur oop toe hy seker is die twee mans is weg, kry dan  vinnig  koers  af  in  die  leë  gang,  bly  dat  die  studeerkamerdeur  oopmaak. 

Hy  kyk  rond,  kry  die  idee  iemand  het  TV  sit  en  kyk  en  sien  dan  die  DVD-speler is aan. 

Alex krap in die donker rond, vind eindelik die Eject-knoppie en maak die speler oop. Daar lê ’n blink DVD in; iemand het in ’n swart koki  Boychie van Heerden  XXX  daarop  geskryf.  Boychie  se  DVD?  Uh-uh  –  daarvoor  het  hý gans te verskrik geklink in die verbystap. 

Eugène s’n dan? 

Alex steek dit in sy baadjiesak, beweeg dan ligvoets uit die studeerkamer en  glip  ongemerk  by  die  voordeur  uit.  Hy  maak  hom  uit  die  voete  en  rits dwarsdeur  Simonstad  anderkant  uit,  kom  vroeg  genoeg  by  die  Chapman’s Peak-pad  dat  hy  ’n  pienk  lug  oor  ’n  silwerblou  Atlantiese  Oseaan  sou  kon sien as Alex nie te besig was met politiek vir sulke beuselagtighede nie. 

Tuis skink hy vir hom ’n stywe whisky-Coke en sit die DVD in sy speler. 

Alex hoef nie lank te kyk voor hy, by wyse van spreke, agter die kap van die byl kom nie. Hy druk die Contacts-lysie op sy foon, soek ’n ou bekende naam en druk die klein groen foontjie links van die skerm toe hy dit opspoor. 

“Alex!  Wat  kan  ek  doen  vir  die  jong  leeu?”  kom  só  ’n  gul  antwoord  dat Alex ’n oomblik lank dink die man skeer met hom gek. 

Dan  skud  hy  sy  kop  vir  homself.  Moenie  simpel  wees  nie.  “Kameraad September?” sê hy. “Ek het ’n ding hierso wat jou mag interesseer …” 

Flip Geldenhuys oorweeg ’n oomblik om die hysbak te vat en ’n hele ene op die sypaadjie te gaan opsteek, maar maak dan eerder die Texan vinnig in die hoekie aan die brand toe hy doodseker is niemand kyk nie. 

Drie haastige, diep-diep teue rum ’n’ raisin – ’n lekker nikotien-rush – en Flip breek die kooltjie af teen die stam van die yslike potplant in  Vanoggend se  ontvangslokaal.  Hy  is  by  die  hoofkantoor  van  MMM,  die  Makro  Media-maatskappy,  waar  hy  sy  brood  in  die  sweet  van  rugbyspelers  se  aangesigte verdien. 

Die kooltjie smeul te lank na sy sin en hy maak dit met ’n vereelte duim behoorlik  dood  voor  die  oorsensitiewe  rookruikers  dalk  reageer  en  die spreierstelsel inskop. 

Daar’s  ’n  yslike  oopplankantoor  voor  hom.  Die  einde  van  joernalistiek, die  oopplankantoor,  dink  Flip,  het  ek  al  déstyds  gesien  kom.  Om  stories  te kry, makeer jy privaatheid. Om ongehoord ’n bietjie by ’n moontlike bron gat te kruip; om wit leuentjies te vertel …

Hy sug en stap na die glaskas, die hart van die moderne koerant en, Flips insiens, nóg ’n rede dat mense al njê-eriger is om koerante te koop. Dit kan mos nie gesond wees om só in ’n vistenk te sit en werk nie. 

Daar  sit  ’n  ou  in  die  glaskas  wat  jare  terug  saam  met  Flip  hier weggespring  het,  een  van  ’n  klomp  sulke  ouens.  Buiten  vir  ’n  paar  van  die ongemanierdstes en ergste alkoholiste was die hele lot suksesvoller as hy wat Flip is. 

Hierdie ene heet Lood en hy is hierdie Sondag se hoofman oor ’n dosyn. 

“Flip!” lag hy uitbundig. “Hoe gaan dit, oukêrel?” 

Flip word nie geflous deur dié vertoning nie. 

Wie  “ons”  en  “hulle”  ook  al  mag  wees;  Lood  is  een  van  “hulle”  en  Flip

kan nie onthou dat daar ’n enkele oomblik in sy lewe was dat hy dag “hulle” 

check hom uit vir lidmaatskap van wat dit ook al is waaraan “hulle” dêmwil almal behoort nie. 

Voel ’n ou goed of sleg hieroor? vra Flip homself daagliks en besluit dan meestal skouerophalend en semi-smalend hy voel so tussen die boom en die bas. 

“Hey,  Lood,  skaflik,  man.  Skaflik  en  jy?”  antwoord  hy  met  só  min entoesiasme, lig nie eens sy stem nie, dat die vraag amper ’n stelling word. 

“Dit hang maar nog alles, ou Flip,” sê Lood. 

“Wat wil jy vanmiddag van my hê, Lood?” 

“Van jou hê-ê-ê, m-m-m … O, dôner! O, dôner! Natuurlik! O, dôner! Die Stormers en die Bulls! Jaaa … Hulle het mos gister gesp- … Nee, o, dôner, Flip, jong, gits; hou jou stories maar daar by Sport – hier by Nuus praat die manne vandag net koesarigama!” 

“Koe … koesa … wát?” 

“Lees jy nie koerant nie, Flip?” 

“Ek  was  besig.  Jy  weet.  Stormers.  Bulls.  Stormers  teen  die  Bulls?  Gro-hoot rugbywedstryd,” verduidelik hy sarkasties. “Koesawatseding?” 

“Wel, Flip, dis ál waaroor almal praat. Die ou met die koesarigama.” 

Lood woel die woord selftevrede tussen tong en verhemelte: koe-saa-rie-gaa-ma. 

“Daai  ou  laasweek  in  Woodstock,  Flip,  wat  ’n  ou  met  ’n  Japanse  wapen

…? Jy weet tog? Nou maar chéck net ’n bietjie hierdie ding uit!” lek Lood so te sê sy lippe, maak ’n nuwe blad op sy rekenaar oop en kliek op ’n blokkie voor  daar  ’n  allervieslikste  kombinasie  van  piksteel,  sekellem,  ketting  en gewig op die skerm verskyn. 

“Huh?” sê hy, “huh? Wat sê jy hiervan, pappie?” 

“Daai  ou  storie?”  probeer  Flip  hom  halfhartig  blasé  hou.  “Dis  mos  laas week se …” 

“Van wátter storie praat jy, Flip?” 

“Die  ou  wat  kapok  gemaak  het  van  die  verkragter  se  knaters?  Ken  die storie, ja.” 

“Jy wil nie die foto’s sien nie.” Lood fluit met ontsag, skud sy kop met iets

amper soos deernis. 

“Nee, Lood, ek wil inderdaad nie die foto’s sien nie,” beaam Flip. 

“Wel, gisteraand gebeur dit toe met ’n ou in Seepunt ook en hulle kry hom agterna  in  die  hospitaalsaal  lê  langs  nóg  so  ’n  ou,  dié  is  glo  al  van Donderdagaand daar. Ballas ook pasta, as ’t ware, presiés dieselfde storie …

Groot ysterbal … twee klein vleisballe … Aikôna, pappie, skoon stelle. Ses nul, ses nul, ses nul, soos hulle sê in die classics …

“Gister toe’s hulle boonop al drie in hul beddens gearresteer, ná al drie hul amperse slagoffers, ál drie die vroue wat hulle probeer verkrag het, die polisie gebel  het  …  Nou  lê  hulle  daar,  drie  stuks  in  een  saal,  al  ses  eiers  pap gemoker, hul voële moet afgesit word en hulle is onder polisiebewaking.” 

“Dôner! En ek dag ék het probleme,” begin die storie uiteindelik ’n indruk te maak op Flip. 

Hy  gaan  skryf  sy  standaard  sewehonderd  woorde  Sondagkopie  –

tweehonderd wedstrydverslag, driehonderd perskonferensie oor die wedstryd en nog tweehonderd storie oor die Otago Highlanders, wat vanoggend vir ’n nou betekenislose laaste ligawedstryd in die Kaap aangekom het. 

Ten  slotte,  ’n  treurmare  oor  die  Stormers  wat  die  einde  van  die  droom getref het in vanjaar se Super14. Ag wel, dit het vanjaar dertien weke gehou, loslootjie ingereken. 

Die  opskrif  môre  gaan  lees   So  Amper  en  Flip  probeer  in  sy  agterkop  tel hoe dikwels hy nou al dié dêm opskrif bo een van sy stories gesien het, gooi dan tou op toe hy nommer sewe hier om en by ’99 tref. Bob Skinstad. 

Die motorongeluk, die knie, onthou Flip, daai was ’99 …

Dis so amper die blêrrie verhaal van my lewe, dink hy. 

 So Amper, die storie van Flip Geldenhuys. 

Wanneer die sportredakteur hom vra vir iets ligter en meer vermaaklik om die  Kaap  se  rugbymense  mee  te  troos,  gaan  staan  Flip  lank  buite  op  die sypaadjie sy kop en krap in die hoop dat teer, nikotien en daai stuk of ses-en-twintig anonieme ander soorte verslawende gif ’n laaste knertsie kreatiwiteit iewers uit hom kan wring. 

Dit werp nie vrugte af nie. 

Flip  sug  en  bel  dan  maar  sy  ou  drinkebroer  Sybrand,  die  skakel-  en

vermaakbestuurder  van  die  Hendrik  Bibault-landgoed,  en  vra  of  daai jagluiperd van hulle nog lewe. 

Want ás daai jagluiperd nog lewe, het hy wat Flip is ’n voorstel vir hom wat Sybrand is. 

“Is dit al weer tyd vir die fokken cheetah, Flip?” brom Sybrand. “Wanneer het jy laas …” 

“Ja-a-are laas,” sweer Flip met gekruisde vingers, soebat sowat vyf minute en Sybrand stem eindelik teen sy eie beterwete in. 

“Jy  weet,  ou  Flip,”  sê  hy,  “ék  glo  min  of  meer  alle  publisiteit  is  goeie publisiteit, maar jy moet maar beginne stadig oor die klippe met dié alewige ge-cheetah-stront  van  jou.  Hoeveelste  keer  is  hierdie  nou?  Die  derde?  My base  …  hulle  sal  bang  raak  mense  beginne  sê  kyk,  hier’s  die  poepholle  van Hendrik Bibault al weer met hul ou dônerse jagluiperd … mense sal nie begin sê hier’s Flip Geldenhuys al weer …” 

“Nee, nee-nee-nee, nee … jissie, jy weet mos, Sybrand – ai, dêmmit, man

…” probeer Flip die man gerusstel. 

“Ek weet maar te blêrrie goed,” sê Sybrand en maak die oproep dood. 

Flip  grawe,  grawe,  grawe,  vat  dan  ’n  bol  vuilgevatte  papiertjies  in  sy jeans-sak raak, sien die nommer van die Otago Highlanders se skakelbeampte op  een  van  die  minder  verfomfaaides  en  bel  dan  via  Nieu-Seeland  terug Kaapstad toe. 

Die universeel yskoue vrouestem sê Marcus is nie nou beskikbaar nie. 

Iets piep-piep in sy oor. 

“Marcus, jis! Dis Flip hier. Flip Geldenhuys van  Vanoggend. Ek hoop dit gaan  tot  dusver  lekker  met  julle  hier  in  die  Kaap!”  probeer  hy  sy  bes  om entoesiasties te klink. Hulle kom uit Dunedin en hulle is nou in die Kaap, wat kan hulle tog móóntlik hê om oor te kla. 

“Luister,  ou  maat,”  beur  Flip  egter  voort,  “die  mense  van  die  Hendrik Bibault-wynlandgoed – dis net hier, so … tweederdes, driekwart van die pad na  die  Paarl  toe  –  hulle  wonder  of  daai  blitsvleuel  van  julle,  Jimmy Chamberlain, of hy nie dalk teen hul mak jagluiperd sou wou resies hardloop nie?” 

Hy  verloor  ’n  oomblik  lank  sy  draad,  stamel  dan  voort:  “En  die  hele

Highlanders-span  is  genooi  vir  ’n  lekker  dag  op  die  plaas  enne  …  enne  …

alle  wins  gaan  aan  ’n  liefdadigheid  van  jul  keuse,”  lui  Flip  dan  af  ná  hy  sy nommer twee maal voorgedra het. 

Dis  die  derde  maal  in  sy  loopbaan  dat  Flip  Geldenhuys  ’n  besoekende Super14-vleuel  uitdaag  om  die  jagluiperd  by  die  Hendrik  Bibault-landgoed oor vyftig treë aan te durf. Hy reken ook dis die laaste keer dat hy dit sál kan doen, as die Highlanders, soos hy hoop en bid, nié instem nie. 

En  bid  jou  aan  hoe  hard  hy  dié  week  sal  moet  werk  as  hulle  wél  sou instem. Hy skud sy kop vir homself, loop terug hysbak toe. 

Toe  iemand  hom  kom  roep  om  te  sê  Thando  Mkhaliphi  is  vroeër  in Brisbane gewond in ’n skietery, is hy eers verlig om te hoor die man is orraait voordat hy selfsugtig besef dit los enige oorblywende probleme met kopie in

’n enkele knal op. 

Die tweede manier waarop Allan September verlief raak, is die hoor-manier. 

Ava Reskot Dampies kuier om ’n biertuin-houttafel met ’n hippie of twee saam  met  Chippa  en  drie  skoonheidskoninginnerige  nommers;  almal  ewe onbedreig  weens  mekaar  se  volslae  verskillendheid,  kuier  hulle  al  klaar lekker  en  laggend  toe  Allan  onderdeur  die  treinspoor  loop  en  langs  die Kalkbaai-getypoel links draai na die kroeg en restaurant toe. 

Ava  Reskot  Dampies  sing  so  van  agter  haar  ronderaambrilletjie  ’n harmonie saam met die meisie met die kitaar agter die mikrofoon; so saggies by  haarself,  maar  Allan  hoor  genoeg  dat  hy  homself  hoor  sê:  “Jy  moet  sing dat mense kan hoor,” voor hy die res van sy sin afbyt. 

“Ek is in so ’n soort van ’n groep,” sê sy. “Maar dis so ’n tipiese soort van Observatory-groep. Ek woon daar.” 

“Wat is ’n tipiese soort van Observatory-groep?” 

“Ses tot sewe lede na gelang van belangstelling, waarvan drie tot vier op die  oomblik  te  veel  dagga  rook,”  lag  sy  en  hy  weet  sy  het  dié  grappie  al  ’n paar  maal  vertel,  weet  ook  sy  dink  nie  self  dis  so  snaaks  soos  almal  anders dink dit is nie. “Dit laat hulle nogal lekker reverb meng, jy weet, daai beats hang-g-g so, maar ai … dit raak soms maar frustrerend.” 

Allan  het  nie  die  vaagste  benul  waarvan  sy  praat  nie,  maar  glimlag kopknikkend oor sy spritzer vir haar terug. 

“Jy weet?” kreukel sy haar neus so half vir hom en hy swéér hy weet, hy weet  net  nie  wat  nie.  As  jy  maklik  tel,  kan  jy  dit  tel  as  die  derde  manier waarop Allan September verlief raak. 

Of as jy ’n puris is, daai keer wat sy twee uur later teen skemeraand teen die  getymuur  teen  die  pienk  wolke  oor  die  silwer  baai  so  halfnadenkend

“OK! Ja, as jy wil” sê toe hy vra of hy haar maar kan bel in die week. 

Dis  ’n  duidelike  manier  daai,  die  skoot  wanneer  jy  die  vaagste  vonkie hoop kry. 

Hy ry stadig bo Boyes Drive om en kyk hoe die maan opkom oor die baai, kyk  nou  en  dan  vinnig  en  vergeefs  of  hy  die  Kalkbaai-getypoel  kan  sien, maar op die Blue Route kyk hy voor hom en gee gas. 

Oom Oleg se twee beroeps-urke sit nog in sy kar en wag, sien Allan soos hy  die  oprit  inry.  Hulle  luister  toe-oog  en  gedemp  na  hiphop  in  wat  hy veronderstel Russies is. 

In die tuin sit die twee ou vriende in stilte na die laaste kole en staar. 

Allan  glip  ongemerk  verby,  trappe  op,  blaas  ’n  soentjie  vir  sy  slapende boetie en wonder waar op aarde sy sussie al weer ronddwaal, en gaan droom verder.  As  jy  van  die  soort  is  wat  maklik  tel,  trek  ons  nou  al  by  vyf;  as  jy minder swymelend met romanse omgaan, is dit nog altyd net drie. 

Dis  ’n  warm  herfsmiddag  toe  Raymond  en  sy  handlangers  uit  die Simonstadse  landdroshof  stap  en  die  prokureur,  wat  hul  borgtogaansoek suksesvol  behartig  het,  hulle  na  die  kar  begelei.  Die  man  is,  selfs  vir  ’n prokureur, aan die glibberige kant, kan Raymond net nie lekker in die oë kyk nie. 

Die kêrel ken duidelik sy storie; Raymond was nogal half verbaas dat die landdros borgtog toegestaan het. 

Daai stuk of vierhonderd kilogram waarmee hulle eindelik wel Saterdag-vroegoggend betrap is, was voorbladnuus, die miljoen rand borgtog duidelik nie te skrikwekkend vir hul anonieme weldoener nie. 

“Ek wonder wie het die …” 

“Eugène  Rademeyer  het  waarskynlik,  Boy.  Hou  tog  net  vir  ’n  slag  op fokken wonder.” 

Toe die prokureur halfhartig bladskud, steeds weier om noemenswaardige oogkontak  te  maak  en  sy  visitekaartjie  eers  op  versoek  oorhandig,  begin Raymond vermoed ’n drol drywe daar iewers in die drinkwater. 

Daar’s  net  ’n  bestuurder  in  die  kar;  Lewies  skuif  voor  langs  hom  in  en Raymond  en  Boy  kry  hul  sit  versigtig  agter;  Boy  se  sagte  “eina”  verklap  al die kneuse en snye wat hy teen die leersitplek probeer organiseer. Jy kan die nuut nog ruik in die kar. 

Die  bestuurder  is  bot  en  snork  net  op  hul  middagsêery;  hy’s  so  fris  soos Lewies en praat duidelik nie veel Engels nie. 

“Hoekom dra hy ’n mus? Op so ’n warm dag?” 

“Ag, Boy, hou tog net ’n slag jou bek,” sê Raymond saggies. 

“Wonder maar net.” 

Die  rit  is  nie  lank  nie  en  Raymond  wonder  skielik  self,  wonder  of  dit  ’n

goeie teken of ’n slegte teken is en begin vrees dis laasgenoemde toe hy sien die  kar  hou  stil  by  ’n  toegekettingde  afdraaipad  see  se  kant  toe  anderkant Simonstad. 

Hy herken die paadjie, dis waar die lorrie Vrydag vir hulle kom wag het. 

Voor die hel om hulle losgebars het. 

Vertel vir mense jy’t ’n spookskip gesien en hulle gaan jou uitlag. 

Vertel  hulle  jy’t  ’n  spookskip  gesien  en  daarom  het  hulle  meer  as  ’n  ton kokaïen verloor en jy’t moontlik erger perde. 

Die  drywer  klim  uit,  stap  verby  ’n  groot  bord  van  Natuurbewaring  wat lees:  BOBBEJANE IS WILDE DIERE. MOET HULLE ASB. NIE VOER NIE

en sluit die ketting oop. 

Daar’s  ’n  ander  groot,  blink  kar  geparkeer  en  die  drywer  moet  netjies bestuur  om  dit  nie  te  krap  nie,  vloek  ’n  skoot  in  ’n  vreemde  taal  en  beduie dan  hulle  moet  uitklim.  Hulle  koes  onderdeur  die  klein  melkhoutwoud  en wanneer  hulle  onverwags  op  ’n  klipstrandjie  met  sy  eie  klein  kaai  uitkom, loop Raymond hom so hittete vas in ’n groot blonde man. 

“Dag,”  sê  hy  in  ’n  vreemde  Engelse  aksent  en  glimlag.  “Ek  is  Oleg Smolin, ek werk vir meneer Rademeyer.” Hy steek sy hand uit en groet die drie van hulle. Raymond tas na ’n halmpie hoop met dié gebaar. 

Hy  hét  al  van  dié  Smolin  gehoor  in  die  rondte,  besef  hy;  besef  dan  ook waar en hoe en laat dan maar daai laaste halmpie hoop van hom ook los op borgtog. Maar Smolin wil hulle duidelik op hul gemak hê, beduie na die boot in die agtergrond, waar ’n ander ou al die enjin aanskakel. 

Raymond vergeet ’n oomblik lank van alles: daar brom sy grootste droom saggies,  blink  en  skitterwit  in  die  agtergrond;  hy  raai  daai  binneboord-enjin stoot  sestienhonderd  perde;  die  ding  is  om  en  by  vyftig  voet  lank  en  een  of ander briljante ou het ’n dubbeldekker-kajuit ontwerp om die ding die wonder en krag en lyne van ’n Valsbaaise witdoodshaai te gee. 

Vanaf die kaai sien hy hoe twee rotsformasies natuurlike breekwaters om

’n piepklein baaitjie binne die groot baai buite maak. 

Teen  die  tyd  dat  hy  aan  boord  is,  diep  inasem  en  die  seelug  behoorlik vergelyk  met  dié  van  die  hofselle,  makeer  Raymond  nog  net  ’n  groot  yskas bier  en  ’n  dosyn  kaal  36  C-tieties  en  hy’s  min  of  meer  in  sy  persoonlike

hemel. 

Wanneer Oleg dan, buite op die oop water, na ’n klein, netjiese sitkamer beduie en vra wat hulle drie wil drink, is dit nog net die tieties wat makeer. 

“Wo-o-oooow!” gebruik Lewies sy eerste spreekbeurt vir die dag sedert hy so

’n uur of drie gelede gesê het: “Onskuldig, edelagbare.” 

“Nou  ja,”  sê  Oleg  en  sit  agteroor,  “waar’s  die  ander  agthonderd kilogram?” 

Raymond  sit  regop,  kug  amper  asof  dit  ’n  aanhalingsteken  is:  “Ons  het meeste van die vrag oorboord gegooi. Daai sakke was vyftig kilogram stuk. 

Ek  dink  die  meeste  daarvan  lê  nog  iewers  daar  onder  …”  beduie  hy  in  die algemene rigting van die seebodem. 

“Knap gedaan,” sê Oleg en verdwyn teen die sirkeltrap op. 

“Ek wonder nogal hoe het hulle soveel goed in so ’n grootte boot ingepas gekry?  So  baie  …  die  boot  lyk  klein  van  buite  …”  sê-vra  Boy  en  kyk  om hom rond. 

“Nog bier?” vra Oleg toe hy ondertoe kom. “Kan julle manne ons beduie waar by die rotse? Daai boot van julle het Saterdagnag losgeruk. Ons kon nie agterkom nie.” 

Great, dink Raymond en vergeet sy dagdroom. Nou’t ek net mooi fokôl op aarde nie. Hy vat ’n lang sluk aan die vars bier. 

“Ek wonder,” sê Boy, “ek dink dit was daardie klippe daar. Die gety was

’n bietjie anders …” 

“Amper  ewe  hoog,”  sê  Oleg.  “Am-m-mper  ewe  hoog.  Ons  het  gekyk. 

Nee, as julle die rotse kon raaksien met die gety verder uit … ek dink ons het dit!”  Hy  draf  teen  die  trap  uit,  kom  terug  met  drie  duikbrille,  drie gewiggordels en ses paddavoete, hou dit omhoog soos Kersgeskenke. 

“Nou ja, meneer Rademeyer het julle manne se borgtog betaal sodat julle hom hiermee kan help! Dankie, meneer Rademeyer!” 

Die drie van hulle staar Oleg aan. 

“Toe, toe,” herhaal hy, “Dankie, meneer Rademeyer!” 

“Dankie,  meneer  Rademeyer!”  sê  Lewies  en  vat  ’n  duikbril,  ’n gewiggordel en ’n paar paddavoete by hom. 

“Dankie,  meneer  Rademeyer?”  gooi  Boy  en  doen  dieselfde.  Raymond

brom ’n paar maal agterna. 

Die  drietal  word  na  ’n  rubberbootjie  op  die  water  beduie,  klim  aan  die touleertjie af soontoe. Die motordrywer met die mus trek die buiteboordenjin aan die gang en kom langs die rotse tot stilstand. Daar’s g’n stuk teken van flenters van sy boot nie en, onderwater, g’n toksakke kokaïen nie. 

Dis Mei en dis wolkloos, die Valsbaaise water is ’n halfduim koud toe hy sy beurt vat om onderwater te gaan kyk en rondkrap. Die seesout eet aan sy snye, ’n brandende sensasie waarvan Raymond meestal via assosiasie hou, in klein dosisse, maar nie met só baie snye soos hy vanmiddag het nie. 

En  hulle  al  drie  duik  en  krap  drie  keer  op  drie  plekke  voordat  Lewies eindelik uitkom en bibberend boontoe beduie dis daar onder, dié keer was dit e-e-eindelik die r-r-regte r-r-rotse. 

Dan is dit eers die ellende van hom aan die tou uitsleep. 

Vyftig kilogram kokaïen en ’n honderd-en-tien kilogram Lewies, plus die toksak,  is  amper  te  veel  om  te  behartig  en  die  tou  sny  sy  en  Boy  se  hande. 

Man  vir  man  sak  hulle  beurtelings  af  totdat  daar  vier  toksakke  in  die rubberboot lê, dán eers ’n rit terug na die blinkwit kruiser; dán weer die hele proses van voor af en dan wéér. 

As Boy naderhand klankloos buiten vir sy klappertande beduie daar is niks meer daar onder nie, jaag die man met die mus vir hom en Lewies vir oulaas in  die  water  terug  net  om  dubbel  seker  te  maak.  Hy  bodder  nie  eens  om  op hulle te grom nie, hy beduie net met sy pistoolloop. 

Teen die tyd dat hulle vir oulaas terug op die Bonavita klim, wil Raymond omtrent huil van die koue. 

En  huil  van  verligting  ook,  wanneer  Oleg  hulle  met  drie  dik handdoekkamerjasse  inwag  en  beduie  waar  hulle  gou-gou  warm  kan  gaan stort. 

Hy  beduie  Raymond  moet  net  ’n  bietjie  wag,  skink  vir  hulle  albei  ’n whisky sonder om te vra en klink dan glase. “Wel,” sê hy, “ek tel elf sakke. 

Dis darem vyfhonderd-en-vyftig kilogram. En die sakke is amper almal heel. 

Darem baie beter as niks nie. Nou net jammer van die ander seshonderd-en-vyftig kilogram. Dis baie geld.” Hy fluit, beduie vir Raymond om te ontspan. 

Die  whisky  maak  sy  mond,  keel  en  maag  lekker  warm  en  Raymond  se

ergste bekommernisse begin bedaar. “Wat volgende?” waag hy. 

“Nou  gaan  jaag  jy  jou  handlangers  uit  daai  stort  uit  en  vat  jy  ’n  lekker lang, warm ene,” sê die groot blonde Rus gul. 

Hy  aanvaar  die  aanbod,  draai  die  stort  lekker  groot  en  warm  oop  en stoomspuit  homself  amper  skoon,  sing  skoon  ’n  rukkie,  hard,  welwetende niemand hoor hom nie. 

En dis dié dat hy self ook nie die gesoebat hoor nie, die gedempte skote, pynkrete  en  die  plas  van  water  soos  Boy  en  Lewies  bokant  hom  smekend, sterwend en spartelend oorboord gegooi word. 

Toe hy droog is, trek Raymond sy warm handdoekkamerjas aan. 

Die  sitkamer  is  leeg  en  hy  stap  uiteindelik  half  huiwerig  teen  die wenteltrap op. 

Op die boonste dek wag Oleg en sy twee handlangers op hom. 

Die ou met die mus beduie hom agtertoe met die pistool. 

Raymond wil nog vra waar Lewies en Boy is, maar dan trek iets anders sy aandag. 

Op die agtergrond, agter sy eensklapse opponente, sien Raymond dit weer: verder, kleiner, maar onmiskenbaar die skip. 

Daar’s  ’n  skip  op  pad,  ’n  seilskip,  ’n  outydse  fokken  seilskip,  ’n  moerse fokken outydse seilskip, al sy seile span styf en die ding skiet teen ’n moerse vaart in hul algemene rigting in. 

Dis so lank soos ’n rugbyveld en dit het vier blêrrie maste en die ding se seile is vol … maar daar’s dan g’n wind hierdie skemermiddag nie! 

Raymond beduie, kry dan die woorde: “Daar-daar! Daar! Kyk daar!” maar Oleg en sy trawante grinnik net. 

“Daai werk net vir James Bond, my vriend,” sê Oleg en die man met die mus brand skielik op Raymond los; hy hoor die drie knalle, voel dan eers die pyn een, twee, drie maal deur hom skiet, gryp vergeefs na die reling, verloor vastrapplek  en  val  agteroor  en  raak-raak  net  aan  die  reling  voor  hy  vir  die soveelste maal die middag in die koue water van die baai plons. 

Sy kop breek nog nie eens water op pad terug boontoe voor hy die eerste stamp in sy ribbes voel nie. 

Dis Rob-eiland, besef hy toe hy ’n oomblik kans kry om te kyk. En as dit

Rob-eiland is – die tweede stamp voel of dit ’n rib kraak, suig sy asem als uit

– as dit Rob-eiland is, is hierdie ’n haai. 

Dan’s  hierdie  haaie,  besef  hy,  haaie  meervoud,  die  water  hier  is  nie  so donker van rooiaas nie, dis Boy … dis Lewies … dis hy, die eerste prys in ’n haai-bakleiery. 

Die  boot  trek  anderkant  toe,  terug  in  Simonstad  se  rigting,  hulle  kyk  nie eens terug nie. Hy roep vir oulaas: “Kyk, julle fokkers, daar’s die spookskip!” 

Maar die ding is weer nêrens nie en dan kry Raymond seerder as wat hy nog ooit in sy lewe gekry het en sy enigste, skrale, vlietende troos is dat hy nooit weer gaan seerkry nie, dis die laaste keer. 

As Flip Geldenhuys nog nie geweet het hoe die wind dié week in die Kaapse media  waai  nie,  weet  hy  dit  gou-gou  op  pad  na  die  Stormers-oefening,  ene wat  vanjaar  genadiglik  betreklik  laat  eers  futiel  geraak  het,  die  oefening  ná hulle besef het die oorblywende wedstryde is soort van formaliteit. 

Vanjaar  het  dit  die  Saterdagmiddag  voor  die  einde  van  die  Super14-liga gebeur, maar soos Flip in Voortrekkerweg af wip van rooi verkeerslig na rooi verkeerslig  om  die  verbouings  op  die  N1  mis  te  ry,  kan  hy  sien  hoe  sake staan. 

Sy  vriend  Trevor  Uys,  ’n  outydse  Kaapse  kas-Bul,  het  gesukkel  om  sy vreugde  oor  eergister  se  uitslag  te  onderdruk,  al  is  hy  veronderstel  om  die Sondag-smeerblad  Hoesit se Kaapse perspektief te verskaf. 

Twee windverwaaide  Hoesit-plakkate van gisteroggend skreeu steeds  VAN

 METZINGER PURE BOK en  CHIPPA, JOU RAMKAT. 

Iémand is darem nog ernstig oor hul rugby, dink Flip tot hy besef  Hoesit is

’n  stem  roepende  in  die  woestyn.  Een  van   Vanoggend  se  plakkate  pleister elke lamppaal noord van Goodwood en gil  JOU MA SE KOESARIGAMA. 

 JOU  MA  SE  KOESARIGAMA,  JOU  MA  SE  KOESARIGAMA,  JOU  MA SE KOESARIGAMA, heelpad af in Voortrekker. 

Flip  glimlag  naderhand  onwillekeurig,  raak  dan  opnuut  geïrriteer  toe  hy dan  honderd  meter  van   The  Daily  Bugle  se   EVERYBODY  WAS  KUNG  FU

 FIGHTING-plakkate opmerk. 

’n  Kilometer  verder  tart  ’n  enkele   CHAMBERLAIN  CHICKEN  VIR  ONS

 CHEETAH CHALLENGE onder  Vanoggend se mashoof hom behoorlik. My beskeie deel, grinnik Flip suur. 

Hy weifel ’n oomblik om ’n toasted spek-kaas-en-eier op witbrood by La Bamba op te pik, maar besef dan hy geniet sy depressie eintlik effens en draai

skerp  regs  by  die  Hardekraaltjie-woonwapark,  waarlangs  die  WP  hul operasies  verskuif  het  ’n  paar  maande  nadat  Flip  sy  plekkie  in  Mowbray nader aan Nuweland gekoop het. 

Nou  steier  hy  onder  die  woonstel  se  paaiemente  en  die  petrolgeld  na  die koue  hart  van  Bellville  toe  en  nou  lyk  sowel  eiendoms-  as  petrolpryse bedroewend. Maar nou ja. Hy het ander dinge ook om hom mee besig te hou. 

By die Stormers-oefening sien Flip, soos amper altyd, feitlik niks wat hy nie reeds honderde kere vantevore gesien het nie. 

“Ek  sien,  soos  amper  altyd,  feitlik  niks  wat  ek  nie  reeds  honderde  kere vantevore  gesien  het  nie,”  brom  hy  teenoor  sy  vriend,  die  haas  antieke koerantman Trevor Uys. 

“Nee, dis maar hoe dit is,” sê Trevor vir die honderdste maal niks nie ter bevestiging.  Eenkant  sien  hulle  vir  Nasty  September,  pa  van  die  Stormers-kaptein,  hof  hou  oor  ’n  paar  vrywillige  onderdane,  wat  elke  dan  en  wan uitbars van die lag en sy monoloog net onderbreek om vrae te vra. 

“Nasty  het  glo  sy  oog  op  ou  Oom  Knuckles  se  Wynland-joppie,”  sê Trevor. 

“La-a-ankal  in   Vanoggend  gewees,  daai  storie.  Eugène  Rademeyer  ook, met sy rykgat en al. Hulle sit en wag net vir die oubaas om vir oulaas aan die slaap te raak. Hoekom hulle nou eintlik wil Wynland-president raak, dié kan ek jou nie vertel nie.” 

Trevor dink so ’n rukkie. “Nasty het seker nie genoeg geld nie en Eugène makeer waarskynlik weer ’n paar rondes applous. Jy weet mos hoe’s hierdie ryk ouens.” 

Toe  die  spelers  ná  ’n  harde  driekwartier  in  ’n  verrassend  warm laatherfsson kom water drink, druk Flip sy diktafoon in die gesig van die jong flank  Mervyn  Rees,  wat  twee  dae  tevore  ’n  persoonlik  skitterende  wedstryd heeltemal opgedôner het deur aan te slaan voor ’n oop doellyn en só amper eiehandig die wedstryd teen die Bulls te verloor. 

“Hoe het dit gevoel, Mervyn?” vra Flip. 

“Kak,” brom Mervyn, logies genoeg, en probeer verby beur, maar Flip is al langer in die storie as Mervyn en hang vas. 

’n  Spoegsel  spat  van  Flip  se  onderlip  af,  hy  probeer  weer:  “Skuus,  man, 

Mervyn, maar jy’t andersins lekker gespeel, man! Byt vas. Nou, omtrent daai

…” 

“Ja,  maar  dit  was  kak,”  brom  Mervyn,  nie  onredelik  nie,  in  Flip  se diktafoon. 

Daar’s dalk ’n vyfsentimeter-kassie daarin. 

Miskien. 

Opskrif:  DIT WAS K*K – MERVYN REES, besef Flip, maar hy gaan beslis meer benodig om die baas van sy nek af te kry. 

“Dok, is jy seker daar’s niks met Paul se hamstring verkeerd nie?” skiet hy vir  oulaas  op  grootwild,  maar  die  spandokter  grinnik  net  vir  hom  en  skud stilweg sy kop. 

Aha,  dink  Flip,  sy  stilswye  laat  darem  ruimte  vir  ’n  paar  sentimeter  se bespiegeling oor Paul se dyspier. 

Eenkant  sien  hy  Christian  Newman,  die  nuwe  ou  by   The  Daily  Bugle, instemmend  staan  en  kop  knik  in  diep  gesprek  met  Adnaan  Toefy,  die spanbestuurder. Waaroor praat hulle nogal? Hoekom lyk Christian so tevrede met homself? Is Adnaan dan nie mý jare lange ou pêl nie? skop Flip se ewige paranoia in. 

Die amper middeljarige veelsydige slotvoorspeler Magiel du Toit drink sy water dors op, groet en sê net: “Nie nou nie, Flip,” voor hy terugdraf na die middelkolletjie. 

Flip se selfoon lui en dis die Highlanders se omgesukkelde skakelbeampte. 

Trevor staan en grinnik toe hy Flip se konsternasie aanhoor. 

“Ek hét jou probeer in die hande kry, Marcus … nee, gister heelmiddag …

We-e-el, ek het maar net aanvaar … Ek is jammer oor enige ongerief, Marcus

– sê vir Jimmy Chamberlain … hy wil nie dalk tóg … Ek verstaan, dag maar net ek check vir ingeval … Totsiens, Marcus.” 

“Wat  nou  weer,  Flip?  Ek  sien  jy’t  toe  weer  daai  cheetah  uitgehaal  …

Klink my die manne is ontevrede met jou?” 

“Hoe anders?” sug hy. 

“Flip,  wat  gaan  jy  maak  as  iemand  die  dag  ja  sê  om  teen  die  fokken cheetah resies te hardloop?” 

“Ai, Trevor, dan bring ons ’n special uit, of hoe – gits, dan hardloop ons

vir drie dae daarmee!” 

Die spelers kom swetend van die veld gedraf, Energade hulself vir oulaas op en draf dan kleedkamer toe. Flip wil-wil vir Allan September gryp, maar sien  dan  daar’s  klaar  twee  of  drie  junior  joernaliste  rondom  die  immer geduldige Stormers-kaptein aan die koek. 

Ek sal maar ’n boodskap op sy selfoon los, dink Flip. Die goedgemanierde Allan bel tog altyd terug. 

Trevor staan na sy kar se kant toe. “Vliegtuig al oor, Flip? Knertsie voor ons aan die werk spring?” 

“Ek moet my stories loop skryf,” sê Flip, “ek het my neef laat weet ek sal hom kry vir ’n paar doppe.” 

“Waar?” 

“Castle Bar, in die stad.” 

“Hoekom so ver? Wat’s dan fokken fout met die Keg in die pad af?” 

“My neef staan en betoog by die Parlement.” 

“Teen wat nogal?” 

“Teen die doodstraf.” 

“Teen die wát?!? Daar is mos g’n fokken doodstraf meer nie, ongelukkig fokkenwil nie, as jy mý vra – niemand nog dié kêrel gesê nie?” raak Trevor Uys behoorlik verontwaardig. 

“My neef Christie marsjeer op sy eie drom,” skud Flip sy kop, “wanneer jy hom natuurlik die slag sover kan kry om te marsjeer.” 

Minder  suip,  sê  hy  vir  homself  en  vee  die  slaap  uit  sy  oë,  probeer  sy  keel skoonmaak.  Christie  Malherbe,  jy  moet  beginne  minder  suip.  Een  maal  ’n maand; ag, OK dan, een maal ’n week is oorgenoeg, OK dan, twee maal ’n week …

Sy  kop  klop,  sy  mond  proe  soos  ’n  asbak,  want  hy  het  waaragtig  iewers deur die aand aan die rook geraak ook. 

Eêêh.  Foef.  Dis  nou  wat  gebeur  as  ’n  man  sewe-uur  die  aand  die  eerste keer ja sê vir Jägermeister. 

Hy skrik amper die hoofpyn weg toe hy sien dis al halfelf, maar net ámper

– die son skyn al hard deur sy ongegordynde kamervenster; dis bitter, bitter warm vir middel Mei. 

Christie  is  laat  vir  ’n  afspraak  en  hy  kan  nie  só  lyk  wanneer  hy  daar opdaag nie. 

Hy  trek  gister  se  broek  uit,  ril  onwillekeurig  weer  oor  sy  toestand  van gisteraand, sit solank die koffie aan en laat die stort warm genoeg word voor hy sy bakkies deeglik skuim vir ’n skeer. 

Die  spieël  is  toegewasem  voor  hy  klaar  is.  Hy  teken  met  sy  vinger  ’n smiley face teen die glas, frons vir homself daarin, vee dit af en klim onder die  stort.  Dit  vat  vyf  opeenvolgende  warm-en-kouds  voordat  hy  behoorlik kans sien om weer uit die hokkie buitentoe te klim. 

Sy hart klop soos twee Jehova-getuies. Gooi sommer ’n Mormoon ook in. 

Maar ten minste voel hy darem nou ook of hy uit sy woonstel sal kan kom sonder  om  die  bure  skrik  te  maak.  Wel,  hel,  dan  dalk  liewer  net  eers oogdruppels ook, sien hy in sy weerkaatsing. Nét vir die wis en die onwis. 

Hy  trek  sy  netjiese  wit  T-hemp  aan,  lees  in  die  spieël   GEWERE  STERF

 NIE, MENSE WEL en trek sy mond kopskuddend op ’n tuit, glimlag. 

Sy foon sê hy het drie boodskappe. Hy hoef nie te luister om te hoor van wie af nie en SMS die prof en vir Em met ’n bewende linkerduim dat hy op pad is. 

Christie  gaan  sit  op  sy  balkon,  blaas  oor  sy  koffie,  staar  oor  die  Tuine Industria na Duiwelspiek. 

Nie ’n windjie nie, nie ’n briesie nie, nie ’n wolkie so groot soos die vuis van ’n man wat om die berg loer nie. Die kwik trek klaar by die hoë twintigs. 

Sjoe, bliksems, die heel laaste soort van dag waarop ’n man met ’n kopseer in die  oopte  buitekant  die  Parlement  wil  gaan  staan  en  betoog  …  Hy  kan  aan niks dink waarvoor hy minder lus is nie, maar hy hét belowe. 

Die  sweet  begin  slaan  dertig  treë  straataf  klaar  op  hom  uit.  Hóé  lank presies gaan hy daar moet bly staan, wonder Christie. Hy wens die wind wil opkom, miskien selfs ’n bietjie reën om die ergste betoogywer te blus en dit ís immers omtrent al middel Mei …

Christie kyk boontoe, maar sien net die helderblou lug wat hy verwag. G’n uitkoms nie, broer, dink hy. Tut tut tut, it looks like rain, haal hy Winnie-the-Pooh hoopvol in sy kop aan. 

Hy’s nog ’n stywe ent van die Parlement af toe hy die eerste keer een van die T-shirts gewaar.  JOU MA SE KOESARIGAMA lees dit neffens die meer ordinêre  MENSE MOOR, NIE GEWERE NIE. 

’n  Blok  of  twee  verder  loop  daar  drie  sulke  dikkerige  tannies  vrolik  en gesels,  JOU  MA  SE  KOESARIGAMA  in  swart  letters  oor  al  ses  hul indrukwekkende boesems gedruk. Wat de … ? 

Dan sien hy die verkopers, vier stuks, met horde hemde rondhardloop by die  T-aansluiting  voor  die  Parlement  waarheen  hy  op  pad  is.  Al  die  hemde lees  JOU MA SE KOESARIGAMA. 

Die verkeer beweeg bitter stadig voor om die pienk kerk berg se kant toe, maar  af  stad  toe  staan  die  karre  doodstil,  al  die  pad  om  die  hoek  terug  in Roelandstraat se regterbaan. 

’n  Paar  toeters  begin  blêr,  ’n  handvol  omgesukkelde  bestuurders  begin vervaarde U-draaie maak terug Buitenkant toe. Dit stol die hele storie net nóg dikker,  maak  nóg  meer  bestuurders  genoeg  de  moer  in  om  op  hul  toeters  te begin lê. 

Gans te veel desibels vir ’n perd wie se kop weer begin klop ná die stort se toorkuns op die warm sypaadjies gewyk het. 

Gans te veel grade Celsius vir dieselfde perd. 

’n  Paar  mense  sien  vir  Christie  raak;  ’n  paar  van  dié  lees  wat  op  sy  T-hemp gedruk is; ’n paar van dié jou Christie uit, ’n paar van dié snou hom ’n paar dinge toe. 

Van  die  gejouery  klink  amper  vriendelik,  ’n  paar  van  die  mense  klink egter behoorlik de bliksem in. 

Hy  kan  sweer  goed  ’n  kwart  van  die  skare  se  hemde  sê   JOU  MA  SE

 KOESARIGAMA.  Daar  is  een  of  ander  vergadering  oor  Suid-Afrikaanse misdaadvlakke  in  die  Parlement  aan  die  gang  en  hulle  is  almal  daar  om  te betoog dat die doodstraf heringestel moet word. 

 HANG ’EM HIGH lees ’n hele paar plakkate,  BRING DIE DOODSTRAF

 TERUG  vir  die  meer  soberes;  daar  gaan  ’n  lig  vir  Christie  op  toe  hy  die Maandag-plakkate sien van die smeerkoerant  Vanoggend,  waar  sy  neef  Flip as ’n rugbyskrywer werk. 

Die plakkaat lees, inderdaad,  JOU MA SE KOESARIGAMA. 

Christie baan sy weg moeisaam deur die mense. Hy sien sy eie spannetjie daar  eenkant  staan,  die  Liga  Teen  Doodstraf,  ’n  omie,  drie  tannies  en  sy sekretaresse,  Ava.  Hy  wat  Christie  is,  is  amptelik  die  administratiewe voorsitter. 

Van die klompie kan hy naamlik die beste na homself kyk as iemand wil begin vuisslaan. Dis nie baie werk nie en daar is uiteraard ook nie juis geld in nie, maar aag wel, jy weet …

Die LTD se banier lees  NIE IN ONS NAAM NIE. Die prof waai vriendelik. 

Een van die outannies hou ’n persoonlike banier so halfmas in die lug. Dit lees:   WATTER  DEEL  VAN  “JY  MAG  NIE  DOODMAAK  NIE”  MOET  EK

 VIR JULLE VERDUIDELIK? 

“Dagsê,  Prof,  dagsê,  al  die  mevroue,  Ava!”  sê  Christie,  gemaak  joviaal. 

“Hoe gaan dit hierso?” 

Die  kanon  skiet  op  daai  oomblik  twaalfuur  op  Seinheuwel  en  die  duiwe vlieg  verskrik  die  lug  in  en  gooi  ’n  paar  los,  grys  blertse  op  die  standbeeld van Louis Botha se reeds witgeskyte skouers soos hulle opstyg. 

“Poep  as  hulle  skrik,  skrik  as  hulle  poep,”  beduie  die  prof  na  die  duiwe. 

“Jy’s laat.” 

“Ja, skuus,” sê Christie, “dinge het opgeduik, ek was ’n bietjie vas …” 

Die prof snuif. 

“Mmm, ek kan aan die sweetjie ruik watter dinge nogal.” 

“Hey, hey, ons is aan dieselfde kant, Prof!” 

Die ouer man glimlag effens en trek los:

“Die maan, helaas, is g’n drinker van wyn nie; Lusteloos kruip my skadu om my rond

 Maar met die maan as vriend en die skaduwee, slaaf …” 

“Sjoe, Prof, aikôna, asseblief, nie vandag nie,” sê Christie. 

“Li Po, een van die Onsterflikes van die Wynbeker, Christie, ek dag jý sou dalk …” 

“Jy’t  verkeerd  gedag,  Prof,”  grom  hy  die  kortste  pad  uit  dié  potensiële foltering. 

Die prof wip hom sigbaar, klets vrolik in die agtergrond met die tannies, maar  naderhand  raak  dit  vir  almal  ’n  langerige  vroegmiddag.  Die  sweet  tap hulle af en Christie besef sy reukweerder is die toets jammerlik aan die faal. 

’n Ou met ’n  JOU MA SE KOESARIGAMA-T-hemp raak so half moeilik. 

“Jy nogal ’n professor?” vra hy uitdagend vir die prof. “Waarin nogal?” 

“Wat het julle alles?” vra die prof. Die man dink so ’n oomblik, blaas dan die aftog. 

“Marlon Brando,” sê die prof ingenome vir Christie. 

“Is daai ou se naam Marlon Brando?” vra Christie om die prof ’n bietjie te irriteer en besef onmiddellik sy fout. 

“Die  deurbraak  tussen  ou  toneelspel  en  nuwe,”  val  hy  ook  weg.  Christie kry  ’n  plek  in  die  verte  om  heen  te  staar  en  dank  sy  sterre  die  LTD  het  die staanplek  met  die  berguitsig  gewen  toe  hulle  vroegoggend  buite  die Parlement kom staan het. 

’n  Slap  swart  kar  kom  uiteindelik  by  die  Parlement  se  hekke  uitgery,  ’n paar ander slap swart karre agterna. 

Almal booeee uit hul mae uit, die ou tannies ewe lustig saam met die pro-doodstraf-brigade. Selfs die prof skree kliphard “phantsi, phantsi”. Daar sit ’n

man en ’n vrou agterin die kar, maar Christie herken nie een van hulle nie. 

Hy is weliswaar deesdae bra ongeërg oor politiek. 

As een van hulle of hulle albei egter ál die mense hier buite die Parlement só  deeglik  kan  afpis  –  selfs  die  beleefde  ou  prof  uit  sy  maag  uit  kan  laat booeee – moet minstens een van hulle sy of haar portefeulje nogal bitter sleg opdôner, dink hy. 

Dit  beteken  dit  kon  enige  van  die  ministers  van  Polisie,  Justisie, Gesondheid,  Onderwys,  Korrektiewe  Dienste,  Verdediging,  Binnelandse Sake, Landbou, Buitelandse Sake, Sport, Handel en Nywerheid, Volkswelsyn en Pensioen, Behuising, Intelligensie, Plaaslike Regering, Vervoer of Energie gewees het, lei Christie af en grinnik; het ek enigiemand gemis? 

Toe die lang slap kar teen Roelandstraat op koers kry De Waal Drive toe, om Duiwelspiek, begin die mense langsamerhand uit mekaar te maal. So wie ook al agter in die kar was, was … Christie probeer ’n oomblik hieroor dink en besef dan watter volslae mors van sy tyd dit sou wees. 

Sy  foon  vibreer  in  sy  sak.  Sy  neef  Flip  is  klaar  gewerk  vir  die  dag  en herinner hom hulle het ’n afspraak vir ’n dop by die Castle Bar agterna. 

Ag,  wat  de  hel,  dink  Christie,  al  wat  dié  hoofpyn  seker  onder  beheer  sal kan kry, is nóg drank. 

In besigheidsklas tel ’n lugwaardin nie hoeveel jy drink nie en sy glimlag nog altyd  ewe  breed  toe  sy  Mike  Bonavita  se  derde  klein  botteltjie  Henschke Pinot Noir vir hom aandra wanneer hulle iewers oor die woestyn trek op pad Melbourne toe. 

Hy bedank haar beleefd, kry met moeite self ’n glimlag uit in die proses. 

Dis immers nie haar skuld nie, dis hierdie stommerik-tweelingbroer wat hier langs hom sit en slaap s’n … Mike blaai deur die tydskrif, tuur die donkerte in agter sterre aan, stel dan sy horlosie agtertoe, Victoriatyd. 

Halfpad  deur  sy  tweede  glas  wyn  erken  hy  aan  homself  hy  kan  op  niks anders konsentreer nie en skud Joey met moeite wakker. 

“Huh?!?” glimlag dié vreedsaam en deur die slaap. “Het ons al geland?” 

“Hoe de hel kan jy slaap? Ná wat jy my nou net vertel het? Dis ons geld daai, my en jou …” skel Mike hom al fluisterend. 

“Ontspan, dis veilig.” 

“Veilig?  Veilig?  Jy  wed  vyftien  miljoen  dollar  op  een  van  drie  spanne waarvan jy feitlik niks weet nie om ’n toernooi te wen waarvan jy feitlik niks weet nie in ’n sport waarvan jy feitlik niks weet nie? Vyftien miljoen van ons dollar?  Sewe  en  ’n  fokken  half  van  myne?  Is  jy  reg  in  jou  kop?  Nee,  nee,” 

skerm Mike. “Moenie daai laaste vraag antwoord nie.” 

“Boetie, die All Blacks wen elke jaar … OK, ámper elke jaar. Elke vierde of vyfde jaar, min of meer, nie.” Joey lyk so tevrede dat Mike ámper lus kry en wurg hom so ’n bietjie. 

“All  Blacks  fokken  Schmall  Blacks,  man!  Wat  de  hel  weet  jy  van  All Blacks? Hoe kon jy so iets …” 

“Die  wedsyfers  was  4-3  op  hulle.  God  se  genade,  Boetie,  ek  het  die weddenskap dwarsoor die wêreld gemaak, twintig, dertig plekke. Een of twee

maal nog beter syfers gekry ook … Wen hulle, het ons meer as ’n honderd-en-dertig persent rente in ses maande getrek – waar kry jy nog súlke koerse? 

“Veral  deesdae,  veral  met  geld  wat  so  ’n  klein  bietjie  …  vuilerig  is. 

Wêreld  raak  klein.  Wêreld  raak  klein,”  laat  sak  Joey  sy  stem  amper onhoorbaar  verder,  so  naby  moontlik  aan  sy  broer  se  oor.  Mike  vat  nog  ’n teug wyn om te help met die kalmte. 

Sy pa se kind, is hy wat Mike is, en sy pa is ’n beredeneerde Italianer wat vasberade in die voetspore van sy pa en oupa gevolg het. 

Grootjie het te moer en gone daar uit die hakskeen van Italië met die skip na die Gelukkige Land gekom en met ordentlike, harde, eerbare en onwettige werk gevorder tot ’n gesiene posisie in Melbourne se Geëerde Gemeenskap. 

Die  Geëerde  Gemeenskap  is  subtiel,  mors  nie  onnodig  nie,  werk ongesiens;  die  Geëerde  Gemeenskap  sôre  dat  hy  so  min  moontlik  onder  oë kom,  dink  Mike.  As  dit  nie  so  was  nie,  het  die  hele  wye  wêreld  anders heeltyd  van  die  ’Ndrangheta  gepraat  eerder  as  van  die  Mafia,  wie  se berugtheid ’n aantyging teen hul bevoegdheid is. 

Oupa was op sy beurt self ’n don, sý spore self met verstand en genade en genadeloosheid  en  gewere  verdien  en  toe  Pappa  ná  Oupa,  dink  Mike.  En Pappa het die besigheid nou al so netjies begin diversifiseer dat hy wat Mike is se kinders waarskynlik niks meer met smokkel of hoere of vakbondmoleste uit te waai sal hoef te hê nie. 

Ás Mike eendag kinders het. Ás hy nie nog eendag ’n koeël in sy kop kry oor al Joey se moleste nie. Of net één van Joey se moleste sal genoeg wees. 

Joey  is  eenvoudig  nie  juis  kieskeurig  oor  waar  sy  –  hul!  –  kak  volgende vandaan kom nie. 

Pappa had dit maar hard. Sy eerste vrou en kind is albei in kraam dood en hy was al by die veertig toe hy Mamma ontmoet het. Mamma was ’n O’Hara, van die geharde dokwerker-O’Hara’s, en sy’t nog weke gelewe ná sy en Joey se geboorte, maar sy het ook nooit weer wakker geword nie. 

Die  ou  man  het  nietemin  vasgebyt  en  tussen  Pappa,  Ouma,  Tante  Giulia en vier of vyf klipharde ooms in pakke, kon hy en Joey nou nie kla oor enige gebrek aan liefde nie. 

Veral nie Joey nie. “Ai,” sou iemand altyd sê as Joey iets mors, breek of

met ’n windbuks skiet, “jy kan darem sien dis Mavour-neen se seuntjie dié!” 

Dan  skaterlag  Pappa  en  Ouma  en  Tante  Giulia  en  Ooms  Dom,  Luigi, Vinny, Carlo en Matteo altyd, skud hul koppe, kruis hulself en pink twee of drie van hulle ’n traantjie weg terwyl die res na hul voete staar. 

Mavourneen, oorlede rooikop-ma van lewendige swartkop Mike Bonavita en sy hiperlewendige rooikopbroer, Joey. 

Joey, liewe Mamma Mavourneen wat Mike nooit geken het nie, seën haar siel,  se  lewende  verteenwoordiger  op  aarde.  Van  vroeg,  van  kindsbeen  af, hierdie impulsiewe klein gek, hierdie broer van hom. 

“En  hoe  pas  dit  in  by  daai  ou  in  Brizza?”  hervat  Mike  sy  gesprek  met Wyle  Mamma  Mavourneen  se  Lewendige  Verteenwoordiger  Op  Aarde  en maak  ’n  stille  belofte  aan  Haar  in  die  Hemel  dat  nee,  Mamma,  hy  sal  nooit ophou kyk na sy boetie nie. 

“Waai ou in Brizza?” 

“Daai  ou  wat  jy  drie  uur  gelede  …  jy  weet  …  dáái  ou  in  Brizza.”  Mike maak onderlangs ’n pistool met sy hand. Hoe de dôner kan hy my nou wil vra wáái ou, vloek hy in sy binneste. 

“Daai swarte? Dis een van hulle … jy weet …” 

“Kom, kom, man!” 

“Een van die Suid-Afrikaners, jy weet … die rugby …” 

“Joey, wat probeer jy my sê?” 

Eindelik kom Joey met die hele sak patats vorendag. 

Mike sit nogmaals oopmond en aanhoor hoedat die wedsyfers op die All Blacks  uit  Nieu-Seeland  in  ’n  toernooi  tussen  Australië,  Suid-Afrika  en  die All  Blacks  in  daai  besónder  vervelige  soort  rugby  waar  hulle  so  aanmekaar teen mekaar vasval die vorige November tot 4-3 gekrimp het. 

Die  All  Blacks  uit  Nieu-Seeland  het  glo  al  die  Pommies  en  die  Paddas vermorsel en toe verloor Suid-Afrika terselfdertyd in Dublin en Cardiff. Joey vertel nie sy broer dat hulle daarna in Londen en Parys tot verhaal gekom en wat tóé gebeur het nie. 

“En  die  beste  ding  is,  die  oomblik  dat  die  All  Blacks  gewen  het,  is  daai geld  silwerskoon,”  sê  Joey,  gooi  glimlaggend  sy  hande  met  fyn  gebaar  oop soos ’n towenaar op ’n kinderpartytjie. 

Mike skud sy kop, sug diep, sit sy gesig ’n oomblik in sy hande, elmboë op  die  uitvouskinkbordjie,  versigtig  vir  die  wyn.  Kyk  hoe  laat  die  towenaar my klein kokaïenfortuin verdwyn, dink hy wrang. “Nieu-fokken-Seeland,” sê hy, “is vir ski.” 

“Dis nou net …” begin fluister Joey weer, onrusbarend huiwerig. “Dis nou net … daar’s nou hierdie drie nuwe spelers in Suid-Afrika wat so die laaste agttien maande begin deurkom … Jonk. Hulle het glo in Londen gespeel. En nou  …  hulle  is  glo  fokken  goed,”  sê  Joey.  “Glo  fókken,  fókken,  fókken goed,” met amperse ontsag. 

Sy ouer broer, met twee uur, vertrou amper nie meer sy eie stem nie. “En

… en nou? En daai ou in Brisbane?” 

“Daai swárt ou? Dáái ou? Amper doodseker dis een van hulle. Hy was in die koerant …

“Nou weet ek nie meer so mooi nie, maar die foto in die koerant … Daar was nie veel tyd om te besluit nie. Wat de hel, sê nou dit was nié hy nie, weet jy mos ek het elk geval nie soveel ooghare as jy vir al hierdie swartes nie. En sê nou dit wás hy?” trek Joey sy skouers sagkens op. 

Dan’t jy dalk ’n internasionale moord gepleeg, dan’t jy dalk die Bonavitas van Melbourne in die kalklig gesleep waar hulle nog nooit was of eens wou wees nie, dan’t jy dalk daarvoor gesorg dat ek en jy soos daai dom tril Carl Williams in die tronk moet gaan sit en vrot, dan’t jy net nogmaals bewys dat jy so slim soos maalvleis is, dink Mike, maar hy byt liewer op sy tande. 

Hy vra die kelnerin met gebare vir ’n vierde botteltjie van die Henschke, bedank  haar  ook  woordeloos  en  bly  stil  tot  ná  die  vliegtuig  in  Melbourne land, tot ná hy sy tas van die voerband haal, tot ná die taxi hulle aflaai buite Pappa  se  kantoor,  die  vyfverdiepinggebou  uit  1910  in  die  hartjie  van Chinatown. 

Nie  tot  nadat  hy  die  vyfdeverdiepingknoppie  in  die  hysbak  druk  en  die deure  stadig  buite  hulle  toegaan,  is  Mike  doodseker  dat  sy  stem  nie  trane gaan  breek  sodra  hy  probeer  praat  nie.  “Jou  domme,  stomme,  moroniese, imbesielagtige slaksnot van ’n viskop van ’n varkhol van ’n orangoetangpoes se verskoning van ’n broer,” sis hy dan, in een asem. 

“Orangoetangpoes?”  rol  Joey  die  woord  met  behae  in  sy  mond  rond  en

glimlag breed. “Ag, Mikey, Mikey – Boetie, ontspan: ek wéét julle is almal baie, baie lief vir my …” 

Hy sug diep, don Paolo Bonavita, soen dan die groot, swartgeraamde portret en hang haar terug op haar ereplek. 

Sy  gunstelingkleure  in  die  een  prentjie;  die  spierwit  van  haar  vel,  die groen van haar Ierse serp en oë, die rooi van haar lippe. 

Mavourneen O’Hara Bonavita, haar kleure. 

En  soos  hy  op  hul  eerste  aand  uit  in  een  van  die  destyds  splinternuwe Viëtnamese  plekkies  in  Victoriastraat  vir  haar  gegrinnik  het:  die  kleure  van Italië. 

Hy hang die raam terug, versigtig om nie vuil te vat nie. 

Die raam is keurig blink geolie, soos amper alles in don Paolo se kantoor keurig  blink  geolie  of  gepoleer  is.  Die  lessenaar,  die  vloer,  die  stoele,  die boekomslae, die aardbol, die vensterrame, die rakke, don Paolo se bos steeds pikswart hare …

Die  twee  groot  seuns  van  hom  wat  die  groot  kantoor  binnebars  en beurtelings:  “Pappa!”,  “Pappa!”;  hul  hare  is  nou  weer  so  gejel  soos somersgras,  maar  hulle  is  die  appels  van  sy  oë  en  don  Paolo  gooi  sy  arms laggend oop. 

“Michele! Giuseppe!” 

Die oubaas beduie hulle na die sigare en die oop bottel Aglianico, trek dan die  kool  op  sy  eie  Cohiba  rooi  en  tel  sy  glas  op  voor  hy  agter  sy  lessenaar gaan  sit,  bene  gekruis.  “So?  Wat  het  nou  weer  dié  keer  in  Surfers skeefgeloop? Giuseppe? Michele?” 

Mike  maak  nog  keel  skoon,  toe  Joey  langs  hom  lostrek:  “Dit  was  nie Michele nie, Pappa. Daai ander man, sjoe… .” 

Mike trek behoorlik moer suur. “WAT?!? Is jy befok? Pa …” 

“Aggenee a, Michele,” berispe sy pa hom. “Giuseppe skerm maar net vir

jou, dis al.” 

“Skérm? Pappa, dis hý …” 

“Kalm nou, Michele,” sê Joey. 

“Dankie, Giuseppe,” sê die don. “Ons het nie nou tyd om oor die naweek nabetragting te hou, wat in Surfers gebeur of nie gebeur het nie,” sê die don en hou sy hande oop soos Padre Pio, net sonder bloedspatsels. 

“Ons  het  groter  probleme  as  wat  Michele  veroorsaak  het  in  Queensland. 

Maar  Michele  …  jy  moet  maar  versigtig,  ou  seun.  Mense  sê  nie  Michele Bonavita  was  al  weer  in  ’n  bakleiery  nie,  hulle  sê  die  berugte  Bonavita-tweelingbroers … ai, ou seun, Mamma sou teleurgesteld gewees het.” 

“Ek  probeer  altyd  vir  hom  sê,  Pappa,”  laat  Joey  van  hom  hoor  nog  voor Mike kan protesteer. 

En voordat Mike Bonavita nog sy woorde terugkry, slaan sy pa hom weer tot binne-in sy maag met die nuutste storie uit Suid-Afrika en is dit Joey wat sy woede eerste kan uitstotter. 

“ ’n F … ’n F … ’n F … ’n Sp-spook-sk-skip, P-pappa?” 

“Wat nogal … die Vlieënde fokken Hollander?” eggo Mike. 

“Dis inderdaad hoe dit vir my klink. Volgens Eugène Rademeyer beweer die  manne  dit,  Michele,”  sê  die  don.  “Dis  hoekom  julle  twee  ’n  bietjie  in Kaapstad moet gaan kyk vir my, kyk wat aangaan daar met Eugène. Ek weet daai hart van hom is nie meer altyd daarin om ons te help produkte skuif nie, maar hy is nou al so te sê familie. Gaan kyk so ’n bietjie …” 

“Suid-Afrika toe? Kaapstad? Ja, Pappa,” sê-vra Joey, “hoekom nie?” 

Mike  besef  egter  watter  opdraande  stryd  hy  gaan  hê  om  in  Afrika  agter Joey op te ruim, probeer protesteer: “Pappa – die Magpies het ’n wonderlike seisoen, enne, ek het nou die dag so lekker ná kerk met Tannie Giovanna se dogter gesels …” 

“Ai,  Michele,  Michele  …  die  Magpies  is  volgende  jaar  nog  altyd  op  die MCG;  Tannie  Giovanna  se  dogter,  ek  sal  ’n  bietjie  hoor.  Maar  so  ’n  ses maande in Suid-Afrika sal jou sekerlik help seker maak, of hoe, Michele?” 

Don Paolo wil al lank die tweeling vir ’n paar maande iewers heen stuur. 

Laat  hulle  net  ’n  bietjie  uit  die  pad  kom.  Hier  is  nou  jare  se  moeilikheid sedert  daai  mal  Gangitano  en  sy  sogenaamde  Carlton  Crew  op  die  toneel

gekom het; die gek. 

Die dooie gek, nou, want sy manier van sake doen het logieserwys daartoe gelei  dat  iemand  die  kêrel  in  ’n  gieter  sou  wou  verander  en  die  jare  het  die don nou al geleer dat as iemand jou graag genoeg in ’n gieter wil verander, hy daarin sal slaag ook. 

Maar na Gangitano se bloedige dood gaan daar nou al jare lank nóg mense dood  in  Melbourne  omdat  die  manne  nie  wil  leer  onderhandel  nie,  nie  soos don Paolo en die Geëerde Gemeenskap verkies om dit te doen nie. 

En  daai  wilde  Ierse  familie  van  Mavourneen,  die  Morans  van  die Waterfront, die koeëls vlieg van alle rigtings na hulle. Maar dis nie regtig die Bonavitas se bakleiery nie. 

Tog,  hierdie  tweeling  van  hom,  hulle  trek  moeilikheid  soos  magnete. 

Michele  is  te  veel  soos  hy  wat  don  Paolo  is,  Giuseppe  nes  daai  heilige moeder van hom, nes die lieflike Mavourneen … As sy seuns iets sou moes oorkom …

Verlede  week  nog  is  Watsenaam  Papadopoulos  in  sy  boud  geskiet. 

Eergister is ou Pietro Calabrieni gevang met elf miljoen van daardie pille wat die jongmense deesdae so laat dans. Tamatiekissies uit Kalabrië vol van die pille. 

Dinge is warm en die don soek koelkoppe in die rondte. 

“Giuseppe,  Michele,  dit  sal  nie  help  om  nou  teë  te  praat  nie  –  ek  wil  hê julle  moet  gaan  kyk  wat  daar  by  Eugène  aangaan.  Dalk  begin  voel  hy  die druk.  Ons  het  seshonderd-en-vyftig  kilogram  verloor,  tussen  die  see  en  die platpote, en dis nie goed genoeg nie.” 

“Pappa-a …” wil Mike begin kla. 

Maar  Joey  spring  in  die  oomblik  toe  sy  broer  ophou  -a-  vir  asem,  en  sê:

“Natuurlik, Pappa, dit sal vir ons ’n eer wees om Suid-Afrika toe te gaan vir jou.  Net  een  ding:  Daai  plek  is  ’n  bietjie  rof!  Ek  vertrou  nie  die  vrede  in Kaapstad nie …” 

“Pappa …” kry Mike weer ’n oomblik. 

“Pappa,”  praat  Joey  hom  gemaklik  dood,  “met  dinge  so  ’n  bietjie gevaarlik  daar  anderkant:  Kan  jy  nie  dalk  vir  neef  Dino  bel  nie?  Hom  ook soontoe laat kom, net vir die wis en die onwis?” 

“Neef Dino van Tropea?” vra die don. 

“NEEF DINO VAN TROPEA!?!” gil Mike en wonder hoeveel slegter sy dag  kan  word.  Moet  hy  nou  wragtig  vir  ses  maande  in  Kaapstad  daarvoor probeer sorg dat ’n slim psigopaat en ’n dom psigopaat …

“Ja,  Pappa,”  beaam  Joey  met  ’n  soet  glimlag.  “Neef  Dino  van  Tropea  in Kalabrië in Italië … dáái neef Dino.” 

Thando  Mkhaliphi  verlaat  Brisbane  donkervroeg  Dinsdagoggend,  amper  ’n hele dag ná sy spanmaats. Hy gaan ook nie, soos hulle, eers Perth toe nie; die koeëlgat in sy skouer gaan hom minstens ’n week of vyf buite aksie hou. 

Hy  groet  die  nagdiensverpleegsters,  met  soveel  respek  soos  dit  die  kind van ’n suster betaam, soveel so dat hulle hom terg en liggies met hom flirt. Te blêrrie  laat,  gans  te  blêrrie  laat,  dink  hy,  maar  hy  weet  hy  bedoel  dit  nie eintlik rêrig nie. 

Daai  TV-joernalis  het  hom  hoeka  twee  maal  van  die  huis  af  in  die hospitaal gebel, sonder dat sy ’n storie gesoek het. 

Brisbane-Sydney, twee uur, begin tel hy agter in die taxi lughawe toe soos hy deur die leë, verligte strate ry. 

Sydney  duty  free,  drie  uur.  Sydney-Jo’burg,  veertien  blêrrie  uur.  Jozi-bagasiebande en doeane, twee ure. SAA queue, uur, uur en ’n half, wie-weet-watter tyd eers Jozi na Durbs … aaaargh …

Nee, man, hou op om so negatief te wees, Thando Mkhaliphi, vermaan hy homself,  onthou  eerder  jy’s  vannag  nog  by  die  huis  en  jy  was  so  hittete morsdood. 

By die oorklim in Sydney stap hy rond op soek na iets, maar hy weet nie mooi wat nie. 

Hy’s ’n kind van die Grens, skoolgegaan met ryk wit mense en dit in die proses leer geniet wanneer en waar nêrens êrens word en êrens nêrens, maar Sydney  duty  free  maak  dit  net-net  nie  as  nêrens  nie  en  hoegenaamd  nie  as êrens nie en, toe hy die eerste keer op sy horlosie kyk, sien hy hy het nog ’n uur en ’n driekwart om in dié paar honderd vierkante meter te verwyl voor hy eers kan begin dink aan toustaan. 

Sy verbinde skouer kan nie gemasseer word nie. Alkohol, brrr, nie nou al

nie, dankie, en koffie sal hom net wakker hou op die vliegtuig. 

Hy koop ’n boek of twee, gaan blaas dan sy laaste paar Oz dollar op die gebruiklike speelgoed vir sy nefies en niggies: ’n wombat-handskoenpop, ’n miniatuur-didgeridoo, ’n paar boemerangs. 

Parfuum vir die TV-joernalis. 

’n  Homeopatiese  slaapmedisyne  by  die  lughawe-apteek,  ’n  Sydney-koerant  wat  ook  luidkeels  gesange  sing  oor  hóé  besig  Tom  Lewis  vir  hom wat Thando Mkhaliphi is laas Saterdagaand op die Ballymore-stadion gehou het. 

Mooi so. 

Hy  gaan  sit  maar  op  ’n  blink  stoel  by  ’n  blink  tafel  vir  ’n  laaste cappuccino,  sien  ’n  gesig  wat  hy  seker  is  hy  iewers  vandaan  ken,  waai vriendelik  vir  die  ou,  net  ingeval.  Die  ou,  so  ’n  vrolike  blassetjie  met rooierige hare, waai vriendelik terug en Thando verbreed sy glimlag. 

Kan nie die ou se naam onthou nie, dink hy, kan nie onthou waarvandaan ek hom ken nie …

Thando wuif vir oulaas ekstra vriendelik, verdiep hom dan opsigtelik in sy musiektydskrif en sit ’n klein bietjie ekstra in as hy sy kop gemaak ingedagte op die ritme van King Tubby op sy MP3-speler skud. 

Hy besef ’n hele rukkie later die ou sit en kyk nog steeds vir hom. Hoop die ou het intussen iewers anders heen ook gekyk … Dis ’n bietjie vreemd. 

Ek swéér ek ken hom … speel hy nie miskien vir die Waratahs nie? Hét hy nie een of ander tyd vir hulle gespeel nie? wonder Thando. Ek is seker ek ken die gesig goed. Skrumskakel? Sekerlik; skrumskakel. Anders wat? 

Wanneer hy sy sit uiteindelik behoorlik op die vliegtuig kry, rek Thando sy  bene.  Dank  vader  vir  die  opgradering,  hier’s  ruimte,  dink  hy,  en  raak skielik  morbied  omdat  hy  die  pylvak  van  die  seisoen  sal  moet  misloop.  Hy kan sweer die Sharks kan vanjaar …

Hy  vis  die  blink  tydskrif  uit  die  sak  voor  sy  sitplek,  tel  ’n  vaagweg bekende beweging op uit die hoek van sy oog. 

Dis dieselfde ou van netnou, in die ry skuins agter hom. 

Sou hom nou nie juis aansien vir eersteklas nie, maar dan nou weer – sou seker ook nie vir myself nie, dink Thando en salueer die ou gemaak ernstig

met sy glasie lemoensap, glimlag dan so breed as wat ’n mens kan terwyl hy so ’n bietjie uitgespin voel. 

Dan  onthou  hy  presies  waar  hy  die  ou  gesien  het.  Dis  dieselfde  klein blassetjie …

Ek is al deur genoeg in my lewe dat ek nie eintlik meer bang raak nie, dink Thando. En hierdie is ook so naby as wat ek daaraan wil …

Die  klein  blas  outjie  met  die  voskop  sien  self  ook  dat  Thando  hom  ewe skielik herken. ’n Glimlag rol so langsamerhand uit oor sy gesig soos ’n rooi tapyt. Hy knik super-hoflik. Hy lig sy regterhand asof hy gaan groet. 

Dan punt hy sy wys- en middelvingers saam-saam, mik op Thando dat dit

’n  pistoolloop  word,  vou  vir  fielafooi  en  pinkie  soos  die  pistool  se  kolf  en skiet drie gemaakte skote op die vaskop-voorryman van die Sharks en Suid-Afrika. 

“Pfwooh!” maak die blas outjie. “Pfwooh! Pfwooh!” 

Dan hou hy sy wysvinger orent, blaas daarop of hy dit wil afkoel, vryf so leedvermakerig oor sy skouer dat die wond in Thando s’n sommer weer klop. 

“Joey, is jy nou heeltemal befok?” hoor Thando die blas man se vriend op hom  skel.  Die  outjie  kyk  hom  nietemin  stip  uit,  enige  sweem  van vriendelikheid daarmee heen. 

Thando  ignoreer  die  homeopatiese  slaapmedisyne  in  sy  handbagasie.  Hy bly liewer heelpad wakker. En besluit om sy bek te hou en te konsentreer op sy maand se rehabilitasie. 

Die gryskop hoor of hy ’n bietjie water wil drink, gee dan, vir sy moeite, ’n fles turksvykonfyt en ’n paar uie oor die onderdeur aan vir die seun wat met die  boodskap  onder  uit  die  dorpie  gedraf  het,  wuif  totsiens  soos  hy  met  die mandjie terug soontoe verdwyn. 

Die ou man weet skielik nie of hy bly is oor die tyding of hartseer of bang nie. 

Hy trek sy kruisbande op oor sy skouers, haal sy hoed van die staander af en kies koers teen die bult agter die huis uit. 

Giannina  en  die  drie  dogters  is  hard  besig  om  die  kratte  te  pak,  die  uie swel uit hul pers velle uit; die son skyn oor die diepblou see; dis só ’n mooi helder middag hy kan Sisilië dóér anderkant sien, ’n skynseltjie Afrika dáár anderkant …

Die  meisiekinders  waai  vir  hom;  Giannina  vloek  hom  onder  sy  broek  in oor hy kwansuis lyf wegsteek. 

Ai,  kon  hy  miskien  maar  eerder  nou  help  uie  oes  het,  dink  die  ou  man kopskuddend en roep na sy jongste seun. Die suiderwind waai taai en warm oor hom, maar dis tjoepstil teen die heuwel. 

Dan  hoor  hy  Giannina  daar  onder  iewers  weer  op  hom  vloek  en  kies  hy maar verder koers na waar hy vermoed die kind hom nou weer dié keer besig hou. 

Kind? 

Oi,  ja;  Dino  is  sekerlik  dit,  in  soverre  jy  yslik  uitgevrete  drie-en-dertigjarige kinders kry. 

Die  ou  man  haal  die  hoed  van  sy  kop  af,  trek  ’n  voorarm  oor  sy natgeswete voorkop, kyk teen die rant uit, roep nog ’n skoot, maar kry net sy eie  flouerige  eggo  vir  ’n  antwoord.  Hy  sug  diep,  herhoed  homself  en  klim

verder teen die steilte. 

Dis  maar  moeilik  sedert  Beppo  so  skande  gemaak  het;  sedert  sy  oudste seun  ’n  polisieklikbek  geword  het,  ’n  pentito,  ’n  ewige  skande  vir  die Zaccaro’s  van  buite  Piedras,  buite  Tropea:  hulle  hád  immers  net  hul meisiekinders en vir Beppo …

En dan die kleine Dino natuurlik, maar nes die ou man al daai járe gelede geglo het Beppo was miskien die Liewenheer se kind wat net vir hulle geleen is, só vrees hy al die jare dat Dino net vir hulle geleen is deur Satan self. 

“Dino?”  roep  hy,  stop  en  probeer  homself  vergeefs  ’n  bietjie  koel  waai met die hoed terwyl hy asemskep. Hy kyk onder om hom rond, besef dan sy stomme kind is nóg hoër bultop. 

Hy  kry  hom  eindelik  so  vyfhonderd  treë  verder,  verwonder  hom  opnuut aan  die  noodlot  wat  hom  gelaat  het  met  drie  deugsame  dogters,  almal  mooi van die lelikheid, en hierdie seun, Dino. 

Lelik van die mooiheid, as jy so iets kry, dié is Dino. 

Hy sit en kruip agter ’n bossie weg en verkneuter hom aan iets. 

“Pappa! Shh, Pappa,” fluister hy so hard as wat ’n mens kan fluister, “kyk hierso!” 

Daar’s ’n haas in een van Dino se strikke en die dier spartel duidelik al ure om  los  te  kom.  Hoe  harder  die  haas  probeer,  hoe  meer  pynlik  raak  dit verstrengel. 

Die dier het doodsangs. Sy oë peul wild uit hul kasse, jy kan sy hart sien klop so gaan dit tekere. Die warm woestynwind het die dier verder uitgedor, hy hyg dat dit selfs die ou man se hart ruk. 

Dino  sit  en  kyk  dit  so,  lag  tot  hy  uitasem  is;  probeer  sy  wind  terugkry, maar  kan  net  nie  ophou  lag  nie  en  maak  eindelik  so  ’n  trekkende,  hartseer geluid van geamuseerdheid. Iets soos die kind van ’n donkie en ’n seemeeu, klink dit vir sy pa. 

Wat  my  glad  nie  sou  verbaas  indien  hy  einste  dit  was  nie,  dink  hy  ook vlugtig en berispe homself oor sy eie lelike gedagtes. 

“Dino,”  vra  hy  dan,  “onthou  jy  nog  jou  kleinneef  Michele?  Michele  van Australië? Michele en sy tweelingbroer, Giuseppe?” 

Dit lei Dino se aandag so ’n rukkie lank van die haas af weg, plant iewers

’n  saadjie  in  sy  agterkop,’n  saadjie  van  ’n  vaagweg  onthoude  chaos  en bloedbad. Dit laat hom inkennig glimlag as hy onthou. 

“Ja, Pappa, ek onthou hom … Ek onthou vir neef Giuseppe …” sê hy en lag dan saggies. 

“Wil jy vir hom in Afrika gaan kuier?” 

“Afrika?” 

“Jy weet mos waar Afrika is, of hoe, Dino?” 

Die  seun  dink  so  ’n  bietjie,  krap  dan  sy  kop  en  wys  in  min  of  meer  die regte rigting oor die see, glimlag dan in sy noppies vir sy pa. 

“Dis reg, ja, Afrika is daardie kant van die see. Jy sal weer ’n keer op ’n vliegtuig moet klim, Dino. Mense sal jou help. Jy moet na die anderkant van Afrika gaan om vir Michele en Giuseppe te gaan kuier. Hulle noem die plek Kaapstad. Sien jy kans daarvoor?” 

“Vliegtuig,” glimlag Dino en staar die lug in op. “Kaapstad … Natuurlik, ja! Ja, Pappa, ek sien kans daarvoor!” 

Hy  spring  orent,  lyk  soos  ’n  kind  op  sy  verjaardag  oor  dié  toedrag  van sake. 

“Nou, Dino, wil jy nie solank al die goedjies gaan begin uitsoek waarmee jy  Afrika  toe  wil  gaan  om  vir  Michele  en  Giuseppe  te  gaan  help  nie?  Dan kom Pappa jou sommer nou-nou help met die pakkery.” 

“Goed, Pappa,” sê hy, draai dan so ’n oomblik in die rondte asof hy van iets vergeet het. 

Die ongelukkige haas kies dié slegte oomblik om weer te spartel en Dino aan die pret van sy pyn te herinner. Hy glimlag breed, skop die haas dat die dier iewers ’n asem vandaan kry om hoorbaar te verloor en wys dan tevrede na die arme skepsel. “Kyk die haas, Pappa!” 

“Ek  sien  die  haas,  Dino,”  sê  die  ou  man.  “Toe,  gaan  kry  jy  solank  jou goedjies bymekaar.” 

Dino  vat  die  voetpaadjie  ondertoe,  waai  vrolik  vir  die  ou  man  soos  hy fluitend teen die bult af verdwyn. Die ou man haal ’n mes uit sy sak en sny die haas se keel af. 

Hy  maak  die  strik  los,  dink  dan  aan  hóé  lank  en  pynlik  die  haas waarskynlik  gesterf  het  voor  hy  besluit  die  dier  sal  sekerlik  heeltemal

onsmaaklik wees. Los die karkas maar liewer hier vir ’n ander dier. Los dit vir ’n jakkals of ’n valk; sóveel angs verteer nie lekker in ’n mens se binneste nie. 

Of party mense s’n nie, dink die ou man toe hy ’n rukkie later by die huis kom. 

Hy sien Dino het al klaar, langs sy oop tas op sy bed, alles uitgestal wat hy reken hy nodig sal kry in Afrika. 

Daar lê die lieflike ou lupara, die haelgeweer wat sy oupa nog self gemaak het, die lupara waarmee Dino dinge sal kan doodskiet. 

Daar lê ’n garotte waarmee Dino dinge sal kan doodwurg. 

Daar lê drie lang messe waarmee Dino dinge sal kan doodsteek, -kap of -

sny;  daar  lê  ’n  enkele  klein  knipmessie  waarmee  Dino  seker  ’n  stuk skaapkaas sal kan kerf, en ten slotte lê daar ’n stuk skaapkaas, ’n frokkie en

’n onderbroek. 

“Ai, my arme seun,” sê die ouman, “kom, Pappa help jou liewer pak.” 

En hy wonder of daar ’n enkele goeie ding uit dié reis kan kom toe hy die boonste laai in die kas teen die muur ooptrek. Dan onthou hy die skande wat Beppo oor die huis gebring het en hy berus hom. 

Hy’t  al  aan  die  bobbejane  leer  dink  as  “sy”  trop,  besef  Eugène  Rademeyer wanneer  hy  sy  ontbyt-sigaar  en  -espresso  op  die  onderste  dek  van  die Bonavita proe-proe. Maar sy trop het vrede met hom daar op die klipstrandjie wat hulle deel, weet hy. 

Hy gaan in sy moer en sy trop gaan in hulle s’n en hy sluit sy vullisblikke behoorlik wanneer hy iets daarin gesit het, finish en klaar. 

Eugène vervies hom altyd so vir die klakouse in die diepsuid-Skiereiland en hul gesanik oor die bobbejane hier rond. Die dônerse bobbejane was eerste hier. Hy wat Eugène is, woon eerder hier tussen hulle as daar tussen die ou suurknolle van Simonstad en Vishoek; dis onder meer hoekom hy dit doen. 

Die  alfa-mannetjie,  ai:  Eugène  Rademeyer  dink  aan  hom  as  Eugène Marais – jy weet, My Vriende Die Bobbejane, Eugène Marais. 

Eugène Rademeyer het een jaar op hoërskool  Die Groot Verlange gewen en hou sedertdien daarvan om sy insigte in Eugène Marais met ander te deel as daar kans is vir iets anders as rugby en sake. 

Eugène Marais, nie die oorlede skrywer nie, maak sy bek wyd oop en wys lang,  geel  tande,  sit  agteroor  en  krap  aan  sy  groot  blou  knaters.  Eugène Rademeyer doen dieselfde, sommer vir die lekkerte, want hy kan. 

Die wyfies, hy dink al ’n hele paar jaar aan name vir hulle, maar hy gaan nie vandag kans kry om weer te probeer nie, sien hy grimmig toe sy foon met

’n piep ’n SMS aankondig en Mike Bonavita se naam op die skerm flits. 

Hulle wil oorkom vir brunch, maar hy ignoreer die boodskap. 

Die  dônerse  Italianers  het  hy  nou  oorgenoeg  van  gehad.  Australiërs. 

Italianers. Wat hulle ook al almal is. Hy’t deur vriende vir hulle ’n woonstel in  Seepunt  gehuur.  Dit  was  lekker  ver  hiervandaan  en  daar  was  oorgenoeg om hul aandag af te lei. Toe vra die vriende hom drie dae later om ’n ander

oord te soek. 

Hy’t  hulle  in  Clifton  probeer  huisves,  maar  drie  weke  later  was  dit dieselfde storie en so het sy drie Australo-Italiaanse gaste hulself via Clifton oor  Kampsbaai  al  verder  suidwaarts  uitgebak  aan  die  Atlantiese  kant  van Kaapstad en het hy hulle nou maar in ’n huis naby die strand in Llandudno. 

Hoe meer kak hulle maak, hoe nader laat hy hulle trek en hoe meer vrees hy dat hy eersdaags ’n voltydse oog oor hulle sal moet gooi of laat gooi. Here weet, die ou don …

Daar’s  ’n  rede  hoekom  hierdie  pragtige  vyftigvoeter  onder  Eugène (Rademeyer, nie Marais nie, sulke dinge is nie digters of bobbejane beskore nie) die Bonavita heet, en die rede is die ou don. 

Die ou don wat vir Eugène onder sy vlerk geneem en skat-skatryk gemaak het  toe  dié  destyds  net  sy  voete  in  die  invoer-  en  uitvoerbedryf  begin  vind het;  wat  hom  die  kortpaaie  geleer  het  en  wie  se  besadigde  beskeidenheid Eugène graag glo ’n vormende invloed was op hom wat Eugène Rademeyer is. 

Eugène se eie pa was ook ’n eerbare man, maar met ’n ewige wantroue in kortpaaie en geloof in die stelsel. 

Eugène herspeel dikwels een van hul gesprekke van doerie tyd in sy kop: KLEIN  EUGÈNE:  Pa,  hoe  het  Teddy  Verwey  dan  so  baie  geld  gemaak om soveel casino’s te kan bou as hy net standerd agt gemaak het? 

PA: Hy’t eers net een casino gehad. 

KLEIN EUGÈNE: Hoe’t hy dit gekoop? 

PA: Hy’t eers ’n goeie hotel in Johannesburg gehad. 

KLEIN EUGÈNE: En hoe’t hy dít gekoop? 

PA: Hy’t voor dit iewers in die platteland, Augrabies, dink ek …

KLEIN  EUGÈNE:  Hoe’t  hy  ’n  hotel  by  die  Augrabies  gekoop  as  hy  net standerd …

PA:  Gods,  Eugène.  Dwelms  gesmous,  diamante  …  Ek  weet  eerlikwaar nie, maar dis wat ek sou raai. 

KLEIN EUGÈNE: Pa? 

PA: Ja, Eugène? 

KLEIN  EUGÈNE:  Hoekom  smous  jy  dan  nie  ook  dwelms  en  diamante

nie? 

PA: (skaterlag, vryf deur klein Eugène se hare). 

Lewenslank  by  die  een  maatskappy,  Pa,  snoep  gespaar  sodat  die  kinders kan leer, maar Eugène was te haastig om geld te begin maak. En hy’t al klaar so  ’n  bietjie  gemaak  toe  sy  paaie  die  dag  kruis  met  die  Bonavitas  van Melbourne, met die don en sy manne. 

Toe maak hy baie vinnig baie meer en deesdae, kan Eugène met sy hand op  die  hart  teenoor  die  gees  van  sy  oorlede  pa  verklaar,  is  meer  as  tagtig persent van wat hy doen eenhonderd persent wettig. En die ander minder as twintig persent is maar ereskuld teenoor die Bonavitas. 

Wel, ereskuld en natuurlik daai ding dat jy nie eintlik nee kan sê vir don Paolo Bonavita nie. Jy kan letterlik nie nee sê vir hom nie, jy kan nie eens vir hom  sê  jy  twyfel  of  dat  jy  vir  ’n  rain  check  vra  nie,  sug  Eugène  toe  nóg  ’n SMS hom inlig die twee Bonavita-seuns en hul giggelende neef wag bo by sy huis. 

Ten  minste,  dink  Eugène,  kan  hy  nou  daai  ellendige  klein  Joey,  die witbroodjie van sy pa, van sy nek af kry. 

Boychie  van  Heerden  het  vanoggend  sy  Springbokspan  vir  die  tweede toets  teen  Skotland  bekend  gemaak  en  September,  Mkhaliphi  en  Van Metzinger is nogmaals op die reserwebank. 

Dalk ontspan die klein fokker nou eindelik ’n slag. 

Joey Bonavita het in Australiese koerante gelees die Drie Musketiers kan die Bokke help om die All Blacks vanjaar te klop. 

Dit nou nadat Joey onnosel genoeg was om ’n hele vyftien miljoen dollar op  die  All  Blacks  te  wed,  omdat  Eugène  hom  laas  November  vertel  het  4-3

op die Nieu-Seelandse rugbyspan is soos ’n belegging met eenhonderd drie-en-dertig persent rente in ses maande. 

Eugène  glo  dit  nogal  self,  maar  glo  terselfdertyd  met  vyftien  miljoen dollar behoort jy nie sulke grappies té ernstig op te neem nie. Maar as Joey daai blink ogies van hom vir sy immer vergewensgesinde pa flikker en vertel dit was Eugène se voorstel, dan’t Eugène nóg tien jaar se probleme. 

Boychie weet wat hy moet doen. En as hy dit nie doen nie, weet hy wat met hom gaan gebeur. 

Toe Eugène by die huis instap, het die tweeling hulself tuisgemaak, Joey oudergewoonte voete op die koffietafel wat Maya-Marie vol dekortydskrifte gestapel het, Mike in sy – en Eugène se – gunstelingstoel. 

Hul  Italiaanse  neef,  die  idioot  wat  op  ’n  druppel  water  na  Keanu  Reeves lyk, staar oudergewoonte half gehipnotiseer na die akwarium. Want kyk, die ding wat Eugène het, is nie sommer net ’n vistenk nie. 

“Sien julle nou? Hulle speel nie eens nie. Die Drie Musketiers is nie eens in die span nie. Dankie, Oom Eugène,” blaf hy geïrriteerd op sy ongenooide gaste. 

Aááág  bliksem,  hy’t  al  weer  een  draai  te  vroeg  oor  die  bruggie  oor  die Eersterivier  gery,  besef  Nasty  September  toe  hy  voor  die  Coetzenburg-atletiekbaan  by  die  sirkel  moet  links  draai  en  sien  daar’s  ’n  versperring  oor die pad vorentoe na die Danie Craven-stadion. 

Doer oorkant staan die Springbokspanbus. 

Nasty kyk in die lug op, sien ’n vuurwarm son en soek een van die regop boompies  buite  die  LO-fakulteit  om  die  kar  te  help  koel  hou.  Hy  parkeer langs  die  breedste  ene,  sien  dan  doer  oorkant  begin  ’n  hele  ry  groen sweetpakke klaar op die bus klim. 

Hy parkeer en drafstap oor die dik gras van die B-veld nader, maar Nasty is net-net te laat, die groot groen bus met die hele span se foto’s op – waar’s Allan  en  Thando  en  Chippa  dan,  wonder  hy  vlugtig  voor  hy  hulle  drie  doer regs in die agtergrond sien, wat hom nie noodwendig totaal tevrede stel nie –

ewenwel:  die  groot  groen  bus  met  die  onbevredigende  spanfoto  van  die Bokke se brieke blaas hard en fluit skerp en woerts, weg is die Bokke. 

Hy  onderdruk  sy  innerlike  gmf  oor  die  spanfoto  wanneer  hy  die middeljarige  sportskrywer  Flip  Geldenhuys  van  die  tydelike  pawiljoen  af aangestap sien kom. Hy hou nogal van dié ou Flip, dronk en vreesloos, wrang en vriendelik, meestal almal tegelyk. 

“Hoe’s  dinge,  ou  Flip?  Skryf  jy  nog  altyd  jou  stories?”  glimlag  Nasty, salig onbewus dat die laaste vraag, as blote skynbelangstelling bedoel, ook op omtrent drie maniere ’n belediging is. 

So reken Flip, maar sy vel het al vereelt en hy skud ewe gemaak gul blad met  Nasty,  wat  die  storie  vinnig  probeer  draai  na  die  weldra  vakante Wynlandse voorsitterspos. “Oom Knuckles, nie meer vandag se kind nie …

nie meer vandag se kind nie …” 

“Ek dag Eugène Rademeyer het daai joppie in die oog, Nasty?” raak Flip moedswillig terwyl hulle tydsaam na hul karre terugstap. 

Nasty val nie eens vir die aas nie: “Jy raak nou moedswillig, Flip,” sê hy en pomp ’n vriendelike elmboog in die joernalis se ribbes. 

“Maar  dit  hoort  mos  nie  ’n  probleem  te  wees  nie?  Jy  en  Oom  Knuckles stap mos al ’n ver ent pad?” 

“Flip,  laat  ek  jou  vertel  soos  ek  anderdag  vir  my  vrou  vertel  het:  Oom Knuckles is ’n baie dapper man. Oom Knuckles is gemartel en hy’t net daar gesit  en  sy  bek  gehou.  Ek  en  ’n  paar  manne  het  ons  lewens  aan  Oom Knuckles te danke en ek sal hom altyd hiervoor eer.” Nasty gaan staan stil. 

Flip kry ’n paslik stroewe trek om sy mond, luister aandagtig waarheen die storie gaan. Soos so dikwels verbaas Nasty hom: “Maar soos ek anderdag vir my vrou gesê het: Dis nie om dowe neute dat Oom Knuckles sy heldestatus verkry het deur nié iets te doen nie, deur stil te bly. Want as Oom Knuckles iets moes dóén, weet ek eerlikwaar nie of hy so goed sou gevaar het nie …” 

Dit vat Flip ’n rukkie om te besef Nasty maak ’n grappie, ’n rukkie langer om  te  besef  dit  was  nogal  goed  en  dan  lag  hy  so  ’n  halfsekonde  ná  die legende.  Dié  se  jovialiteit  wyk  egter  gou  toe  Flip  hom  vertel  die  Drie Musketiers  is  nog  aan  die  touch  rugby  speel  met  twee  of  drie  ander  op  een van die agterste velde. Boychie het hulle glo toestemming gegee om terug te draf hotel toe. 

Die  twee  groet  haastig  en  Nasty  hervat  sy  drafstap  na  die  agterste  velde, besef dan waarom die seuns sou wou agterbly …


Dis op hierdie velde dat hulle mekaar ontmoet het, die drie van hulle. Op

’n  nasionale  o.12-week,  net  nadat  hy  wat  Nasty  is  uit  ballingskap  huis  toe gekom het. 

Die parmantige seuntjie met die rooi hare wat so liederlik gebots het met die  pers  trui  van  Noord-Vrystaat  en  sowel  die  Span  Van  Die  Week  as  ’n tugverhoor  vir  vuilspel  gehaal  het.  Die  vettie  van  Transkei,  wie  se  babavet nog spiere moes word, maar reeds met onweerstaanbare krag, was saam met hom in daai span en so ook hy wat Nasty is se eie, liewe Allan. 

Allan was ’n skaam, piepklein klong, destyds vreemd vir sy pa en Nasty voel tot vandag toe skuldig oor hoe hy sy familie in die steek gelaat het. Dalk, 

dink hy, is dit dié dat hy Anastasia in die laat neëntigs so te sê vanaf die strate af ingeneem het … maar wel, trek hy dan sy skouers op, dan’t sy skuldgevoel

’n goeie doel gedien. 

En kyk net hoe blom Anastasia! 

Kyk  hoe  blom  al  die  Septembers,  dink  hy  toe  hy  sien  hoe  die  seuns laggend  op  die  velde  rondhardloop,  sý  drietal  –  hy’t  lank-al  aan  die  pa-lose Chippa  en  Thando  as  sý  seuns  leer  dink,  al  van  hulle  hulself  op  daai  o.12-week as die piepklein Allan se lyfwagte aangestel het – en ’n paar ander; hy herken  die  Sharks-skrumskakel  Kowalski  en  daai  yslike  Venda,  Tshivhase, van die Bulls. 

Daar’s heininkies om die kiewietnessies geplant, soos sedert vóór die drie destyds in hierdie dorp skool begin gaan het met hul sportbeurse, sien Nasty. 

Dis  einste  so  ’n  kiewietheininkie  wat  Allan  laat  systap,  Chippa  so  hittete  in die  nes  laat  vasploeg  en  die  aspirant  kiewietouers  heeltemal  bedônerd  oor hulle laat heen en weer vlieg. 

Nasty kan sweer Allan en die Sharks-skrumskakel beduie verskoning aan die kiewiete en gaan onderbreek gou. “Jis, manne!” 

Die  seuns  kom  hallo  sê,  Allan  duidelik,  en  seker  maar  verstaanbaar  ook, minder  in  sy  noppies  om  sy  pa  te  sien  as  Chippa  en  Thando.  Inderdaad minder in sy noppies as Harry Kowalski, Shot Owens, Ronnie Tshivhase en die vriendelike Vrystater Jaco Lancaster. 

Nasty  is  egter  ’n  bietjie  teleurgesteld  wanneer  sy  seun  kla  oor  die versekeringsmaatskappy  se  nuwe  veldtog  waarin  die  drie  van  hulle  as superheroes  uitgebeeld  word:  “Pa,  jy  weet,  dis  net  ’n  bietjie  erg  …  ons  kan nie ons name aan al hierdie goed bly koppel …” 

“Toemaar, Oom Nasty,” onderbreek Chippa vir Allan. “Ek bevorder graag die Nuwe Suid-Afrika en my persoonlike vervoerfonds, wat oor twee weke ’n Porsche sal behels.” 

“Ek kla ook nie, Oom,” trek Thando sy skouers op, “Liz, daai meisie van die TV, kla ook nie. My ma kla nie, my ouma kla nie, die Mkhaliphi’s kla nie een  nie.  As  iemand  in  ’n  superherokostuum  die  slegte  ouens  moet  help uitsorteer  met  Eezisurance,  is  Thando  Mkhaliphi  bereid  om  ’n  gat  van homself te maak ter wille van ’n paar huisies buitekant Libode.” 

Die  amperse  toesprakie  deur  die  normaalweg  half  stuurse  Thando  laat Nasty verstaan dat dit ’n stryery was wat hy ook al met homself gehad het. 

Maar Nasty besef  ook die skugtere  Allan sukkel met  die kalklig. Noudat hy  daaroor  dink,  kon  die  Stormers  hom  eintlik  die  kapteinskap  gespaar  het, maar ái tog, die kind, die kind …

“Skuus, Pa, ek is nie ondankbaar nie,” begin Allan soos hy saam met sy pa terug  kar  toe  begin  stap,  maar  die  ouer  man  beduie  met  ’n  wuif  hy  kan uitskei. 

“Ek weet, dis moeilik, Allan, maar jy sal eendag verstaan.” 

“Ja, Pa, maar ek is ’n rugbyspeler en ek het nog niks gewen nie. En nou’s my gesig …” 

“Jou én Chippa én Thando se gesigte …” 

“Chippa  het  darem  al  ’n  Super-titel,  en  Thando-hulle  laasjaar  se  Currie Cup.” 

“Ai, Allan,” sê sy pa en gee hom ’n drukkie voor hy hom terugjaag na die touch-wedstryd. 

Daar’s ’n beweging agter die sipresboom tussen hom en sy kar, raak Nasty bewus, en die oudstryder in hom begin versigtiger nader te beweeg. ’n Mens weet nooit watter hel jy vir jou kan verdien as jy nie wakker is nie. 

Wanneer hy seker is daar is niemand nie, vermaan hy homself oor daai ou paranoia – toe-toe, Nasty, leer ontspan – maar dan sien hy daar ís iemand, ’n man,  ’n  lang  man  wat  hom  raaksien  en  op  die  grond  langs  die  kar  rondtas voordat hy spore probeer maak. 

Duidelik skuldig, wat het hy dan hier …

Nasty  het  lankal  geleer  doen  voor  hy  dink  as  die  oond  warm  raak;  hy’s dalk nie meer die senter van destyds nie, maar hy’s steeds gans te vinnig en duik die man plat voor hy nog by sy voorwiele verby kan kom. 

Toe hy die man aan sy kraag omswaai, staar die ou met ’n lui glimlag en sulke  halfskewe  oë  vir  hom,  dis  daai  akteur,  daai  Hollywood-akteur  …  en dan moker iemand vir Nasty van agter voordat hy die dônerse akteur se naam kan onthou. 

“Kyk hier, oom,” sê die jong Stellenbosse sersant en hou die oggend se  Cape Times  na  Nasty  September  uit.  “Die  konstabel  was  reg.  Hier’s  ’n  foto  van hom en sy girlfriend, hulle hou vakansie in Hawaii …” 

Nasty sit sy bril op, kyk die koerant van naby en skud sy kop. “Magtig, ja. 

Maar die ou lyk soos hy. Presiés soos hy … Daai polisieman in  Speed?” 

“Dis  hy  daai,  Pappa,”  sê  Allan  September  en  hou  sy  hand  op  sy  pa  se skouer.  “Maar  Keanu  Reeves  het  nie  nodig  om  karre  by  die  Danie  Craven-stadion …” 

“Dis nou juis hoe sy medepligtige my gekry het. Ek was nog so besig om te  wonder  oor  daai  polisieman  in   Speed  …”  sê  Nasty.  “Toe,  toe  –  roer  vir julle!” 

Die  Springbokkamp  is  ’n  fort  toe  Allan,  Chippa  en  Thando  later  by  die hotel  aankom;  die  SA  Rugby-unie  het  g’n  steen  onaangeroer  gelaat  om  die beste moontlike sekerheidspan aan te stel nie en die leier hiervan, ’n taai ou weermagman  genaamd  Riël  Wessels,  stel  die  Drie  Musketiers  onmiddellik gerus. 

“Sweerlik  net  ’n  kardief  en  sy  vriend,  ’n  tikkop,  so  ’n  soort  gemors,”  sê Riël. “Saterdag se tweede toets, moenie worry nie. Ek en my manne het alles onder beheer. Praat net as daar iets is!” 

Riël plooi sy neus, krul sy mond af en maak so ’n fladderende gebaar met sy hand na die hotel-voorportaal se dik mat, beduie na twee of drie kollegas wat  skewe  kyke  vanaf  verskeie  plekke  in  die  portaal  uitdeel  vir  wie  ook  al daar verby loop hysbakke toe. 

Hulle groet en die Musketiers verdwyn, net voor Boychie uit die hysbak in die voorportaal verskyn. 

Hy soek ’n drinkebroer en dring op Riël se geselskap aan. En oor vier of

vyf  dubbels  in  die  erg  oorverniste,  effens  onderverhitte  hotelkroeg  met  die ongemaklike  hoë  stoeltjies  besef  Riël  dat  hier  by  hom  ’n  siel  is  wat  in  erge moeilikheid verkeer. 

En Riël besef dat hy vir Boychie kan red. 

En sál red. 

Sodra hy sy sit mooi kry agter in die kar en met die pistool beduie hulle moet solank N2 toe met hom, begin William ’n drol in die drinkwater vermoed. 

Hy’t  al  ’n  paar  karre  gekaap  op  sy  dag,  ou  William,  maar  dis  die  eerste keer dat die insittendes só ongeërg reageer. 

“OK,” sê die vrou agter die stuur, jongerig, gesels dan net verder met die man in die passasiersitplek langs haar, veel ouer as sy. Afrikaans, so William weet nie heeltemal mooi wat sy vir die man sê nie en beveel haar om sommer dadelik te sjarrap voor hy en sy pistool haar dalk moet hélp sjarrap. 

“OK,” sê sy weer, die stem fyner; dalk begin besef sy William kan hulle in

’n japtrap wys waar Dawid die wortels begrawe het. 

Dis  laatnag  en  reënerig  en  die  snelweg  stil  toe  hulle  verby  die  groot kragsentraletorings  jaag.  Die  stank  van  die  rioolplaas  daar  naby  slaan William se asem weg en die man in die voorste passasiersitplek brom: “Nou.” 

Die vrou slaan die brieke dat dit klink asof die kar homself verskeur, dit voel  of  sy  stert  skoon  lig  van  die  briekery  en  die  stilstand  kom  gou  genoeg dat William half vorentoe val. 

Toe  hy  hom  weer  kom  kry,  druk  die  man  iewers  in  sy  nek  ’n  senuwee dood dat William omtrent nie kan beweeg nie. 

Die  man  vat  die  pistool  af  en  slaan  William  deur  die  gesig  met  die  kolf voor hy dit in die paneelkissie bêre. Dan kom maak hy die kar se agterdeur oop, skuif verby William en vra: “Wat is jou naam?” 

“Fok jou, wit man,” sê William. 

“A!  Nou  ja,  Fokjou  Witman,  ons  is  die  Kaapstad  Karma-polisie  en  jou karma  lyk  maar  vrotterig  in  dié  stadium  …  enigiets  wat  jy  wil  sê  ter versagting?” 

Dis  William  wat  nou  begin  bang  raak,  die  adrenalien  wat  hom  nog

lewenslank deur hierdie soort drek gehelp het, begin hom in die steek laat. Hy probeer hom teësit toe die man hom aan die hare beetkry en die kant van sy kop op die teer buitekant die deur moker. 

“Gee  vet!”  roep  die  man  dan  vir  die  vrou  en  sy  trek  die  kar  so  haastig moontlik deur sy ratte terwyl die man William se kop teen die pad vashou dat hy  kan  voel  hoe  sy  linkeroor  vellaag  vir  vellaag  en  kraakbeentjie  vir kraakbeentjie teen die teer afskuur. 

William  skree  só  van  die  pyn  dat  sy  nie  dadelik  hoor  toe  die  man  haar aansê om te stop nie. Dan draai die man vir William op sy ander wang om en skree weer: “Gee vet!” 

Teen  die  tyd  dat  die  man  hom  by  die  kar  uitslinger,  is  William  se oorskulpe  ’n  tweehonderd  treë  lange  streep  vel  en  been.  Hy  is  deurmekaar van pyn en vernedering en loop hittete onder ’n langafstandbus in. Die bus se toeter klink ver, ver weg deur die stollende bloed teen sy slape. 

“Ai, die skelms darem,” sê die man in die kar. “Hulle leer ook nie.” 

“Hulle het nie ore nie, Kaptein.” 

“Wel, dáái ou het beslis nie meer ore nie. Jy sy T-hemp gesien?” 

“Nee. Wat daarvan?” 

“JOU MA SE KOESARIGAMA, nogals. Waar volgende? Ek sal die liewe ding maar ’n rukkie moet wegbêre,” sug hy. 

Toe hy later tuis kom, maak hy sy wapenkas nog voor sy whisky oop. 

Hy  vee  ingedagte  met  sy  sakdoek  oor  die  koesarigama  se  lem  en  sit  dit dan terug in die rak. “Nou ja, totsiens vir ’n wyle, jou ma se koesarigama,” sê hy en tel die haelgeweer met die afgesaagde loop op. 

“Hallo-o-o, Pa se crowdpleaser!” 

Boychie van Heerden is een van daai Gautengers wat niks van Kaapstad hou nie.  Hy  verkies  Durban  verreweg.  Dié  ou  berg  van  hulle  is  nou  ook  g’n  só mooi nie en die mense maak of hulle die blêrrie ding gebou het; hulle hang so groepies-groepies  met  hul  dônerse  vriende  rond,  en  die  weer,  dié’s  net eenvoudig kak. 

Hy  het  as  jongman  ’n  somervakansie  hier  in  die  suidoostewind  kom verkwis en nou sit hy vir werk hier, met die reën wat so ratel op die reserwes se afdak dat hy nie eens mooi kan hoor wat sy assistentafrigters oor die radio vir hom probeer sê nie. 

Boychie het maar hier onder kom sit ná rustyd, nadat hy aan die einde van die eerste helfte op pad met die trappies af kleedkamer toe behoorlik sleggesê is  deur  die  Kaapse  ondersteuners.  En  dié  was  nog  die  respektabelste seisoenkaartjiehouers. 

Die reën val so hard dat die dreunsang uit die goedkoopste staanplekke al goed  ’n  halfminuut  lank  vra:  “MUS-ke-TIE-hiers?  MUS-ke-TIE-hiers?” 

voordat Boychie die eerste maal daarvan bewus raak. 

Dit  sous  op  die  veld  en  die  Skotse  skrumskakel  Macdougall  hou  die  bal voor  sy  pak,  ’n  klomp  onbesonge,  eerlike  spelers  wat  feitlik  al  hul  rugby speel  wanneer  dit  so  pis  soos  dit  vanmiddag  pis  hier  op  Nuweland,  in  die natste voorstad van die natste stad in Suid-Afrika terwyl dit ’n nat Junie is. 

Dis  ’n  nat  Junie  en  Skotland  loop  13-8  voor  in  die  tweede  toets,  met  ’n kwartier speeltyd oor. 

Hier  onder  die  reserwe-afskorting  voel  Boychie  ook  glad  nie  meer gemaklik  nie.  September  lyk  of  hy  gaan  huil,  Van  Metzinger  het  so  ’n gemaak  minagtende  grynslag  op  sy  gesig  en  Mkhaliphi  …  wie  weet  wat Mkhaliphi dink as hy dit nie self vir jou sê nie? 

Boychie gaan hom in elk geval nie nou vra nie. 

Die  Bokke  sukkel  hoeka  aan  die  vaskopkant  in  die  skrums,  maar  daar’s sewentien  onbeantwoorde  SMS’e  van  Eugène  Rademeyer  op  die  foon  in Boychie se sak en hy’s nie nou lus vir nommers agttien, neëntien en twintig nie. 

Die  kreet  begin  rol  om  die  stadion  soos  ’n  Meksikaanse  golf:  MUS-keTIE-hiers?  MUS-ke-TIE-hiers?  MUS-ke-TIE-hiers?  En  sterf  dan  genadiglik

’n stille dood soos Meksikaanse golwe maar maak. 

Macdougall hou aan om die Bokke met sy voet te kasty – die reën en wind is in sy blaaie en in die Bokke se gesigte – en vyf minute voor die einde van amptelike  speeltyd  staan  die  Drie  Musketiers  langs  ’n  beampte  met  ’n elektroniese nommerbord. 

Boychie  weet  skielik  nie  of  sy  werk  met  die  Bokke  of  sy  huwelik  met Isabel  belangriker  is  nie.  Hy’s  sooo  lief  vir  Isabel,  was  net  hier  en  daar  ’n bietjie eensaam … hierdie kak ou jop wat hy moet doen …

In  sy  binneste  weet  Boychie  hy  is  die  kurator  van  drie  grootse  talente  in dié  sport  waarvoor  hy  liewer  is  as  vir  vroue.  Vroue  in  die  algemeen,  nie Isabel nie. Vir haar is hy veel liewer as vir rugby. Vir rugby is hy egter baie liewer as vir ander vroue, gholf en drank. 

In sy binneste weet hy, al irriteer die steakhouse- en selfoon- en, deesdae, assuransie-advertensies met die drie gesigte – donkerbruin, ligbruin en pienk met  piepklein  donker  kolletjies  –  hom  ook  hóé,  dat  hulle  die  beste rugbyspelers is wat hy al ooit afgerig het. 

Dié  dat  Boychie  van  Heerden  weet  wat  kom  as  Van  Metzinger  binne twintig sekondes die Skotse senter duik dat hy sy tande agterna sal wil borsel. 

Harry  Kowalski,  druipnat,  wat  ten  aanskoue  van  almal  met  Mkhaliphi  gaan beraadslaag – voor die skrum, waddefok! – en iets vir September beduie en Van Metzinger wat breed glimlag. 

Brian Ackermann lyk vir Boychie deur die reën of hy klaar besef dis die tweede  en  laaste  keer  dat  hy  die  Springbokke  sal  aanvoer,  met  dié  nat Johannesburgse hoender wat so op sy eie staan en hande klap en orders skree, hoewel alle tersaaklike besluite duidelik sonder hom geneem is. 

En sonder Boychie. 

Mkhaliphi  kry  só  ’n  regterskouer  in  toe  die  voorrye  bots  dat  Kowalski ruimte het om links na sy losskakel te mik-mik voor hy steelkant toe laat loop waarheen September koers gekry het. 

Die  Stormers-senter  trek  reguit,  vyftien  treë  van  die  kantlyn  af,  korrel  ’n fopaangee  na  Ronnie  Tshivhase  aan  sy  buitekant  net  om  dan  die aanstormende Van Metzinger aan sy binnekant te voer. Boychie sien die rooi hare van die Bulls-flank in ’n hoop Skotte op die doellyn verdwyn, besef dis nog  nie  ’n  drie  nie  as  Mkhaliphi  en  Mauritz  Vandeventer  hul  arms  oor mekaar se skouers gooi en in ’n wal verdedigers inploeg. 

Daar  is  niemand  oor  om  te  keer  wanneer  September  die  losspattende  bal opraap  en  oorduik  nie.  Nou  brul  dit  so  rondom  Nuweland  dat  Boychie  nie meer  die  reën  hoor  nie:  “MUS-KE-TIERS!  MUS-KE-TIERS!  MUS-KETIERS!” 

Hulle  hou  eers  op  lawaai  toe  Shot  Owens  se  doelskop  sy  aanvanklik netjiese hoek óp die toeter verloor danksy ’n skielike ekstra byt in die bries, wat  die  bal  in  die  regter-regoppaal  vaswaai.  Die  eindfluitjie  maak  dit amptelik. 

Die Skotte spring op en af oor die 13-13 op die telbord, die meeste van die Bokke  gooi  hul  koppe  agteroor  van  frustrasie.  Boychie  voel,  soos  die rugbymanne sou sê, of hy sy niggie gesoen het. Eugène Rademeyer sal hom

’n bietjie met rus laat, maar die dônerse koerantmanne gaan vermoedelik nou eers begin. 

In ’n warm woonstel in Vredehoek is die prof alte jolig. Hy is in ’n groen-en-goud  Springboktrui  geklee,  borg  se  naam  ewe  oor  sy  boepie,  en  besluit Allan se drie was die teken om sy vloeistofinname op te gradeer na Calvados. 

“Ava,  sjoe,  daai  boyfriend  van  jou  …  hy  en  daai  twee  vriende  van  hom, hel! Hel, maar hulle kan speel.” 

“Hy’s  nie  my  boyfriend  nie,  Prof,”  vererg  sy  haar.  “Ons  is  net  goeie vriende. Hulle is my vriende, dis al.” 

Maar  hy  laat  hom  nie  afsit  nie.  “As  jou  goeie  vriende  van  die  begín  af speel … Ai, ek geniet hierdie rugby!” Christie beduie hom met die onderhand om die onderwerp te verander en word derhalwe blootgestel aan ’n kwartier lange dissertasie oor Genghis Khan se yslike rol in die welvaart van die wit

man,  hoe  romantiese  liefde  uit  Persië  kom  en  persoonlike  herinneringe  aan Danny Blanchflower se double met Tottenham Hotspur in 1961. 

In  die  grootste  gedeelte  van  die  res  van  die  land  deel  hulle  nie  op  dié spesifieke oomblik die ou kultuurhistorikus se liefde vir rugby nie, maar hulle stem oorwegend met hom saam dat Ava se maters moet opdraf saam met die uitverkorenes. 

In ’n paar geharde Bulls-huishoudings oor dieselfde wydverspreide gebied is  daar  natuurlik  ’n  sterk  minderheidsopinie  dat  elf  of  selfs  twaalf  Bulls  die regte medisyne sal wees. 

Boychie dink in sy agterkop dis dalk ’n idee: Die Bokke sal nog steeds op hul  moer  kry,  maar  nie  vér  nie  en  ten  minste  sal  Pretoria  dan  darem  van  sy nek  af  klim  en  Eugène  sal  hom  uitlos  en  hy  kan  mos  altyd  die  Drie Musketiers in November in die Britse Eilande …

Dis hoe Eugène ook dink Boychie behoort te dink en hy SMS hom in dier voege:   Maak  die  Bulle  almal  Bokke!  (NI  ChpVM  NI!)  met  ’n  glimlaggende geel  gesiggie  agterna  net  om  seker  te  maak  die  Bokbreier  sien  die  enigste oorblywende gaping om sowel sy dagtaak as sy huwelik te behou. 

In sy losie is Eugène die enigste tevredene. Hy beveel die oom agter die kroegtoonbank  om  al  die  mense  ’n  tequila  of  ’n  ou  Jägertjie  in  te  ja  om  te help verteer aan  die borde vol  russians en spek-kasies  en ’n gelykop-uitslag teen Skotland fokken Skotland!?! 

Hy  dink  vlugtig  daaraan  om  die  Italianers  te  bel  en  Joey  van  ’n  dronk hoogte te beskyt, soos die Engelsman sê, maar reken dan hulle kan maar sit en stoom in hul huis. Bid jou dit aan: Joey en die Italiaanse idioot wat soos Keanu Reeves lyk, loop rand vir Nasty September aan. 

Nasty  September,  van  alle  mense.  Nou’t  dié  vrome  doos  ’n  klomp simpatie  vir  die  Wynland-verkiesing  gewen,  sit  en  glimlag  hy  dapper  op koerantvoorblaaie en moedig sy seun en dié se twee dônerse vriende duim-indie-lug in volkleur aan om hul beste vir die Bokke aan te hou gee …

…  en  les  bes,  almal  is  op  die  uitkyk  vir  ’n  buitelander  wat  soos  Keanu fokken  Reeves  lyk,  dink  Eugène  geïrriteerd,  sit  dan  sy  vrolike  gesig  op  en skree:  “Laat  hy  val  waar  hy  wil,  mense!”  voor  hy  sy  tequila  bêre  en  weer dink,  Keanu  Reeves,  Keanu  Reeves,  kon  die  dôner  nie  maar  na  Will  Smith

gelyk het nie, dan was daar tienduisend kandidate in die Skiereiland. 

In hul Llandudno-huurhuis sit Mike en Joey die Nuweland-tonele op HD

en platskerm en gadeslaan; Mike beduie sy wantrouige broer om te ontspan: hulle  sál  nie  speel  nie  en  hul  neef  Dino  sit  en  kyk  na  die  naweekkoerant  se advertensie-afdeling se twee blaaie advertensies vir foonsnolle en bordele. 

Joey  weet  nie  so  mooi  nie.  “As  hy  hulle  nie  kies  nie,  sal  die  fokken  ou mos in die pad gesteek word?” 

“Eers ná die toernooi waarop jy ons geld verwed het, Joey, eers ná dit. Op jou  stomme,  onnosele  manier  het  jy  dalk  tog  ’n  baie  slim  plan raakgestruikel.” 

Die  bestuur  van  die  Liga  Teen  Doodstraf  sit  gedwee  om  die  tafel  in  hul papierhoede  ter  viering  van  hul  president  se  verjaarsdag.  Die  prof  was, natuurlik  en  oudergewoonte,  bloot  lus  vir  pizza  en  Scrabble  voor  sy knetterende vuurherd. 

Dis  nou  ook  nie  ’n  gróót  verjaarsdag  nie,  het  die  oubaas  beduie,  iewers aan die verkeerde kant van vyf-en-sestig en die regte kant van sewentig. 

Die prof se plaaslike pizza-afleweraars heet Leonardo’s en al hul pizzas is na skilders vernoem, tot sy groot vermaak. 

Christie,  met  sy  obsessiewe  kompulsies,  sukkel  oudergewoonte  daarmee dat daar een-en-twintig van Leonardo’s se pizzas na skilders vernoem is (die Rothko,  byvoorbeeld,  ’n  volgraanbasis  met  slegs  tamatiepuree  vir  die  lakto-vegetariër;  die  Warhol  spog  met  ’n  gebakte  eier  in  die  middel  van sousboontjies) en dan ’n enkele ene na ’n skildery, die Mona Lisa. 

“Christiaan,” glimlag die prof, “ek sal hulle vra om meer skilderye op die spyskaart  te  sit  eerder  as  om  die  Mona  Lisa  af  te  haal.  Die  Guernica  …  ’n basiese margarita met afval. Die Déjeuner sur l’herbe … kropslaai, roket en komkommer! Delacroix se Vryheid … bou jou eie!” 

Ava pak QUASAR op die Scrabble-bord, skuif haar brilletjie boontoe en sê: “Vat so, Birthday Boy, vat so, ou Slimjan, triple letter op Q, boonop.” 

Haar foon lui iewers onder die tafel, sy duik af en voel-voel daarna, maar dis tjoepstil voor sy dit in die hande kry en sy swets dan saggies toe sy sien dis weer Allan September. Dis die tweede keer dat hy aflui voor sy haar foon kan  bykom  en  sy’s  behoorlik  omgekrap  toe  sy  net  sy  stemboodskap  kry wanneer sy terugbel. 

“Probleme, Ava?” vra die prof. 

Tannie Oldershaw maak by voorbaat weer haar glas vol. 

“Nee,  Prof.  ’n  Knaendheidjie.  Waarvan  ek  teen  my  eie  beterwete  nogal begin  hou,  maar  wat  my  terselfdertyd  irriteer.  Shame,  die  arme  outjie  is ontstig oor sy pa, hy wil aanhou gesels …” trek sy haar skouers op. 

“A!”  roep  die  oubaas  triomfantelik  uit,  “maar  nóú  het  jy  probleme!”  Hy pak  die  teeltjies  voor  hom  in  stadige  aksie  uit:  M.O.R.G.A.N.A.  van  die linkerkantste hoek onder af binnetoe, tot waar dit by ’n vorige S aansluit. 

Hy gryp die papier met hul tellings: “M is drie, O een, R een, G twee én dubbelletter  is  vier,  A  en  N  en  A  en  S  is  almal  een.  Dis  dertien  …

Driedubbel-woordtelling,  nege-en-dertig  …  Al  my  letters  gebruik, vyftigpunt-bonus  …  mmm  …  maak  nege-en-taggentig.  Vat  jy  só,  me. 

Dampies!” 

Tannies  Oldershaw,  Lipschitz  en  Myers  protesteer  ligweg  voor  Ava snedig lag: “Morganas? Watter kakstorie …” 

“Ava, taal,” vermaan Christie, nog gans te nugter vir dié tyd van die aand, 

“dis  die  prof  se  verjaarsdag.  Laat  hom  maar  …”  hy  maak  daai  irriterende handgebaar van hom en die prof tree self tot die stryd toe. 

“Morganas  is  ’n  totaal  aanvaarbare  woord!”  stry  hy.  “Fatas  morganas! 

Super-mirages, soos die Vlieënde Hollander!” 

“Die  Vlieënde  Hollander?  Shit,  Prof,  jy  gaan  soek  daai  ding  darem  ver, jong …” grinnik Ava vir hom. 

Die oubaas wip hom sigtelik, beduie dan met ’n glimlag dat hy nie ernstig suur is nie en abel aan: “Ja, waarom dink jy sien niemand meer die Vlieënde Hollander  nie?  Dis  baie  eenvoudig  –  daar  is  amper  nie  meer  outydse hoogskepe op die see nie! Dit was al die tyd mirages,” sê hy, “super-mirages, en om dié verskynsel behoorlik te verstaan, moet jy kyk na refraksie en nie na

…” 

“Vat  maar  daai  fokken  nege-en-tagtig  punte,  Prof,”  sê  Ava  Reskot Dampies  en  gryp  haar  foon  dié  slag  na  drie  luie  raak.  Maar  haar  “Hallo?” 

word weer eens begroet deur die universele piep-piep. 

“Fok  jou,  Allan  September!”  skree  sy  in  die  dooie  telefoon,  skakel  hom dan terug en herhaal dit om sy stempos se onthalwe. 

Daar  staan  reeds  twee  groot  groen  lorries  en  wag  wanneer  die  bus  hulle iewers  ’n  driekwartier  se  ry  van  Pretoria  aflaai.  Dis  ’n  warm  laatmiddag  in die Magaliesberg, die droë geel gras stoom sy laaste bietjie damp, sonbesies sing; ’n ou in kakie blaf op hulle om so vinnig moontlik in die lorries te klim. 

Iemand lag hardop en die ou in kakie raak driftiger: “Toe, toe, toe!” skree hy.  “Ons  het  nie  heeldag  tyd  nie!  Fokken  opskud!”  Die  Springbokke  begin een na die ander sien die man het ’n geweer. 

“Chill, bra,” sê ’n stem wat klink of dit uit Durban kom. 

Die  ou  in  kakie  span  sy  geweer,  hou  dit  in  die  lug  en  raak  behoorlik moeilik:  “Klim  in  die  lorries!”  herhaal  hy  en  nog  twee  kakiegeklede  mans kom sluit by hom aan. 

“Toe, toe, Wim, dis ons gaste,” sê die een. “Klim asseblief in die lorries, menere, ons het nog so ’n entjie om te ry. Die Wallabies is op pad! Julle moet oor minder as twee weke reg wees op Loftus en ons is hier om te help.” 

Effens gerusgestel tou die Bokke om agterin die lorries te klim. 

Allan, Chippa en Thando is die laaste om in die eerste lorrie te klim en in die  donkerte  onder  die  kapseil  wil-wil  Allan  en  Chippa  hulle  net  vererg  vir die  anonieme  stem  wat  sê:  “Die  Drie  Assuransiesmouse!  Welkom,  manne!” 

voordat  hulle  oë  by  die  lig  aanpas  en  hulle  sien  dis  hul  vriend  van Bloemfontein, Jaco Lancaster, wat daarvoor verantwoordelik was. 

Die rit is ’n stywe ent, goed ’n halfuur se stampende agterstewes, maar dit begin in goeie luim toe Chippa ’n oproep van die Bulls se skakelbeampte kry oor  sy  spelersprofiel  vir  die  wedstrydprogram  vir  volgende  Saterdag  se Wallaby-toets. 

“Madeleine!  Hoe  gaan  dit  met  jou!  …  My  spelersprofiel,  ja-a,  het  jy  dit nie gekry nie? … O, het ek dan nie al die vrae ingevul nie?” Sy beste vriende

kan reeds sien hoe hy homself verkneuter in die PR se ongerief, waarom dan, wonder  hulle.  “Mooiste  woorde  ooit  gehoor,  ja  …  Já.  ‘Fuck  me,  fuck  me’

wás die mooiste woorde wat ek al ooit gehoor het, Madeleine …” 

Die  lorrie  skaterlag  terwyl  Chippa  aflui  met:  “Nes  jy  wil,  Madeleine. 

‘Geluk,  Chippa,  jy’s  ’n  Springbok!’  sal  dit  wees…  .  ja-ja,  dankie,  kyk  na jouself.” 

Terwyl almal onder mekaar begin draak steek, vat Allan die kans om gou-gou Kaap toe te bel, maar die sein verdwyn voordat Ava Reskot Dampies kan optel. Hy probeer weer, met dieselfde resultaat. 

“Ou partner, ek wil nou nie onnodig op jou batterye pis nie …” 

“Los dit net, Chippa,” sê Allan. 

“Skuus, man.” 

Hulle  sit  en  kyk  agter  uit  die  trok  na  hoe  die  son  oor  die  Bosveld  begin ondergaan;  toe  Allan  se  foon  twee  keer  vlugtig  lui,  verdwyn  die  sein  weer agter ’n koppie. Wanneer die sein weer verskyn, flits daar ’n boodskap dat hy stempos het. 

“Fok jou, Allan September!” hoor hy dan op die stempos vir Ava Reskot Dampies op hom skree en dis die dertiende manier waarop Allan September verlief  raak,  as  jy  baie  sentimenteel  is  en  maklik  tel,  of  die  sewende,  as  jou hart  effens  harder  is:  daai  manier  wat  jy  wonder  of  liefde  nie  in  die  longe geleë is nie, want God weet, jy sukkel om asem te haal dis so seer. 

As  die  lorries  ’n  ruk  daarna  tot  stilstand  kom  in  ’n  oopte,  tussen doringbome  langs  ’n  dam,  word  Allan  ook  nie  bemoedig  toe  Riël  Wessels daar  staan  en  wag  op  hulle  nie.  Kakie  van  kroontjie  tot  toontjie,  so  ook  die manne wat rondom hom staan. 

So  ook  Boychie,  so  ook  Wayne  Duraan  …  laasgenoemde  darem  in  sy Boksweetpak. Wayne lyk de moer in. 

“Dagsê, manne!” sê Riël Wessels, “dagsê en welkom by Kamp Gees!” 

Agter Riël en die ander is daar ’n bokskryt, ’n yslike hoop buitebande en

’n paramediese bussie, kompleet met ’n rooi kruis teen die kant geverwe. 

“Hierdie  is  nou  so  welkom  soos  ’n  pitseer  op  ’n  groepswoeps,”  brom Chippa in die ry agter Allan. “Ek ken kak en ek ken biltong …” 

Skemer  begin  sak  oor  die  Atlantiese  Oseaan,  en  in  hul  Llandudno-huurhuis drie  blokke  van  die  see  af  kry  Mike  en  Joey  Bonavita  kwaai  kajuitkoors. 

Hulle lus ’n bietjie ander lug, ’n bietjie sirkulasie van mense, om nie eens van die moontlikheid te praat van meisies wat nie geld vra nie. 

Buite  op  die  stoep  sit  hul  neef,  Dino,  oudergewoonte  die  plaaslike middagkoerant  se  Adult  Entertainment-afdeling  en  lees,  of  dan,  betrag. 

“Watter ene kies jy, Dino, as jy nou moet kies?” gaan vra Joey. 

Laat  hulle  liefs  ’n  hoer  huur  om  hom  stil  te  hou  as  dat  hulle  hom  alleen hier los om sy bisarre strikke vir die bure se troeteldiere te begin stel. Hulle sal nie langer as ’n uur of drie gaan uithang in Kampsbaai of Houtbaai nie en as  “Keanu  Reeves”  nou  skielik  in  een  van  daai  sypaadjiekroegies  langs Victoria  Road  oorkant  die  strand  opdaag,  het  hulle  kort  voor  lank moeilikheid. 

Die hele Kaap kyk uit vir “Keanu Reeves”. 

In Houtbaai sal “Keanu Reeves” nog meer reaksie uitlok, daarom: “Watter ene kies jy, Dino, as jy nou moet kies?” 

Dino  weet  duidelik  lankal,  hy  beduie  grinnikend  na  ’n  halfgesmeerde swart-en-wit  foto  waaronder  die  leergeklede  Heidi  belowe  om  ’n  bietjie dissipline te kom administreer. “Sakemanne en luukse hotelle word verkies,” 

verduidelik Heidi verder. 

“Jy seker, Dino?” vra Joey. Toe die Italianer sy kop geesdrigtig knik en so breed  glimlag  dat  ’n  paar  druppels  speeksel  op  sy  neef  se  hemp  beland,  vra Joey  hom  nog  twee  maal  en  beduie  dan  vir  Mike  om  te  kom  bel  en  te onderhandel. 

Vier maal haar normale fooi en die belofte van veel meer; ja-ja-ja, die man is  ’n  aap  in  jeans,  maar  hy  lyk  darem  soos  ’n  filmster.  “Keanu  Reeves”  en

“Heidi”, watter paartjie, grinnik Mike en druk die nommers. 

Hulle  hang  rond  om  “Heidi”  te  verwelkom.  Sy  is  natuurlik  vyftien  jaar ouer as op die foto, maar gepas bottelblond en ’n peits steek by haar handsak uit. 

Die  tweeling  wys  haar  waar  alles  is  en  stel  haar  aan  hul  oorstelpte Europese  neef  voor  met  ’n  versoek  om  haarself  gemaklik  te  maak  en  klim dan in die kar wat hulle by Eugène leen. Kampsbaai of Houtbaai? 

Vir twee jong oorsese besoekers is dit beswaarlik eens ’n vraag. Mike en Joey  draai  links  waar  die  Llandudno-pad  ’n  T-aansluiting  met  die  grootpad vorm. 

Die  seisoen  is  goor,  maar  iewers  in  Kampsbaai  is  daar  altyd  iets  te  doen vir ’n jongerige ou met ’n oopgeknoopte katoenhemp, ’n duur leerbaadjie en

’n  yslike  bedrag  as  kredietkaart-limiet.  Die  Bonavita-tweeling  kwalifiseer met akklamasie vir al drie vereistes. 

En dis eintlik ’n lekker aand buite en die twee broers ontspan met ’n laaste sliert  son  oor  die  see.  ’n  Biertjie,  ’n  wyntjie,  ’n  konjakkie  en  naderhand  het die glibberige Joey twee meisies oorreed om by hom en Mike te kom sit. 

Donnae, heet die ene, Suné, heet die ander en dit raak ’n lekker aand vir die  Bonavita-tweeling  met  shooters  en  grappies  en  gans  te  veel  drank. 

Donnae en Suné is ook nie ongeneë om in Llandudno by hulle te kom oornag nie en raak, per tequila, nog minder ongeneë. 

Dinge vlot so vinnig, dis nog maar halfelf toe hulle by die huis kom. 

Mike sukkel so ’n rukkie met die Yale-slot se sleutel, swaai die deur dan ta-daa! oop met die vooruitsig van ’n warm jacuzzi en borrels op Suné – of Donnae, hy en Joey het nog nie gepraat nie – se borste. 

Toe  hy  die  deur  oopgemaak  het,  sê  Mike  Bonavita  egter  saggies  in  sy derdegeslag-Italiaans:  “Joey,  maak  enige  verskoning  op,  maar  kry  net  die meisies hier weg.” 

Joey  vrees  die  ergste  en  begin  sleep  die  protesterende  Donnae  en  Suné terug  kar  toe.  “Hey,  Mike,”  roep  een  van  hulle,  maar  hy  kyk  nie  eens  om voordat hy stilweg totsiens waai nie. 

Mike  staar  stom  na  die  kombuis,  waar  Dino  sit  en  grinnik  met  ewe  veel bloed op sy gesig as op die kombuisteëls en -mure. “Hallo, Mike,” lag hy. 

Mike  begin  soek  onmiddelik  op  sy  foon  na  Eugène  Rademeyer  se nommer. 

Daar waar Riël Wessels in die lig van een van die lorries staan en wag, kry hy die manne natuurlik nogal jammer. Die Springbok-rugbyspan, hulle haat hom nou,  maar  hulle  gaan  almal  oor  op  die  meeste  sowat  drie  maande  vir  hom kom dankie sê. 

Maar dis moeilik vir Riël. 

Om  die  sensitiewe,  dog  onbreekbare  kant  in  ’n  man  uit  te  trek,  moet  jy hom, helaas, so dan en wan deur doringbosse jaag met ’n vragmotor, só het Riël  geleer  tydens  sy  destydse  opleiding  in  die  Spes  Magte  en  só  het  hy  dit onthou  die  jare  in  Amerika,  toe  hy  een  aand  na  Robert  Bly  geluister  het  in Des Moines en ’n week later ’n instrukteur geword het. 

Hy  het  ander  mans  geleer  hoe  om  hul  lessenaarlewens  te  verryk  deur naweke die bos in te vaar, tot in hul kern in verneder te word en op mekaar te skreeu,  alles  te  laat  gaan  totdat  hulle  eindelik  huilend  en  halfnaak  mekaar omhels  het  en  huis  toe  gegaan  het  om  weer  waardige  pa’s  en  mans  in  hul gesinne te wees. 

Manne  móét  hulself  vind  deur  hulself  vol  modder  te  smeer,  dis  daai oerdinge  wat  ons  afgeskud  het.  Dis  hierdie  geprosesseerde  lewe  –  kyk,  die modder  maak  ons  almal  dieselfde  kleur,  dink  Riël  en  klap  vir  hulle  hande, soos Shot Owens, gevolg deur Ronnie Tshivhase, die eerste Bokke is om om die  dam  te  hardloop  met  ’n  buiteband  oor  die  skouer  en  voor  hom  te  kom staan. 

Jy leer altyd iets oor jouself wanneer ’n lorrie jou deur doringbosse jaag, dog  Riël  radio  gou-gou  vir  Wim  om  ’n  bietjie  stadiger  te  ry  aan  die linkerkantste oewer, netnou trap hy ’n voorryman. 

Riël  klap  geesdrigtig  soos  die  spelers  ingehardloop  kom,  soos  jy  sou verwag  –  vleuels,  dan  heelagters,  buitesenters,  ander  agterspelers  en

losvoorspelers, hakers, slotte. Ten slotte, die stutte. 

“Daar’s  hy,  daar’s  hy,  manne!  Di-i-is  wat  ons  van  julle  soek  op  Kamp Gees! Gees, manne, gees! Gees, gees, gees!” roep Riël die Bokspan binnetoe, klap sy hande en beduie hulle moet ’n bietjie langs die vuur ontdooi. 

Hy  kan  klaar  sien  die  ervaring  bind  die  manne  nader  aan  mekaar  en  die dam, die bokstoernooi, die eier-kook in hul eie urine en die biduur moet nog kom. 

Die laaste drie langs die vuur is uiteraard stutte, Thando Mkhaliphi van die Sharks, die Lions se Cecil Tredoux en, verbasend genoeg, heel laaste Akker Donaldson,  wie  se  pa,  Eik,  vyf-en-twintig  jaar  gelede  ’n  hele  geslag Argentyne en Engelse na ander sportsoorte gedryf het. 

Akker is duidelik beter oor tien treë as oor twee myl, dink Riël, ek beter vir Boychie vertel. 

Die probleme kom eers toe hy hulle so tien minute later vertel hulle moet nou wegkom by die vuur en die damwater in. “Trek alles uit, manne,” voeg hy by, “álles, anders was julle nie mooi skoon nie.” 

Daar  word  hier  en  daar  brom-brom  geprotesteer,  maar  ’n  paar  van  die spelers is klaar in hul adamsgewade die yskoue damwater in en die res volg eindelik  gedwee.  Niks  om  ’n  man  so  ’n  bietjie  te  disoriënteer  as  om  hom tussen doringbosse te ja en dán sy ego van hom af te stroop nie. Só verstaan Riël die menslike sielkunde, of dan dié van die mansgeslag, altans. 

Dan hoor hy ’n diep stem: “Aikôna.” Thando Mkhaliphi het net tot by sy onderbroek gevorder en daar waar hy reeds sy spanmaats se tande uit die dam hoor klapper, begin hy weer sy broek optrek, vasmaak en sy hemp optel. 

“Aikôna,” sê hy dan weer. “Genoeg. Dis genoeg. Ek moes al klaar in my lewe my broek in die veld aftrek en my met klei besmeer. Ek is al klaar met my  inlywing.  Ek  is  ’n  man.  Ek  is  klaar  ’n  Xhosa-man.  Aikôna.”  Die  groot voorryman  druk  eers  sy  arm  by  die  verkeerde  hempsmou  in,  maar  dit  bring hom nie van stryk nie. 

“Aikôna,” sê hy weer en gaan sit om sy skoene aan te trek. 

Daar is ’n gefladder in die kakiegeledere. “Wat maak ons nou, Riël?” kom Wim en een of twee van die ander vra. 

“Ons sê hom hy kan sy goed vat en loop,” sê Boychie skielik beslis. “Hy’s

nie  groter  as  die  Springbokspan  nie.  Hey,  Mkhaliphi!”  roep  Boychie  op Thando,  “niémand  is  groter  as  die  Springbokspan  nie!  Niemand  nie!”  Hy swaai ’n driftige arm wanneer hy van roering in die water bewus word. 

“Jy  kon  darem  jou  punt  gemaak  het  vóór  ek  in  die  fokken  dam  geklim het,”  bibber  Chippa  van  Metzinger  vir  Thando  en  begin  soek  na  sy  klere langs die vuur. 

“Jy ook, Van Metzinger! Trap, man! Trap! Jy’t g’n dissipline en jy … jy, September …” verskuif hy sy aandag na Allan, wat hom woordeloos uit die water by sy vriende kom voeg het, “ … September, jy … jy’s glo ’n dônerse genie … maar jy … jy …” 

“Wat?”  vra  Chippa  gemaak  verbaas,  sarkasties  ondanks  sy  klappertande. 

“Wat van hom?” 

Toe Boychie naderkom, het Chippa nog nie sy broek aan nie. ’n Ernstige gebrek,  as  ’n  geklede  man  skielik  op  jou  begin  gil.  Boychie  gil;  Chippa  en Allan konsentreer daarop om hul broeke aan te trek en Thando staan twintig treë buite die lorrieligte klaar vir hulle en wag. 

“Van Metzinger! Jou witkak-strontsak!” 

“Praat jy met my, Vagina Monoloë?” kap Chippa terug, maar sy jeans is net by sy knieë toe Boychie hom stamp dat hy homself met ’n hand moet stuit voor hy val. Maar voordat Boychie kan skop na hom, sleep Riël Wessels die afrigter agteruit. 

“Boychie,” vra Riël, “is jy dood-doodseker jy wil hierdie manne nie meer op Kamp Gees hê nie?” Iets in Riël breek soos hy dit vra. 

Riël  volg  die  Drie  Musketiers  se  loopbane  al  sedert  hulle  sestien  was  en vir  die  dônerse  WP  gespeel  het.  Chippa…  .  hel  …  Thando,  daai  swart  man waarop  ons  gewag  het  …  en  die  Kaapse  kleurlingoutjie  is  ook  glad  nie  te septies nie. 

Op die agtergrond raak hy bewus daarvan dat Kamp Gees uitmekaar aan die spat is. 

Uit  die  dam  begin  een,  twee,  vier  ander  Bokke  nakend  verrys:  Harry Kowalski, die heelagter Shot Owens – stofgat Durbaniete, albei – dan Eddie Windvogel  en  Carlo  de  Wet,  sweerlik  agter  September  aan;  hul  ou  pêlle Tshivhase  en  Lancaster,  maar  dan,  vanuit  die  dieptes,  kom  die  hart  van  die

Bokke  en  die  Bulls  se  enjinkamer,  Mauritz  Vandeventer,  ook  stadigaan  uit die water gewaad. 

Dis die oomblik toe al Wim se drade lostrek. Hy span sy geweer, skiet ’n skoot ka-DWA! oor die dam en almal daarin se koppe en sê dan: “Nie jý nie, Mauritz,  fok,  man,  nie  jý  nie;  fok,  man,  jy’s  ’n  Bull,  man;  fok  hierdie Kapenaars, man! Fok hierdie Natallers … fok sommer vir Ronnie en fok vir ou Chippa ook! Hy was duidelik nooit … nooit …” 

Drie, vier instrukteurs is vinnig byderhand om Wim tot rus te maan, en hy oorhandig die geweer aan een van hulle, skielik kalmer, maar effens kleiner. 

En  sy  uitbarsting  gee  Riël  kans  om  die  situasie  weer  onder  beheer  te  kry:

“Terug in die water, manne! Kamp Gees gaan oor géés! Géés! Spangees!” 

Die sewe bibberende spelers weifel ’n oomblik voordat hulle omdraai. 

Dis  daai  einste  oomblik  wat  daarvoor  sal  sorg  dat  hul  peesters,  pase  en pinkstere  laat  môreaand  op  nasionale  televisie  sal  verskyn,  gevolg  deur  hul maanverligte nat boude en almal anders se verwilderde gesigte. 

Die  Bulls-slot  Mauritz  Vandeventer  besef  dit  nie,  maar  sy  broederlike drukkie teen Eddie Windvogel se skouer soos hulle omdraai terug dam toe, is bestem  om  eendag  in  Amerika  ’n  plakkaat  te  word  vir  die  uitbreiding  van gay-regte. 

En soos hulle in die pad af stap op soek na teer en selfoonontvangs, weet die Drie Musketiers ook nog nie wat die toekoms inhou nie. Allan is tjoepstil en probeer sy ledemate warm vryf, Chippa bibber self nog, maar kry darem uit: “K-kamp G-gees was g’n f-fees …” 

“Kamp Gees was wel fokken kámp,” sê Thando en kyk weer, vergeefs, vir

’n selfoonsein. 

’n  Halfuur  later,  so  ’n  rukkie  nadat  Chippa  die  moontlikhede  van verkluiming oorwegend ernstig beginne opper het, praat Allan vir die eerste maal sedert hulle by Kamp Gees opgedaag het. “E-ek dink ek hoor ’n kar,” sê hy. 

“Dan’s die pad naby,” sê Thando en begin soek weer ’n selfoonsein. 

Maar  dis  Wayne  Duraan,  wat  van  agter  af  aangejaag  kom  met  genoeg vaart  dat  hy  hulle  amper  doodry  voordat  hy  vyftig  treë  verder  stop  in  ’n stofwolk  waardeur  sy  truligte  skyn,  voordat  hy  vinnig  genoeg  agteruit  om

hulle so hittete weer amper dood te ry. 

In die warmte van sy kar is daar g’n klagtes nie, al het al vier van hulle pas hul rug op groot geld gedraai. 

“OK,  ouens,  my  plek  vir  ’n  warm  stort  en  ’n  knertsie  voordat  ons  by Diamonds  ’n’  Jugs  gaan  kyk  of  die  poppe  daar  dans.  Anders  gaan  ons Teazers toe, waar die poppe betáál word om te dans!” 

“Ai,  Chippa,  jy,”  sê  Thando  Mkhaliphi,  skud  sy  kop  en  bars  uit  van  die lag. Hy besef saam met Wayne en Allan dat hul kamers in die spanhotel dalk nie meer op hulle wag nie. “Ons is duidelik klei in jou hande.” 

Daar’s  so  ’n  paar  oomblikke  stilte  voordat  Allan  die  atmosfeer  verder versober  deur  hardop  te  wonder:  “Ek  wonder  of  daai  arme  ouens  darem  al weer hul broeke mag aangetrek het?” 

Hy hang  Moenie  Steur  Nie  buite  die  deur  op,  steier  dan  drie  treë  verder  die hotelkamer binne voordat hy onthou om sy selfoon af te skakel. 

Daar  is  reeds  54  onbeantwoorde  oproepe  en  67  teksbood-skappe.  Fok hulle almal, fok hulle, fok hulle, fok hulle, hy’t die span klaar afgegee vir die res van die dag. 

Hy  bel  ontvangs  om  seker  te  maak  niemand  word  na  sy  kamer deurgeskakel nie en kry kamerdiens om hom sommer dadelik drie dubbels te bring. Dubbel enigiets, my vriend, en ’n cheeseburger, lag hy wrang voor hy aflui. 

Hy  stoom  solank  die  stort  warm  en  skryf  ’n  yslike  fooitjie  vir  die kamerdienskelner neer wanneer dié daar opdaag met drie dubbel brandewyne en Coke en ’n cheeseburger. Boychie van Heerden is net nie so seker van die Coke nie, maar toe hy skoongestort uit die badkamer kom, drink hy al drie op

’n streep. 

Die waaier bo sy bed in die luukse Safari Lodge waar die Bokke tuisgaan, is op een. Boychie stel dit tot by twee, bel dan vir nog ’n ronde en dié keer is die kelner vinniger daar, die fooitjie dienooreenkomstig groter. 

Fok hierdie, dink Boychie, bêre die eerste dubbel haastig, val halfpad deur nommer  twee  gesig  eerste  en  poedelnakend  op  die  spierwit  Egiptiese katoenlakens  onder  die  waaier,  wat  in  tweede  rat  aanhou  swiep  oor  die beleërde Bokbreier. 

Een  of  twee  maal  verbeel  hy  hom  hy  hoor  iemand  aan  die  deur  hamer, maar hy kan nie seker genoeg wees om ’n fok om te gee nie. 

Boychie slaap. 

En  toe  hy  wakker  word,  is  dit  al  halfdonker  en  daar  is  al  189

teksboodskappe op sy selfoon en flits die kamer se telefoon self rooi soos ’n

padblokkade. 

Hy  begin  drink  die  tweede  ronde  se  derde  dubbel,  skakel  solank  vir  die derde ronde kamerdiens toe en druk die kragknoppie op die afstandbeheer. 

Soos  die  nou  al  hipervriendelike  kelner  die  skinkbord  vol  brandewyn  op sy  koffietafel  instoei,  word  al  Boychie  van  Heerden  se  nagmerries  waar  op die  platskerm  agter  die  man  en  begin  sy  gedienstige  glimlag  op  Boychie  se senuwees werk, soveel so dat hy hom aanjaag en vergeet om ’n fooitjie aan te teken. 

Op TV sit Alex Ndlovu en Riël Wessels en debatteer oor Kamp Gees en Springbokkleure  met  Lerato  Maqelana  agter  die  mikrofoon.  God,  dink Boychie, Here, vergewe my. 

Soos  die  debat  vorder,  kry  Boychie  sy  onderbroek  nodig.  Hy  kan eenvoudig  nie  meer  die  orgaan  trotseer  wat  hom  in  die  eerste  plek  in  al hierdie … hierdie …

Ndlovu,  wat  hom  wat  Boychie  is  so  pas  as  ’n  rassis  uitgekryt  het  op nasionale televisie omdat hy ’n wit, ’n swart en ’n bruin man op eie versoek uit  sy  span  laat  verkas  het,  sit  smalend  agteroor  terwyl  hy,  Riël  en  Lerato Maqelana kyk na ’n video wat Riël van Kamp Gees gemaak het. 

Daar’s drie tonele van hoe die Bokke op die trokke klim, laggend, hier en daar  ’n  duim  omhoog  en  hoe  die  manne  brandhout  bymekaarmaak  vir  die kampvuur  en  hoe  die  manne  om  die  dam  hardloop  met  die  lorries  op  hul spoor …

“Sien, Alex, Lerato,” begin Riël verduidelik, “jy léér iets omtrent jouself wanneer ’n lorrie jou tussen doringbome jaag …” 

“Leer  jy  noodwendig  iets  góéds,  meneer  Wessels  …?”  begin  die aanbiedster voordat Alex Ndlovu instorm. 

“Meneer Wessels,” sê hy, “jy leer ook iets wanneer jy vir die taxi wag of jou aardrykskundeles kry; jy leer iets elke oggend as jy wakker word, indien jy jou oë goed genoeg skoonmaak!” 

Op  daai  juiste  oomblik  word  die  video  op  die  skerm  agter  die  paneel gevries  op  die  gesigte  van  Harry  Kowalski,  Mauritz  Vandeventer  en  die  res van die spelers wat net halfpad by die dam uitgestap het. Op hul gesigte en, helaas, hul trosse, met Riël se video wat natuurlik niks van die geweerskoot

in sy video van Kamp Gees laat oorbly het nie. 

Riël staan op, maak sy arms oop: “Alex …” 

“Nee, o, dôner,” sê Alex, “nee, fok, moenie hier kom met daai wit tendens van jou nie!” 

Riël  voel  egter  dat  manne  mekaar  moet  leer  drukkies  gee  en  voel  dis belangrik dat hy en Alex nou … hier … die hele land het dit nodig, verdomp! 

Voor  sy  TV-skerm  loer  Boychie  al  deur  sy  vingers.  Hy  wil  nie  die  hele skerm sien nie. 

In Kaapstad gaan soek Nasty September vir sy selfoon dat hy Boychie van Heerden vir die 43ste keer kan probeer bel. 

In  Johannesburg  raak  Alex  so  paranoïes  en  Riël  teen  dieselfde  spoed  so liefderik dat Lerato Maqelana uit haar aanbiederstoel opstaan om Riël terug na sy stoel te begelei. 

Maar Riël is vasgevang daarin om die evangelie te versprei van Ysterjanne en Vroue Wat Met Wolwe Watookal en bied aan om Lerato ook ’n drukkie te gee,  gooi  hande  in  die  lug  soos  hy  terugdraai  na  sy  sitplek  en  kry  ’n  laaste oombliksingewing, swaai om en vra weer: “Lerato?” 

“Meneer Wessels,” stry sy en verspreek haarself, “moenie aan my ateljee raak nie!” 

“Ek sal, Lerato, ek sál aan jou ateljee …” en Boychie druk die afknoppie, voordat  hy  nóg  meer  terneergedruk  raak,  maar  nie  te  laat  om  te  sien  hoedat Mauritz  Vandeventer  en  Eddie  Windvogel  op  die  film  in  die  agtergrond, skouer aan skouer, kaalgat in die koue Magaliesbergse dam terugstap nie. 

Sodat wanneer Nasty September twee minute later die eerste mens in twee dae  is  om  Boychie  van  Heerden  in  die  hande  te  kry,  Boychie  die  vrede  het van ’n man wat alles verloor het:

“Jy’t  ’n  DVD  van  my  wat  seks  het?  Jy  wil  hê  ek  moet  bedank?”  sê-vra Boychie, vat dan nog ’n teug van sy laaste glas brandewyn. “OK, OK! OK, Nasty, maar terwyl ek jou nou hier op die foon het, wil ek jou net vertel dat jy dié vetste doos en dié skynheiligste drol en …” 

Hy  besef  die  ander  man  het  ’n  ruk  terug  al  afgelui,  skaduboks  met homself, tol in die rondte, val eindelik swetend op die lakens, met die waaier wat hom van bo af koel waai. 

“Pretoria … kák,” sê Boychie en wonder vlugtig aan watter film dit hom herinner voordat hy weer vir ’n sweterige rukkie aan die slaap raak. 

Gister  was  dit  ’n  gerug  en  vanoggend  is  dit  amptelik  die  waarheid  wanneer twee  werknemers  van  die  SA  Rugby-unie  met  kleurbaadjies  en  al gefotostateerde  foliovelle  oor  Boychie  van  Heerden  se  bedanking  onder  die joernaliste in die Springbok-spanhotel se Konferensiekamer II (Olifant) begin uitdeel. 

Daar’s  baie  joernaliste,  veel  meer  as  gewoonlik,  besef  Flip:  Boychie  en Riël  Wessels  se  manewales  het  ’n  internasionale  nuusstorie  van  die Springbokke  gemaak.  Hy  ken  minder  as  die  helfte  van  die  gesigte  wat  hul diktafone op die tafel pak, vurig op hul skote sit en tik en hul kameraposisies jaloers beskerm. 

Die  helfte  wat  hy  ken,  staan  almal  glimlaggend  en  gesels,  lag  so  nou  en dan  onbetaamlik  hard;  nes  Flip,  lankal  veterane  van  hierdie  toneel  en  nie meer verbaas oor enigiets wat in die binnekamers van die sport ontkiem nie. 

Agter die tafel vol mikrofone sit ’n paar varsgesig skakelbeamptes soveel plakkate en vlaggies moontlik neer ingeval iemand dalk die borg se naam op die  tafeldoek  sou  miskyk,  of  op  die  trui,  sweetpak  en  bofbalpet  van  die sprekers. 

Vanuit  Konferensiekamer  I  (Leeu)  kom  daar  ’n  paar  rondes  applous  vir Agrix  se  voorste  verkoopspersoneel  van  die  vorige  twaalf  maande; Konferensiekamer  III  (Renoster)  is  genadiglik  meer  stemmig  met  die argeoloë  wat  daar  vergader  om  sagkens  te  redekawel  oor  waarmee  Menéér Ples hom besig gehou het. 

Konferensiekamers IV en V (Luiperd en Buffel) is, soos feitlik altyd, leeg, maar  staan  en  wag  vir  sokker  se  Wêreldbeker-toernooi,  net  ingeval  meer argeoloë, ginekoloë of proktoloë eensklaps sou voel dis ’n blink gedagte om hul  konferensies  te  organiseer  om  saam  te  val  met  die  wêreld  se  grootste

sporttoernooi, soos die nou al senuagtige Lodge-eienaars vroeër wysgemaak is hulle moontlik sal. 

Flip  het  nie  eens  kans  om  sy  gebruiklike  suur  grappies  hieroor  te  kraak nie; hy’s te besig om stukkies van Boychie se mediaverklaring hardop te lees:

“…  soek  na  nuwe  uitdagings,”  “tyd  met  my  familie”  en  “jonger  ouens  kom sterk deur!” synde die standaarduitdrukkings. 

Rondom hom ratel die skootrekenaars, raak dan so ’n bietjie stiller toe die ganse media-afdeling van SA Rugby met gewyde gesigte instap, gevolg deur hul  president,  Johnny  Jacobs,  en  die  voorsitter  van  die  keurkomitee,  Roy Irvine. 

Flip glimlag, soos altyd, wanneer hy Uncle Roy iewers sien instap. Uncle Roy  dateer  uit  Flip  se  jeug,  Uncle  Roy  het  pen  op  papier  vir  Flip  sy rugbyteorieë probeer verduidelik. 

Flip het alles opgeslurp. 

Die  res  van  Suid-Afrika  was  skepties  oor  hierdie  wildeoog-Engelsman, maar eindelik, na vele struwelinge, het Uncle Roy Irvine die hele Suid-Afrika leer aanpas by die wêreld, ’n guns waarvoor hy, uiteraard, so gou doenlik in die  pad  gesteek  is  as  Springbokafrigter.  Tien  jaar  later,  ’n  mooi  veilige tydperk, het hulle hom gevra om span te help kies en hier is Uncle Roy weer. 

Dan tref die volle waarheid die mediakontingent: Hier’s hy weer, dubbel en dwars. 

“AS AFRIGTER!?!” Die versamelde joernaliste fluister die vraag só hard vir mekaar dat dit hoorbaar raak. As afrigter!?! 

Selfs  Flip  sukkel  om  die  nuus  te  verteer.  Al  maak  hy  gou  genoeg  die somme dat Boychie waarskynlik al twee dae tevore bedank het, daai aand ná Riël  Wessels  op  TV,  siestog,  is  die  gedagte  dat  sy  geliefde  Uncle  Roy waaragtig weer muis in hiérdie katnes wil wees, een te veel. 

Hy  gaan  staan  en  wag  die  ou  Oos-Kapenaar  in  ná  die  perskonferensie. 

Uncle  Roy  maak  sy  een  of  twee  tradisioneel  persoonlike  grappe,  vertel  dan vir almal in die rondte van die aand, vyftien jaar gelede, toe hy en ’n jóng; hy kyk vir Flip, grinnik en sê weer: “ ’n jóng Flip Geldenhuys in die strate van Lyon verdwaal het … Ja-a-a, ons raak ook oud, nè!” 

Flip besluit om eers weer oor die oubaas bekommerd te raak wanneer die

Bokke  weer  verloor,  staan  gedwee  stil  dat  Uncle  Roy  sy  middeljarige  hare deurmekaar krap en groet dan, soos hy na die spankamer in Spesiale Lokaal I (Springbok) verkas om sy nuwe, dog welbekende spelers te gaan ontmoet. 

Uncle Roy waai oor sy skouers vir die media en drafstap behoorlik by die span  in,  opgewonde  soos  ’n  kleuter  tussen  hondedrolle  om  weer  die ondankbaarste taak in Suid-Afrika te kan verrig. 

“Jis-jis-jis!”  groet  hy  opgeruimd  en  gaan  sit,  vryf  sy  hande  teen  mekaar. 

“Ek wil gou-gou ’n paar dinge sê. 

“Eerstens, welkom terug aan die Drie Musketiers. Knapies, almal van ons is trots op julle en dié van ons wat nié is nie, beter blêrrie vinnig trots op julle raak!”  sê  Uncle  Roy  en  sit  so  ’n  gemaakte  gluur  op  sy  gesig,  kyk  vinnig genoeg  twee  maal  heen  en  weer  oor  die  meer  as  twee  dosyn  rugbyspelers voor hom. 

“Nou ja, manne. Jy kry nie altyd wat jy wil hê nie, maar jy kry altyd wat jy kry en hier het julle nou vir Uncle Roy gekry. Ek is seker nou ook nie meer die  wêreld  se  beste  afrigter  nie,  maar  ek  was  dit  so  ’n  bietjie  meer  as  ’n dekade  terug  en  ek  het  ’n  paar  van  die  wêreld  se  beste  afrigters  afgerig  en hulle is almal bereid om hul Uncle Roy te help. 

“So  hou  op  dink  oor  wat  ék  gaan  doen  en  begin  dink  aan  wat  júlle  gaan doen. Ek is seker party van julle is bekommerd oor hierdie mal ou kêrel, maar niemand anders wou hierdie jôp hê nie. Die Wallabies is oor tien dae hier. 

“Julle  het  teen  Skotland  gelykop  gespeel  …  teen  Skótland  …  en  ’n  paar van julle se voële was onlangs op TV …” 

Daar’s  eers  ’n  gebrom  in  die  vertrek,  dan  ’n  gegrinnik,  dan, langsamerhand, ’n geskaterlag. 

“Skotland,  manne,  was  baie  erger  as  die  voële.  Maar  hou  gou-gou  ’n rukkie  op  worry,  doen  my  ’n  guns,”  hou  Uncle  Roy  sy  hand  omhoog  vir stilte.  “Hou  op  worry.  Niemand  verwag  niks  van  julle  nie.  Niks  nie.  Almal dink julle is kaksleg ná die Skotland-toetse. Almal trek diep asem in … ruik julle dit?” 

Iewers  vandaan  sê  iemand:  “Nee,  coach,  iemand  het  ’n  wind  gelos  hier iewers. Van die spanning, seker.” 

“Wel,” sê Uncle Roy ongestoord oor ’n paar gedempte giggels, “gee daai

wind dan so ’n minuut om terug in vry sirkulasie te kom. En dan probeer jy maar  weer.  As  die  lug  weer  vars  is,  snuiwe  dit.  Só  ruik  vryheid.  Niemand verwag niks van julle nie; dis hoe al die beste Springbokstories altyd begin. 

“Vra maar vir Uncle Roy, ek is ’n ou ballie, ek het dié storie al gesien.” 

Eugène  Rademeyer  sit  die  foon  neer  en  voel  verligting  soos  ligte  elektriese stroompies deur sy lyf vloei. 

Breaker  Moran  Connolly,  lieflike  naam,  Breaker  Moran  Connolly,  my verlossing. 

Dis  tienuur,  maar  wat,  ’n  Jägertjie  is  mos  ook  gesondheid  op  sy  eie manier,  maar  hy  gaan  sit  weer  onmiddellik  wanneer  die  verligting  floute word. 

Dit was die don. 

Dit  was  die  liewe  ou  don,  wat  net  ’n  laaste  paar  visum-goeters  laat uitsorteer,  maar  volgende  week,  volgende  week  …  “VOLGENDE  WEEK!” 

skreeu Eugène dit hardop, behoort die tweeling se neef of kleinneef of wat de dôner  hy  ook  al  is,  volgende  week  kom  Breaker  Moran  Connolly  uit Melbourne hier aan, volgende week …

Net  Dino  Zaccaro  se  dônerse  hare  kleur,  gekleurde  kontaklense  op  sy onnosele oë plak, shit, dink Eugène, dalk sal ek daarmee wegkom om hom ’n snotklap te gee, dalk pla dit die don nie eens nie … dink Eugène en gooi die sterk soetswart sopie in sy keel af

Breaker Moran Connolly kom Kaap toe, ’n man wat Dino huis toe sal vat, vir hom sal terugvat Italië toe, vir Dino en saam met hom al die gemors: die dooie prostituut, die Keanu Reeves-erige polisiefotosamestellings elke dan en wan op die koerantvoorblaaie; die man wat die Bonavita-tweeling se kaartjie terug na Oz is. 

O soete dag. 

Die wete dat die wilde wetters binne hoogstens veertien dae geskiedenis in Eugène  se  lewe  sal  wees,  maak  hom  sommer  nog  ’n  Jägietjie  skink,  vinnig afsluk en dan ’n derde, want Maya-Marie is ook vanoggend uit die pad uit. 

Eugène is pê. 

Maar hy’s te verlig om ’n uiltjie te gaan knip. 

“Volgende week!” roep hy weer hardop, alleen in die groot leë huis teen die  koppe  buite  Simonstad,  soveel  so  dat  die  klein  Ierse  terriër-tefie,  steeds swart  van  haar  babahare,  wat  hy  twee  maande  terug  hier  aangebring  het  vir Maya-Marie,  ’n  plas  op  die  mat  pis,  kerm  en  onder  die  glasblad-koffietafel gaan  wegkruip  waar  hy  haar  nie  onder  haar  baas  se  stapels  dekortydskrifte kan raaksien nie. 

“Too-ee-maar,  toemaar,  Lady,”  sê  hy  vir  die  brakkie,  tot  dié  eindelik onder  die  tafel  uitgekruip  kom.  Maya-Marie  sal  de  moer  in  wees  as  die hondjie enigiets anders as blakend gesond en vrolik lyk met haar tuiskoms en Lady is, ter komplikasie, ’n senuweebol. 

Gister  het  die  All  Blacks  op  Eden  Park  in  Auckland  een  van  die  gróót vernederinge  in  Springbokrugbygeskiedenis  opgedis;  Mkhaliphi  en  Van Metzinger  is  albei  gegeelkaart  in  die  proses,  September  het  net  na  rustyd mank van die veld af gekom en Joey Bonavita is tjoepstil. 

Soms. 

Soms tjoepstil, die afgelope dag, Joey Bonavita; amper half skaamkwaad dat Eugène se wedderswenk vir hom en sy tweelingbroer 25 persent rente in silwerskoon gewaste geld gaan beteken. Sy moer ook. 

Daarbenewens het Eugène vanoggend mossiepoep vir Maya-Marie by die lughawe gaan aflaai sodat sy uit die pad kan kom: ’n week shóppihng en Lê Mizzz in Lóndehn? ’n week shóppihng in Parýhs? en ’n week kuiehr by haar sústehr?  in  Milton  Keyyy-heyyynes?  maak  hy  haar  in  sy  kop  na  en  voel onmiddellik skuldig. 

Veilig  vlieg,  Maya-Marie,  sê  hy  bygelowig  boontoe  terwyl  hy  die spanning aanhou deur sy niere voel sedimenteer en eindelik self rustig op die bank aan die slaap raak, met Lady wat langs hom kom opkrul dat hy nie haar bo- of onderkante met ’n enkele oogopslag kan onderskei nie. 

Hy raak eers weer laatmiddag wakker van ’n allerverskriklike lawaai, bo-oor  die  see  en  die  naweekverkeer  van  Kaappunt  af;  daarvan  en  van  die  hek buite  sy  inrit,  waar  die  klokkie  herhaaldelik  gedruk  word  en  ’n  Australiese stem twee maal sê: “Eugène, jy moet asseblief kom help, ons het so ’n klein

bietjie kak met ’n aap.” 

Lady  dans  rond,  tevrede  dat  hy  wakker  is.  En  as  Eugène  sugtend  begin opstaan om te gaan kyk wat Mike en Joey en Dino nóú weer aangevang het, maak  Lady  die  keuse  wat  haar  hele  toekoms  sal  bepaal  en  draf  die  maer, senuweeagtige, swart krulhaarbrakkie agter Eugène aan om te gaan kyk hoe hy kyk wat nou weer aangaan. 

Sy vrek amper onder ’n kar se wiele soos sy weghardloop van die skrik, hol dan weer van pure senuwees terug oor die pad, banger vir die karre as vir die trop kermende bobbejaanwyfies. Lady se mens, Eugène, sit sommer daar in die gruis seekant langs die Kaappuntpad en huil saam met hulle. 

Die ander ene, Mike Bonavita, trek net sy skouers op. “Fok, Gene,” sê hy, 

“jy’t nie ’n idéé nie …” sê hy en krap agter sy oor. 

In die naaste melkhouttakke aan die Kaappuntpad hang Eugène Marais –

die bobbejaan, nie die oorlede skrywer nie – gevang in ’n nare strik en daar onder sit die trop wyfies – Elisabeth en Sheila en Elsa en Ingrid en … stroom daar eensklaps name vir hulle deur Eugène Rademeyer … en Antjie en …

Hul alfa-mannetjie lewe nog, maar hy baklei daarvoor. 

’n Tou verstrengel hom en soos Eugène onder die melkhoute in koes, sien hy doer agter staan die ander twee dônerse Italianers doodluiters op sy boot en drink. “Bring ’n skerp mes, julle kakke!” gil hy en hoor hoe sy stem breek, sien hoe Joey en Dino vir hom staan en lag. 

Mike  maak  homself  skaars,  verdwyn  boot  toe  en  verskyn  vinnig  weer terug op die kaaitjie, terwyl hy ’n yslike lem rondswaai. 

“Skuus,”  sê  Mike  as  hy  aangedrawwe  kom,  vinnig  genoeg  dat  die bobbejaanwyfies  in  alle  rigtings  spaander,  en  gee  vir  hom  die  mes  aan, 

“skuus, maar ek sukkel soms om hulle te beheer, skuus.” 

“Soms? Sóms?” sê Eugène in ’n huilstem en begin saag aan die tou om die hygende  bobbejaan  se  agterpoot  voor  hy  besef  hy  mag  die  dier  dalk  net  op dié manier teregstel en doodwurg; hy tel tot tien en gryp na die tou agter die dier se nek terwyl hy bid die geel slagtande mis sy polse. 

“Vat  net  die  fokken  boot  hier  langsaan  Simonstad  toe,”  sê  hy  deur  die stoeiery vir Mike Bonavita, “vat net jou broer en daai grieselrige ander ding hier weg, Mike, ek sal dit baie waardeer, fokof net. Fokof, fokof, fokof.” 

Mike  begin  akkoord  te  sê,  maar  Eugène  het  pas  die  arme  bobbejaan  se voorpoot  los  en  dié  swaai  nou  skreeuend  aan  ’n  agterpoot  heen  en  weer. 

“Bring my net eers ’n matras. En dan fokof julle, fokof julle, fokof julle; ek gaan jou fokken siek neef … ek gaan daai Keanu-kaksak …” 

Die boot is net uit die baaitjie wanneer die manne van Natuurbewaring vir Eugène Marais kom haal. 

Hulle  stem  kopskuddend  saam  met  Eugène  Rademeyer  oor  die  siekheid van die anonieme vandale; ja, hel, die arme bobbejane was eerste hier, maar verseker  hom  dat  dit  nie  lyk  of  enigiets  anders  as  sy  waardigheid  aan  die yslike Chacma-mannetjie permanent beskadig is nie. 

Eugène Rademeyer gaan sit op sy kaaitjie en kyk oor Valsbaai. 

Iets is nie heeltemal reg nie, iewers het hy van iets vergeet en hy bly voel ongemaklik  daaroor  tot  hy  terugstap  huis  toe  om  maar  soveel  moontlik  te suip. 

Maar op die luukse seiljag die Bonavita is Lady in elk geval heeltemal in haar noppies met haar nuwe mens, Dino Zaccaro, en lyk ook tevrede met haar nuwe naam, Zippula. 

Die twee Aussies kyk verstom hoe die koelbloedige Kalabriër die hond se maag  kielie  met  iets  wat  so  hittete  na  liefde  lyk,  en  glimlag  dan  verlig  vir mekaar. 

Wanneer  die  telefoon  hom  wakker  bel,  sê  Flip  Geldenhuys  se  liggaamsklok vir  hom  dis  nog  tienuur  die  aand  in  Suid-Afrika  en  hy  tas  vervaard  rond voordat  hy  onthou  dis  nou  nege-uur  die  oggend  in  Nieu-Seeland  en  hy’t gisteraand vir ’n ou in ’n Ponsonby Road-kroegie belowe hy sou vanoggend op sy radioprogram praat. 

Maar Flip is vlugflou en wolbek en hou net drie vrae voordat sy: “Fokof, Martin!”  dwarsoor  die  Noord-Eiland  se  brêkfisradio’s  uitgesaai  word  en  hy besef dat hy weer eens ’n halfdag halfberug sal wees in Nieu-Seeland. 

Die  tweede  maal  dat  hy  wakker  word,  besef  hy  hy’t  die Springbokoefening  gemis  en  hy  strompel  dikkop  die  hotel  se  bedrieglike marmervoorportaal in. Daar’s reeds ’n paar ondersteuners wat sit en wag vir

’n kans om die Bokke van vyf treë af te sien stap in hul sweetpakke en vra vir hul boodskappe en kamersleutels. 

Die  are  in  Flip  se  slape  klop  van  die  middernagtelike  aankoms,  die wakkerword  vyfuur  vanoggend  en  sy  bestraffing  van  die  hotelkamer  se yskassie, waar hy reeds ’n dag se loon spandeer het sonder om vaak te word, dronk te word of enigiets te eet. 

Iewers van regs hoor hy: “Hey, ou Flip Geldenhuys, is dit jy wat al daai kak  in  die  koerante  skryf?”  en  sien,  uit  die  hoek  van  sy  oog,  drie  dikkerige mans in groen sweetpakke onder mekaar sit en skater vir welke ene dit ook al was wat die vraag gevra het. 

“Nee, dis jou ma se …” begin Flip voordat sy Durbanse vriend en kollega Mike  Greenaway  deur  die  elektriese  swaaideur  gestap  kom,  hom  taktvol omarm en in die algemene rigting van die perskonferensie stoei. 

Op  die  agtergrond  hoor  hy  dieselfde  stem  vir  ’n  paar  Bokke  sê-vra:  “Is julle manne reg? Ons kom van ver af!” en besef die oubasie het nou stories

vir sy volgende halfdosyn braaivleise by die huis, om nie te praat van sy pêlle se bewondering vir die volgende dag of tien nie. 

Op  die  perskonferensie  sit  Uncle  Roy  maar  weer  stywe-oog  voor  die borgbanier  ná  Saterdag  se  pak  slae  en  beperk  hy  homself  grotendeels  tot lofprysinge  vir  die  All  Blacks  en  sy  vertroue  in  sy  eie  seuns,  goeie  seuns, moeilike tye, maar-maar-maar …

Dit  hou  lank  genoeg  aan  dat  Flip  wawyd  wakker  is  toe  Uncle  Roy  die versamelde horde daarop wys dat hy wat Flip is, nog jonk was toe Uncle Roy laas die Bokke hier in Nieu-Seeland gebrei het. “En kyk hoe lyk hy deesdae

… grys … wollerig …” 

Selfs  die  Nieu-Seelandse  koerantmanne  grinnik  ’n  bietjie,  die  immer entoesiastiese  radio-ou  Matt  Brown  skreeu:  “Fli-hiiip,  jy’s  ’n  legende,  ou maat!” 

Hy is skielik te vars om te wag, om vir die oubaas dag te sê, wuif totsiens, maak spore buitentoe en reken hy kan later mooi beleefd verduidelik dat hy

… Nou. Vars. Lug. Móés. Kry … na al daai ure op die vliegtuig, en toe Flip hom  weer  kom  kry,  staan  daar  ’n  driedubbele  cappuccino  voor  hom  op  ’n tafel in Queenstraat. 

Aaag wel. Flip geniet dit om oorsee te wees. Jy weet ten minste na wie jy verlang. Tuis is ’n man mos nooit heeltemal seker nie. 

Flip  het  beswaarlik  tyd  om  ’n  sluk  te  vat,  sy  tong  te  klik  en  hardop  te wonder  hoeveel  van  hierdie  fokken  plekke  in  hierdie  fokken  hoek  van  die wêreld se fokken hoofstrate heet fokken Queenstraat toe die foon lui. 

Dit  sê  “Private  Number”  en  hy  weet  dis  Lood  van  die  kantoor  af.  “Ja, jong,  die  Bokke  was  kaksleg,”  stem  Lood  saam,  “maar  ons  soek  ’n  paar stories. Hier gaan maar min aan in Suid-Afrika op die oomblik …” 

“Wel,” sê Flip, “dis seker goeie nuus vir iemand, veronderstel ek. Waar’s jou wonderlike koesarigama-man dan?” 

“Nee  wat,  ou  partner.  Hier’s  ’n  ou  wat  bergies  vermoor,  maar  die koesarigama-man  is  al  so  ’n  rukkie  stil.  Nog  nie  van  hom  gehoor  sedert  jy hier weg is nie. Hey, Flip …!” 

“Ja?” 

“Jy’s nie dalk die koesarigama-man nie?” sê Lood en Flip kan hoor hy sit

nie alleen in sy kantoor en lag vir sy eie kak grappie nie, daar’s ander stemme ook aan die skater in die agtergrond. 

“Fok  julle  almal,”  sê  Flip  en  wuif  vir  Wayne  Duraan,  die  Bokke  se fiksheidsman,  wat  op  die  sypaadjie  aangedraf  kom  teen  ’n  taamlike  spoed voor hy by Flip kom sit en kla oor al die vet tieners in al die verskriklike kort rokkies op die strate. 

“Nou  ja,  Wayne.  Hulle  het  ten  minste  nie  bergiemoordenaars  hier  nie,” 

skerm Flip vir Nieu-Seeland. 

Vir  Flip  is  Nieu-Seeland  soos  ’n  happie  hemel.  Hy  dink  egter  die  hemel belowe  waarskynlik  ook  nie  veel  opwinding  nie:  Hoe  lank  kan  ’n  man  dan nou op ’n wolk sit en chill met ’n harp voor dit eentonig raak? 

Die  koeiklokke  en  die  kettingsae  langs  Waikato-stadion  raak  weer oorverdowend  wanneer  hy  die  skopstellertjie  by  die  seuntjie  vat.  “Dankie, tjommie,” sê hy. 

“Mis,  mis,  perdepis,”  sê  die  seuntjie  vir  hom  voor  hy  van  die  veld  af hardloop  en  Allan  September  kry  hittete  lag,  kyk  vir  oulaas  na  die  ouens  in geruite hemde of swart rugbytruie met die kettingsae en die koeiklokke. 

Hy geniet daai gevoel van tienduisende mense om die stadion wat hoop hy misluk,  dis  die  miljoene  by  die  huis  wat  hoop  hy  slaag  wat  in  sulke oomblikke met Allan se kop smokkel. 

Op die groot skerm agter die pale sien hy die kykweer van Chippa se drie wat  die  telling  gelykop  gemaak  het.  ’n  Hele  agt  losskrums  na  die  toeter amptelike speeltyd geskiedenis verklaar het. Amper soos daai ou raaisel van hier kiep-kiep, daar kiep-kiep, vier maal herhaal en dan woerts in die hoekie. 

Die hoekie … dáái’s nou die probleem. 

Allan  het  twee  moeilikes  oorgekry  en  ’n  maklikerige  ene  gemis  sedert Shot Owens ’n kwartier na rustyd katkop van die veld gehelp is deur Wayne Duraan  en  twee  plaaslike  noodhulpmanne.  Daai  maklikes,  dié  is  die  klein jakkalsies, onthou Allan sy stelskopafrigters almal sê. 

Wel, dié is ’n gróót jakkals. 

Skop  hy  oor,  wen  Suid-Afrika  18-16  en  vlieg  hulle  môreaand  Perth  toe met ’n buitekans en miskien minder mislikheid tuis. 

Skop  hy  mis,  wen  die  All  Blacks  die  Drienasie-reeks  ná  ’n  skamele  vier toetse  elk  en  gaan  die  hele  Suid-Afrika  op  hom  vloek.  Dalk  nie  oor  dié moeilike ene nie, beslis oor die maklike ene van netnou. 

Op  hom  vloek,  op  Thando,  op  Chippa  en  op  liewe  ou  Uncle  Roy  vloek; veral  vir  Chippa  en  Thando,  want  daai  geel  kaarte  in  Auckland  vir  die

kamerade  van  sy  kinderdae  was  die  Bokke  se  doodskoot  op  pad  na  ’n  pak slae;  dít  en  Shot  Owens  se  harsingskudding  netnou  nadat  Nuke  McDonald hom  net-net  nie  laat  genoeg  geduik  het  om  vir  Richard  Stewardson  te  laat fluitjie blaas nie. 

Bliep jou, Nuke McDonald, dink Allan, as dit nie vir jou was nie, het ek nie nou hier gekniel en my verbeel ek sien hoe die bal deur die pale krul nie; was hierdie doelskop nou Shot se baby om te verpleeg. 

Die wind druk-druk skielik effens harder van voor af en Allan mik in sy gedagtes verder regs van die regterkantste regoppaal, dat die bal plek het om binnetoe te kan swaai. 

Hy  dink  aan  Chippa,  aan  Thando,  die  span,  sy  gesin,  sy  gedagtes  stotter weer ’n oomblik by Ava Reskot Dampies en dan skielik, saam met die ligte reën  in  sy  gesig,  dink  Allan  September  skielik,  aag,  bliep  Ava  Reskot Dampies ook, bliep hulle almal …

Aag,  dink  hy  verder,  in  fact  fók  sommer  almal  anders,  wat,  wat  van fokken  my,  en  draf  vorentoe  en  swaai  sy  regtervoet  só  glad  deur  dat  hy  nie eens kyk hoe die bal trek nie. 

Op die veld hardloop Thando en Chippa eerste nader, gevolg deur die res van  sy  spanmaats  wanneer  hulle  die  vlae  sien  lig;  in  die  persbank  raak  Flip Geldenhuys  meegevoer  en  skreeu  kliphard:  “Tiny  Naudé,  allamagtag!  Hy’s wragtag  fokken  oor!”  voordat  ’n  paar  stemmige,  suur  Nieu-Seelandse joernaliste hom vinnig aangluur en na hul rekenaars terugkeer. 

In  ’n  hoekie  agterlangs  staan  en  giggel  JJ  Harmse  en  Sim  Xabanisa,  die Sondagkoerantmanne,  saggies  genoeg  dat  die  Kiwi’s  nie  durf  aanstoot  toon nie, dog hard genoeg dat hulle kan hoor. 

Flip  pak  haastig  op  om  by  hulle  te  gaan  staan,  maar  sy  foon  lui  sommer gou ná die eindfluitjie. 

Lood van  Vanoggend se nuuskantoor soek so ses of sewe stories. “Ja-nee, Flip,  hier  praat  die  manne  nou  net  Bokke!  Bokke,  Bokke,  Bokke.  Praat hulle.” 

“Ses  of  sewe!?  Lekker  soos  dit  was  om  hulle  te  sien  wen,  Lood,  was  dit heeltemal te laat en gaan hulle waarskynlik in elk geval weer in Perth fokken verloor.” 

“Ag nou ja, dan skryf jy volgende week uit Perth ses of sewe stories oor hoe kak hulle is, ou Flip! Hierso … is dit steeds maar stil.” 

“Stil in Kaapstad? Stil in Kaapstad?!? Was jy al ooit in fokken Hamilton? 

Stil?  Guh!”  bars  hy  los  voor  hy  hom  bedink,  en  meer  versoenend:  “Ek  dag julle soek bergiemoordenaars!” 

“Hulle’t weer toegeslaan, Flip, “sê Lood, ’n oomblik somber. 

Dan  dadelik  weer  opgeruimder:  “Maar  jy  weet,  ou  partner,  die  syfers  sê gewoonlik  Springbokondersteuners  koop  meer  koerante  as  bergies.  So  daar gaat jy! Kou daai bliksems van  Rappo-” voordat Flip die geliefde prentjie van

’n  rooi  telefoon  druk,  maar  nietemin  homself  verbeel  hy  hóór  nog  vir  Lood

“… - rt!” doer oorkant die Indiese Oseaan sê. 

Ver, ver wes van Hamilton, om hul ysterwerk-ontbyttafel in ’n eetplek in bo-Wynberg, Kaapstad, spoeg Ava Reskot Dampies en Anastasia September per  ongeluk  ’n  paar  croissant-krummels  in  mekaar  se  hare  soos  hulle opspring  om  onder  die  TV  te  omhels,  sommer  die  ou  omies  wat  agter  hulle op en af spring ook, sê dan tegelyk “My langverlore suster!” en bars saam uit van die lag. 

“Skoonsuster, dalk? Daai broer van my …” 

“Jy  dik  gefokken  tik?  Daai  sal  mos  nooit  werk  nie  …  Arme  laaitie,  my nukke. Arme ekke, sy lewe, nottenfok nie.” 

“Hy’s die niceste outjie op aarde!” 

“Ek is nie die niceste girltjie op aarde nie.” 

Anastasia  skud  haar  kop,  kry  dan  weer  lag  oor  haar  klein  wonderwerk. 

“Dat ek jou nou weer moet fokken raakloop! Ava!” 

“Ja, my suster, daai aand buite Tweedekans … fokkit, my suster …” 

“Nou maar kyk vir ons! Ons is mos fokken orraait! Klaar geworry oor my! 

Sien jy? Moo-eerse gewig van jou skouers af.” 

“Ons moet net eers vir Allan vertel. Goeie laaitie. Fok. Ek moet hom maar saggies neersit …” 

“Ons sal dit mos mooi doen, Ava. Nou ja, jy’t iets vertel van ’n straatkind en ’n fokken kindermolesteerder …?” 

Die  biele  en  bielinne  wat  die  tagtigerjare  onthou,  sal  onthou  dit  was  súlke ellendige  tye  dat  die  Engelse  musikant  Sting  ’n  ligte  oproer  veroorsaak  het met  een  van  sy  eerste  solotreffers,  “Russians”,  semi-temerige  ligte  jazz waartydens hy die wêreld herinner het Russe is ook lief vir kinders. 

Dat  só  ’n  onsubtiele  gemeenplaas  op  sy  dag  as  ondermynend  ervaar  is, vertel  jou  ’n  paar  nare  dinge  van  die  tagtigerjare.  Seker  ook  van  Sting, blykbaar  ’n  tantriese  seksgod,  maar  kom  ons  gun  hom  die  voordeel  van  die twyfel:  Sy  hart  was  darem  minstens  op  die  regte  plek,  al  kon  jy  dan  nie dieselfde van sy smaak sê nie. 

Kom  ons  gun  hom  die  voordeel  van  die  twyfel  oor  oorspronklikheid  en verbeel  ons  hy  wou  aanvanklik  dalk  gesing  het  dat  die  Russe  ook saadskietende  penisse  (Sting  is  sweerlik  ’n  beleefde  seksgod)  met  HB-potlode in die kantlyne van hul skoolhandboeke teken, maar dit sou natuurlik die metrum van sy trefferliedjie liederlik bedôner het. 

Ieder  geval,  in  talle  Westerse  lande  het  baie  van  die  anonieme  seuntjies wat daai tekeninge gemaak het, top modeontwerpers geword en ewe baie het in die tronk beland. Maar in outydse Moeder Rusland was modeontwerp nie in die beroepsvoorligting-leerplan nie, nie eens vir dogtertjies nie. 

“In outydse Moeder Rusland,” pfff Oleg Smolin teenoor Nasty September, 

“het  daai  anonieme  seuntjies  almal  Vory  V  Zakone  geword,  Diewe  In  Die Wet. Tronkbendes. Soos julle 28’s hierso in Suid-Afrika.” 

“En  hulle  was  Vory?”  beduie  Nasty  na  die  yslike  rûe  van  Malkhaz  en Vasilly. 

Oleg se twee assistente, oudergewoonte een met ’n mus op en een met ’n enkele  handskoen,  staan  en  tuur  na  die  kole  in  Nasty  se  agterplaas  en  voer stadige eenlettergreep-gesprekke. 

“Jip,  toe’t  ek  hulle  jare  terug  uit  die  tronk  loop  haal  om  my  met  ’n moeilike  storie  te  help.  ’n  Morsige  storie.  Dit  was  deurmekaar  dae,”  erken Oleg en teug effens aan sy vinger en ’n half amber whisky. “My skuld, half, die gedoente,” sê Oleg en kry lag. 

“Jou skuld?” 

“Ja,  toe  ons  werk  klaar  was,  het  een  of  ander  oorywerige  amptenaar  die arme  skape  terug  in  Lubjanka  gaan  staan  en  smyt.  Voor  ek  geweet  het  wat gebeur.  Siestog,  hulle  was  seker  van  die  heel  laaste  manne  wat  in  Lubjanka gesmyt is destyds …” 

“Is dit waar hulle toe getatoeëer word?” 

“Ja, die Vory hou nie daarvan as hul lede met die owerhede saamwerk nie. 

In elk geval, destyds. Destyds, toe ek nog die owerhede was! Nou … sal ek jou eerlikwaar nie meer ’n honderd persent kan sê nie. Maar destyds, voor ek arme ou Malkhaz en Vasilly en Piotr weer uit die tronk kon kry …” 

“Kan hulle dit dan nie laat verwyder nie? Laser …? Wié’s Piotr?” 

“Piotr,”  sug  Oleg.  “Ai.”  Dié  keer  sluk  hy  dieper,  maak  so  prrr  deur ontblote tande. “Ai-ai-ai-ai-ai-ai-aai, arme Piotr.” 

“Wat het met hom gebeur?” 

“Piotr,  hy  was  die  derde  ene  van  hulle,  hy’t  einste  vir  die  laser-werk gegaan nie lank nadat ons hulle hier in Suid-Afrika ingekry het nie. Die Vory

…  Ai,”  sug  Oleg  weer,  “die  Vory  het  buskruit  in  die  ink  gemeng.  Ai,  ja. 

Buskruit. Arme Piotr …” 

“Hy dood?” 

Oleg knik sy kop. “Sy arme ou ma het nooit weer ophou huil nadat sy sy lyk  gesien  het  nie.  Op  sy  voorkop,  uitgebrand,  totdat  die  laaste  velle  onder die grond van sy voorkop afgevrot het. Sy arme ou ma … nooit in haar lewe weer nie …” 

“So dié twee …” 

“Hulle  dra  daarom  nou  maar  ’n  mus  en  ’n  handskoen,”  sug  Oleg,  “dis immers beter om in ’n mus en ’n handskoen in Kaapstad rond te loop en, hoe sal  ek  sê,  skuld  in  te  vorder  as  wat  dit  musloos  sou  wees  in  ’n  Moskouse tronk …” 

“Dit  kan  jy  weer  sê,”  sê  Nasty,  voordat  hy  oudergewoonte  effens  te  laat

besef dat hy self g’n ervaring of deskundigheid het oor óf Moskouse tronke óf  mus  dra  in  Kaapstad  as  die  kwik  hoog  hardloop  nie.  “Maar  is  jy  seker hulle sal daai takie kan verrig?” 

“Watter takie?” 

“Daai, die liggies gaan praat met daai meisie waaroor my seun nou al weer muisneste  staan  en  kry  het.  Geldjie  vir  haar  ongerief,  indien  enige.  Goeie geldjie, boonop. Net om uit sy lewe te verkas.” 

“Natuurlik,” skrik Oleg skielik wakker vanuit sy mymeringe oor die laaste dae van die Sowjetunie, “Ava Reskot Dampies! Natuurlik!” 

“Hou dit maar subtiel, asseblief,” sê Nasty. 

“Sjoe,  Nasty,  subtiel?  My  manne?  My  manne  is  so  subtiel  soos  …  soos bloed op toiletpapier … soos buskruit in ink … maar hulle is versigtig.” 

“Hou  dit  asseblief  dan  by  ’n  li-i-igte  ongelukkie  met  ’n  skeermes-tipe bloed op toiletpapier. ’n Skrikkie, nie ’n moerse skok nie.” 

“Ava  Reskot  Dampies  sal  net  effentjies  skrik,  sy  sal  nie  moerse  geskok word nie. Glo my,” stel Oleg vir Nasty gerus. “Terloops, ek vermoed Eugène Rademeyer voer iets in die mou …” 

As Anastasia September nie so haastig was middestad toe nie, sou sy dalk kom  groet  het  en  dalk  kon  afluister,  sou  sy  dalk  vir  Ava  kon  gaan  waarsku het. Maar sy was en sy het nie en sy kan nie; sy kry haar kar en klim die Blue Route, trap die lepel plat as sy weet sy’s verby die permanente kamera. 

Iemand  gaan  gestraf  word,  iemand  moet  gered  word;  haar  langverlore vriendin wag seker al klaar op haar. 

Sy  gooi  die  kloutou  balkon  toe,  vloek  saggies  toe  dit  nie  die  eerste  maal haakplek  kry  nie.  Haal  gou-gou  ’n  mes  uit  die  rugsak  wanneer  sy  ’n  verre fladdering  angs  voel  kom.  Sy  rol  haar  regtermou  op,  kerf  ’n  lyntjie  in  haar binne-arm totdat ’n bietjie bloed fyntjies daaruit syfer en veroorloof haarself

’n enkele suigie van die verbode, heerlike ystersmaak. 

Die tweede keer haak die kloutou natuurlik netjies. 

Sy trek drie maal hard daaraan, net om seker te maak, en dan klouter sy in die skaduwees langs die geute, verdwyn Sussie Middernag voor jou oë, tot sy weer uit die duister swaai, op die reling spring, haar tone daarom krul en dan geruisloos op die balkon land. 

Die seuntjie sien haar en sy sit haar vinger op haar lippe, glimlag vir hom, maar die arme outjie raak paniekerig en toe hy weghardloop, verskyn die man skielik voor die glasdeur en probeer vervaard en vergeefs om dit te sluit. 

Sussie Middernag skop die deur oop en die man is op die vloer, vra wat sy wil hê. 

Hy soebat klaar; hy weet daar’s baie moontlikhede. 

Sy stap nader en skop hom in die krop van sy maag; hy bied g’n weerstand nie en hy trek sommer treë agteruit, klein mannetjie, hý. 

Sy soek die seun terwyl sy hoor hoe die man in die agtergrond elke vyftien sekondes opnuut GUH! GUH! GUH! maak soos sy longe lug soek. 

“Hey, Eddie,” sê sy toe sy die kind in die badkamer kry. Die arme laaitie bewe van kroon tot toon en sy onthou sy’t nog haar bala-klawa aan, trek dit af en rol haar breedste moontlike glimlag voor die bang kind uit. 

“Eddie, ek is hier om jou te help,” sê sy. 

Sy draf terug sitkamer toe; die man lê en haal teen dié tyd al gemakliker en  vinniger  asem,  maar  sy  stel  dit  reg  met  ’n  harde  hakskeen  op  sy  solar

plexus voor sy weer gaan kyk wat Eddie aanvang. 

Arme klein Eddie het homself natgepis, sien sy, en besef sy was te traag met die Lunch Bar in haar rugsak. 

Fok tog. Die kind bibber van die bang en sy gaan sit langs hom in die plas. 

“Komaan,” sê sy vir die verskrikte straatkind in die matroospakkie. 

“Komaan, as jy nou mooi dapper is … belowe ek jou twee dosyn Lunch Bars!” 

Die seun is die slagoffer van baie vals beloftes, maar hy begin luister. 

Toe sy die man dan met een van Foejoe se drukke aan die slaap gaan sit nés  hy  tweederdes  soos  gewone  mense  begin  asemhaal,  sien  sy  oor  haar skouer Eddie staan en staar haar grootoog aan, kou aan sy sjokolade. 

Sy krap in die kaste op soek na ’n droë broek vir die seuntjie, maar dié is duidelik ’n suinige pederas. 

Sy onthou … en dan onthou sy sy wil ook nie verder onthou nie en hou sy dadelik en duidelik op om te onthou. 

“Ou kampioen,” sê sy vir die seuntjie, “as jy my vertrou, wag daar vir jou twintig fokken Lunch Bars en ’n droë fokken broek …” 

Dit vat ’n halfuur, ’n driekwartier, voordat hy instem en sy hom die twee verdiepings afkatrol met die kloutou, tot binne in die arms van … wie sou dit nou kon oorvertel? Haar … en die twee van hulle steel ’n kind by ’n pederas met lekkergoed …

Hulle hou vir mekaar duim in die lug en dan skud Sussie Middernag haar kop, onthou onwillekeurig die aand by die hek van Huis Tweedekans, fokus om daarvan te vergeet en gaan terug binnetoe om dinge af te handel. 

Dis ’n kaalkopmannetjie, ’n ou mannetjie, en hy huil en hy lag terwyl hy haar  om  sy  lewe  smeek  toe  hy  wakker  word.  Sy  wil  hom  sommer  plat bliksem, maar sy wil hom wakker hê vir wat kom, kry die petrolkannetjie uit haar rugsak en skud dit oor hom uit, oor sy rug ook toe hy nóg harder probeer pleit. 

Sy glimlag, luister so ’n rukkie kopskuddend na hom en haal ’n kombers uit haar rugsak, vroetel in ’n sysakkie en kry die lang braai-aansteker. 

Die kaalkopmannetjie slaan so vinnig so kwaai aan die brand dat sy eers uit  die  pad  moet  spring  voor  sy  daai  nare  reuk  van  mensvleis  optel  en  die

vlamme met die kombers begin smoor. Toe sy dit oplig, staar twee lewende oë vir haar uit ’n sterwende, swartverbrande liggaam. 

“En dis hoe ons rol,” sê sy vir hom en veins ’n skewe glimlag. “Kaapstad Karma-polisie! Gevang, gevonnis en gesmelt!” Sy sit ’n rukkie en kyk hoe hy doodgaan voor sy belangstelling verloor. 

Dan haak sy die kloutou los en spring ondertoe en niemand wat saakmaak, sou ooit uitvind sy was daar nie. 

Die lensiebredie prut lekker op die oond in die kommune in Aeschlochstraat, Observatory, en Ava vervloek haar huismaats Theryn en Sizwe, wat haar nou net  eers  vertel  het  hulle  bied  vanaand  ’n  dromsirkel  in  Durbanville  vir huisvroue aan, anders het sy nooit soveel moeite gedoen nie. 

Maar haar hart lig effens toe die jongste lid van die huishouding, Fen, van haar  staptog  met  die  honde  terugkom.  Fen,  vernoem  na  die  Drakensbergse musiekfees waar sy verwek is, se entoesiasme is so groot soos haar kaftan en haar boesem en sy asem die ryk stowe teatraal in. 

Die brakke, Gaia en Knersus, lek elkeen vier slukkies water en gaan lê plat op  die  vloer  om  te  kyk  wat  Ava  volgende  gaan  doen.  “Pornografie  vir honde,”  sug  Ava  wanneer  sy  die  deksel  optel  en  snuif.  Die  lojale  Fen  lag oudergewoonte  en  verdwyn  binnetoe  voordat  Ava  die  grappie  klaarmaak:

“Hulle  gaan  dit  nie  self  eet  nie,  maar  hulle  gaan  self  fokkenwil  fantaseer daaroor.” 

Die honde is moeg gestap en lê en snuif te lekker aan die lensiebredie om die  voorhekkie  te  hoor  kraak  oor  die   Hey  Nooit!  Collective  meng-CD  wat Ava  gister  gekry  het.  Op  die  eerste  snit  is  dit  hoeka  haar  stem  op  die agtergrond van haar tjomme Kaboem! Elize & Die Knalbonbons en sy sing in die hier en nou alte lekker saam. 

Malkhaz Kashrashvilli maak die hekkie na die hippie-huis stadig oop. Hy het twintigduisend rand in sy sak om vir die girl te gee en haar te sê sy moet uit die pad uit kom. Dan hier uit, so gou moontlik en so lank moontlik. 

Hy  en  Vasilly  het  goed  ’n  halfuur  gesoek  na  hierdie  gehuggie  in Observatory,  straatop,  straataf,  ’n  verkeersopeenhoping  op  wiele,  hier  en daar,  dié  kant  van  die  treinspoor,  daai  kant  van  die  treinspoor  …  hul  yslike viertrekwa nie juis gemaak vir tussenoorlogse straatjies nie. 

Toe hulle eindelik Aeschlochstraat kry, is dit eenrigting anderkant toe en sukkel  ’n  treklorrie  moeisaam  in  hul  rigting  tussendeur  al  die  geparkeerde karre in elke moontlike stadium van blootstelling aan die elemente. 

Die Georgiese reus is derduisende myl van sy huis af en vervloek sy geluk toe  hy  die  pot  papier-sker-klip  verloor,  wat  Vasilly  kans  gee  om  stadig  om die  blok  te  ry  terwyl  hy  wat  Malkhaz  is  gou-gou  sake  met  die  meisie  gaan uitsorteer. 

Hy trek sy wolmus tot teen sy wenkbroue, sug diep. 

En daar verloor hy homself toe hy die rooilensies ruik, ámper reg, ámper reg  vir  die  skep,  dink  Malkhaz;  ’n  oomblik  lank  is  hy  terug  in  sy  ouma  se agterplasie in Tbilisi tussen die sinagoge en die moskee en oorkant die kerk, van waar hy op ’n yskoue middag oor die Mt’k’vari-rivier sou staan en kyk hoe sy asem kondenseer voordat sy ouma roep die sop is klaar. 

Malkhaz  vergeet  tyd  en  plek,  dwaal  in  ’n  dwaal  deur  die  wawyd  oop persgeverfde  veiligheidshek  die  vrolike  bont  kombuis  binne,  snuiwe  die rooilensies in …

Malkhaz is weer ses jaar oud, hy maak sy oë toe …

Malkhaz  haal  die  mus  van  sy  kop  af  en  hou  dit  amper  gewyd  voor  sy borskas. 

Dis ’n hele lange rukkie voor hy weer sy oë oopmaak. 

Want  Ava  Reskot  Dampies  het  gehoor  een  van  die  honde  knor,  dan  hoe albei blaf en uit die hoek van haar oog ’n blok van ’n man gesien nader kom. 

En  die  ysterpot  van  die  plaat  af  gegryp  voor  hy  ’n  tree  nader  aan  haar  kan kom. 

Voor Ava kan dink, swaai sy daai pot en slaan hom dan met die boom teen sy  voorkop  dat  die  blok  van  ’n  man  reguit  agteroor  neersloeg,  in  die spattende lensies gly en met ’n slag doodstil op die vloer gaan lê, buiten vir

’n enkele ligte wippie. 

Gaia  en  Knersus  kan  nie  besluit  of  hulle  wil  eet  of  byt  nie,  besluit  dan blitsig op eet en Fen kom die kombuis ingehardloop. “Wat het gebeur?” roep sy en sien dan die fris man daar lê. “My Go-hod!” skreeu sy dan, “is jy OK?” 

en hardloop na Ava. 

Ava  knik  haar  kop  ja-ja,  staan  dan  nader  om  die  man  wat  sy  pas  met  ’n

kookpot flou gemoker het beter te bekyk, skrik ’n skoot toe sy sy gesig mooi onder die warm lensies begin uitmaak. 

Daar’s ’n tatoeëermerk op sy voorkop, ’n grote. 

“My Go-hod!” verwoord Fen haar skok. “Dis ’n piel!” 

Ava  word  wakker  in  haar  bed,  met  die  honde  op  die  voetenent  en  ’n besorgde Fen wat oor haar sit en waak, verdiep in ’n stokou kopie van Linda Goodman se  Love Poems. 

“Toemaar,  skat,”  sê  die  formidabele  Fen,  “toemaar,  skat;  hy’s  weg,  die polisie was amper dadelik hier; toemaar, skat.” 

Oleg Ivanovich Smolin is minder vertroostend toe hy die ontstelde Vasilly se  storie  aanhoor.  Wat  die  hippies  aan  Malkhaz  gedoen  het,  weet  nugter, maar hulle sal die Georgiese dwaas eers Maandag uit die selle kan kry. 

’n Diep gegraveerde ejakulerende penis op die voorkop van ’n groot man met swak Engels en vreemde gelaatstrekke, helaas, skort enige vermoede van onskuld oor só ’n man op. 

Flip  Geldenhuys  se  liggaam  is  nog  nie  heeltemal  terug  op  Suid-Afrikaanse tyd  nie.  Hy  wil  teen  dié  tyd  darem  eers  gaan  slaap  wanneer  die  mense  op Réunion  begin  vaak  raak,  maar  hy  waardeer  dit  dat  sy  neef  Christie  uit  sy stoel opstaan om hul loopdoppe by die kroeg te gaan kry. 

“Ek het nou die aand die ou ontmoet wat Joel Stransky leer skepskop het,” 

sê Christie, tong al so liggies aan die lui raak dat dit sleep om die esse. 

“Fok, ek het al tien ouens ontmoet wat Joel Sjtransky leer sjkepsjkop het,” 

koggel Flip. “Oorwinning het ’n duisend vadersj, mislukking is ’n weesjk …” 

“Aggenee  assjeblief,  ek  staan  al  weer  heeldag  vandag  in  die  sjon  na  die prof se stories en luisjter,” kla Christie. Flip maak sy dop klaar en bel Christie se sekretaresse – as sy in die stad iewers is, kan sy hom maar by die huis gaan aflaai, want hy wat Flip is, makeer nou sy bed en makeer dit dôners dringend. 

Ava  is  self  effens  surerig  vir  haar  baas  wat  hom  al  weer  in  ’n saamrygeleentheid  in  gedrink  het,  maar  sy’s  genadiglik  net  om  die  draai  en belowe om te kom. 

Flip help sy neef in die agtersitplek in, want Christie wil lê. 

“Jy kots nie in my kar nie!” skel Ava. 

“Ja,” sê Flip, “hulle sê toe my neef jare terug een aand nugter by die huis aangekom het, het sy ma aan die fokken huil gegaan toe sy besef het hy’s nog elke aand sedert hoërskool dronk …” 

Ava lag: “Ek meen, vir wat suip hy altyd so?” 

“Ag,”  sê  Flip.  “Christie  sê  hy  dink  hy’s  met  die  helm  gebore,  want  die dooies kom kuier partymaal by hom en Christie ken nogal baie dooies.” 

“Bly die fokken dooies dan weg as hy dronk is?” 

“Nee,  blykbaar  nie,  maar  hy  sê  as  hy  dronk  is,  kuier  hulle  partymaal lekker en as hy nugter is, maak die dooies hom partymaal bang.” 

“Moenie oor my praat asjof ek nie hier isj nie! Sjkaam julle!” 

“Op daai vals noot …” sê Ava en skakel die kar aan. 

“Lief vir jou, ou Flip!” roep Christie vrolik met die wegry. 

“Fok jou, Christie!” 

“Nee, fok jóú!” 

Dis die laaste gesprek wat die twee neefs ooit sal voer. 

“Fok julle albei,” sug Ava en sit haar kar in tweede. 

Toe Flip Geldenhuys en Oom Knuckles Waterboer anderkant Simonstad uitry op  pad  na  hul  middagete  by  Eugène  Rademeyer,  kry  Oom  Knuckles  skielik gedagte hy wens die ete was liewer op Eugène se boot. 

“Nog nooit die boot gesien nie, die mense gons so daaroor …” praat Oom Knuckles skielik vir die eerste maal sedert Ou Kaapse Weg. 

“Kom ek gaan wys gou vir Oom Knuckles,” sê Flip, wat aangebied het om die  oubaas  hierheen  te  chauffeur  in  ruil  vir  Eugène  Rademeyer  se legendariese keuse van kosse, en natuurlik, dranke. 

En  die  ligte  scoopie  dat  Oom  Knuckles  vir  hom  gaan  aankondig  dat  hy Eugène  ondersteun  om  hom  op  te  volg  wanneer  hy  later  vanjaar  uittree  as voorsitter van die Wynland Rugby-unie. 

“Tyd  om  ’n  bietjie  te  gaan  rus,”  sê  Oom  Knuckles  en  Flip  wonder onwillekeurig  wat  Oom  Knuckles  dan  die  afgelope  sewe  jaar  gedoen  het, vrees ook dis dalk die besielendste aanhaling wat hy by dié goedige ou omie gaan kry. 

Daarvandaan  lê  die  pad  oop  vir  Eugène  om  een  van  die  manne  te  word wat saakmaak. “Rugby makeer geld en geld makeer rugby, so eenvoudig soos dit,”  sê  Eugène  gereeld  vir  Flip,  ingenome  met  homself  asof  dit  die Gettysburg Address is. 

Hulle parkeer die kar sommer langs die Kaappuntpad, klim oor die ketting see  toe  en  stap  versigtig  en  bukkend  onderdeur  die  melkhoute.  “Dôner,”  sê Flip, “wat het hier gebeur, bobbejaanpaartie lyk dit!” 

Hulle koes-koes dieper en dan gebeur dit; soos ’n sweepslag klink dit vir Flip  toe  sy  voete  onder  hom  uitgepluk  word.  Hy  voel  sy  foon  uit  sy baadjiesak val, nét te ver om in die hande te kry en vir Eugène te bel. 

Aag fok, daar lê sy sigarette en sy Zippo ook, daai kredietkaart wat op die

oomblik prakties nutteloos is ná Nieu-Seeland, ’n twintigrandnoot en ’n paar munte.  Die  twintigrandnoot  waai  weg  in  ’n  skielike  seebries;  toe  dit  ’n oomblik lank harder druk, waai die plastiekkaart ook diep onder die bos in. 

Flip sien hy hang onderstebo aan ’n ingewikkelde geknoopte klomp toue. 

“Oom Knuckles, kom help!” roep hy, maar kry g’n antwoord nie. Flip draai homself met moeite in die rondte en sien dan hoekom. 

Oom  Knuckles  hang  óók  aan  sy  enkels  in  die  melkhoutbos.  Oom Knuckles maak so ’n lang ratelklank en dan raak hy stil. 

Oom Knuckles het ’n hartaanval gehad. Hy is nou in daai Valhalla vir lui, vriendelike omies wat net rugby wil kyk en met rus gelaat word; eet kerrie-eiers in die Ewige Groot Losie. 

Dié jaar kies Wynland vroeg voorsitter. 

Flip raak bewus van beweging na die see se kant toe. Dankie tog, dink hy toe hy sien dis die boot wat in die baaitjie gevaar kom, dankie tog. Hopelik kom hulle sommer dadelik hier verby. “Oom Knuckles!” roep hy nog so drie maal vergeefs. 

Maar die boot gaan vir eers nét daar bly. 

Die  kommodoor  van  die  Simonstad-seiljagklub  het  die  tweeling  en  hul neef  beveel  om  te  verkas  en  vir  Eugène  gebel  met  ’n  finale  waarskuwing nadat  Dino  glo  herhaaldelik  teen  ander  mense  se  bote  gepis  het  wanneer  hy met die hondjie op die kaaie rondgeloop het. 

Herhááldelik, het die kommodoor vaneffe beklemtoon. 

En dis eintlik dié dat Eugène nou so ontsteld hier aangehardloop kom van sy huis anderkant die Kaappuntpad af. 

Hy’t  nog  g’n  benul  van  hul  penarie  nie,  hy  soek  eintlik  net  die  hondjie, hoewel  hy  natuurlik  onwetend  bestem  is  om  nogmaals  van  die  hondjie  te vergeet. 

Toe  Flip  vir  Eugène  onderdeur  die  bosse  aangekoes  sien  kom,  is  hy aanvanklik verlig. “Gene! Watter fokop!” 

“Flip,”  groet  Eugène,  “ai,  fok,  Flip,  ons  het  nou  probleme,  ou  maat.  Ai, Flip. Fokfokfok.” Hy trek sy regterhand stadig en met gebaar oor sy gesig om te beklemtoon hóéveel probleme, herhaal die proses dan met sy linkerhand. 

“Oom  Knuckles  het  probleme,  Gene,  of  liewer,  Tánnie  Knuckles  het probleme,  ek  dink  die  oom  is  fokken  dood,  ou.  My  probleme  kan  jy  help oplos  deur  my  net  bloot  blêrrie  los  te  maak  …”  begin  Flip.  “Indien  jy  nie fokken opgelet het nie, ek hang onderstebo in jou melkhoutbos.” 

“Ek  sien,  ek  sien,”  sê  Eugène  en  voel  of  Oom  Knuckles  nog  ’n  polsslag het. Maar die oom is al pers van oorledenheid. Eugène vloek net mompelend en koes-koes verder na die strand toe. Waar Eugène ’n rustige middagetetjie en sy insalwing as nuwe Wynland-voorsitter voorsien het, sit hy nou met ’n lyk op sy erf. 

’n  Lyk  wat  gemaak  is  deur  ’n  voortvlugtige  Italifokkenaner,  ’n psigopatiese  striksteller;  ’n  voortvlugtige  wat  op  Eugène  se  boot  skuil. 

Wynland-voorsitter, watwo, dis blêrrie groot tronksake hierdie. 

“Gene! Jou doos! Wat de fok maak jy?!? Kom maak my los!” skree Flip, maar die sakeman maak asof hy niks hoor nie. 

Teen die tyd dat Eugène tien minute later terugkom van die boot af, het hy drie ander ouens by hom. 

Hulle staan eers ’n rukkie stil op die strand; Flip kan hoor hoe Eugène die ander drie behoorlik uitkak, maar nie wat hy sê nie, en dan kom Eugène weer so haastig moontlik onderdeur die melkhoutbome, maar hy stop dié keer nie eens  nie,  mompel  net:  “Sorry,  Flip,”  en  wuif  oor  sy  skouer  soos  hy  hom  so gou moontlik uit die voete maak. 

Die  drie  mans  sny  die  toue  los,  maar  ontknoop  nie  Flip  se  voete  nie,  en slaan hom klokslag met die vuis wanneer hy worstel om te probeer loskom. 

Hulle  word  soos  karkasse  oor  die  strand  gesleep,  hy  en  Oom  Knuckles, want  dis  presies  wat  hulle  nou  is,  besef  Flip  –  karkasse,  hoewel  Oom Knuckles se karkas darem al gerieflikerwys oorlede is. 

Hulle sluit hom en die lyk in ’n kamer in die boot toe en Flip probeer die knoop  vergeefs  loskry.  Die  kamertjie  is  vol  honde-drolle;  hondedrolletjies, liewer, iewers aan boord is ’n baie klein hondjie, besef Flip nes hy besef die knoop  sit  om  sy  enkels  om  te  bly,  wens  hy’t  na  sy  oupa  geluister  wat  altyd gesê het ’n Boerseun gaan nêrens sonder sy knipmes nie. 

Kak  Boerseun  gewees,  ekke,  kak  seun,  kak  man,  kak  sportskrywer,  kak alles,  begin  Flip  homself  te  bejammer  toe  hy  gedagte  kry  die  kamer  is  sy dodesel.  En  niemand  bring  vandag  vir  hom  daai  Spur  cheeseburger  en chocolate double thick wat hy graag vir oulaas sou wou hê nie. 

’n  Hondjie  kom  onder  ’n  kas  uitgekruip,  skaam-skaam,  en  kom  soek toenadering,  druk  haar  neus  in  Flip  se  hand.  “My  wêreld,  dierasie,”  sê  Flip, 

“dankie dat jy my fokken selfbejammering kom stop. Behoort jy aan hierdie nare mense?” 

Sy  gaan  lê  pens  in  die  lug,  swaai  geesdriftig  haar  stert  en  hou  Flip  se gedagtes  besig  voordat  twee  van  die  mans  hom  so  ’n  tien,  vyftien  minute later, skat hy, uit die kamer kom haal. “Fokof, hond,” sê een van hulle in ’n Australiese aksent en die ander ene lyk asof hy hom daaroor wil-wil opruk. 

Die brakkie skarrel terug onder die kas in. 

“Totsiens,  honne,”  sê  Flip,  “shot  vir  die  berading.”  Hy  kan  sweer  die brakkie blaf terug. 

Hulle sleep hom uit op die dek – op een van die dekke! – en Flip gebruik die  laaste  bietjie  klammigheid  in  sy  mond  om  ’n  dik  ghwel  in  die  grote  se smoel  te  spoeg.  “Cááázzo!”  vloek  hy  en  Flip  raai  hy’s  Italiaans  voordat  die man sy mes uitpluk en onder Flip se ribbes indruk. 

Dis  so  ’n  erge  seer  dat  dit  ’n  ruk  vat  om  te  registreer;  toe  die  Aussie  vir Flip  verduidelik:  “Dino  marineer  jou  vir  die  haaie,”  is  dit  nog  nie  eens  seer nie. 

Dis seer toe Dino hom in die winterwater van Valsbaai gooi, seer toe die

sout skielik die wond in sy ribbes probeer gesond maak. In die verte sien hy wat  hy  raai  Rob-eiland  is  en  hy  probeer  swem,  maar  kom  agter  dis onmoontlik vir ’n kak swemmer soos hy as hy nie sy voete kan gebruik nie. 

Flip  wonder  waar’s  die  haaie  toe  Oom  Knuckles  se  lyk  so  ’n  entjie  van hom in die see gesmyt word. Hulle het duidelik iets swaars in sy baadjiesakke gesit, want Oom Knuckles kom nie weer boontoe nie. 

Hulle gewaar Flip in die water ronddobber en begin skree op mekaar; oor

’n flou briesie raai Flip dis Italiaans wat hulle skree. 

Ver, buite die baai, vaar ’n outydse hoë skip, ene soos die Esmeralda, wat Flip se pa en ma hom gevat het om te sien toe dié in 1972 Tafelbaai ingevaar gekom het, al vier maste in vol seil dat dit lyk of daar liggies van die wit af skyn …

Later  was  een  van  Flip  se  eerste  betaalde  take  as  joernalis  om  op  ’n Sondag  ’n  agentskapsberig  te  vertaal  oor  hoe  die  Chileense  regering  in  die slegte ou dae afvalliges op dié pragtige skip gemartel het. 

Die Esmeralda … die lieflike boot …

In die sonskyn verdwyn die boot soos sy verskyn het, in die niet, en Flip Geldenhuys onthou hoe hy iewers gelees het dat verdrinking die gemaklikste manier is om dood te gaan, solank jy nie met die water baklei nie. 

Die dood is nie vir Flip veel skrikkeriger as die lewe nie, seker ook maar

’n avontuur en ten slegste kan my molekules nuwe dinge … begin hy nog so dink toe iets naby hom spat, dan nog en nog en nog. 

Die mans op die boot het begin skiet op hom, besef Flip en neem sy finale besluit: As dit goed genoeg was vir Ingrid Jonker en Wolraad Woltemade, is dit seker ook goed genoeg vir Flip Geldenhuys. 

En dan duik hy af ondertoe en begin asem die Valsbaaise water in, verbeel hom  amper  hy  word  warmer  hier  dieper  en  die  pyn  in  sy  ribbes,  dié’s skoonveld. 

Dankie fok ek het nie gebodder om op te hou rook nie, dink Flip vir oulaas en sterf. 

Nee,  sê  Siena  vir  die  polisie,  sy  hét  haar  verbeel  sy  hoor  skote,  so  in  haar slaap  deur,  maar  …  beduie  sy  na  die  twee  lyke  wat  op  die  oorkantste sypaadjie  agter  die  polisiekleefband  lê,  gate  soos  vuiste  deur  hulle  se borskaste … dié’t sy mos nou eers vanoggend gesien. 

Sy  beduie  na  ’n  amper  halfleë  plastiekbottel  Golden  Flippie  om  te  help verduidelik. 

Die ander meneer het dit gisteraand hier gebring, vertel Siena, sy’t vir haar amper vrek geskrik toe hy hier aankom in die ounag. 

Sy’t  vir  haar  man  hierso,  vir  Barry  Tweerand,  vir  hóm,  beduie  sy  na  die man,  nou  dikkop-babelas  tussen  die  koerante  en  twee  of  drie  ou  komberse onder  ’n  afdakkie,  sy’t  vir  hom  probeer  wakker  maak,  meneer  weet,  daar’s mos hierdie manne wat snags onder onse mense kom moor …

“Siena,” sê die sersant, “ek dink daai manne wat so gemoor het, lê op daai sypaadjie daar oorkant, ek dink jy en Barry Tweerand is veilig vannag. Maar die ander man?” 

“Hy’t  hier  aangekom  en  gevra  wat  maak  ons  hier  uit  op  die  straat,  weet ons dan nie daar’s mense wat jag maak op onse mense nie en ek het hom gesê nee, jirre, meneer, ek probeer vir Barry wakker maak, maar Barry het ’n kan Flippie in,” wys sy na ’n leë plastiekbottel in die hoek op die vuil komberse. 

“Wat maak die man toe?” 

“Hy  sê  toe  ek  moenie  worry  nie,  hy’s  hier  om  die  einste  manne  uit  te sorteer, ons moet net drink, slaap en môre is dit verby en toe gee hy my daai

… daai Golden Flippie,” sê sy, “en toe vat ons ’n sluk en hy’t nog gesê ga! 

jissis! en so ’n bietjie gespoeg, meneer, en toe’t hy gesê askies, Siena …” 

“En toe?” 

“En toe’t ons so ’n rukkie gesels, meneer, oor Barry en ek en oor waar ek

vandaan  kom,  meneer,  en  oor  hoekom  ons  dan  op  die  strate  bly  en  tóé’t  hy gesê ek kan maar ophou worry oor die moordenaars, hulle se dae is getel.” 

“Toe gebeur wat?” 

“Toe  drink  ek  maar  so  ’n  paar  tááie  slukke,  meneer.  En  toe  word  ek vanmôre  wakker  en  toe  sien  ek  die  mense  daar  lê  en  toe  kom  roep  ek  maar aaide vir meneer-hulle.” 

Die sersant bedank haar, sê sy moenie ver verdwyn nie en loop oor na ’n span ander polisiemanne met kameras en maatbande en goete. 

Siena gaan sit langs Barry Tweerand, oorweeg dit ’n oomblik om hom te klap dat sy tande twee-twee by sy poephol uit marsjeer en gee dan aaide sy hand ’n drukkie en sit haar kop op sy skouer neer. Deur die newels glimlag Barry lieftallig vir haar. 

Sy’t al lankal vir polisiemanne leer lieg, Siena. 

Praat mééstal die waarheid, is hoe jy begin. 

Sê vir hulle van die vreemde man, vertel hulle hy was nice, lieg vir hulle dat jy aan die slaap geraak het vóór die wit bakkie hier kom stilhou het. 

Vóór  die  vreemde  man  so  ’n  bietjie  nervous  gelyk  het  en  nog  ’n  sluk Golden  Flippie  gevat  het,  vóór  die  vreemde  man  hier  langs  haar  en  haar Barry kom lê het en gewag het … en gewag het … gewag het vir die dooie manne op die oorkantste sypaadjie en gelág het toe hy omrol, sy jas oopswaai en hulle met twee skote skiet dat hulle se borskaste so ontplof en hulle eerste anderkant die straat te lande kom dat sy net kon skree: “Júrrúúh!” 

Bly blêrrie doodstil daaroor dat die man ook vir haar gesê het hulle noem hom die Kaptein, ’n foonoproep gekry het van iemand wat hy Oleg genoem het,  vir  dáái  man  gevra  het  “Waar  op  aarde  val  jy  nou  skielik  uit?”  ’n  paar maal  uh-huh,  uh-huh  gemaak  het  en  agter  iemand  aan  gesê  “Ava  Reskot Dampies” en “twintigduisend?!” 

Hy’t gesê hy sal haar gaan uitsorteer, die ou Oleg hoef nie te worry nie. 

Toe’t die Kaptein sy foon weggesit en sy kop geskud en gesê: “Ai, Here, Siena, nou’s my kop al weer binne in ’n byenes!” maar hy’t gelag daaroor. 

Sy sê ook nie vir hulle hy’t kwaad geraak toe hy hiérdie koerant gesit en lees  het  onder  die  lig  vroegaand  nie.  Siena  sukkel  maar  met  die  lees  in Engels,  maar  sy  kan  op  ’n  manier  en  so  sit  en  lees  sy  die  storie  wat  die

Kaptein so befók gemaak het. 

Die storie is oor ’n koerantman en ’n ou omie wat vermis word. 

Hul kar is gister op die klippe by Chapman’s Peak gekry, leeg, deure oop, maar hulle was glo op pad na ’n ryk man in Simonstad. 

Niemand weet wat van die twee geword het nie, glo al ’n dag of drie soek. 

“Dit maak my befók, Siena. Hier kom die kak nou in emmers vir iemand,” 

het die Kaptein gesis en toe vir haar jammer gesê oor hy so lelik praat. Sy’t maar gesê nee fokkit, die Kaptein hoef nie te worry nie, sy en Barry praat ook soms lelik saam met mekaar. 

Siena vertel nie vir die polisieman nie, want die Kaptein het haar gevra om niks vir niemand te vertel nie en sy’t baie gehou van die Kaptein. 

Sy gaan lê in ’n sonkolletjie en vat ’n slukkie Golden Flippie voor sy die kan  vir  Barry  Tweerand  aangee.  “Jy’t  ons  amper  dóód  gehad  gisteraand,” 

knor sy soos hy ’n sluk vat, “naaier.” 

Toe  die  Wallaby-losskakel  Matt  Slater  sy  arms  in  die  lug  gooi  ná  sy suksesvolle strafdoel in die doodsnikke teen die All Blacks in Sydney, begin Joey  hom  so  ewe:  “Ocker!  Ocker!  Ocker!  Oi!  Oi!  Oi!”  te  looi  voor  Eugène Rademeyer  se  yslike  televisie  in  die  yslike  woonkamer  in  die  yslike  huis buite Simonstad. 

Joey verlang huis toe, en Eugène verlang ook vir Joey by die huis. Die een in Australië. 

Eugène skud sy kop en wens die gek kon tog net vir ewig so tevrede bly, maar  op  pad  na  sy  drankkas  hoor  hy  die  slimmer  Bonavita-broer,  Mike, 

“poepho-ô-ol!” sis en iemand wat geklap word. 

Soos hy omdraai, is hy verbaas om te sien dat dit die aggressiewer Joey is wat  sy  oor  vashou  en  lyk  of  hy  enige  oomblik  in  trane  gaan  uitbars. 

“Poephol!” herhaal Mike. 

Mike  hoef  nie  verder  te  verduidelik  nie,  want  op  die  TV  pryk  die Drienasies  se  ligatabel  groot  en  duidelik  genoeg  dat  selfs  Joey  die  gevolge van die strafdoel snap. Die All Blacks het verloor. 

Een wedstryd oor. 

Suid-Afrika teen Nieu-Seeland op Nuweland. 

En die een wat wen, wen die kompetisie. En as dit nié Nieu-Seeland is nie, verloor Joey en Mike hoeveel … hy begin somme maak, besef dan hy wil nie eens fokkenwil daaroor dink nie. 

Joey  gly  van  die  rusbank  af  op  die  vloer,  staan  op  sy  knieë  en  moker  sy kop drie maal op die vloer. Mike lyk beswaarlik gelukkiger. In die agtergrond staan Dino na die akwarium en staar, oudergewoonte gehipnotiseer deur die visse, oudergewoonte tevrede met sy en hul lot. 

“Dis jou skuld! Jóú fokken skuld!” beduie Joey met ’n vinger na Eugène

en kom orent. 

Mike  gryp  sy  broer  aan  die  mou  voor  hy  Eugène  verder  lastig  kan  val. 

“Wie se skuld dit is, is minder belangrik as om uit te werk wat de fok ons nou doen,”  sê  Mike.  “Daar’s  twintigmiljoen  dollar  op  die  spel  –  vyftienmiljoen plus ’n vette vyf rente. Kal-fokken-meer.” 

Eugène gaan sluit homself liefs in sy studeerkamer toe en probeer van die tweeling  en  hul  neef  vergeet,  teug  diep  aan  sy  vier  vingers  whisky  in  die bierglas en voel in die lessenaar na die pakkie sigarette wat hy daar gelos het toe hy drie jaar gelede ophou rook het, steek dan onmiddellik ene aan sonder

’n oomblik se nadenke. 

Hy voel die warm lug in sy keel verdwyn en verlang na al die wêreld se eenvoudiger  plesiere.  Waar  was  die  dae  dat  hy  opgewonde  kon  raak  oor toffie-appels  en  kaaskrulle  en  cream-soda  en  bioskoop  en  bier  en  ja,  veral, rugby en ja, veral doos? 

Op  daardie  lae  noot  bel  hy  vir  Oleg  Smolin.  Dié  klink  nie  juis  in  sy noppies om gesteur te word nie, maar vra Eugène uit en vra hom uit en uit en belowe dan plegtig vir Eugène dat hy die Australiër by sy hotel sal gaan haal. 

“Ja, oormôre. Halfagt, top. Ja, Eugène, ek bring hom deur Simonstad toe. 

Halfagt, ja.” 

Eugène vertel nie vir Oleg alles wat hy wil weet nie, maar hy noem Nasty September  se  naam,  min  wetend  van  hom  en  die  Rus  se  ou,  klandestiene vriendskap. 

Eugène in ’n neutedop, sou sy vyande seker sê: te veel, maar nie genoeg nie. 

Oleg wonder oor wat hy nié vertel is nie, maar neem hom voor om die res so gou moontlik uit te vind. Tussen hom en sy manne het hulle al ’n paar gate gevul, letterlik en figuurlik. 

Hy besef hy skeep sy gaste af, beduie dan na twee danseresse om van die verhoog af te klim en die manne na daar agter die fluweelgordyn te vergesel. 

Soos  Oleg  die  soort  sakemanne  ken  waarmee  hy  vergader,  is  daar  min brunches wat die kol so tref soos ’n skootdans, eiers benedict biedêm. 

Hy wil ’n paar goed weet en hy’s seker hy sal dit kan uitvind. 

En  daarvoor  sal  hy  en  sy  manne  seker  maar  ’n  bietjie  met  die  Australiër

moet  praat,  of  hoe?  Min  dinge  bly  lank  geheim  as  die  drie  van  hulle  eers daaroor  nuuskierig  is;  die  drie  van  hulle  ken  allerhande  maniere  om  die stomste smoele te laat singelingeling. 

Hoe dikwels gebeur dit nogal, dink Richard Stewardson, dat jy ’n ou sien wat op ’n haar na soos jy lyk? 

Hy het die man al op die lughawe, by die bagasievoerbande, raakgesien en nou’s die kêrel jou werklik by dieselfde hotel as hy! Richard is ’n joviale man en staan nader om te groet, kry dan skoon ’n koue rilling toe die man skielik opkyk en hom aangluur. Sulke morsdooie oë. 

“Geniet u verblyf, meneer Connolly!” sê die ontvangsdame, maar meneer Connolly swyg en kry koers hysbakke toe. 

“Mene-e-er Stewardson?” vra sy dan vir hom wat Richard is en gee hom

’n  vorm  om  in  te  vul.  “Enne  …  ons  het  ’n  boodskap  vir  u  –  die  Suid-Afrikaanse skeidsregters sal u om halfagt kom haal vir ete … maak dit sin?” 

“Ja, ja, ek is hier vir die rugbytoets,” sê hy. “Noem my sommer Richard. 

Ek  is  die  skeidsregter  wanneer  julle  Saterdag  teen  die  All  Blacks  speel. 

Halfagt?” 

“Ek speel nie Saterdag teen die All Blacks nie, meneer. Ja, halfagt.” 

Die vlugflou klap hom sulke happies op ’n slag, maar Richard Stewardson wil  nie  ’n  laat  nag  hê  nie  en  dwing  homself  om  sy  oë  oop  te  hou  in  die hysbak. 

Skeidsregtersvereniging, twee slaappille, en wel, Bruce is jou oom en Sheila jou  antie.  Hy  stoom  nog  van  die  stort  toe  hy  indut  vir  ’n  vinnige laatmiddagslapie, skrik net betyds wakker. 

Hy  glimlag  toe  ’n  ander  hotelgas,  op  pad  hysbak  toe,  gemaak  ernstig  vir hom  beduie:  Hey,  ou  Richard,  moenie  Saterdag  weer  so  kwaai  verneuk  nie, nè! 

Die  vriendelike  reus  wat  met  ’n  glimlag  van  ontvangs  se  marmerblad  af

nader  staan,  lyk  allermins  na  ’n  lid  van  die  Suid-Afrikaanse Skeidsregtersvereniging.  Maar  jy  weet  nooit  met  dié  Afrikaners  nie,  skud Richard kop vir homself. 

En wáárom sou die ou nogal ’n handskoen dra? Dis dan so ’n lekker aand! 

“Ha-a-allo, meneerrr,” sê die reus vir hom, “jy is die Austra-liërrr? Ek is gestuurrr om jou te kom haal.” 

Richard  verkneuter  hom  altyd  aan  die  Afrikaanse  Engelse  aksent,  geniet hom  altyd  gate  uit  met  die  manier  wat  die  Afrikaners  hul  erre  rol.  Rrr.  Rrr. 

Rrrrrrrr. 

Hy steek sy hand uit, groet geesdriftig, gril effens vir die koue leer van die reus se handskoen: “En jy is?” 

“Ek is Vassily, Meneerrr,” lag die kêrel. “Jou karrr wag hierrr buite!” 

Hulle salueer albei die concierge, misgis hulle ’n skoot met die swaaideur en toe hulle laggend buite kom, kom die lang wit kar nader gery. Richard is beïndruk. Dit gaan duidelik lekkerrr in Suid-Afrikaanse rrrugby as hulle die skeidsregterrr in só ’n karrr kom haal vir ’n ete in ’n rrrestaurant! 

Vassily  beduie  die  bestuurder  nader,  hou  die  linkeragterdeur  vir  Richard Stewardson oop en wag tot hy inskuif voordat hy hom volg. 

“Ja-nee,” grinnik Richard, “dankie vir die diens, manne! Waar wag Boela-hulle?” 

Vassily glimlag saam, knik kop; die kêrel agter die stuur met die mus op sy  kop  staar  net  strak  voor  hom  uit  –  dalk  een  van  daai  rêrig  agterlike Afrikaners wat nie eintlik Engels kan praat nie? 

Die kar skiet met ’n vaart weg, voor om die naaste kop, Seinheuwel en ver bo  waar  Richard  aanvoel  die  Waterfront  mos  is?  Dis  maar  gewoonlik waarheen dié ouens jou vat. 

O  wel.  Dalk  kuier  SA  Rugby  deesdae  dié  kant  van  die  berg.  Dit  is  tog waar, jy weet … dinge gebeur? 

“Is die partytjie vanaand in Seepunt, kêrels?” vra Richard. 

Stilte,  as  jy  dit  stilte  kan  noem  wanneer  niemand  iets  sê  nie,  maar Rammstein teen vliegtuigdesibels in ’n motorkar gespeel word. 

“DU!  DU  HAST!  DU  HAST  MICH  GEFRAGT!!!  AB’R  ICH  HAB’

NICHTS GESAGT!!!” 

“Hallo-o-o-o?” probeer die Australiese skeidsregter. 

En  soos  die  bestuurder  omkyk,  sy  mus  afhaal,  oor  sy  voorkop  vee  en Richard in stilte aangluur, beséf hy hier is perde. 

Yslike,  wilde  blêrrie  perde.  Brumbies,  broer,  o  fokken  bliksems,  hier’s perde …

Richard wéét sommer. 

Jý  weet,  jy  wéét  immers  dat  as  die  drywer  agter  die  stuurwiel  ’n  yslike, floublou  getatoeëerde  saadskietende  voël  op  sy  voorkop  het,  jy  waarskynlik in die verkeerde kar is. Hy probeer die kardeur, maar dis sentraal gesluit. 

“Hallo-o,”  probeer  Richard  weer,  dié  keer  in  ’n  fyner  stem,  en  Malkhaz skud net sy kop, kyk weer vorentoe en trap die petrol, kry ’n gaping en jaag verby die Glengariff-afdraai, iewers in ’n mooierige deel van Seepunt bo teen die berg in, iewers met ’n uitsig oor die skelet van die nuwe sokkerstadion. 

“Aaah,” sug hy verlig, “ons het die volgende stadion …” en dis soveel as wat  Richard  Stewardson  vir  die  volgende  uur  of  twee  sê,  want  ’n  erg geïrriteerde  Vassily  kan  dit  skielik  net  nie  meer  hou  nie  en  moker  hom katswink. 

Malkhaz  ry  in  ’n  yslike  oprit  op,  parkeer  die  kar  reg  langs  die kombuisdeur en wag vir Vassily om die Australiese skeidregter oor sy skouer te gooi. 

“Vat hom solank kelder toe, lawe hom met ’n emmer water. Ek gaan gou pis en die baas roep,” sê hy. 

Die  motorbestuurder  van  die  SA  Rugby-unie  laai  vir  Breaker  Moran Connolly buitekant ’n knus Italiaanse gesinsrestaurant in Nuweland af en sy irritasie begin eindelik die wyk neem. 

Hy ruik vars gebakte brood, knoffel en gesmelte kaas. 

Hy’t nie tyd vir speletjies nie, ignoreer die bestuurder se vrolike groet en sien  op  sy  horlosie  hy’s  ’n  minuut  of  tien  laat;  die  drywer  het  só  knaend hiervoor om verskoning gevra dat hy hom naderhand moes inhou om nie die man ’n snotklap te gee nie. 

Binne is daar ’n dosyn klein tafeltjies, amper teen mekaar, by die meeste word gesels en geskink, maar hy sien nêrens ’n teken van die Bonavitas nie. 

Wat het hy dan nou gesondig dat hy nogmaals agter sy verkakte neefs moet kom  skoonmaak,  ekskuus,  Tannie  Mavourneen,  dink  Breaker  en  kruis homself om te vergoed. 

Uit die hoek wink ’n ou; daar’s drie van hulle by die tafel. Maar geeneen van hulle is deel van die Bonavita-tweeling of hul aanhangsels nie. 

Boela van Greunen, voorsitter van die SA Rugbyskeidsregtersvereniging, staan nader met ’n uitgestrekte regterhand, moet so half by ’n ander tafeltjie verby  koes.  “Maar  …  jy’s  nie  Richard  Stewardson  nie!”  sê  hy  dan  toe  hy Breaker se gesig mooi in die intiem dowwe restaurantlig uitmaak. 

“Nee,  ek  is  nie,”  sê  Breaker  en  begin  vererg  hom  toe  die  man  se  gesig skielik so ’n suur trek kry. 

“Waar’s  Richard?  Frikkie  het  my  verseker  …  jy’s  dan  nie  Richard Stewardson nie!” 

“Maat, ek weet. Ek is nie Richard Stewardson nie. Sê dit nog een enkele maal en ek klap die smaak vir jou uit jou bek.” 

“Maar  jy  ís  nie  Richard  Stewardson  nie!  Richard  …”  kry  Boela  uit

voordat  Breaker  hom  oophand  met  ’n  liederlike  regter  klap  dat  hy  ’n breuksekond  vlieg  voordat  hy  amper  pens  en  pootjies  só  op  die  tafeltjie langsaan hulle s’n te lande kom dat alles oral spat. 

Teen die tyd dat sy kollegas en van die ander klante vir Boela regop kon help, die minestrone van sy kleurbaadjie begin vee en die plakkie saltimbocca uit  sy  hare  haal,  is  Nuweland  se  lang  sypaadjies  leeg  en  het  Breaker  Moran Connolly soos ’n groot speld verdwyn. 

Die  Suid-Afrikaanse  skeidsregters  herwin  hul  asems  en  Boela  die  helfte van  sy  waardigheid,  maak  ’n  paar  oproepe,  doen  ’n  paar  somme  en  besef daar’s  ’n  goeie  kans  dat  die  ware  Richard  Stewardson  hom  nou  pens  en pootjies in ’n penarie bevind. 

Maar  hulle  drink  eers  die  komplimentêre  glasie  grappa  wat  die  eienaar bring om te help troos voor hulle verdere werk daarvan maak. 

Dit  sou  in  elk  geval  g’n  verskil  aan  die  regte  Richard  Stewardson  maak nie. Hulle kon maar net sowel die hele bottel drink vir alles wat hulle vir hom sou kon beteken. 

Teen  dié  tyd  het  Malkhaz  en  Vassily  hom  al  geslaan,  half  verdrink,  met elektriese drade aan sy skrotum geteister en fyn-fyn snye aan sy tong gemaak. 

Teen  dié  tyd  klou  Richard  nog  net-net  aan  die  laaste  rafels  van geestesgesondheid. 

Dis eers toe hy snikkend bely dat hy president John F. Kennedy vermoor het dat die drie Russe besef hulle het duidelik die verkeerde Aussie hier in die solderkamer beet. “Hoe oud was jy destyds, twee?” snou Vassily hom toe. 

Oleg oorweeg om hom van die gras te maak, maar kry dan ’n sweempie mededoë. Die arme drommel is duidelik heeltemal onskuldig. 

Nadat  die  Australiese  rugbyskeidsregter  Richard  Stewardson  dus  twee Rohypnols  ingejaag  is,  gooi  hulle  hom  ’n  uur  later  poedelnakend  in  die kattebak en smyt hom dan in ’n donker hoek van Groenpunt uit. 

Hy  dwaal  ’n  onbepaalde,  onbepaalbare  ruk  lank  bedremmeld, halfbewustelik  deur  die  nagstrate  voordat  ’n  paar  partytjiegangers  hom raaksien  en  mettertyd  besef  hy’s  nie  kaal  van  net  lekker  kuier  nie,  die  arme man het rêrige moeilikheid. 

Eers  dan  bring  hulle  komberse  en  bel  hulle  ’n  ambulans  en  die  polisie; 

eers dan kom die lydensweg van Richard Stewardson tot ’n einde. 

“Sie-sie-sie-sie-e-e, maar dis nogal vir jou lanie,” fluit Christie toe hy Ava in die parkeerterrein buite die Tavern of the Seas aflaai. “Hoor die kreef is so lekker hier. Kyk hierdie grand karre.” 

“Dis  Allan  s’n  dié,”  beduie  sy  agter  haar,  skuif  dan  haar  brilletjie  op. 

“Daar’s  groot  geld  in  harsingskudding.  Jy  seker  jy  wil  nie  saam  kom  eet nie?” 

“Wat? En vyfde wiel aan die wa speel met jou en jou bo- …” 

“Hy’s  nié  my  boyfriend  nie.  Sy  suster  is  anyway  ook  hier,  my kindervriendin. Wil jy haar nie kom ontmoet nie? En ’n paar van sy vriende

…  ek  dag  jy  sou  dit  geniet  om  op  hul  af-aand  met  ’n  paar  Springbokke  te kuier? Dis dalk juis wat jy nodig het …” 

“Nee  wat,  ek  moet  iets  hier  anderkant  by  Simonstad  gaan  uitkyk.  Ek  het besigheid daar. Bel as jy vasbrand.” 

“Christie,”  sê  sy  en  hou  sy  hand  ’n  oomblik  lank  vas.  “Ek  mis  ook  vir Flip. Moet nou nie aan die suip raak en ver bestuur nie. Ek wil nie vir jou ook mis nie.” 

“Ja,”  sê  hy,  “ou  Flip,”  kies  dan  haastig  koers  suid  met  die  Hoofweg, anderkant die treinspoor verby. 

Sy wuif vir hom, maar weet hy kyk lankal nie meer nie. 

By die ingang na die restaurant keer ’n man sy twee vriende toe hulle so hittete  voor  haar  by  die  deur  ingaan,  beduie  dan  ooparm  dat  sy  voor  hulle moet stap. 

Beleefde kêrel, dink sy, en een van sy vriende lyk op ’n druppel na … wie nogal … Ava Reskot Dampies wil omkyk om seker te maak, verbeel haar dan sy  hoor  een  van  die  drietal  gedemp  fluit  en  sê  sagweg  “fok!”  voordat  sy Allan,  Anastasia,  Chippa  en  Thando  teen  die  ruit  sien  sit  waarteen  die

branders spat en vir ’n rukkie van al haar kak vergeet. 

“Moeder  Maria,  Joey,”  sug  Mike  Bonavita  vir  sy  broer,  “kan  ek  jou  ook nêrens heen vat nie?” 

Hy bárs, bárs, bárs, Joey Bonavita, hy bars só van verligting en begeerte en die wete dat hy ’n skedel of twee het om te breek, hy bars só dat hy homself moet  dwing  om  weg  te  kyk  van  die  venster  teen  die  ruit  langs  die  see  waar die Drie Musketiers met twee meisies sit en grappies maak oor hul borde kos. 

As hy reg voor hom kyk, kan hy hulle nie mis nie. 

Kyk  Joey  links,  dan  fluister  Mike  vir  hom:  “Kalm,  Joey,  nou-nou,  nou-nou, wag tot hulle waai, wag tot hulle lekker dik geëet is.” Kyk hy regs, kyk hy  vas  in  ’n  oopmond  kouende  Dino,  teen  wie  se  ken  die  bechamelsous  en kaas so stadig afloop terug in sy bord thermidor dat Joey amper nie eens vir sy eie kreef kans sien nie. 

Dan  kyk  hy  maar  ondertoe  en  suig  die  pootjies  een  vir  een  leeg,  rek  die proses  uit  totdat  hy  verlig  is  om  te  sien  die  rugbyspelers  en  hul  metgeselle bestel  koffie  en  dat  Mike  solank  met  die  universele  onsigbare-potlood-en-papier-gebaar aan die kelnerin beduie dat hulle drie reg is om pad te gee. 

Teen  die  tyd  dat  daai  pikswarte  wat  hy  ’n  maand  of  drie,  vier  gelede  so hittete  in  Brizza  uitgeskakel  het  dieselfde  gebaar  maak,  drafstap  die Bonavitas en hul neef parkeerterrein toe en gaan haal ’n paar goed uit die kar waarmee hulle hul Suid-Afrikaanse sake kan afhandel. 

Die  karwag  staan  nader,  skrik  hom  dan  hittete  vrek  vir  die honderdrandnoot en maak spore toe hulle beduie hy moet skaars raak. 

Wanneer  Joey  en  Dino  in  die  skaduwees  hoor  hoe  Mike  vra:  “Ekskuus tog,  menere,  net  ’n  oomblik.  Ek  en  my  vriende  wil  graag  ’n  foto  saam  met julle … is so iets moontlik?” beduie Joey wysvinger op die lip vir Dino om stil te bly. 

“Nee,  glad  nie,”  antwoord  ’n  stem.  “Kry  jy  solank  die  kar,  Sus.”  Joey glimlag  breed  vir  Dino.  Dino,  wat  buiten  die  bevredigende  nasmaak  van  sy

kreef nie veel verstaan van wat om hom aangaan nie, glimlag terug. 

Dan staan hulle nader, regterhande uitgesteek, kort yster-staalpype in die linkerhand, agter hul rug. 

“Fok,” sê Joey, “die Drie Musketiers, fok, watter voorreg …” 

“Wag  so  ’n  bietjie,”  sê  Thando  Mkhaliphi  toe  hy  Joey  se  gesig  begin plaas, “wag net ’n bietjie hierso …” 

“Hey,” sê Allan, “daai ou lyk nes Keanu Reeves.” 

Jare terug al het hy in die Kaap uitgewaai. 

Lank-lank  gelede,  destyds  toe  almal  geweet  te  vertel  het  die  oorlog  was verby. 

Oorlog was oor, ja. 

Almiskie. 

Daai is ’n storie wat al uit die voorgeskiedenis kom. 

So  elke  vyf  jaar  uit  ’n  honderd  vertel  mense  seker  maar  vir  mekaar  die oorlog is verby. 

Dis  daai  vyf  jaar  voor  die  ouens  wat  die  knuppels,  die  kruisboë  of  die kernmissiele  maak,  sien  dat  hulle  skielik  dramaties  minder  knuppels, kruisboë  of  kernmissiele  verkoop  en  hul  mark  uitbrei  deur  soveel  mense  as moontlik  so  vinnig  as  moontlik  so  de  moer  in  as  moontlik  vir  mekaar  te maak. 

Hy’t  solank  sy  skouers  opgetrek  en  suid  gery  tot  hy  nie  verder  suid  kon sonder  ’n  skuit  nie,  die  helfte  van  sy  gespaarde  soldy  uitgesuip,  gehoer  en gerumoer vir ses maande. 

Hy’t  begin  dink  hy  sou  dalk  tog  kon  leer  om  hierdie  vrede-besigheid  te geniet, ja. 

Maar  tussen  sjampanje  en  pis  is  net  twee  niere  en  ’n  paar  meter  derm, hemel en hel is buuradresse. 

geslagsiektes  en  een  halfhartige,  mislukte  selfmoordpoging  later  het  hy  een oggend  wakker  geword  en  deur  kloppende  newels  besluit  om  so  ’n  bietjie hokaai te skreeu. 

Om ’n bietjie te verdien voor hy alles deur sy alie trek. 

Dit was daai tyd toe die naglewe vanaf nêrens Kaapstad toe gekom het en



daar was hope werk vir ouens soos hy buite die dosyn nuwe klubs wat skielik gebaat  het  by  toerisme  en  die  jeug  van  ’n  paar  duisend  jongmense  wat  nie vantevore sommer sonder ’n mediese sertifikaat toegelaat is om ’n jeug te hê nie. 

Hy’t teëgestribbel oor die strikdas tot hy gehoor het wat die eienaar bereid was om te betaal. 

Toe het hy gaan uitsmyt by een van die somer se gewildste plekke in die Kaap,  ene  in  ’n  groot  ou  Kaaps-Hollandse  huis  en  waar  die  stad  se  nuwe techno-gier  gevoed  is  met  baskloppings  wat  hy  op  die  sypaadjie  deur  sy skoensole  kon  voel  op  daai  warm  aande,  met  Tafelberg  bo-oor  almal  in spreiligte versier. 

Dit  was  selde  nodig  om  uit  te  smyt.  Daai  dae  het  amper  almal  vir  mekaar geglimlag. Vir so ’n jaar of twee, in elk geval. 

Gerugte  wou  dit  hê  daar  was  honderde  kilogram  silwerskoon  ecstasy  in die omte waarmee die vorige regering glo ’n jaar of vyf, ses tevore beoog het om die brandende townships gelukkig te dokter. Só sterk was hul pille darem nou ook nie. 

Maar  die  ravers  van  die  Kaap  het  nie  op  hulle  laat  wag  om  met  die eensklapse oorskot uit te help nie en het laat saans met blink glimlagte by die klub kom toustaan. 

Sy  snedige  sarkasme  en  –  so  nou  en  dan  –  basiese  noodhulp  vir  ’n  kind wat weer te gulsig met die disko-koekies was, was omtrent al die kunsies wat hy  benodig  het,  saans  in  sy  swart  pak  voor  die  fluweeltou  tussen  die  kort blink paaltjies. 

Hy’t  almal  “Kaptein”  genoem  en  naand  het  almal  hom  “Kaptein” 

teruggenoem totdat hy opgehou en hulle aangehou en al Kaapstad se coolste jôllers hom altyd daarna “Kaptein” bly noem het. 

Nou  ja,  die  ravers  was  al  klaar  so  gelukkig  dat  hulle  gewoonlik  net  ’n bottel water elk in die kroeg gekoop het en, sodra die water op was, toilet toe



is om die bottels weer vol te maak. 

Die winsgrens op gebottelde water mag skokkend wees, maar vir die arme eienaar was die ekstras op twee-, drie-, vierhonderd bottels water per aand nie naby genoeg nie en hy is in die middel van die eerste winter vort, met ’n paar geharde sakemanne wat die perseel oorgeneem en dit met drankpromosies tot die lente aan die gang gehou het. 

Die nuwe base het selfs beter betaal, maar hy moes harder werk. 

Jong  mans  wat  toustaan  vir  drankpromosies  pomp  meer  testosteroon  as jong mans in die algemeen. Soms is hy huis toe met ’n blou oog, hier en daar het hy dalk ’n ou wetjie oortree en dit ’n bietjie te veel geniet. 

Die Komops-lokasiepille het gaanderweg opgeraak, die smouse het begin wyk  voor  meer  pragmatiese,  minder  sentimentele  operateurs;  disko-koekies was  duurder  en  flouer;  kokaïen  het  vir  Kaapstad  ontdek  en  Kaapstad  vir kokaïen. 

En Kaapstad se klubeienaars het besef kokaïenkoppe koop meer drank as enigiemand anders op aarde. 

Die toue het langer geraak buite die toilette en teen die kroegtoonbank. 

Die  pitte  het  nogmaals  met  die  werkslading,  en  uiteraard  die  getal  base, vermeerder. 

Hy’t  beginne  dink  aan  hoe  die  lewe  was,  tweehonderd  myl  van  die fluweeltou. 

Hy was ’n bietjie verveeld. 

Hy  was  nogal  lief  vir  die  vrede,  teen  dié  tyd  al,  maar  hy  het  dit  dikwels gemis om te moor. 

Hy’t ’n paar vriende gemaak: sy mede-uitsmyters Joe Jitsu en Piet Moer, na  wie  se  regte  vanne  hy  nooit  uitgevra  het  nie,  en  die  oppasser  by  sy woonstelblok,  ’n  ou  Nigeriër  met  die  dramatiese  doopnaam  Habakuk,  wat laat saans in sy kamertjie sit en radio luister het wanneer die Kaptein van die werk af gekom het. 

Een nag het hy King Sunny Adé uit die kamertjie hoor kom, ’n klank uit die dae toe hy self nog ernstig musiek geluister het, die vroeë tagtigs, voordat daar met sy kop gesmokkel is dat ’n geweer ook ’n mooi geluid maak. 

Hy het by die oubaas gaan sit en kuier, ’n quart bier gedeel. 

Dié’t  beweer  hy’t  heelpad  uit  Nigerië  deur  twee  burgeroorloë  Kaapstad toe gestap, soos ’n klomp van hulle vertel het, en dat hy ’n onderwyser daar bo was, soos ook die meeste van hulle wat nie advokate of dokters was nie. 

Sy papiere was weg, soos die meeste van hulle s’n, maar die Kaptein het lankal  besef  ’n  volslae  terneerdrukkende  klomp  van  “hulle”  praat  die waarheid en die ouer man se stories wás besonder interessant. 

Hy het die Nigeriër al meer en meer vir ’n laatnagdrankie na sy woonstel begin  nooi,  Fela  Kuti-CD’s  begin  aanskaf  om  te  luister  hoe  Oom  Habakuk homself herinner aan warm tropiese aande in die einste Fela se nagklub The Shrine  in  Lagos,  dekades  terug,  vol  funk,  vol  Afrika,  vol  seks  en  drank  en dagga. 

Soms  het  Oom  Habakuk  homself  hierna  verskoon  en  na  sy  kamertjie verdwyn, baie selde het hy ’n ekstra dop geskink en as hy het, het hy weldra begin hartseer lyk. 

Dan  had  hy  omtrent  ’n  psalm  en  ’n  gesang  oor  Ogoniland,  sy  deel  van Nigerië, van sy vriende Ken Saro-Wiwa en Saturday Dobee en wat Shell alles in sy geboorteland aan die aanvang was. 

“Dis die hel, daar, deesdae. Op die Delta waar ek grootgeword het. Die lug is vuil daar, die water is vuil daar en dis in die middel van die oerwoud – só hou die fokken Hollanders hul wonderbaarlike welsynstaat aan die gang!” 

En ná die maandelikse toesprakie sou hy met sy gesig in sy hande sit en sanik oor Die Duimsnyer. 

Die  slegste  ding  omtrent  al  die  ellendes  waarmee  Ogoniland  gestraf  is, was  Die  Duimsnyer,  die  grootste  enkele  rede  hoekom  hy  wat  Habakuk Gbooko is, daarvandaan moes weg …

“Wié’s Die Duimsnyer, Oom Habakuk?” sou die Kaptein dan beleefd vra, sonder om ’n antwoord te verwag, want Oom Habakuk sou net sy kop skud, sy baadjie vat en teen die brandtrap afstap na sy kamertjie toe. 





Sy was ’n brandmaer dogtertjie, pas in die Kaap gekom. 

Sy  was  ’n  ronde  pokkel  toe  sy  ’n  paar  weke  terug  begin  stap  het  doer iewers in die Karoo. 

Sy’t  vroeër  dae  altyd  buite  hul  huisie  op  Oupa  se  skoot  gesit  en  doerie kant toe gewys en gevra: “Oupa, wat is agter dáái koppies?” 

Dan sê Oupa elke keer: “Baie, baie liggies.” 

Toe Oupa afdood, toe’t Oom Sollie by hulle ingetrek. 

Oom Sollie het hard gewerk in die week en in die naweek het Oom Sollie hard gedrink. 

In  die  week  was  alles  stil  en  rustig,  maar  oor  die  naweek  het  hy  moeilik geraak. 

Soms was Oom Sollie kwaai van die dronk gewees, dan’t sy maar liewer vinnig  weggehardloop  en  iewers  in  die  veld  loop  sit.  Ander  male  was  Oom Sollie weer lieftallig van die dronk gewees, dan’t sy ook maar liewer vinnig weggehardloop en iewers in die veld gaan sit. 

Eendag  het  sy  aanhou  hardloop  tot  sy  myle  van  die  huis  af  te  moeg geword het vir verder. In die warm stilte het sy vir die lorries sit en luister op die grootpad en toe sy haar asem teruggekry het, daai kant toe gestap. 

Oorkant  die  heining,  langs  die  teer  het  sy  links  gedraai  en  aangehou  en aangehou  totdat  die  vriendelike  lorriebestuurder,  vir  wie  sy  in  Worcester vertel  het  sy  gaan  kuier  vir  haar  pa  in  die  hospitaal,  haar  net  na  sononder, anderkant die tonnel, wakker geskud en beduie het: “Kyk, dáár is die liggies.” 

Anderkant het die groot plat berg in die donkerblou nag geskyn. 

Maar  sy’t  vir  eers  ver  van  die  berg  tot  stilstand  gekom  toe  die  man  van  die grootpad  afgedraai  het,  koebaai  gesê  het  en  rofweg  na  die  hospitaal  beduie het waar sy seker was haar oorlede pa nié vanaand slaap nie. 

Sy was op straat, en dit was koud op straat. 

Op haar heel eerste aand op die sypaadjie het sy in ’n bakleiery beland toe sy  ’n  kleiner  dogtertjie  help  teen  ander  kinders  wat  haar  kombers  probeer steel het. 

Hulle  het  weggehardloop,  hulself  aan  mekaar  voorgestel  as  Anastasia  en Ava Reskot Dampies en vir ’n week, tien dae, saam-saam hul voete leer vind; die  kleintjie  was  al  getrein  in  die  lewe  van  die  sypaadjies  en  die  twee  van hulle  het  genoeg  uit  die  groentewinkels  gesteel  om  aan  die  lewe  te  bly; skuilplek gekry in die agterjaart van ’n leë kantoorblok en snags lê en praat oor hulle planne. 

Anastasia  wou  ’n  filmster  word  en  Ava  ’n  dokter,  maar  hulle  was  slim genoeg  om  aan  mekaar  te  erken  dat  daar  sommer  baie  harde  werk  op  hulle gewag het as hulle hul drome wou verwesenlik. 

Maar hulle was nie slim genoeg om sommer net ongemerk aan te hou steel nie,  en  soos  die  noodlot  dit  wou  hê,  was  die  winkelier  wat  hulle  betrap  het een van daai wat die polisie sal laat kom eerder as om ’n honger kind kos te gee,  en  daar  en  dan  vat  die  twee  van  hulle  se  paadjie  na  Hollywood  en  die Tygerberg Mediese Skool ’n kronkeldraai tot binne-in Huis Tweedekans. 

Huis  Fokôlkansie,  soos  van  die  ouer  dogters  in  die  nywerheid-skool  vir hulle gesê het toe die swaar deure die dag agter hulle toeklap. Sy’t gedag dalk moet sy haar mammie laat weet, maar toe weer gedink aan Oom Sollie en vir

’n rukkie gedink sy sou Huis Tweedekans kan verduur. 

Daar  was  aaklige  kinders  en  sy  het  partykeer  lelik  seergekry,  maar  die twee van hulle het na mekaar geleer kyk so ver as hulle kon en sy het geleer lelik genoeg terugbaklei dat die ouer kinders naand ander teikens as die twee van hulle begin uitsoek het. 

Daar was aaklige grootmense ook en met hulle het sy nie raad geweet nie; een  of  twee  van  die  onderwysers  was  gaaf,  miskien  selfs  ’n  wag,  maar  die meeste het te baie op die kinders geskreeu en twee of drie van hulle het haar op ’n manier laat dink aan Oom Sollie en laat gril. 

Sy was al ’n hele paar maande in Huis Fokôlkansie toe een van dié – ’n middeljarige manlike wag – haar vra om ’n paar goed vir hom te doen, dan sal hy ’n paar goed vir haar ook doen. 

Nee  dankie,  het  sy  geantwoord,  maar  hy  was  ontevrede  hiermee  en  het



sulke paaigeluide gemaak en haar probeer soen. 

Sy  het  teruggestap,  tree  vir  tree  agteruit,  tot  sy  met  haar  rug  teen  die heining  gestaan  het.  Die  wag  het  nog  so  vir  haar  gesê:  “To-ee-maar.  To-ee-maar.  Toemaar,  Duifie,”  toe  sy  afgehaak  en  hom  met  haar  voorkop  op  die brug van sy neus gemoer het dat hy op die plek op sy knieë gesak het. 

Sy  het  nog  ’n  skop  gekorrel,  maar  daarteen  besluit  en  haarself  so  gou moontlik  uit  die  voete  gemaak.  “Help!  Help!”  het  sy  die  man  deur bloedgeblokte  sinusse  hoor  roep.  “Help!  Help!”  en  teen  die  tyd  dat  iemand daaraan  gedink  het  om  ’n  sirene  aan  te  skakel,  het  sy  al  reeds  deur  die onbemande  hek  geglip  waarvandaan  haar  vermeende  vryersklong  te  hulp gesnel is. 

Sy het een maal teruggekyk, haar straatsussie anderkant die spykerheining op  die  grasperk  gesien  staan  en  gehoor  hoe  dié  vir  haar  gil:  “Hardloop! 

Hardloop net! Hardloop, hardloop, hardloop!” 

Sy’t gehardloop. 

Sy’t  eers  ure  later  tot  stilstand  gekom;  langs  ’n  vuilerige  vleitjie  naby  ’n yslike winkelsentrum. Daar’t sy tussen die plastieksakke en gebreekte bottels

’n stuk glas gekry en aan haar arm sit en kerf en toe die bloed begin loop het, het haar trane ook begin loop, vir die eerste maal vandat haar oupa dood is. 

Sy’t ’n bietjie aan die sny sit en suig tot sy naand geweet het sy behoort nog bang te wees, maar dat sy nie eintlik rêrig meer was nie. 

Dit  het  nóg  ’n  week  van  sluip  en  steel  en  soebat  gevat  voordat  sy  dit  ná maande  na  die  baie  liggies  onder  die  groot  berg  gemaak  het,  maar  teen  dié tyd  was  sy  lankal  nie  meer  só  groen  en  grootoog  nie  en  het  sy  die  plek

“Kaapstad”  genoem  of  “fokken  Kaapstad”,  soos  al  die  ander  mense,  soos haar bui die dag was of haar dag die dag was of die dag die dag was. 

Maar sy’t darem weer ’n vriend gemaak, ’n grootmens, ’n mansmens, wat saans langs die fluweeltou buite een van die disko’s gestaan het en gekyk het dat niemand moeilikheid maak nie. 

Sy  het  die  toue  self  leer  werk  vir  haar  eie  gewin,  niks  gevra  nie,  net-net hardegat  genoeg  met  die  mense  gestaan  en  ghaai  dat  hulle  gedink  het  sy’s snaaks en haar ’n geldjie gegee het vóór sy eers hoef te gevra het. 

So  dan  en  wan  het  die  ou  haar  kom  sê  om  uit  te  skei,  maar  hy’t  nooit geraas nie en selfs ingespring wanneer iemand die dag met haar lelik was. 

Die  jôllers  het  hom  die  Kaptein  genoem  en  die  Kaptein  het  altyd  op  sy horlosie  gekyk  en  gemaak  of  hy  kwaai  was  en  vir  haar  gesê  Sussie Middernag  en  naderhand  het  die  ander  kinders  en  die  ander  jôllers  ook  vir haar Sussie Middernag beginne noem en sy was nogal kwaai trots daarop. 

Die  Kaptein  het  haar  uitgeskel  as  hy  vars  snye  op  haar  arms  gesien  het, kwáái  geskel,  maar  toe  dit  winter  begin  raak,  het  hy  vir  haar  warm  klere gereël en kos in die disko se snack bar gaan kry en toe sy eendag siek raak, het die Kaptein haar na sy huis toe gevat. 

Sy’t  eers  agterna  hiervan  gehoor,  toe  sy  wakker  word  en  Oom  Habakuk haar vertel die Kaptein is al weer werk toe en sy’t ’n hele dag geslaap, maar die dokter is tevrede. 

Die  Kaptein  was  skielik  ’n  bietjie  norser  met  haar,  gereeld  hardop gewonder wáárvoor hy homself ingelaat het, maar hy het haar saam met hom laat oefen toe hy al sy bakleibewegings op die dak geoefen het en hy het haar geduldig reggehelp. 

Dan was hy ook nie skaam om te sê hy’s trots op hoe goed sy leer nie. 

By Oom Habakuk moes sy gaan sit en leer hoe die wêreld werk en so aan. 

Saans het sy saam met hom op die dak na die sterre sit en kyk wanneer die Kaptein werk toe is. 

Die  Kaptein  het  aanmekaar  gesê  sy  moes  eerder  skool  toe  gegaan  het, maar sy’t gesê as hy haar régte skool toe stuur, smyt hulle haar nou-nou terug in Huis Fokôlkansie en wat dan? 

Hy’t darem die meeste dae meer geglimlag as gefrons en al het hy ámper meer  gedrink  as  Oom  Sollie,  het  dit  hom  net  in  ’n  vriendelike,  lui  omie verander wat wou weet of alles orraait was en as dit nie was nie, wou weet of roomys sou help. Anders, dalk biltong? 

Party aande het sy weggeglip wanneer Oom Habakuk op sy rondtes deur die woonstelblok was en gaan kyk hoe werk die Kaptein, hy’t so mooi gelyk

in sy pak en sy strikdas en sy was in haar skik, maar hy was behoorlik befok vir haar elke slag dat sy dít aangevang het. 

“Toe, ons sorteer mos nou jou stories uit. Mense is hier om te werk of te kuier.” 

“Ek kuier mos nou fokken vir jou!” 

“Ek werk.” 

“Hoekom het jy dan vroeër niks gesê nie?” 

“Jy’t ook gewerk toe. Bedel is werk.” 

“Ek het g’n gebedel nie!” 

“En  nou  hoef  jy  ook  nie.  So  kry  jou  agterent  by  die  huis  en  sê  vir  Oom Habakuk hy moet jou toesluit as hy uitgaan.” 

’n  Lang  wit  motor  het  op  die  geel  streep  stilgehou  en  twee  groot witkopmans en ’n korter, frisser ene, met ’n mus tot oor sy wenkbroue getrek, het agter uit die kar geklim. “Hallo, Oleg; hallo, Wassielie; hallo Mal Kaas,” 

het  die  Kaptein  gesê  en  sy  het  haarself  uit  die  voete  gemaak,  ’n  skaduwee gaan soek vir skuiling. 

Maar  Oleg  en  Wassielie  en  Mal  Kaas  het  niks  vir  hom  teruggesê  nie  en begin stamp aan die mense in die tou buitekant die disko en aan hulle begin slaan  en  toe’t  die  Kaptein  gesê:  “Hey,  hey!  Nooit.  Nooit,  ouens!”  en  tussen hulle en die tou in gaan spring. 

Hy’t ietsie gesê van vrede, toe moer een van hulle hom in die middel van sy maag dat hy gaan sit en toe slaan hulle weer aan die mense in die tou. Die Kaptein het opgestaan en een van hulle van agter geduik en geslaan, een van die grotes met die wit hare, maar die ander twee het hom geskop, een in die gesig en een in die maag en toe’s hulle al drie die disko in. 

Die  Kaptein  het  sy  kop  so  ’n  keer  geskud  en  sy  skouers  geruk  en  hy’s agterna en sy’t uit die skaduwees agter hom aangehardloop, maar een van die handjievol  mense  wat  nog  nie  weggehardloop  het  nie,  het  haar  gevang  en gekeer en gesê sy moenie ingaan binnetoe nie, dis baie gevaarlik. 

Binne  het  sy  glas  hoor  breek  en  mense  wat  skree  en  gil,  maar  die bedagsame  jôller  het  haar  vasgehou  en  aanhou  waarsku  totdat  sy  hom  in  sy voorarm gebyt het dat hy net gevloek en gelos het. 

Van  binne  het  die  mense  uitgestorm  gekom,  met  haar,  kleiner,  teen  die



haastige stroom. 

Binne was dit klaar ’n totale gemors. 

Alles onderstebo, stukkend of onder plasse drank. 

Die Kaptein het eenkant handeviervoet gestaan en orent probeer kom. 

Sy het nader gehardloop, maar die man met die mus het haar uit die pad gestamp. 

“Mal  Kaas!”  het  die  Kaptein  geroep  en  met  ’n  gesukkel  orent  gekom  en die man het omgedraai, net ver genoeg dat die Kaptein hom kolskoot tussen die bene kon skop voor hy self weer op die vloer neergesak het. 

Mal  Kaas  se  mus  het  van  sy  kop  af  gespat  en  Sussie  Middernag  sou  die prentjie op sy voorkop lewenslank onthou, maar sy’t nie kans gekry om klaar te gril voordat een van die groot witkoppe ’n geweer uit sy baadjie gehaal en na die Kaptein gepunt het waar hy op die vloer gelê het nie. 

“Asseblief, Oleg,” het die Kaptein gesê. 

Sy  het  oor  die  omgekeerde  tafels  gespring  en  die  glas  onder  haar skoensole voel kraak. Sy’t nie gedink nie, maar toe sy haar weer kom kry, het sy  bo-oor  die  Kaptein  gelê,  tussen  hom  en  die  geweer,  en  oophand  vir  die man beduie om nie te skiet nie. “Asseblief, Oleg,” het sy gesê. 

“Hel,” het die groot man gesê en die geweer lug toe gewys, toe terug in sy baadjiesak gesit. “Pocahontas. In Kaapstad. Wat volgende?” 

“Ek is Sussie Middernag,” het die dogtertjie gesê. 

“Wel,  Sussie  Middernag,  sê  vir  jou  vriend  hy’t  ’n  week  om  my  te  kom sien of hy’t groot moeilikheid.” 

Toe het hy omgedraai en uitgestap, die ander agterna. 

“Hey, Pocahontas,” het die Kaptein van die vloer af geprewel. “Kry my ’n dop en maak jouself skaars voor die polisie hier aankom.” 

“Wie de fok is Pou Kahontas?” 

“Hoor liewer by Oom Habakuk,” het hy gesê en uitgepaas. 

Toe hy sewe dae later seer-seer gaan sit-sit het in die kantoor van die nuwe



koning van die Kaapse onderwêreld, was daar nog hier en daar ’n voggie wat onder ’n verband uit gekruip of gedrup het en het die Kaptein nog steeds drie keer ’n dag ’n skeelhoofpyn gekry soos Oleg Smolin en sy manne hom in die klub gefoeter het. 

Hy  het  derhalwe  half  gedwee  sit  en  wag  totdat  Oleg  en  sy  trawante, oudergewoonte  onderskeidelik  drie  en  vyf  treë  agterna,  ingestap  het.  Tot  sy verligting het Vassily ’n skinkbord gedra met ’n bottel Stoli in ’n ysemmer, vier glasies geskink. 

Selfs Malkhaz, gekraakte wang en al, het nie meer té gespin gelyk nie. 

Sake was nie persoonlik vir hierdie kêrels nie. 

“Jy  was  baie  amper  vrek  en  dit  vir  mense  wat  nie  ’n  hel  vir  jou  omgee nie!” het Oleg geskel, sy pistool uitgehaal en na die Kaptein se hart gepunt. 

“Dalk vrek jy sommer nou!” 

“Dan sou jy nie jou Stoli op my gemors het nie.” 

“Toegegee. Daar’s iets … varkliks in jou. Waarvan ek nogal hou, Kaptein. 

Maar  jy’s  nou  in  my  pad,  man.  Jy  kán  net  nie  vir  die  volgende  jaar  of  drie hier  woon  nie.  Sonder  dat  ons  mekaar  se  lewens,  wel,  té  ingewikkeld  maak nie … Wel, jy kán, as jy uit my pad bly, maar dan sal jy iets anders moet kry om te doen,” het Oleg gesê, sy leë glasie gelek en vir ’n tweede uitgehou. 

“En  ek  sien  jou  nie  in  ’n  kwekery  werk  nie.  Ek  sou  nottenfok  by  jou versekering  gekoop  het.  Jy  tref  my  maar  as  een  van  daai  mense  wat eenvoudig  ander  mense  moet  bliksem.  Arme  jy.  Drink!”  het  Oleg  beduie, terwyl Vassily nog ’n ronde geskink het in die klein glasies. 

“So wat stel jy nogal voor doen ek? Waar moet ek kwansuis ander mense gaan bliksem?” 

Oleg  het  sy  bek  gepruim  en  met  ’n  wysvinger  oor  die  leë  glasies  beduie dat  hulle  nog  ’n  ronde  moes  bêre.  Die  Kaptein  het  syne  ewe  gedwee  saam afgesluk  en  gewag  dat  Oleg  eers  kliphard  wind  opbreek  en  ’n  dramatiese stilte opbou. 

“Japan,” het hy toe gesê. 

In  Japan  was  die  Kaptein  ’n  betaalde  rampokker  –  in  Kaapstad  seker  maar ook, op ’n manier, vóór dit, alte seker, al het die politici nou ook wát daaroor te sê gehad – maar hier was dit so half ’n moontlike loopbaankeuse, soos om assuransie te verkoop of te gaan skoolhou, en sy takkantoor in Tokio was net om die blok van ’n polisie-stasie, wapen buite teen die hek en alles. 

Maar in Japan was alles goedgemanierd en gereël; mense het gesê dankie of baie dankie, baie, baie dankie of baie, baie, baie dankie – en net ’n blote enkele ongekwalifiseerde “dankie” het in sulke omstandighede amper gevoel soos “fokof”. 

Toe  hy  die  eerste  aand  gaan  sit  om  met  die  oyabun  en  sy  kollegas  te vergader, het hulle ’n koppie saki in die rondte gestuur en geskaterlag toe hy dit alles wegbêre sonder om ’n sluk vir die ou aan sy linkerkant te bied. 

Ichi  het  nie  gelag  nie  en  die  Kaptein  het  die  volgende  agttien  maande geleer hy lag nooit nie, anders as die ander twee, Rishi en Hideki, wat nooit opgehou lag het nie. 

Rishi  was  die  kleintjie  en  was  pinkieloos.  Die  yakuza  het  ’n  vinger afgekap  elke  slag  wanneer  hulle  op  groot  skaal  drooggemaak  het,  hul  eie vingers afgekap – self! – om die baas ekskuus te vra en Rishi het duidelik al lelik drooggemaak in sy lewe. 

Later  sou  die  Kaptein  hoor  dat  Rishi  al  sy  linkerfielafooi  ook  op  die kapblok  gehad  het  voordat  die  oyabun  hom  begenadig  het  en  Hideki  het gelag  dat  Rishi  sy  polse  soos  stompies  sou  rondswaai  as  die  reëls  altyd toegepas is. 

Maar Rishi was een van die Kaptein se leermeesters op ’n pad ewe vol van húlle as van struikelblokke. 

Rishi  het  hom  weer  leer  lag  en  snags  uitgevat  na  die  hole  van  Tokio, karaoke-kroeë propvol pragtige prostitute, en helaas, mikrofone en Rishi het die  Kaptein  geleer  om  “Ue  Omuite  Aruko”  te  sing  as  almal  laggend  die mikrofoon  na  die  verdwaasde  Westerling  gehou  het,  die  liedjie  wat  sy  ma geneurie het toe die Kaptein nog in sy kot gelê het, die Japanse liedjie wat as

“Sukiyaki” ’n treffer was in die sestigerjare. 

“Ek  draai  my  oë  na  die  lug,”  het  die  Kaptein  na  bewering  in  Japans gesing, “sodat niemand my trane kan sien rol nie,” en dan’t die mense gelag

en  hande  geklap  en  die  Kaptein  het  kortstondig  sentimenteel  oor  sy  ma gevoel  voordat  hy  begin  dink  het:  Met  hierdie  yakuza-pak  en  -sonbril  van hom sou die prostitute en hul kliënte waarskynlik ook hande geklap het as hy Bryan  Adams  sing,  maar  Rishi  het  dan  sy  oorblywende  vingers  gewaai  van aikôna. 

Rishi het aan hom verduidelik hoedat Tokio só raas dat, as jy hier gebore is, jy geblinddoek ’n begeleide toer sou kon aanbied: Hiér klingel en klangel dáái  patsjinko-masjiene,  dáárso  weer  dáái’s;  hiér  zoem  die  moltrein  en  dáár stap miljoene mense oor Shibuya-kei …

Rishi  het  hom  gewys  hoe  om  te  staan  as  die  oyabun  die  vier  van  hulle saam met ’n paar ander eenhede na aandelehouersvergaderings van bevriende maatskappye gestuur het, om net daar te staan en geniepsig genoeg te lyk dat niemand sy lus behou om ongemaklike vrae aan die direkteure te vra nie. 

Dis was moeilike tye vir die Japanse konstruksiebedryf, dit was moeilike tye vir Japan en dit was moeilike tye vir die Inagawa-kai, die Tokio-sindikaat waarvoor  Oleg  die  Kaptein  in  Kaapstad  gewerf  het,  het  Rishi  verduidelik, soos  hulle  geld  loop  insamel  het  in  bordele,  karaoke-kroeë  en winkelsentrums. 

Die  Yamaguchi-gumi  was  die  ander  manne,  Wes-Japan  s’n,  en  die beskermingsproses in die hoofstad was daai dae maar bra prekêr. 

Eersdaags sal ons seker weer ’n bietjie moet bliksem, het Rishi gesê met

’n terneergedrukte gesig. Hárd bliksem, bedoel ek. 

Die Yamaguchi-gumi het in Tokio beginne voelers uitsteek en dit, volgens Rishi,  was  waarom  die  Kaptein  hom  in  dié  stad  van  by  die  dertig  miljoen mense bevind het. Om te help keer dat dit veel verder gaan as net dit. 

Toe ’n aardbewing ’n voorstad in hul omgewing in puin gelê het, was dit saam met Rishi wat hy kos en komberse vir die mense loop uitdeel het; en dit was  Rishi  wat  hom  oortuig  het  om  te  begin  lê  vir  die  tatoeëermerk  wat,  na maande se pyn, nog net ’n derde van sy rug bedek het en bestem was om vir jare onvoltooid te bly. 

Maar die belangrikste was dat Rishi hom weer leer lag het. 

Hideki het die Kaptein geleer om hortende, basiese Japannees te praat. 

Hideki  het  hom  ook  leer  eet  soos  ’n  mens  veronderstel  is,  daarop



aangedring dat hy wasabisous aanhou probeer totdat hy verslaaf was daaraan voordat hy ooit werklik daarvoor lus was, hom rou vis leer geniet het en hom voorgestel het aan die hoefyster-braaikroegies waar jy net geroep het vir ene as  die  braaier  kole  toe  gestap  het  met  iets  wat  lekker  lyk,  wat  hom  leer  kos uitsoek  het  van  piepklein  voerbandjies  in  piepklein  restaurante,  waar  hy groot, lomp en oorvol saki gevoel het en dit desondanks leer geniet het. 

Toe  die  kersiebloeisels  val,  is  die  vier  van  hulle  na  Ueno-park  met  ’n handvol  meisies  en  almal  van  hulle  het  gedrink  totdat  hulle  beurtelings laggend  tussen  die  pienk  blomme  neergeplons  het,  soos  die  meeste  mense rondom hulle. 

Net Ichi het klipnugter gebly na die eerste koppie seremoniële saki, hom dan  ’n  glimlag  veroorloof  vir  die  somer  en  so  dan  en  wan  aan  ’n  stukkie soesji geknibbel. 

Van Ichi het die Kaptein die belangrikste les van almal geleer, terwyl hy na ’n ruk daagliks in die vroegmiddag met die stoïsynse man begin oefen het. 

Die les wat hy by Ichi geleer het, was hoe om ’n Japanse swaard te swaai. 

Van links na regs en andersom. 

Van bo na onder. 

Hy’t geleer dat, as jy ’n mens met een swaardslag van bo tot onder in die middel deur kloof, die bloed uit al die oop are so fyntjies spuit soos water uit varing-tuinsproeiers. 

Kap jy net een van die groot are oop, spuit dit in onvoorspelbare rigtings en dit neuk, selfs in Japan, selfs in Tokio, om bloed uit ’n wit hemp te kry. 

Só kap hy en Ichi een aand ’n bloedige pad deur ’n paar Yamaguchi-gumi toe dié  in  een  van  hul  karaoke-neste  inbars,  prostitute  en  hul  kliënte  beginne rondmoker en dis hoe die viertal van hulle toe Okinawa toe gestuur word. 

Terwyl  die  oyabun  en  sý  oyabun  met  hul  eweknieë  van  die  deurkliefde dooie lede van die Yamaguchi-gumi onderhandel het, het Rishi, Hideki, Ichi en die Kaptein bra openlik op die warm tropiese eiland weggekruip, hy met



Rishi  in  hangmatte  tussen  palmbome  gelê  en  luister  na  mooi  meisies  wat hartseer  liedjies  sing  terwyl  oukêrels  die  snare  van  slangvel-banjo’s  sit  en pluk om hulle te begelei. 

Elke  dag  dag  hy  hy’s  nader  aan  die  hemel  soos  Hideki  en  hy  deur  die honderde  plaaslike  variasies  van  varkvleis  gewerskaf  het,  en  hy  ’n  smaak gekry het vir bitterspanspek op die tong. 

En  op  die  swaardpunt,  want  hy  en  Ichi  het  hulself  vermaak  deur  die komkommervormige  vruggies  van  die  prieel  buite  die  huis  so  netjies moontlik in die middel deur te kap, hoewel die Kaptein nooit ’n kans gestaan het om te wen nie. 

Maar na sowat tien dae het dit vervelig beginne raak in die hemel. 

Die manne in Tokio was tjoepstil, het nie gebel nie. 

Hulle was op hul eie. 

Hulle  het  met  al  minder  geesdrif  geëet,  gedrink  en  met  hul  swaarde geoefen, die hartseerliedjies en die slangvel-banjo’s het eentonig begin raak. 

Die  Kaptein  het  naderhand  amper  daagliks  na  die  internasionale belsentrum in die klein strandoord gegaan, waar Oom Habakuk hom verseker het alles is heeltemal in orde, Sussie Middernag leer mooi en watter tyd van die oggend is dit in elk geval om my wakker te bel? 

Skemer op Okinawa volg skemer op Okinawa en toe hy een aand weer na die strandhuis stap, is hemel nie meer vervelig nie. 

Nie meer vervelig nie, maar helaas, ook skielik die hel. 

Die strandhuis was tot amper op sy fondamente opgeblaas; polisiemanne het ’n vyftig treë kordon gespan en daar was die Kaptein, amper so ver van die  huis  af  as  wat  hy  kan  wees,  en  almal  wat  vir  hom  sou  kon  sê  wat  om volgende te doen, was in stukke tussen die hoop puin. 

Twee dae, drie dae het hy uit die oë gebly op Okinawa, was niemand van sy bestaan bewus benewens die suur ouballie wie se bitterspanspekke hy gegaps het om aan die lewe te bly nie. 

En die ouballie het, klokslag as hy hom by sy prieel betrap het, hom net stilweg aangegluur en oor sy skouer gewuif van bôggerof. 

Snags het hy slaapplek onder ’n skuit op die strand gaan kry, bedags het hy gewag vir die polisie om pad te gee sodat hy kon gaan kyk of daar enigiets van  sy  paspoort  of  kredietkaart  oorgebly  het;  hey,  en  terwyl  hy  dan  nou droom, sou ’n paar vars sokkies en onderbroeke ook nie doodmaak nie. 

Hy’t wegkruipplek gekry en begin om homself te herrangskik. 

En  toe  hy  die  aand  aanvaar  dat  hy  ’n  paar  toeriste  sal  moet  beroof  om enigsins  verder  plan  te  maak,  toe  skree  ’n  fyn  stemmetjie:  “Help!”  en  toe verander sy hele lewe. 

Die  Kaptein  het  nooit  eens  behoorlik  gesien  hoe  sy  gelyk  het  nie,  net gefokus  op  die  groot  Westerling  wat  hom  op  haar  aan  die  afdwing  was  en hom  uit  die  donker  met  ’n  vuis  en  ’n  skouer  tegelyk  geloop.  Sy’t  laat spaander. Netsowel, want toe hy weer sien, staan hy daar met haar aanvaller se  ore  in  sy  hande  –  vas  aan  sy  kop,  natuurlik,  maar  dié  was  pap  van  die gebreekte nek en die Kaptein het besef hy’t ’n Amerikaanse soldaat vermoor, net ter verdere komplikasie van sy reeds netelige situasie. 

“Hier!”  het  iemand  geroep  en  teen  dié  tyd  was  hy  al  reg  om  agter  enige stem aan te hardloop wat net in sy algemene rigting gemik is, solank dit nie gesê het hy moes sy hande in die lug druk nie. 

Dit  was  die  suur  oukêrel  aan  wie  se  spanspekke  hy  homself  voorheen gehelp het; dié het aan die Kaptein beduie om sy bek te hou en hom te volg. 

Die Kaptein had g’n ander keuse nie. 

Die ou man se naam was Foejoe. 

Hy  het  gelyk  na  so  ’n  stuk  of  sestig,  maar  die  Kaptein  het  al  geleer  dat Oosterlinge  oor  die  algemeen  twintig  lyk  tot  hulle  veertig  is,  veertig  lyk  tot hulle sestig is en sestig lyk tot hulle doodgaan. 

Foejoe  het  hom  weggesteek  vir  die  maand  wat  daar  hoog  en  laag  na  die Marine se moordenaar gesoek is. “Wat maak jy in elk geval hier?” wou hy, nie onvriendelik nie, van die Kaptein weet. 

“Ek  het  ’n  bietjie  moeilikheid  gehad  by  die  huis.  En  toe  weer  ’n  bietjie moeilikheid in Tokio.” 

“En nou’t jy moeilikheid in Okinawa.” 

“Daar’s  ’n  hele  paar  plekke  waar  ek  moeilikheid  het,”  het  die  Kaptein erken en Foejoe het die onderwerp taktvol laat vaar. 

Hy het gou tuisgeraak by die ou man, wie se liefde vir alles Okinawaans aansteeklik  was.  Foejoe  het  vir  hulle  noedelsop  met  vark-ribbetjies  gemaak, saans getokkel op die slangvel-banjo en stadig maar seker die Kaptein touwys begin maak in die hantering van sy gunstelingwapen. 

“Dis ’n koesarigama,” het Foejoe ongeërg gesê terwyl hy in sy agterplasie in  die  tropiese  middag  staan  en  oefen  het  met  ’n  amper  absurde,  gewis skrikwekkende kontrepsie – ’n piksteel, ’n lem, ’n ketting en ’n staalbal, alles aan mekaar vas. 

“Is dit jou gunstelingwapen, Foejoe?” 

“Nee.” 

“Wat is dan?” 

“Haelgeweer,” het die oubaas oudergewoonte ’n probleem tot op die been beskou. 

Foejoe het oudhede versamel en verkoop, maar sy spesialiteits-items was musiek,  geweld  en  gestookte  rysspiritus  met  ’n  sestig  persent  skop.  Vir  die geweld  en  die  drank  had  Foejoe  ’n  uitstaande  student,  maar  van  die  musiek kon hy die Kaptein, helaas, niks wysmaak nie. 

Die Kapenaar het moedig geswoeg met die slangvel-banjo, maar was na ’n maand  of  drie  se  gesukkel  net  in  staat  om  die  drie  snare  valserig  te  laat PlêngplêngplÊNGGG! 

Plêngplêng-Plêngplêng! 

PlêngplêngplÊÊÊng, 

Plêngplêêng! sing. 

“Smoke On The Water,” het hy aan die kopskuddende Foejoe beduie. 

Maar  met  die  koesarigama  was  hy  dadelik  op  sy  gemak,  soveel  so  dat Foejoe  dit  begin  geniet  het  om  sy  verstekeling  touwys  te  maak  en  hulle  nie eens besef het die Kaptein was al meer as ’n maand by hom aan die skuil nie. 

“Ons ou konings hier in Okinawa was manne van vrede,” het Foejoe gesê. 

“Hulle  het  sowel  die  konings  van  Japan  as  van  China  vertel  dat  hulle  die grootste  konings  in  die  ganse  ekspans  is  en  lekker  baie  handel  met  albei gedryf terwyl hulle ’n klein bietjie belasting aan albei betaal het. Die lewe is te kosbaar om op oorlog te verkwis, het die beste van ons ou konings geglo.” 

“En die slegste?” 



Foejoe het skeef geglimlag en sy skouers opgetrek. “Hulle het nie so geglo nie.” 

“Daai dooie Amerikaner se lewe was sekerlik ook dan kosbaar? Hoekom het jy dan my lewe gered ná ek syne beëindig het? 

“Wel, die dogtertjie se lewe is ook kosbaar. Jou lewe is ook kosbaar.” 

Die maand het maande geword, die maande ’n jaar en die jaar amper twee jaar voordat hy eers huis toe begin verlang het en Foejoe hom begin help het met die reëlings, onder meer uitvoerpermitte vir ’n koesarigama, ’n swaard en

’n slangvel-banjo. 

Hy  het  die  ou  man  omhels  en  koers  gekry  van  die  eilande  af;  eers  bitter skrikkerig oor die moontlikheid dat iemand dalk nog soek na die ou wat die Amerikaner  vermoor  het;  dan  later  op  Narita-lughawe,  eindelik  vry  van paranoia toe hy op die kroegtelevisie se nuusprogram sien ’n spul mal mense het die Tokio-moltreinstelsel met gifgas aangeval. 

Meer as ’n dosyn mense is dood en ’n klomp ander het sleg seergekry. 

Niemand  is  vandag  bekommerd  oor  ’n  enkele  dooie  Amerikaner  op Okinawa nie, het die Kaptein besef. Die Tokio-moltrein … gits, kan ’n man jou  gat  op  hierdie  planeet  van  ons  draai  sonder  dat  iemand  iewers  planne beraam om jou lewe te versuur? 

Die doeaneman in Johannesburg het sy uitvoersertifikaat ’n skeptiese kyk gegee. Met die swaard en die koesarigama had hy g’n probleem nie, maar die banjo het hom sy pet laat afhaal en sy kop laat krap. 

Hy het die instrument versigtig in die rondte om bekyk en na die Kaptein uitgehou. 

“PlêngplêngplÊNGGG! 

Plêngplêng-Plêngplêng! 

PlêngplêngplÊÊÊng, 

Plêngplêêng!” het die Kaptein moediglik aan die snare gepluk. 

“Smoke  On  The  Water?”  het  die  doeaneman  tevrede  gelag  en  hom  deur beduie, deur huis toe, terug na Suid-Afrika en sy eintlike lewe. 

Dit was nogmaals ’n ander land waarna hy teruggekeer het. 

Nelson Mandela was die president en, bisar soos dit ook etlike jare tevore mog  geklink  het,  was  dit  nóg  meer  onwaarskynlik  om  te  moes  verneem  die Springbokke het so pas die Wêreldbeker gewen. Hulle was dan nog kak toe hy destyds hier weg is. Só lank kon dit darem ook nie gewees het nie. 

Maar daar was min kans om “Bokke!” te skree; na ’n paar jaar weg was sy Kaapse lewe chaos. 

Daar  was  stellasies  en  bebouings  rondom  sy  ou  woonstelblok,  daar  was stellasies en bebouings amper oral in die Kaap. 

By die Kaptein se woonstel het ’n vreemde vrou vriendelik vertel: “Nee, professor Gbooko is nie hier nie. Nee, professor Gbooko is in Londen. Hy’s daar om geraas te maak, die junta wil vir Ken Saro-Wiwa en Saturday Dobee

…”  Haar  stem  het  ’n  hoër  toon  gekry,  sy  het  haar  trane  teruggebyt. 

“Professor Gbooko woon eintlik nie meer hier nie …” 

“Proféssor Gbooko?” 

“Ja, proféssor Gbooko, professor Habakuk Gbooko.” 

“En die dogtertjie?” 

“Dogtertjie?” 

“Ja.” 

“Jaaa. Die professor is op pad huis toe. Hy kom help soek die dogtertjie.” 

“Watter dogtertjie kom help hy soek?” 

“Die dogtertjie.” 

“En Piet en Joe?” 

“Piet en Joe?” 

Hy  was  raadop  en  het  gekook,  was  skoon  verlig  om  Oleg  en  kie  in dieselfde  ou  Foreshore-kantoor  te  vind.  Oleg  was  vrolik  om  te  sien  die Kaptein was lewendig, het járe terug gehoor van daai bom in Okinawa. 

“Piet Moer en Joe Jitsu? Ai, man, net verlede week, albei … Dit gaan rof hierso.  Almal  soek  ’n  sny  van  die  aartappel,  Kaptein.  Ou  Piet  …  ou  Joe  …

verkeerde  tyd,  verkeerde  plek,”  het  Oleg  gesê  met  ’n  sweempie  weemoed. 

“Goeie  manne  in  die  span.  Goeie,  goeie  manne.  Maar  ons  het  hul moordenaars gemoor …” 

“En  die  kind?  Die  dogtertjie,  Sussie  Middernag?  Die  kind  wat  by  my gewoon het voor ek oorsee is?” 



“Die  kind?”  sê-vra  Oleg.  “Ek  weet  nie  van  ’n  kind  nie  …  het  jy  dan  ’n kind? Watter kind, Kaptein?” 

Hy  het  oor  die  tafel  geleun  en  Oleg  aan  sy  lapelle  gegryp:  “Ek  speel  nie speletjies nie! Dalk kan julle drie my nog altyd vrek maak as julle lus is, maar een van julle gaan saam met my en een van die ander sal vir die res van sy lewe in ’n sakkie pis,” het die Kaptein gesis. 

“Los my en jy sal lewe,” het Oleg vir hom terug gegrinnik. “En miskien sal ons kyk of ons iets kan hoor.” 

Die Kaptein het sluk vir sluk op die straathoeke begin vra, maar niemand kon of wou hom enigiets sê nie. 

Oom Habakuk – professor Gbooko! – was op pad, maar hy sou ook maar net kon help soek as hy geland het, hy had g’n benul nie. 

Maar ’n halfdag later fluister ’n Russiese aksent ’n naam in die Kaptein se splinternuwe selfoon, ’n gedoente wat hy toe nog gewoond moes raak. 

Die aksent klink of dit lees, stotter ’n keer of twee: “Dit het ons nie lank gevat  om  sy  spoor  te  kry  nie.  Ons  aanvaar  jou  dank  by  implikasie  en  by voorbaat vir ons hulp,” en lui af. 

Wie was nou weer daai idioot wat dag liefde beteken jy hoef nooit jammer te  sê  nie?  Liefde  beteken  jy  moet  die  hele  dônerse  tyd  jammer  sê.  Oorlog beteken  jy  hoef  nie  jammer  te  sê  nie.  Hy’t  die  lemme  van  sy  swaard  en  sy koesarigama gepoleer, sy haelgeweer gelaai en ’n bietjie oorlog gaan maak. 

’n  Handvol  ouens  het  klaar  agter  hom  gelê  en  hul  flenters  geblaaste  knieë kermend vasgehou voordat hy die laaste leidraad opgespoor het. Dié se naam was Speedy, waarom wis die Kaptein nie, maar wat die rede ook al was, was Speedy blitsig om te praat ook. 

Teen  die  tyd  dat  Speedy  die  laaste  stukkie  legkaart  verskaf  het,  was  dit ook al ses-en-dertig uur van sterk koffie en, elke drie of vier uur, ’n sopie uit die jassak om hom uitgesorteer te hou; ses-en-dertig uur en vier voornemende klante vir die Wes-Kaapse kieriebedryf. 



Speedy het ook vinniger ophou skreeu en gouer sy stem teruggevind as die ander:  “Einaaaaa,  fokfokfok,  man!”  het  hy  begin  gil.  “Ek  het  jou  mos  gesê wat jy wil weet! Nou gaan ek die res van my lewe kruppel loop!” 

“Jy’t gelyk,” het hy geantwoord, “jy’t gelyk.” Hy het die patroondoppies versigtig  uit  die  haelgeweer  gehaal  en  vervang.  “Jy’t  gelyk:  Ek  kan  jou  nie laat kruppel loop vir die res van jou lewe nie.” 

Hy het Speedy se ander knie glimlaggend flenters geskiet, gemaak formeel met twee vingers geraak aan sy hoed se rand en met die uitstap oor sy skouer gegrynslag: “Nou sal jy alkant ewe loop.” 

Hy’t so ’n kort rukkie vriendelik met die omie agter die sekuriteits-toonbank staan en gesels, lank genoeg dat dié eindelik hardop gewonder het waarom hy dan ’n sonbril en ’n hoed sou wou dra op só ’n aand en wie hy dan nou eintlik kom soek het in dié toringblok woonstelle met die vensters vol sout van die Atlantiese Oseaan? 

Die Kaptein het een van Foejoe se maneuvers toegepas, die oubasie lekker vas aan die slaap gesit en gehoop die veiligheidskameras spaar hom agterna blaam. 

Hy wis presies waarheen hy op pad was. 

Een  van  die  huurders  het  1711  se  deur  op  ’n  skrefie  oopgemaak, veiligheidsketting 

aan, 

maar 

daar’s 

min 

laat 

twintigste-eeuse

veiligheidskettingkies wat bestand is teen negentiende-eeuse Japanse staal. 

Daar was ’n kortstondige geskarrel terwyl die inwoners naarstiglik na hul klere  gegryp  het,  ’n  klomp  middeljarige  mans  en  ’n  dogtertjie,  skaam  en bang,  besig  om  haarself  te  probeer  toemaak  op  die  verspot  luukse  rusbank, die kind. 

Waarvandaan was hulle nou weer, het Speedy gesê? 

Hy’t ’n halfuur tevore al vergeet watter land hiérdies gekots het, dalk was dit sy eie, dis nou nie asof Suid-Afrika al ooit die land van rein en skoon was nie. 

Dalk  het  daai  lange  met  die  blonde  kop  “Eina!”  geskree  toe  die koesarigama-lem diep in sy boarm gekap word? 

Die Kaptein het nie mooi geluister nie. 

Wie weet, dalk het daai einste lange in Afrikaans gekerm toe die ketting in sy  wond  gewen  word,  om  en  om  sy  trisep  en  middeldeur  sy  bisep  soos  die Kaptein  al  sy  regterarmspiere  van  hom  afgeskil  het  asof  hy  ’n  spietkop  was en sy spiere handskoene? 

Uit die hoek van sy oog het hy ’n verskrikte klein dogtertjie gesien, ene op die punt van vrouwees, maar pure kind nog, selfs skamer as wat sy bang was, en sy was bitter bang, wat haar gesig en haar borsies probeer toehou het met

’n arm vol snye. 

Sy  oorblywende  prooi  was  egter  niks  vir  ’n  groot  man  om  voor  te  skrik nie,  hulle  het  voor  hom  gekniel  en  hom  om  iets  gesmeek;  hy  wóú  hul  pyn graag uitrek, maar hy was net haastig om die kind te gaan troos en het besluit om  die  swaard  te  gebruik,  ’n  skietseëning  hemel  toe  gestuur  vir  wyle  Ichi, midde-in  die  eerste  swaai,  en  albei  so  vinnig,  pynloos  en  middeldeur  as moontlik bokveld toe gestuur. 

Klein  Sussie  Middernag  het  hom  vinniger  herken  as  wat  hy  gedink  het, 

“Kaptein!” geroep en deur die sproeiende bloedvate van die helftes van haar molesteerders  gehardloop,  hom  omhels  voordat  sy  in  amper  tjoepstil  rukke teen sy bors begin huil het. 

Hy’t  haar  ’n  rukkie  vasgehou  en  in  haar  hare  gefluister:  “Kom  ons  huil later, ons moet nog hier uit.” 

Hy’t  ’n  tas  uit  die  pederaste  se  slaapkamers  gaan  soek,  skoon  klere  vir hom  en  vir  haar;  dat  daar  meer  skoon  klere  vir  haar  as  vir  hom  beskikbaar was, het hom vir oulaas bietjies-bietjies in sy mond laat kots. 

Hy’t haar in ’n paslike rokkie vir ’n twaalfjarige dogtertjie laat aantrek en homself  ’n  silwerskoon  wit  linnepak  van  die  kortste  van  sy  slagoffers veroorloof;  een  van  hulle  had  selfs  ’n  hoed  wat  hom  later  sou  pas,  net  eers laat droogskoonmaak. 

“O my liewe Here God, Kaptein, o maar ek is bly om vir jou te sien,” het sy  vir  oulaas  vir  hom  gefluister  voordat  hulle  buitentoe  gestap  het.  Die pederaste  was  reeds  leeg  gebloei  en  die  volvloertapyt  het  skweltsj-skweltsj-

skweltsj onder hul voete gemaak. 

Die  armlose  lyk  het  so  ’n  groot  plas  net  voor  die  deur  buitentoe  gebloei dat hy die kind opgetel en daaroor gedra het. Hy het die woonstelsleutel gevat en die  Moenie Steur Nie vir die bediendes opgehang voordat hulle hul skoene silwerskoon gevee het op die matjie buite en in die hysbak gaan klim het. 

In die voorportaal het mense van ’n jôl af teruggekom. 

Die Kaptein het breed vir hulle geglimlag, sy hoed vir hulle van agter sy sonbril getik en die pederaste se voordeursleutel agter die slapende oubaas op die rak gehang. 

Hy was nog blas genoeg van die jare in Okinawa se tropiese son dat die jôl mense tot die volgende dag nog gedag het die dogtertjie aan sy hand is sy eie en  vir  hom  geglimlag  het  eerder  as  om  al  skinderende  die  man  en  die dogtertjie met die tas te onthou, of te verdink, toe die slagpale in 1711 twee dae later ontdek is. 

Die  kameras  het  hulle  gevang  en  die  koerante  het  in  bekommerde opskrifte  gewonder  –  daagliks  vir  twee  weke,  weekliks  vir  ’n  maand  en maandeliks  vir  ses  maande  –  en  aanhou  wonder  wie  en  waar  die  kind  was, wie en waar die man was? 

Die kind en die man was heel tevrede langs professor Habakuk Gbooko se swembad. 

Hulle  het  op  sy  Playstation  gespeel  en  sy  DVD’s  gekyk  en  sy  boeke gelees, smiddags pizza bestel voordat hy saans tuis gekom het en met pynlike geduld  aan  hulle  begin  verduidelik  het  hoe  kos  werk  en  hoe  ’n  mens  dit sommer baie lekker laat smaak. 

Elke aand het die Kaptein te veel gedrink en elke dan en wan het die ou man  saam  met  hom  gekuier.  En  elke  dan  en  wan  het  Habakuk  weer  oor Ogoniland en Die Duimsnyer begin mor en dan’t hy homself maar verskoon. 

Die kind het ontdooi, al die karakter gewys wat hy al destyds op straat van haar gesien het, binne maande weer uit haar maag uit begin lag. 

Sy kon teen dié tyd al goed kook. 

Die  volgende  lesse  op  Sussie  Middernag  se  leerplan  was  nogmaals kultuurgeskiedenis  en  karate,  en  in  alle  eerlikheid  sou  sy  nooit  deskundige kennis op enige ander front aankweek nie. Maar karate en kultuurgeskiedenis



was vir baie dinge nuttig. 

Sy was behoorlik de moer in toe hy weer by die kar inklim. 

Die jong ou in die oopdak-BMW, wat die Kaptein ’n halfminuut terug nog by die verlate rooi verkeerslig toegesnou het “Kom sê dit hier!” was besig om sy sonbril tussen die gousblomme langs die pad te soek. 

Bloed  het  rooi  uit  sy  neus  gedrup  op  die  oranje  blomme,  hy  het  dan  en wan ontsteld oor sy skouers gekyk, maar die Kaptein het die BM se noodligte aangeskakel oombliklik ná hy die man ’n oorveeg gegee het wat driehonderd treë tevore so hittete ’n reuse-ongeluk veroorsaak het. 

“Was dit nou nodig?” het sy op haar allermislikste tiener-kwaaiste op hom geskel. “Daai klein windgat is mos nou nie jou fokken portuur nie!” 

Hy het skouerophalend oor die nou groen verkeerslig gery. “Miskien dink hy  volgende  keer  twee  maal  voor  hy  ’n  ouman  in  ’n  ou  karretjie  teen  ’n blinde  opdraand  verby  steek,  of  voor  hy  sy  middelvinger  in  die  lug  druk  as die ouman dan sy ligte vir hom flits. Wie weet?” 

Hy’t  die  radio  aangeskakel,  sy  gesig  eensklaps  opgehelder  soos Adderleystraat  middel  Desember,  saam  begin  neurie  met  ’n  klavier  en  ’n kitaar wat so ’n kermende wit studentestem begelei het. “Gholfmusiek,” het sy vir hom gesnork. 

“Wat?” het hy gegrinnik. “‘Karma Police?’ Radiohead? Dis nou weer vir my …” 

“Fokken gholfmusiek.” 

“Ag, hou op vloek en laat staan tog jou suurgatgeit. Ek het báie min gesê toe  jy  nou  die  Sondag  daai  rasta  katswink  gemoker  het  by  die  Milnerton-mark …” 

Sy  het  vererg  omgeswaai:  “Dáái  fokken  rasta?  Hy’t  vir  my  so  op  en  af gekyk, sy neus gefokken frommel en ‘Blaaad klaaat’ gesê …” 

“Toe moer jy hom só dat ons nie ons voete gou weer op ’n Sond- …” 

“Wel, hy was reg, daai rasta – ek het my period gehad. Poephol!” 

“Nou hoe’s jy so hatig op dié song?” het die Kaptein gevra. “Dit was die rasta se karma … die ryk ghwar in die BMW s’n … verstaan jy karma?” 

“Natuurlik. Dit meen as jy kak soek, sal jy kak kry. As jy ’n outannie help, bring dit geluk. Min of meer.” 

“Ja, wel,” het hy beaam. “So werk dit een of ander tyd, sê hulle.” 

Hy’t haar op en af gekyk, ’n oomblik gewonder oor die skewe opvoeding wat hy en die vreemde ou Nigeriër vir die kind aan die gee was. Dan, weer, was  hy  seker  dat  dit  beter  is  as  wat  sy  in  ’n  nywerheidskool  sou  kry  en waarskynlik beter as wat hy self gekry het. 

Op haar ouderdom kon hy doktor Verwoerd se Uitwaartse Beleid in nege gememoriseerde  feite  noem,  maar  hy’t  g’n  niks  van  karma  geweet  nie. 

Doktor Verwoerd duidelik ook nie, het hy kopskuddend sit en dink. 

“Sien? Ek en jy is soos hulle sing in hierdie: ons is die Karma Police. Ons maak seker die proses vind so gou en so duidelik as moontlik plaas.” 

Hy het verder begin saamsing oor die meisie met die Hitler-hare na wie se paartie  hy  homself  genooi  het  en  in  die  sitplek  langs  hom  het  Sussie Middernag vir die Kaptein gesit en lag kry. 

“This  is  what  you  get,”  het  sy  oplaas  saam  met  hom  en  die  man  op  die radio gesing, drie maal. Dan: “when you me-e-ess with us …” met haar kop op sy skouer. 

Tuis het die prof hulle ingewag met goeie nuus. 

Met die yslike populêre aanhang vir die herinstelling van die doodstraf in Suid-Afrika,  het  ’n  Skandinawiese  NGO  ’n  bedraggie  aan  hom  bewillig  om net ’n plaaslike tak van die Liga Teen Doodstraf tot stand te bring. 

“Julle is mos teen die doodstraf?” 

Sy  het  haar  skouers  opgetrek  en  beduie  sy  gee  nie  eintlik  om  nie  en  die Kaptein  se  entoesiasme  was  ook  gekwalifiseerd:  “Op  my  hart  van  hartens, Prof, ek is gekant teen doodstraf as ek nie self die regter en die laksman kan wees nie.” 

“Nou  toe,  ek  makeer  ’n  bestuurder  en  ’n  assistent,”  het  die  ou  man aangekondig. “Die werk is min en die geld is minder, maar dis meer as wat julle nou kry. Toe, toe, Christie Malherbe en Ava Reskot Dampies; nou kan julle genoeg in jul sakke steek dat julle een of ander tyd hier kan uittrek.” 



“Prof, en my klasse?” 

“Jy’s nog bitter lank nie klaar geleer nie, Ava. Hierdie is maar ’n deeltydse ou jôppie. Báie deeltyds. Die Skandinawiërs dring daarop aan.” 

En dit het sleg genoeg betaal ook dat sy ’n paar jaar daarna nog gewonder het  hoe  die  Kaptein  altyd  sulke  lekker  presente  en  boeke  vir  haar  kon bekostig, waar al die geld vir haar klere vandaan kom. 

Vrot  soos  haar  lewe  ook  al  tevore  mog  wees,  kon  en  wou  Ava  Reskot Dampies nie meer kla nie – al was dit mank, het g’n tiener onder Tafelberg meer ouerliefde en opvoeding as sy gekry nie. 

Al  was  dit  ook  ’n  bitter  vreemde  soort  ouerliefde:  twee  heteroseksuele pa’s, twee huise en een dogtertjie. 

Al  was  dit  ook  ’n  bitter  vreemde  soort  opvoeding,  en  het  sy  geweet  van Zen-doodsgedigte, die vroeg negentiende-eeuse Afrika-runderpes, Bill Evans se klavier op Miles Davis se “Kind Of Blue” en sewe plekke op die menslike liggaam  waar  jy  net  hoef  te  knyp  om  jou  aanvaller  in  ’n  soebattende  hopie vleis  te  verander  voordat  enigeen  van  haar  pa’s  besef  het  sy  kon  nog  nie eintlik maal- of deelsomme doen nie. 

En jare lank begin kopkrap het oor wat om daaraan te doen, totdat almal daarvan vergeet het. 

Op  haar  agttiende  verjaarsdag  het  die  Kaptein  haar  vir  middagete  na  die Waterfront  gevat.  Hulle  het  die  seemeeue  en  die  skippies  en  die  Duitse toeriste sit en uitkyk, soos sy altyd voor lief was, en elkeen ’n yslike steak sit en eet, ditto. 

Hy’t  gekla  oor  die  toppie  wat  sy  aangehad  het,  selfs  op  ’n  lieflike  dag onder die dun katoentrui wat sy nooit in die openbaar uitgetrek het nie. 

Die  vars  snye  op  haar  linkervoorarm  het  met  die  jare  stadigaan  minder geword, maar die littekens was daar om te bly. 

“Hoe bedoel Kaptein dan nou, Kaptein?” het sy vir hom gelag. 

“Daai toppie wat jy aanhet is maar laag.” 

“Dis  warm  vandag.  Dis  ’n  lekker  warm  fokken  lentedag!”  het  sy  ewe skielik selfbewus begin voel en haar skouers vorentoe gedraai. 

“Moet nou nie, maar jy weet … mans …” Hy het sy tong geklik en in sy baadjiesak gevoel na haar present. 

“As ek ’n man was, was ek nou in ’n fokken frok, Kaptein.” 

“Maar jy ís nie ene nie,” het hy gesê en ’n lang koevert oorhandig. 

“Dink jy hulle gaan my fokken lastig val?” het sy gegrinnik met so ’n vet laggie.  “Vir  wie  se  part  is  jy  nogal  bang?”  en  die  koevert  opgewonde oopgemaak: “Vliegkaartjies? Sjoe!” 

“Jip,” het hy gesê, “Jo’burg-Tokio-Okinawa. Foejoe wag daar vir jou. Jy’s nou al oud genoeg om te gaan leer wat hy jou alles kan vertel.” 

Nadat sy klaar op en af gespring en hom op sy stoel gaan omhels het, het sy  nogmaals  gevra:  “Maar  jy’t  dan  nie  geld  nie  …  jou  ou  woonstel  …  die Liga Teen Doodstraf … waar kry jy die geld vir al hierdie? Hoe bekostig jy hierdie steaks wat ons eet?” 

Hy het hierdie vraag al geken, het dit al immers ’n hele paar maal met ’n leuen  beantwoord,  maar  wat  de  joos,  het  hy  skielik  gedink;  sy’s  agttien  en watter voorbeeld het hy dan nou ook deur die jare gestel met sy drinkery en vuisslanery en, ai, voorkeur vir mal girlfriends? 

Christie  het  sy  mond  vol  vleis  geduldig  gekou  en  oor  die  maste  van  die skepe  na  die  berg  gesit  en  staar.  “Ava,  my  engeltjie,  slegte  ouens  het  bitter dikwels bitter baie lekker dinge in hul sakke …

“Karma-kommissie,”  het  hy  verder  verduidelik  en  die  stuk  vleis  op  sy vurk laat sak. “Wie weet hoeveel slegter hul karma sou geword het, hoe dit sou gebou en gebou en gebou het, as ek nie in daai einste stadium ingegryp het en hulle so ’n stukkie slegte karma toegedien het nie? 

“Dié goed trek rente, die ewige goed … Wie weet …? Daarom vra ek vir die wis en die onwis ’n bietjie kommissie. Karma-kommissie vir die Karma-polisie.” 

Die Kaptein het sy skouers opgetrek en sy stuk steak begin kou voordat hy vir haar geknipoog het. 

48

Twee van die mans wat saam met haar by Tavern of the Seas aangekom het, swaai skielik staalpype rond, sien Ava. Thando staan agteruit, hou sy maats terug, roep haar, maar sy’t nie nou tyd om te verduidelik nie en sy gly uit die skaduwees voor die staalpypers haar oplet. 

Thando probeer haar eers uit die pad trek, maar sien dan hoedat sy onder een  van  die  pype  koes,  bo-oor  die  ander  spring  en  haar  naaste  aanvaller volstruisskop  dat  hy  doer  trek  voordat  die  ander  ou  haar  skrams  teen  die skouer met ’n pyp tref. 

“Eina,  fokkit!”  sê  Ava  en  vryf  vinnig  oor  die  plek,  dans  uit  die  pad  uit. 

Haar oë blink en sy glimlag breed. 

Die  Drie  Musketiers  se  monde  val  een  vir  een  oop  soos  hul  koeklike vriendin  skielik  en  totaal  uit  die  bloute  na  Sussie  Middernag-modus oorskakel en soos ’n bakleier gaan staan. 

’n Bakleier wat boonop weet wat sy doen. Die volgende pyphou kom nie eens  naby  nie,  maar  teen  dié  tyd  het  die  derde  ou  ook  al  ingespring  en  die tweede  begin  moeisaam  orent  te  kom  van  die  kar  waarteen  sy  hom  vaneffe geskop  het.  Maar  pype  of  te  nie,  dis  drie  rotte  teen  ’n  terriër,  al  is  die relatiewe  groottes  hierso  omgeruil;  die  veergewig  Ava  skop  en  slaan  sewe soorte semels uit haar kruisergewig- en twee middelgewig-teenstanders. 

As  Mike  eindelik  tyd  en  ruimte  kry  om  sy  pistool  uit  te  grawe,  besef  hy die  helfte  van  die  Tavern  of  the  Seas  se  klante  staan  buite  die  restaurant  en kyk vir hom. En dié se bestuurder is ook gewapen. 

Mike hou die pistool op die skare gerig, trek vir Joey orent waar hy lê en katskiet ná ’n skop in die krop van sy maag en klap die verdwaasde Dino teen sy kop waar hy staan en tande en bloed spoeg. 

“Kar  toe!  Kar  toe!”  beduie  hy  en  hou  die  pistool  in  die  teenoorgestelde

rigting,  hou  dit  op  die  saamgedromde  skare.  Die  helfte  van  hulle  het  op  eg Suid-Afrikaanse  wyse  reeds  hul  vrees  gesluk  sodat  hulle  nie  die  kans  laat verbygaan om oor misdaadvlakke te kla nie. 

“Uit  is  jy,  suster,”  beduie  Ava  vir  Anastasia  agter  die  stuur  van  Allan  se kar. 

Dis  tien  keer  platter  en  tien  keer  duurder  as  enige  kar  waarin  sy  al  ooit was, laat staan nog bestuur het, maar sy’s nietemin nie vinnig genoeg op die Bonavita-klan  se  spoor  nie  en  die  veiligheidshek  by  die  spooroorgang  val tussen hulle neer. 

Die voorlaaste trein Simonstad-stasie toe is in aantog en sy sit en kyk hoe die leë waens verby gerammel kom of hulle al die tyd in die wêreld het. Sy bel vir Christie, wonder of hy nog in die rondte is. Hopelik. 

“Ek is feitlik vir seker net mooi hier waarnatoe jy op pad is,” verbaas hy haar  in  ’n  fluisterstem.  “Vat  jou  tyd,  hulle  is  nog  nie  terug  nie.”  Hy verduidelik die rigting. 

“Bobbejane Is Wilde Diere?” herhaal sy die kennisgewing op die ketting nadat hy klaar is. “Bobbejane is ook nie fokken al nie.” 

“Toe nou,” sê hy. “Taal, taal.” 

“Fok  jou,”  sê  sy  en  lui  af,  ry  dan  teen  ’n  gemaklike  spoed  voor  die vlootbasis  verby,  stadiger  anderkant  die  huise  uit  waar  die  Kaap  nog  lekker wild raak en begin hou haar oë oop vir die teken by die afrit. Die ene wat sê Bobbejane Is Wilde Diere. 

Dis  al  geruime  tyd  sedert  Christie  sy  skedonk  ’n  halfkilometer  pad  af  in  ’n bos  gaan  wegsteek  het,  hy  opgestaan,  sy  koesarigama  opgeneem  en  geloop het en hier onder die melkhoutbos kom rondkrap het. 

Sy instink was in die kol, vermoed hy – Flip wás hier. 

Heel moontlik. 

Hier lê dan ’n vuisvoos silwer Zippo-aansteker, hier tussen die blare, moes onlangs  hier  beland  het  as  die  wind  hom  nog  nie  toegewaai  het  nie.  Daar’s baie vuisvoos Zippo’s in Wes-Kaapland, toegegee, maar Flip Geldenhuys het permanent sy sigarette met een van hulle opgesteek. 

En Flip en daai ou omie wás na Eugène Rademeyer op pad en Flip hét al hoeka ’n paar jaar gelede vir hom wat Christie is hierheen gebring. Om te kyk na die monster-jag in die haas private baaitjie. Selfs hy wat Christie is, was teen sy beterwete beïndruk. 

Hy vis weer die verkykertjie uit sy jassak. 

Iets  gebeur  op  daardie  boot,  maar  hy  weet  nie  wat  nie.  Het  dit  iets  met rugby uit te waai? Waar’s Ava se prooi, wonder hy: éérs Flip en die ou omie

…  tóé  kom  daar  ’n  ewe  onverklaarbare  aanval  op  arme  ou  Richard Stewardson, nooit gedink hy sou dié blêrrie skelm jammer kry nie … En nou, nou word die spelers aangeval? 

Sweerlik het dié goed iets gemeen, sweerlik is daar nie eensklaps ’n klomp jafels  wat,  toevallig  op  dieselfde  tyd,  besluit  hulle  moer  sommer  nóú  die eerste  die  beste  rugbyman  nie?  En  ás  Flip  hiervandaan  verdwyn  het,  is  die rykmansboot ’n goeie plek om die verband te begin soek …

Hy rol dieper die bos in toe hy ’n kar langs die pad hoor briek, iemand ’n deur  vloekend  toeslaan  en  die  ketting  losmaak.  “Wat  de  fok?”  sê  ’n  stem. 

“Wie se fokken kar is dit dié?” 

Nie  mýne  nie,  dink  Christie  en  druk  vervaard  sy  selfoon  dood  soos  ’n SMS  van  Ava  Reskot  homself  piep-piep  aankondig.  Hy  vloek  sy agtelosigheid, veral toe die stem sê: “Sjjj, julle iets gehoor?” 

“Ja,  Joey.  Hulle  noem  die  fokken  goed  branders,  ’n  mens  hoor  dit  heel dikwels  langs  die  see,”  sê  iemand  anders,  klink  half  uitasem.  “Vat  tog  die gimp  skuit  toe,  laat  hy  sy  bek  probeer  skoonmaak.  Ek  maak  net  gou  seker daai klein teef volg ons nie.” 

Aha, “klein teef”, daai klink na my sekretaresse se posbeskrywing, klink na my Avatjie daai, glimlag Christie en skakel sy foon aan dat hy haar met ’n SMS  kan  waarsku  ná  hy  dié  keer  onthou  om  alle  klank  op  die  ding  af  te skakel. 

Terwyl  hy  vroetel,  druk  iets  hard  in  sy  rug.  Hy  onderdruk  rakelings  die drang  om  kliphard  te  skree,  druk  dan  sy  hande  stadig  in  die  lug  voor  hy  ’n gedempte giggel hoor. 

“Fok jou, Ava Reskot Dampies,” fluister hy vir haar. 

“Toe nou,” fluister sy terug. “Taal.” 

“Skuus,  ja.  Ma-maar  fok  jou!”  Hy  sien  daar’s  weer  ’n  vars  sny  op  haar arm waar sy haar mou opgerol het, besluit dis nie die tyd en die plek om weer daaroor te redekawel nie en vat eerder ’n sluk uit die flessie in sy jassak. 

Op die strand staan ’n man en skree: “Mike! Mike!” en die gewapende ou verlaat sy pos by die ketting langs die pad, koes dan op ’n paadjie onderdeur die bome see se kant toe. 

Toe  Christie  weer  die  verkyker  lig,  laat  hy  dit  hittete  onmiddellik  weer val. 

Onder  op  die  strand  staan  en  stry  ’n  klomp  mans,  twee  groepe,  twee groepe van drie. Een van hulle – Christie raai Joey – skree kliphard. En die drie  wat  meewarig  na  hom  staan  en  kyk,  is  Oleg  Smolin  en  sy  twee  stelle mak spiere, wat’s hul name nou weer. 

Die ene wat laaste af strand toe is, hou sy hande in ’n vredesgebaar orent, pistool duidelik, dog nie dreigend nie; die ander ene hou net aan sy mond vas en sê niks nie. Toe Oleg-hulle dan beduie dat hulle op pad is, kruip Christie op sy hurke nader. 

Dan trap hy op iets wat moet kraak, maar kliek maak. 

Die volgende oomblik is hy van sy voete af, word hy soos ’n slaghuisvark onderstebo gehang en slaan ’n dik tak hom amper disnis teen die voorkop; en toe Ava nader kruip om te help, tref dieselfde lot haar. 

En sy skree kliphard: “Fokkit!” 

Onder  op  die  strand  skree  die  swyer  skielik  opgewonde:  “Het  ene!  Het ene!”, beduie dan na die melkhoutbos en begin stik dan nes Christie sien daar stroom bloed uit sy mond. 

Die ses mans stap almal na die melkhoutbos. “Genugtig,” sê Oleg Smolin. 

“Om nou hierso in jou vas te loop! Hoe gaan dit, Kaptein Christie, of lyk my ek hoef liewer nie te vra nie … Dit hang nog alles, soos hulle sê?” 

“Hallo,  Oleg,”  sê  Christie  vir  die  Rus  se  knieë.  “Ja-nee,  ek  is  nie  op  die oomblik op my beste nie. Hoe lyk dit, kan jy nie …” 

“En dié ene in die boom langs jou, veronderstel ek, is Sussie Middernag,” 

praat  Oleg  hom  dood.  “Oftewel  Ava  Reskot  Dampies.  Oftewel  jou sekretaresse  …  wat  ek  jou  twintigduisend  gegee  het  om  aan  te  sê  om  te verkas. “

Uit die hoek van sy oog sien hy Ava kou aan die varsste sny op haar arm, maar die bloed het al gestol, en soos sy gefrustreerd raak in haar soeke, begin raak  haar  oë  al  stywer.  Die  vrees  het  haar  beet,  sien  hy,  hier  sal  hulle  moet uitkom. 

“Sien, Oleg, hoe dit werk,” begin hy, maar die Rus praat hom dood. 

“Wat  jy  duidelik  nie  gedoen  het  nie,  wat  beteken  jy’t  ’n  gat  van  my gemaak.  Wat  beteken  op  jou  ongevraagde  vraag  is  my  antwoord  nee, Kaptein.  Dié  keer  help  ek  nie  jou  gat  uit  die  moeilikheid  uit  nie.  Hoop  jy’t darem die geld klaar uitgegee.” 

“Alles vir die armes, Oleg.” 

“Ja, ek ken al daai ene. Die armes is jy en sy. Groetnis.” 

“Oleg!” roep hy. “Moet nou nie dat ’n ou klein misverstandjie …” 

Maar  die  Russe  verdwyn  onder  deur  die  melkhoutbos  en  die  klein skreeuer,  Joey,  draf  onmiddellik  nader  en  plant  sy  skoen  eers  in  Christie  se gesig, dan in Ava s’n. Sy maak nie ’n piep nie, besef Christie, steun of kreun nie  eens  nie;  sy’s  amper  gevries;  Ava  Reskot  Dampies  hang  net  daar  en bibber, haar een oog swel ’n vieslike blou. 

Hy reken sy eie neus is so pas gebreek, die hoeveelste keer nou al …

“Jou  fokken  strikke  het  toe  tóg  eindelik  ’n  doel  gedien,”  blaf  die  ou  met die pistool. “Maar het ek nie vir jou gesê om van die fokken goed ontslae te raak nie?” 

“Kyk,  Mike!  Kyk,  Joey!  Kyk,  ek  het  iets  gevang!”  jubel  die  derde  ene, probeer vergeefs die bloed op sy ken met sy voorarm afvee en glimlag deur

’n mond gebreekte tande oor al dié lekker sports. Hy hoor hoe Oleg se kar in die  agtergrond  met  ’n  brul  aan  die  gang  kom  en  dan  die  pad  terug  vat  stad toe. 

Die  ene  met  die  bloedbek  sien  die  koesarigama  op  die  grond  lê  en skaterlag van die lekkerte. 

50

Nasty is ontsteld toe Allan stééds nie wil rede insien nie. 

Dis  laat  Woensdagnag  voor  die  beslissende  toets  teen  die  All  Blacks  en die oudstryder wíl nou nie sy seun onnodig oor die telefoon ontstel nie, maar:

“Ek wil nou nie ou koeie uit die sloot grawe nie, Allan, maar ek hét jou mos gesê. Jy wou nie hoor nie. Daai ou meisietjie was nie reg vir jou nie.” 

Hy hoor net ’n swaar asemgehaal van die ander kant af: “Allan? Is jy nog daar?” 

Sy stil seun bars egter daar los dat Nasty sy ore nie kan glo nie. “Pa, is Pa van  Pa  se  blêrrie  trollie  af?  Sonder  ‘daai  ou  meisietjie’  was  ek  nou waarskynlik fokken dood! Fokken dood, Pa!” 

“Ja, Allan, moet nou nie die bobbejaan agter die bult …” 

“Skuus, Pa, maar ek praat nog.” 

“A … Allan?” 

“Pa, o ja, ek het ook vandag met die ouens van Xtra Edge gepraat, hulle wil my baie graag volgende jaar verteenwoordig. Dan hoef Pa nie meer nie. 

Nag, Pa, ons praat môre verder. Lief vir Pa.” 

Toe Nasty sy stem terugkry, is die verbinding dood en die Redial-knoppie is hulpeloos, Allan het sy foon afgeskakel en ’n vrouestem hou aan sê: “Die nommer wat u geskakel het, is nie nou beskikbaar nie.” 

Na sy sewende probeerslag gooi Nasty sy selfoon deur die oop deur op die grasperk.  “Klein  kak!”  sê  hy  en  gaan  skink  ’n  drankie  om  tot  bedaring  te kom. 

Christie  besef  eindelik  sy  skouer  is  amper  des  moers,  maar  die  kajuitdeur toon steeds g’n teken van skade nie. 

Ava het nog niks gesê vandat hulle in die bome gehang het nie, besef hy, sy’s vas in die land van vrees en hy’s nie ver daarvandaan nie. 

Hy voel vir die soveelste maal vergeefs na die whiskyfles wat hy met sy eie oë uit sy jassak sien val het in die melkhoutbos, maar nou ja … hier het hy ’n wonderwerk nodig en ’n whiskyfles wat van die strand na sy jas op die boot teleporteer sou mos nou einste ’n wonderwerk wees. 

Toe hy langs Ava gaan sit en haar hare vryf waar sy op die vloer lê en hy haar hart skoon deur haar kopvel voel klop, kom ’n klein brakkie onder ’n kas uitgekruip,  net  oë,  krulhare  en  senuwees.  “Wat  vir  ’n  gesie  is  jy?”  vra Christie. 

Die hondjie pis ’n plassie van sowel angs as verligting en Christie wil-wil hom vererg toe ’n druppel op sy jeans beland, maar onthou dan dat hondjie-pie  op  sy  broek  nou  waarskynlik  die  minste  van  sy  probleme  is  en  kielie eerder agter die dier se ore met sy ander hand. 

Die ergste van sy probleme kom maak die deur oop, een van hulle altans, en hou die geweer op Ava, wat stadig opstaan, maar nog altyd lyk of sy in ’n dwaal  is.  “Maak  kak  en  sy  vrek,”  sê  die  man  en  beduie  hulle  moet  verby, boontoe, die ander manne wag op die dek. 

Christie  stap  gedwee,  kyk  rond  of  hy  nie  iets  sien  wat  hulle  uit  dié verknorsing  kan  help  nie,  maar  al  wat  hy  sien,  is  donker  buite,  lig  binne  en wat ’n smaakvolle sitkamer sou kon wees as dit nie vir al die leë bierbottels en semi-pornografiese tydskrifte op die vloer was nie. 

In die verbygang gryp hy ’n halfvol bierbottel van ’n toonbank af en sluk. 

“Sy vrek,” sê die man agter hom. “Gedra jou of sy vrek.” 

“Ek gedra my, ek gedra my.” 

Toe  hy  bo  die  trappie  uitgestap  kom,  sien  hy  die  ene  wat  soos  Keanu Reeves lyk, besig om aas in die water te gooi. 

Die  grinnikende  klein  psigopaat  –  wel,  op  die  oog  af  die  kwaaiste psigopaat  op  dié  boot,  teenoor  redelik  felle  kompetisie,  dink  Christie  –

grynslag behoorlik: “Tjom, ou tjom, tjom vir die haaie, om julle so ’n bietjie te marineer, tjom …” 

“Skei uit, Joey,” sê die man met die geweer en druk dit dan in Christie se ribbes. “Al hierdie kak … skei tog net uit.” 

Ava gee ’n yslike sug en sak dan soos ’n lappop op die dek neer. Haar oë het weer daai vreemdheid, dis ’n paniekaanval; een van daai’s waarvandaan die twee van hulle mekaar al gereeld moes terugklap aarde toe, maar die ou met die geweer dwing hom weg van haar af. 

Christie is nog bekommerd oor Ava, kyk nog na die hoek waar sy omtrent in ’n hoop lê toe die ou wat soos Keanu Reeves lyk die mes die eerste maal uit  hom  wat  Christie  is,  trek  en  hy  besef  sy  eie  gesondheid  is  van  meer onmiddellike belang as hare. 

En toe Keanu die tweede maal steek, gryp hy dié se arm nes die lem teen sy rib kap, byt hy amper deur sy tong om van al die ander pyn te vergeet en draai die Italianer se pols om, gryp die mes en slinger dit oor die dek na Ava, na Sussie Middernag, waar sy in die niet sit en staar. 

“Sy vrek!” skree die ou met die geweer weer, maar dan raak alles tjoepstil. 

Tjoepstil op die boot, want eensklaps woel die water op wat ’n lekker stil nag was en eensklaps kom daar ’n wind van iewers af en eensklaps kom daar

’n ander boot afgepyl op die Bonavitas, hul neef en hul gyselaars aan boord die jag wat hul naam dra. 

Daar’s ’n skip op pad, ’n seilskip, ’n outydse seilskip, ’n moerse outydse seilskip,  al  sy  seile  span  styf  en  die  ding  skiet  teen  ’n  moerse  vaart  in  hul algemene rigting in. 

Dis so lank soos ’n rugbyveld en dit het vier blêrrie maste en die ding se seile is vol … maar daar was dan netnou g’n wind hierdie ounag in die jong lente nie. 

Ava Reskot Dampies veg haar pad terug uit daardie ou donker plek waar

jy  nooit  onthou  jy  vantevore  ook  al  was  nie,  probeer  die  muf  uit  haar  kop skud en vang uit die hoek van haar oog die lem van ’n mes. 

Christie  en  hul  drie  ontvoerders  staan  sy  aan  sy,  oopbek  en  staar  na  ’n yslike spook-seilskip. 

’n Spook-seilskip! 

Sy gryp die mes vas, sommer aan die lem, sommer sodat haar vingers sny en  sy  onmiddellik  aan  die  snye  kan  begin  suig  en  voel  hoe  die  ystersmaak van haar bloed ruimte in haar brein maak om te dink. 

Almal het van haar vergeet. 

As Ava weer voel haar kop is reg aangeskroef, staan sy geluidloos op, val op haar hande dek toe en skop twee van die vyand onder hul gatte Valsbaai se waters in; die derde, die ene wat soos Keanu Reeves lyk, swaai te laat om te kan hond haaraf maak en sy swaai om, plant haar hakskeen van onder af hard genoeg in sy borskas dat hy bo-oor die reling vlieg. 

Dan’s daar niks. 

Die seilskip skoonveld, die see weer plat soos vaneffe. 

Ava  Reskot  Dampies  staan  tevrede  en  toekyk  hoe  die  haaie  begin  vreet aan  die  drie  mans,  die  vreemde  fokkers  wat  haar  aand  uit  die  bloute  kom bedôner het. Langs haar staan Christie en kyk na die sterre, so beweeglik soos roomys, en sy draf ondertoe op soek na drank om hom wakker te skud. 

“Wie, wat, waar?” glimlag hy vir haar toe die alkohol deur sy bors begin brand.  “Nóg  ’n  noue  ontkoming.  Waar’s  daai  blêrrie  skip?  Daai  outydse skip?” 

“Waai skip, nogal, Kaptein? Praat jy van die Vlieënde Hollander?” 

“Wel … daai outydse skip … die ene wat nou net hier was … daai blêrrie skip.” 

“Fata  Morgana,  Christie.  Super-mirage.  Allester  illusie.  Jy  moet  beginne luister as die prof praat. Nou! Werk jy vir ons uit hoe om hierdie ding stadig strand toe te stuur,” sê Ava. “Ek gaan solank die hondjie daar onder haal.” 

“Jy onthou die hondjie? Van netnou?” 

“Natuurlik. Ek gaan haar gou haal.” Christie kan haar ergernis aanvoel en besluit  om  hom  daaraan  af  te  vee.  Ava  Reskot  Dampies  sny  haarself  as  die wolwe  begin  huil,  dink  hy,  en  ek  suip,  voordat  hy  ’n  klein  slukkie  van

Eugène Rademeyer se stokou Glenfiddich vat, sommerso uit die bottel. 

Wat nou, dink hy, en dink dan: Nóú eers ’n lekker gróót sluk en voeg daad by gedagte. 

“Christie!” hoor hy haar van onder roep nes hy die Bonavita op ’n stadige koers landwaarts gestuur kry. “Christie! Kaptein!” 

As  hy  in  die  kajuit  kom  waar  hulle  vroeër  aangehou  is,  sit  Ava  Reskot Dampies,  soms  bekend  as  Sussie  Middernag,  op  die  vloer  met  die  hondjie onder een arm en beduie met die ander arm na ’n oopgezipte toksak waarin ’n waarskynlik peperduur wit poeier in dosyne plastieksakkies gedruk is. 

En dan eers sien hy agter dit: ’n elektronieserige ding, digitale syfers wat 15 sê, wat 14 sê, 13 sê, 12, 11, sê en op 10 skril begin piep. Dan 9 …

“Ava!”  skree  hy,  gryp  haar  aan  die  hand  en  begin  hardloop.  “Sussie!  O

Here  God,  dis  ’n  gebed,  nie  ’n  vloek  nie!  Hardloop,  Sussie,  hardloop!”  Hy sien sy koesarigama op die glasbladkoffietafel in die spierwit sitkamer lê. 

Vanaf  Boyes  Drive  kan  jy  die  hele  Valsbaai  sien,  op  ’n  donker  nag  al  die liggies  daarom  en  daarop,  teen  dié  tyd  meestal  net  straatligte,  want  in  die huise slaap almal al teen dié tyd, só ver suid op die Skiereiland, en Valsbaai is maar gevrek met die jôllery saam. 

Oleg  Ivanovich  Smolin  en  sy  handlangers,  Vassily  en  Malkhaz,  staan  en tuur  net  na  die  donker  baai  totdat  hulle  ’n  bevredigende  lig  sien  flits,  ’n bevestigende Ka-BOEM in sy waad hoor knal. 

“Daar’s  hy,  manne.  Nou  is  Kaapstad  effens  kleiner  en  derhalwe  effens minder  morsig,”  sê  Oleg  tevrede,  “en  ons  aandeel  daarin  derhalwe  effens groter. Nou kan ons drie ’n paar vodkas drink op die vereenvoudiging van die lewe. Wat is dit nou al weer, Malkhaz?” 

“Daai hondjie, Baas, ek is maar net jammer vir daai arme ou hondjie …” 

“Malkhaz,  as  ons  die  hondjie  gevat  het,  het  daai  idiote  dalk  nie  nou  so lekker hoog in die lug geblaas nie. Ek sal vir jou sewentien fokken hondjies koop. Sewentien fokken hondjies, man. Sewentig fokken hondjies.” 

“Sewentíg fokken hondjies, Baas?” 

“OK. Uitgevang. Één fokken hondjie.” 

“Miskien twéé fokken hondjies?” 

“Nee. Één fokken hondjie,” sê Oleg beslis. 

Teen die tyd dat Nasty September genoegsaam bedaar het om sy selfoon op die  grasperk  te  gaan  soek  waar  hy  dit  gesmyt  het  ná  die  onbevredigende gesprek  met  sy  seun,  het  hy  genoeg  drankies  in  dat  hy  skielik  meer sentimenteel begin voel. 

Dalk wás hy ’n bietjie streng met Allan, dalk moet hy die kind kans gun om sy eie ding te doen. 

Maar  hy’s  mos  maar  ’n  ouer,  mos  maar  bekommerd:  Sê  nou  net  die kinders maak droog teen die All Blacks Saterdag? 

Sê nou Allan-hulle ís nog te lig in die broek? Te jonk? Sê nou … sê nou. 

Nasty September tob ’n rukkie langer oor die aangeleentheid en besluit hy kan nie so ’n kans waag nie. Hy skakel liewer sy foon aan en bel ’n oer-guns in. 

Hy’t haar lewe gered, een oggend in Omsk, jare gelede, en toe sy ná hom uit ballingskap teruggekom het, was hy ingeburger genoeg om vir haar werk te rëel. Sy’t goed gevorder ook, deesdae is sy die hoofsjef daarso, hoofsjef by die Old Colonial-hotel, waar sy op haar dag reeds vir al wat ryk en beroemd is gekook het, sy ou vriendin. 

Hierdie week is die bekendste gaste in die hotel die All Black-rugbyspan. 

En sy skuld hom. Groot. 

“Nasty September! Watter aangename verrassing! Hóé gaan dit met my ou kameraad?” antwoord sy die telefoon. 

“Nee,” lag hy, “die eintlike vraag is: Hoe gaan dit met jóú, Suzy?” 

54

Toe  hy  aflui,  voel  Eugène  Rademeyer  al  sy  baie  jare.  Maya-Marie  se entoesiasme  (“Ooooe,  Lê  Mizzz  was  absoluut  amayyyyzing,  Bok,  stunning-stunning-stunning!”) vanuit Londen het sy meer deurwinterde “Ek leef nog” 

in  die  skadu  gestel,  maar  Eugène  besef  maar  alte  goed  hoe  dankbaar  hy  vir dié statusverslag behoort te wees. 

Hy bel weer Melbourne toe, maar die ou don weier om met hom te praat en Eugène weet watter verskriklike ding die wraak van die ’Ndrangheta kan wees. 

Eugène  maak  homself  in  sy  rusbank  tuis,  skop  die  dekortydskrifte  dat hulle doer trek en wonder skielik wat van Maya-Marie se hondjie geword het. 

Dan gaan haal hy ’n bottel Havana Club, ’n emmer ys en ’n bottel Coke en werk hulle so halfies-halfies totdat die besoeker kom waarop hy wag. 

Die rum gee sy ore reeds ’n lekker gloed en Eugène is amper joviaal toe hy  die  deur  vir  sy  laksman  oopmaak.  “Breaker  Moran  Connolly,  neem  ek aan? 

“Tot u diens. Eugène Rademeyer?” 

“Dis ekke. Kan ek jou innooi vir ’n drankie?” 

Connolly kyk op sy horlosie. “Nee dankie. Ek het ’n vliegtuig om te haal,” 

sê hy dan en haal ’n pistool uit. 

“Seker?” probeer Eugène vir oulaas, maar Connolly sê niks nie. 

Hy  skiet  wel  ’n  skoot  in  Eugène  se  knie  en  een  in  sy  maag.  Die knaldemper gee die skote amper ’n vriendelike klankie, maar dis so seer-seer-seer, dink Eugène en sien hoe die bloed onder hom begin dam maak voor hy plat gaan lê. 

“O  diep  rivier,  o  donker  spruit  …”  prewel  Eugène,  “hoe  lank  het  ek gewag, hoe lank ge … ge … spruit? Stroom?” 

Voordat hy hom verder oor die woorde van die digter kan verknies, staan Connolly nader en jaag ’n derde koeël deur sy voorkop, klim in sy huurkar en vat die lang pad terug Melbourne toe. 

Wat ’n gemors, dink hy. Wat ’n blêrrie gemors. 

Trevor  Uys  dink  al  heeldag  aan  Flip  Geldenhuys,  sy  ou  pêl  en  kollega,  wat nou te lank vermis word dat enigiemand nog goeie nuus verwag. 

Arme ou Flip, hy sou vandag nou geniet het, die ou bliksem. Iets dôners vreemds het hier aangegaan en arme ou Flip, dié was in die middel van al die stront. 

Hy  dink  aan  Flip  en  Trevor  drink  ook  op  hom:  Vanoggend  was  daai sjampanje-ontbyt op die Waterfront vir die bemanning van die Esmeralda en Flip  het  mos  altyd  ’n  blêrrie  storie  gehad  oor  dié  blêrrie  skip;  die  outydse viermaster uit Chili. 

Die Esmeralda was die laaste ruk op maneuvers in die Suidelike Oseaan. 

Flip het altyd vertel hoe hy die skip as ’n pikkie saam met sy pa en ma-hulle gesien het volseil in Tafelbaai, altyd aangegaan oor die Esmeralda, hoe mooi dit was en hoe hulle mense daarop gemartel het. 

As  ou  Flip  gelewe  het,  was  hy  beslís  vanoggend  by  die  Esmeralda  en beslis  vanmiddag  hier.  Hy  was  nie  en  is  nie  en  Trevor  klink  respekvol  ’n glasie op sy nagedagtenis. “Ou Flip!” beaam Liam del Carme. 

“Pure Bok!” sê Stephen Nell. 

Dan  gaan  kry  hulle  hul  sit  terwyl  volksliedere  gevolkslied  en  die  haka gehaka word daar doer op die veld, tien verdiepings ondertoe. 

Van  nader  kry  Thando  Mkhaliphi,  waar  hy  arm  oor  die  skouer  tussen Mauritz Vandeventer en Shot Owens staan en kyk hoe die toerspan haka, die gedagte dat hier iewers ’n skroef los is. 

Dis ’n bra verpoepte haka, daar’s ’n groenheid om die Kiwi’s se kiewe en hy kan sweer Mosese Natuilagilagi moes keer of hy skiet kat toe hy sy tong teen  die  einde  vir  die  Bokke  uitsteek.  Langs  hom  lyk  Nuke  Macdonald  ook nie veel beter nie, om die waarheid te sê, tweederdes van die All Blacks lyk

dan vandag so ’n bietjie … af? 

Sy  vermoede  word  versterk  met  die  eerste  kontak  ná  afskop,  toe  hy, Chippa en Mauritz ’n vyftal All Blacks met hul eie bal na hul eie doellyn toe dryf  voordat  hulle  daarvan  ontslae  kan  raak,  maar  iemand  slaan  agterlangs onder druk van Allan aan en dis ’n skrum vir die Springbokke. 

As  die  voorrye  mekaar  tref,  is  daar  ook  nie  die  klipharde  kaboem!-

konneksie nie; Natuilagilagi is al klaar sopnat gesweet hier teen hom en teen die  tyd  dat  die  Franse  skeidsregter  Francois  Dobermann,  plaasvervanger  vir die  ongelukkige  Richard  Stewardson,  eindelik  tevrede  is,  verbeel  Thando hom hy kan ruik watter skroef iewers los is. 

“Skrum hom dat hy kák, ou Thando!” skree iemand van die suidpawiljoen af. 

“So,  ek  en  jy  kry  uiteindelik  ons  Weskusvakansie.  ’n  Lekker  lange.  En  die Bokke het gewen. My beker loop oor.” 

“En ek het ’n hondjie!” sê sy en loer ’n oomblik lank van agter die stuur terug  na  waar  die  klein  swart  brakkie  op  die  toksak  lê  en  slaap,  die koesarigama so ewe agter haar teen die agtersitplek staangemaak. “Of hoe sê ek, Gesie?” 

Die  Kaptein  wou  nie  hê  sy  moet  die  hond  saambring  nie  en  sy  was  ewe min lus vir die toksak kokaïen. “Die hondjie pis miskien, maar daai goed is mos kak goed!” het sy gesê. 

“Darem  nou  ook  nie  of  ek  die  flippen  goed  op  skoolterreine  wil  gaan verkoop nie, magtig. Seepunt se yuppies het genoeg geld vir rehab. En hier’s ál die geld wat ons nodig het vir ’n lekker lang vakansie, met so da-a-an en wan ’n sakebesoekie en ’n hallo vir die prof … Nou ja, hondjie én kokaïen, dis seker ’n goeie skikking.” 

In  die  hier  en  nou  sien  hy  iets  tussen  die  struike  in  die  verlate voorstedelike  parkie  beweeg,  weer  en  weer  en  weer.  Vinnig,  op  dieselfde plek,  en  hy  wéét  sommer  weer  daar’s  moeilikheid.  “Hokaai,  Sussie,”  sê  hy. 

“Stop onmiddellik.” 

“Wat gaan aan?” 

“Wag net gou hier, ek wil kyk,” sê hy en sit sy hoed en sy sonbril op, vis die  koesarigama  uit  van  agter  die  protesterende  hondjie  en  beweeg  soos  ’n spook  die  parkie  binne,  jaspante  wat  agter  hom  aanflap  toe  hy  oor  die  hek spring, hand op die hoed om te keer dat dit afval. 

In  die  hoek  sien  hy  dan  vyf  amper  uitgegroeide  seuns  die  dinges  uit  iets skop. Hy draf stilweg nader. Genadiglik hoor hy dan die “iets” praat en sien dis ’n mens, wat sy vodde vergeefs bymekaar probeer skraap op sy slaapplek

onder ’n paar heidebosse. 

“Sussie!” roep die Kaptein oor sy skouer. “Bel solank ’n ambulans!” 

Die opgeskote bengels draai om en kyk die snaakse ouballie met die jas en die hoed en die sonbril in die nag op en af. “Wie de fok is jy, oupa?” vra een van hulle. ’n Ander gee die boemelaar aspris nog ’n skop in die ribbes. 

“OK,” sê die Kaptein en vat ’n slukkie whisky uit die flessie in sy jassak. 

“Sussie!  Maak  dit  maar  sommer  drie  ambulanse!  En  moenie  die  enjin afskakel nie, ek’s nou daar!” 

Die vyftal fris seuns storm op hom af. “Shikata ga nai,” sê hy en wys sy koesarigama vir hulle. “Dit kan nie verhelp word nie …” 



Bedankings

Sonder die ondersteuning van my uitgewer, Etienne Bloemhof, wie se idee dit  in  die  eerste  plek  was  om  ’n  riller  oor  Springbok-rugby  te  skryf,  had  ek sweerlik teen dié tyd 27 halfvoltooide kortverhale oor ouens wie se girls hulle gelos het op my rekenaar. 

As Jeanine Henning nie halfpad deur my gesukkel so ’n besielende omslag geteken het nie, was daar tien halfvoltooide kortverhale en een halfvoltooide storie oor Springbokke met ontploffings en poepgrappe. 

Sonder  die  sorgsaamheid  van  Hester  Carstens,  Jomarié  Dick  en  Theunis Engelbrecht was hierdie boek ’n groot gemors. 

Sonder die liefde van my familie – bloed, nie-bloed en viervoetig – was ek al lankal heeltemal in my glory. Dankie vir jul geduld, en ter verskoning van my gereelde onlangse urklikheid kan ek net opper dat dit moeilik is om twee jaar  met  twee  bloeddorstige  vigilantes  in  jou  regterbrein  saam  te  lewe.  My volgende verbeeldingsmaatjie sien hopelik meer seks as geweld. 

 Die einde

“So, as ons dan nou Kaapstad se Karma-polisie is, wanneer deel ons eendag góéie karma ook uit, Kaptein?” 

“Al weer Vergelykende Godsdiens-tyd tussen jou en die oukêrel?” 

“Aaag. So, goeie karma?” 

“Ek dink nie daai is my en jou departement nie, Sussie Middernag. Ek en jy is die Slegte Karma-afdeling.” 

“Daar ís dan nie eers ’n fokken Goeie Karma-afdeling nie, Kaptein.” 

“Geduld, geduld. En moenie so lelik praat nie.” 

“En jy ruik nou al weer so ’n bietjie na drank. Wat van ons vra vir …” 

“Ons hoef nie vir hom hierby in te sleep nie. Los dit om godsnaam. Skuus, dis nie ’n vloek nie, dis ’n gebed.” 

“Hoeveel het jý vanaand gevat, Kaptein?” 

“Twee-en-’n-half-duisend.  En  ’n  halssnoer  vir  jou.  Dit  het  iemand  se naam op, ongelukkig.” 

“Dis mooi, nietemin. Al sê dit  Pitbull.” 

“Ja,  hulle  maak  selde  diamant-chokers  wat   Sussie  sê.  En  as  hulle  dit  die slag maak, kom dáái Sussie feitlik nooit oor my pad nie.” 

“Ai, Kaptein, jy weet darem nét wat om vir ’n meisie te sê.” 

“Toe nou, hierdie gesprek raak al weer ongesond. Watse blessitse musiek het jy nou weer opgesit? Ek sweer dis nie myne nie.” 

“Ouskool, Kaptein. So fokken ouskool soos jy. Afrika Bambaa-taa.” 

“Mmm.” 

“Nou  hoe  lyk  arme  ou  Pitbull  op  die  oomblik,  terwyl  ons  dan  nou  van gesondheid praat?” 

“Mmm. Hy moet maar ’n rukkie van die spieël wegbly, kan ek seker maar sê.” 

“Arme ou Pitbull.” 

“Shikata ga nai,” sê hy en trek een skouer effens teatraal op. 

“Wié wat waar, nái?” 

“Shikata ga nai.” 



“En wat beteken dit nou weer?” 

“Dit kan nie verhelp word nie.” 

“Oooo, ja. Kon sweer ek het dit al voorheen gehoor.” 

“Dalk by my.” 

“Wel-l-l,  fok,  ja!”  sê  sy.  “By  wie  anders?  En  nie  minder  as  ’n  paar honderd maal nie. Shikata ga nai. Boknai.” 

Vir Mamma, 

wat vir my sowel comics as klassieke kinderboeke gekoop het, en Pappa, 

wat  my  saamgevat  het  rugby  toe;  ek  wil  jou  nog  altyd  bel  na  elke wedstryd. 

En  met  eervolle  vermelding  van  alle  Springbok-rugbyspelers,  wat  my  lewe ten slegste interessant gemaak het en ten beste ’n jôl, maar veral my vriende Ollie le Roux en Nico Wegner. 

